
Jie tarė man: „Tu pamišai dėl To, kurį tu myli.“ 
Aš atsakiau: „Gyvenimo saldybę visą pajunta tik kvailiai.“ 


Jafi „Kvapniųjų žolynų sodas“ 


Pirmiausia turiu jums pasakyti, kad į savo septintą aukštą mes 
kulniuodavom pėstute ir kad poniai Rozai su visais jos kilo- 
gramais ir vienintele pora kojų jau ir to buvo per akis, jei ne- 
kalbėsime apie kitus kasdienius rūpesčius ir vargus. Ji mums 
primindavo tai kiekvieną sykį, kai tik nedejuodavo dėl dar ko 
nors, mat ji, be kita ko, buvo žydė. Jos sveikata taip pat buvo 
nekokia, ir aš iš pat pradžių turiu pasakyti, kad jei kas ir nusi- 
pelnė lifto, tai ponia Roza. 

Kai pirmą kartą pamačiau ponią Rozą, man buvo kokie 
treji metai. Iki tol žmogus neturi atminties ir gyvena nežinioj. 
Nežinia mane apleido, kai buvau trejų ar ketverių metų, ir 
kartais man jos trūksta. 

Belvilyje gyveno devynios galybės žydų, arabų ir negrų, bet 
kabarotis į septintą aukštą turėjo tik ponia Roza. Ji sakydavo, 
kad vieną gražią dieną galą gaus ant tų laiptų, ir visas mai- 
lius imdavo choru bliauti, kaip ir pridera kai kas nors miršta. 
Mūsų ten būdavo šeši ar septyni, kartais daugiau. 

Iš pradžių nežinojau, kad ponia Roza rūpinasi manimi tik 
todėl, kad gauna čekį mėnesio gale. Kai tai supratau, man buvo 
jau šešeri ar septyneri, ir mane pritrenkė tai, kad aš, pasirodo, 
mokamas. Aš gi maniau, kad ponia Roza mane paprasčiausiai 
myli ir kad mudu kažką reiškiam vienas kitam. Pražliumbiau 


dėl to visą naktį — tai buvo mano pirmas didelis sielvartas. 


ROMAIN GARY 


Ponia Roza pamatė, kad aš kaip nesavas, ir paaiškino, kad 
giminės tai dar nieko nereiškia, yra net tokių, kurie išvažiuo- 
dami atostogų pririša šunį sode ir kiekvieną vasarą trys tūks- 
tančiai šunų miršta va taip, palikti visai vieni. Ji pasisodino 
mane ant kelių ir prisiekė, kad aš jai brangesnis už viską pa- 
saulyje, bet aš iškart prisiminiau čekį ir bliaudamas pabėgau. 

Nusileidau apačion į pono Driso kavinę ir atsisėdau prie- 
šais poną Chamilį. Jis klajojo po Prancūziją prekiaudamas ki- 
limais ir buvo visko matęs. Pono Chamilio geros akys, tokios, 
iš kurių sklinda šiluma. Kai su juo susipažinau, jis jau buvo 
labai senas ir nuo to laiko nieko daugiau neveikė, tik senėjo. 

— Pone Chamili, kodėl jūs visada šypsotės? 

— Taip aš kiekvieną dieną dėkoju Dievui, kad davė man 
gerą atmintį, mažyli Momo. 

Mano vardas Muchamedas, bet visi vadina Momo, kad 
būtų trumpiau. 

— Prieš šešiasdešimt metų, kai buvau jaunas, sutikau vieną 
mergaitę ir mudu pamilome vienas kitą. Tai truko aštuonis 
mėnesius, paskui ji persikėlė gyventi kitur, o aš vis atsimenu 
tai, nors praėjo šešiasdešimt metų. Sakiau jai: aš tavęs nepa- 
miršiu. Slinko metai, bet jos nepamiršau. Kartais būgštauda- 
vau, kad vis dėlto pamiršiu, nes daug gyvenimo dar buvo prieš 
akis ir argi galėjau sau prisižadėti, aš, niekingas žmogelis, kai 
trintukas Dievo rankose ir jis gali ištrinti viską iš atminties. 
Bet dabar aš ramus. Džamilios nepamiršau. Nebedaug man 
laiko beliko — aš mirsiu anksčiau. 

Pagalvojau apie ponią Rozą ir kiek pasvyravęs paklausiau: 

— Pone Chamili, ar galima gyventi be meilės? 

Jis neatsakė. Atsigėrė gurkšnelį mėtų arbatos — ją sveika 
gerti. Ponas Chamilis jau kurį laiką nešiojo savo pilką džela- 
bą, kad nebūtų užkluptas su švarku, kai Viešpats jį pašauks. 
Jis pažiūrėjo į mane ir patylėjo. Turbūt pagalvojo, kad aš dar 
nepilnametis ir man ne laikas žinoti. Tada buvau septynerių 
metų, o gal ir aštuonerių, tiksliai nepasakysiu, nes juk nebu- 
vau datuotas — kaip pamatysit vėliau, kai susipažinsim arti- 
miau, jei tik, žinoma, panorėsit. 

— Pone Chamili, kodėl jūs man neatsakote? 

— Tu labai mažas, o kai žmogus dar toks mažas, kai kurių 
dalykų jam geriau nežinoti. 

— Pone Chamili, ar galima gyventi be meilės? 

— Taip, — atsakė jis ir nuleido galvą lyg susigėdęs. Aš apsi- 
žliumbiau. 

Ilgą laiką nežinojau, kad esu arabas, nes niekada manęs nepra- 
vardžiuodavo. Šituo klausimu mane apšvietė tik mokykloje. Bet 
aš niekad nesimušdavau, nes tam, kurį muša, visada skauda. 

Ponia Roza buvo Lenkijos žydė, bet ilgai kovojo dėl būvio 
Maroke ir Alžyre, todėl arabiškai kalbėjo ne blogiau už jus 
ar mane. Dėl tų pačių priežasčių ji mokėjo žydiškai, ir mes 
dažnai taip kalbėdavomės. Dauguma mūsų kaimynų buvo 
negrai. Bisono gatvėje yra trys negrų bendrabučiai ir dar kiti 
du, kur jie gyvena gentimis kaip Afrikoje. Daugiausia tai sara- 
kolė — jų ypač daug - ir tukulioriai — širų irgi užtenka. Bisono 
gatvėje daugybė kitų genčių, tik neturiu čia kada visų vardyti. 
Likusioje gatvės dalyje ir Belvilio bulvare gyvena daugiausiai 
žydai ir arabai. Taip iki Gut d'Oro bulvaro, o paskui praside- 


da prancūzų kvartalai. 

Iš pradžių nežinojau, jog neturiu motinos, net nežinojau, 
kad šiaip jau dera ją turėti. Ponia Roza vengdavo apie tai kal- 
bėti, kad ko neprisigalvočiau. Nežinau, kodėl aš gimiau ir 
kaip ten apskritai viskas buvo. Vienas mano draugelis, toks 
Machutras, keleriais metais už mane vyresnis, pasakė, kad visa 
tai priklauso nuo higienos. Jis pats gimė Alžyre, Kasboje, ir 
tik paskui atvažiavo į Prancūziją. Kasboje tada dar nebuvo 
higienos, ir jis gimė, nes ten nebuvo nei bidės, nei geriamo 
vandens, išvis nieko. Tas Machutas visa tai sužinojo jau vė- 
liau, kai jo tėvukas sugalvojo pasiteisinti ir prisiekinėjo, kad 
neturėjo jokių piktų kėslų. Dar Machutas pasakė, kad dabar 
moterys, kurios kovoja dėl būvio, vartoja piliules dėl higienos, 
bet jis gimė per anksti. 

Buvo mamų, kurios kartkartėmis užbėgdavo pas mus, bet 
visada ne pas mane. Beveik visi mes pas ponią Roza buvome 
kekšių vaikai, ir tos, išvažiuodamos mėnesiui kitam į provin- 
ciją kovoti dėl būvio, prieš tai ir po to aplankydavo savo pyp- 
lius. Štai tada ir pradėjau kankintis dėl mamos. Man atrodė, 
kad visi turi mamas, tik aš ne. Mėšlungis man ėmė traukyti 
vidurius, pradėjo durti skrandį, - kad tik ji ateitų. Kitoj gatvės 
pusėj buvo vienas vaikas su kamuoliu, tai jis man pasakė, kad 
jo mama visada ateina, kai jam skauda pilvą. Pilvą man pradė- 
jo skaudėti, bet veltui, su traukuliais irgi neišdegė. Kad būtų 
akivaizdžiau, net ėmiau kakoti po visą kambarį. Nieko gera. 
Mama neatėjo, o ponia Roza išvadino mane arabų šiknium — 
pirmą kartą, ji juk ne prancūzė. Aš klykiau, kad noriu pa- 
matyti mamą, ir dar kelias savaites šikau po visus kampus, iš 


keršto. Galop ponia Roza pagrasino, kad atiduos mane vaikų 

namams, jei nesiliausiu, ir čia aš išsigandau, nes taip pirmiau- 
sia ir gąsdinami vaikai. Aš iš principo dariau savo, bet ar tai 
gyvenimas. Mūsų, kekšių vaikų, pas ponią Rozą tada buvo 
septyni, ir visi pradėjo kakoti lenktyniaudami, kas daugiau, 
nes niekas taip greit nesutaria kaip vaikai, ir galop aplinkui 
buvo tiek pridirbta, kad man jau buvo sunku pasižymėti. 
Ponia Roza sunkiai tai pakėlė, nes ir be viso to buvo sena 
ir suvargusi, pakankamai prisikentėjusi gyvenime vien todėl, 
kad buvo žydė. Ji ropšdavosi po kelis kartus per dieną į tą 
septintą aukštą su visais savo devyniasdešimt penkiais kilo- 
gramais ir dviem varganom kojom, o kai pagaliau įeidavo ir 
užuosdavo smarvę, krisdavo su visais nešuliais į fotelį ir apsi- 
pildavo ašarom, bet ir ją reikia suprasti. Prancūzijoje penkias- 
dešimt milijonų gyventojų, ir ji sakydavo, kad jei visi būtų 
darę taip kaip mes, net vokiečiai būtų neatlaikę ir išsinešdi- 
nę velniop. Ponia Roza gerai pažino Vokietiją per karą, bet 
vis dėlto grįžo iš ten. Ji įeidavo, užuosdavo smarvę ir imdavo 
šaukti: „Iai Osvencimas! Osvencimas!“, mat buvo išvežta į tą 
žydams skirtą Osvencimą. Tačiau jos pačios elgesys rasiniu 
atžvilgiu buvo nepriekaištingas. Pavyzdžiui, su mumis gyve- 
no mažylis Moišė, kurį ji ne kartą išvadino arabų smirdžium, 
o manęs — niekada. Tuomet dar nesupratau, kad, nepaisant 
visų gabaritų, tai buvo subtilus žmogus. Galiausiai spjoviau į 
viską, nes mama taip ir neatėjo, bet man dar ilgai mėšlungis 
traukė vidurius ir netgi dabar kartais suskausta pilvą. Paskui 
pamėginau kitaip atkreipti į save dėmesį. Pradėjau vagiliauti 
parduotuvėse. Tai kokį pomidorą nudžiaunu, tai agurotį. Ir 


taip, kad kas nors pastebėtų. Kai šeimininkas išeidavo ir dė- 

davo man per kuprą, imdavau klykti, bet vis dėlto bent kažkas 
manimi domėjosi. 

Kartą bakalėjos parduotuvėje nuknisau kiaušinį. Šeimi- 
ninkė ten buvo moteris ir pastebėjo mane. Aš mieliau vog- 
davau prie moterų, nes viena man buvo aišku: mano mama 
turi būti moteris, kitaip paprasčiausiai nebūna. Pagriebiau 
kiaušinį ir įsikišau į kišenę. Šeimininkė priėjo, ir aš laukiau, 
kol ji man vožtelės, kad būčiau pastebėtas kaip reikiant. Bet ji 
atsitūpė priešais ir paglostė man galvą. Ir netgi pasakė: „Koks 
tu mielas!“ 

Iš pradžių pamanau, kad taip meilindamasi ji nori atgau- 
ti savo kiaušinį, ir laikiau jį tvirtai suspaudęs giliai kišenėje. 
Ji turėjo pliaukšterėti man kaip bausdama daro mama, kai 
pasimaišai jai po kojom. Bet ji pakilo, nuėjo prie prekystalio 
ir atnešė man dar vieną kiaušinį. O paskui pabučiavo. Mane 
apėmė tokia viltinga palaima, stačiai apsakyti negaliu. Visą 
rytą prastypsojau prie parduotuvės. Pats nežinau, ko laukiau. 
Kartais geroji moteriškė šyptelėdavo man, o aš tebestovėjau 
su kiaušiniu rankoje. Man buvo maždaug šešeri metai, ir ma- 
niau, kad čia tai jau visam gyvenimui, o juk man tik kiaušinį 
padovanojo. Grįžau namo ir visą dieną prasikankinau dėl pil- 
vo. Ponia Roza buvo išėjusi į policiją duoti melagingų parody- 
mų, kaip buvo prašiusi ponia Lola. Ponia Lola — transvestitas 
iš penkto aukšto, ji dirba Bulonės miške, o prieš išpindėdama 
buvo Senegalo bokso čempionas ir neseniai gerai pridaužė 
miške vieną klientą, kuris prisikabino su savo sadizmu — iš 
kur jis, vargšas, galėjo žinoti. Ponia Roza nuėjo paliudyti, kad 


tą vakarą jos su ponia Lola buvo kine ir paskui kartu žiūrėjo 

televizorių. Aš jums dar papasakosiu apie ponią Lolą, ji tikrai 
žmogus ne kaip visi, būna tokių. Aš ją už tai labai mylėjau. 
Visi vaikai labai užkrečiami. Tik užsivedė vienas, tuoj, žiūrėk, 
ir kiti. Mūsų pas ponią Rozą tada buvo septyni, tiesa, du iš jų 
dieniniai: ponas Mustafa, žinomas šiukšlininkas, pristatydavo 
juos rytais prieš šeštos valandos šiukšles, nes neturėjo žmonos, 
ji nuo kažko mirė. Pavakariais pasiimdavo ir rūpinosi jais pats. 
Iš nuolatinių buvo Moišė, kuris turėjo dar mažiau metų negu 
aš; Bananija, kuris visada šypsojosi, toks jau linksmas užgimė; 
Mišelis, kuris kadaise turėjo tėvus vietnamiečius ir kurį ponia 
Roza jau metai — nuo to laiko, kai už jį nebemokėjo — žadėjo 
išmesti. Šita žydė buvo kieta moteris, bet vis dėlto ne geležinė. 
Gana dažnai moterys išvažiuodavo kovoti dėl būvio kur nors 
toliau, kur paklausa didesnė ir moka kaip reikalas, palikdavo 
savo bamblį poniai Rozai ir nebegrįždavo. Išvažiuodavo, ir piš. 
Sena istorija: vaikai, kuriais nesugebėta laiku atsikratyti ir ku- 
rie niekam nereikalingi. Kartais poniai Rozai pavykdavo juos 
įkišti šeimoms, kurios jautėsi vienišos ir norėjo vaikų, bet taip 
padaryti buvo ne taip paprasta, nes yra visokių įstatymų. Jei 
moteris priversta kovoti dėl būvio, ji neturi teisės gimdyti, tokia 
prostitucijos valia. Todėl ji bijo netekti darbo ir slepia savo vaiką 
nenorėdama jo patikėti vaikų namams. Ji palieka saugoti vaiką 
žmonėms, kuriuos gerai pažįsta ir kurie moka laikyti liežuvį už 
dantų. Apie visus kekšių vaikus, perėjusius per ponios Rozos 
rankas, ir nepapasakosi, bet nedaug buvą taip juodai užsibuvu- 
sių kaip aš. Ilgiausiai užsisėdėję po manęs buvo Moišė, Bananija 
ir vietnamietis, kurį galiausiai paėmė į restoraną Princo gatvėje 


ir kurio dabar nė nebeatpažįstu sutikęs, taip jis pasikeitė. 

Kai pradėjau reikalauti mamos, ponia Roza pasakė, kad ją 
užgraužė šitie kaprizai ir kad visi arabai tokie: atkišk pirštą, 
tai tau visą ranką nukąs. Iš tikrųjų ponia Roza buvo visai ne 
tokia ir taip kalbėdavo tik dėl akių, aš puikiausiai žinojau, 
kad esu jos numylėtinis. Bet vos tik prasižiojau, ėmė klykti ir 
visi kiti. Ponią Roza apstojo septyni mažiai, kurie vienas per 
kirą garsiau spiegė reikalaudami savo mamų. To ji neatlaikė, 
ir kilo tikrų tikriausia kolektyvinė isterija. Ji rovėsi nuo galvos 
plaukus, kurių jau ne kažin kiek beturėjo, ir plūdo ašarom dėl 
nedėkingumo. Ji užsidengė veidą rankomis ir vis verkė, bet 
tokio amžiaus vaikai negailestingi. Net tinkas ėmė byrėti nuo 
sienų, bet ne todėl, kad ponia Roza verkė, jis paprasčiausiai 
atitarnavo savo. 

Ponios Rozos plaukai buvo žili ir klaikiai slinko, nes taip 
pat buvo atitarnavę savo. Ji baisiausiai bijojo nuplikti, nes tai — 
tikra mirtis moteriai, kuriai ir taip ne kažin kas liko. Bet užpa- 
kalio ir krūtinės jai vienai buvo aiškiai per daug, ir žiūrėdama į 
veidrodį ji visaip šypsodavosi ir maivydavosi lyg norėdama pati 
sau patikti. Sekmadieniais ji išsipustydavo nuo galvos iki kojų, 
užsidėdavo ugninį peruką, nueidavo pasėdėti į Boljė skverą ir 
pūpsodavo ten valandų valandas su savo elegancija. Ji dažy- 
davosi milijoną kartų per dieną, bet čia jau nieko nepadarysi: 
išsidažiusi ir su peruku ji atrodė ne tokia baisi. Be to, visada 
kambary pamerkdavo gėlių — kad būtų gražiau aplink ją. 

Apsiraminusi ponia Roza nusitempė mane į išvietę, apšau- 
kė vadeiva ir pasakė, kad vadeivas visada sodina į kalėjimą. 
Ji paaiškino, kad mano mama žino viską, ką aš darau, ir jei 


noriu vieną dieną būti su ja, tai turiu gyventi dorai ir gar- 

bingai, be jokio nepilnamečių nusikalstamumo. Išvietė buvo 
tokia maža, kad ponia Roza visa sunkiai į ją tilpo, net keista, 
kiek daug visko turėjo tokia vieniša moteris. Man atrodo, kad 
dėl to ji tikriausiai jautėsi dar vienišesnė. 

Jei už kurį nors iš mūsų kartais nustodavo mokėti, ponia 
Roza neišmesdavo kaltojo pro duris. Taip atsitiko su mažuoju 
Bananija: jo tėvas buvo nežinomas, tad jam nieko negalėjai pri- 
kišti, o motina kas pusmetį atsiųsdavo truputėlį pinigų. Ponia 
Roza plūsdavo jį visokiais žodžiais, bet tas neimdavo į galvą, nes 
turėjo tik savo trejus metus ir šypseną. Manau, kad patį Banani- 
ją ponia Roza gal ir būtų atidavusi į vaikų namus, bet tik ne jo 
šypseną, o kadangi jie visada buvo kartu, tai jai nieko kita neli- 
ko, kaip pasilikti abudu. Bananija buvo užkrautas man, ir aš tu- 
rėjau tampytis su juo po Bisono gatvės afrikiečių bendrabučius, 
kad jis pamatytų „juodo“, — to griežtai reikalavo ponia Roza. 

— Reikia, kad jis pamatytų juodo, kitaip vėliau sunkiai 
pripras. 

Taigi imdavau Bananiją už rankos ir vesdavausi pas kaimy- 
nus. Jį labai mielai priimdavo, nes ten gyveno žmonės, kurių 
šeimos buvo likę Afrikoje, o vienas vaikas visada kelia prisimi- 
nimus apie kitą. Ponia Roza supratimo neturėjo, kas toks buvo 
Bananija, kurį kitaip dar vadino Ture: malietis, senegalietis, 
gvinėjietis ar koks nors dar, — jo motina, prieš išvažiuodama 
dirbti į Abidžaną, kovojo dėl būvio Sen Deni gatvėje, o kai 
žmogaus toks darbas, tai velnią ten supaisysi. Dėl užmokesčio, 
tai Moišė taip pat buvo labai nereguliarus, bet čia jau ponia 
Roza buvo bejėgė, nes vaikų namai žydams neįsivaizduojamas 


dalykas. O mano vardu kiekvieno mėnesio pradžioje ateidavo 

trijų šimtų frankų čekis, ir aš buvau nepakaltinamas. Maniau, 
kad motiną Moišė vis dėlto turėjo, tik ji gėdijosi, ji buvo iš 
geros šeimos ir jos tėvai, matyt, nieko nežinojo, be to, Moišė 
gimė šviesiaplaukis, mėlynomis akimis ir be tos jų tipiškos no- 
sies, viskas buvo aišku vien į jį pažiūrėjus. 

Mano garantuoti trys šimtai frankų poniai Rozai kėlė pa- 
garbą. Aš ėjau dešimtus metus ir net turėjau brendimo bėdų — 
arabai visada pirmauja šitam reikale. Taigi žinojau, kad po- 
nia Roza laiko mane patikimu žmogum ir kad gerai pagalvos 
prieš išmesdama lauk kaip šunį. Taip ir įvyko tada, išvietėje, 
kai man buvo šešeri metai. Jūs pasakysit, kad aš kažką pai- 
nioju dėl amžiaus, bet tai netiesa, papasakosiu, kai bus laikas, 
kaip aš per vieną dieną keleriais metais pasenau. 

— Klausyk, Momo, tu esi vyriausias ir turi rodyti pavyzdį. 
Kad daugiau nekeltum čia man vėjo su savo mamyte. Jūsų 
laimė, kad nepažįstat tų savo mamyčių, nes tokio amžiaus jūs 
dar labai jautrūs, o jos tokios šliundros, kokių net sapne nesu- 
sapnuotum. Ar žinai, kas yra šliundra? 

— Tai tokia, kuri kovoja dėl būvio savo subine. 

— Įdomu, kur tu prisiklausei tokių šlykštybių? Bet tavo žo- 
džiuose daug tiesos. 

— Ojjūs, ponia Roza, taip pat kovojote dėl būvio, kai buvot 
jauna ir graži? 

Ji nusišypsojo: malonu girdėti, kad ir tu kadaise buvai jau- 
na ir graži. 

— Tu šaunus mažylis, Momo, bet būk geras, apsiramink. 
Tu turi man padėti. Aš gi sena ir ligota. Ir taip jau, grįžusi iš 


Osvencimo, nemačiau nė vienos šviesios dienos. 

Ji buvo tokia liūdna, kad net nesimatė, kokia ji pabaisa. Aš 
apkabinau ją už kaklo ir pabučiavau. Gatvėje žmonės sakyda- 
vo, kad tai beširdė moteris, ir iš tiesų nebuvo širdies, kuri ja 
rūpintųsi. Ji ištempė be jokių kitų širdžių šešiasdešimt penke- 
rius metus, todėl kartais ir jai reikėjo atleisti. 

Ji taip verkė, kad aš užsimaniau siusioti. 

— Atsiprašau ponia Roza, aš noriu siusioti. 

Sugrįžęs pasakiau jai: 

— Gerai, ponia Roza, su mama, matau, nieko neišeina, bet 
gal galima būtų vietoj jos turėti šuniuką? 

— Ką, ką? Tik šunų mums čia ir trūksta! O kuo aš jį šersiu? 
Kas man siųs už jį čekius? 

Bet kai parsitempiau iš Kalfetro gatvės salono mažą, pilką 
ir garbanotą pudelį, ji man nieko nesakė. Aš užėjau į saloną ir 
paklausiau, ar galiu paglostyti pudelį. Pažiūrėjau į šeimininkę 
kaip moku, ir ji man davė šunį. Paėmiau jį ant rankų, glosčiau 
glosčiau, o paskui dėjau į kojas. Ką jau ką, o bėgti moku. Gy- 


venime be to prapulsi. 


Prisidariau bėdos su tuo šunim. Įsimylėjau jį kaip kažin ką. Ir 
kiti vaikai taip pat, išskyrus gal tik Bananiją, kuriam buvo visai 
nusispjaut, jis ir taip buvo laimingas, be jokios priežasties, aš 
išvis dar nemačiau juoduko, laimingo su priežastim. Visą lai- 
ką tampiau šunį ant rankų ir niekaip negalėjau sugalvoti jam 
vardo. Kiekvieną sykį pagalvodamas apie kokį Tarzaną ar Zoro 
jaučiau, kad yra toks vardas, kokio dar niekas nėra turėjęs ir 
kuris tik ir laukia, kad juo pavadintum. Galiausiai pavadinau 


Superiu, bet tai nebuvo galutinis variantas, pasilikau teisę keis- 

ti, jei tik sugalvočiau ką nors tinkamesnio. Mano širdy jau daug 
ko buvo prisikaupę, ir aš viską atidaviau Superiui. Nežinau, ką 
būčiau daręs be to pudelio, tai buvo iš tiesų neatidėliotinas rei- 
kalas, jei ne jis, ko gero, būčiau atsidūręs už grotų. Vesdamas 
ji pasivaikščioti jausdavausi žmogum: juk aš jam buvau viskas, 
ką jis turėjo pasaulyje. Taip jį mylėjau, kad net atidaviau. Man 
buvo jau aštuoneri metai ar maždaug tiek, ir tokio amžiaus 
žmonės jau mąsto, išskyrus nebent laimingus. Aš visai nenoriu 
'užgauti ponios Rozos, bet, tiesą sakant, gyventi pas ją buvo 
nyku, nors ir buvau pripratęs. Todėl, kai Superį pamilau visa 
širdim, nusprendžiau sutvarkyti jo gyvenimą. Aš ir sau taip bū- 
čiau padaręs, jei tik būtų buvę įmanoma. Jis, atsiminkit, buvo 
ne bet kas, o pudelis. Kartą viena ponia man sako: „Ak, koks 
mielas šunytis', o paskui klausia, ar nebus jis mano ir ar aš ne- 
galįs jo parduoti. Buvau apskuręs, iš visko matyt, kad ne iš to 
kvartalo, ir ji iškart sumetė, kad šuo visai kitos veislės. 

Aš jai pardaviau Superį už penkis šimtus frankų ir nepra- 
šoviau. Užsiprašiau gerosios moteriškės penkių šimtų frankų, 
nes norėjau būti tikras, kad ji aptekusi pinigais. Man nuskilo: ji 
netgi turėjo automobilį su vairuotoju ir tuoj pat įgrūdo Superį 
vidun, matyt, pabūgusi, kad jei kartais aš turiu tėvus, tie nepul- 
tų atlėkę šakotis. Nepatikėsit dabar tuo, ką pasakysiu. Paėmiau 
tuos penkis šimtus frankų ir išmečiau į kanalizaciją. Paskui 
atsisėdau ant šaligatvio ir ėmiau bliauti kaip veršis, trindamasis 
kumščiais akis, bet buvau laimingas. Gyvendamas pas ponią 
Rozą niekada nebuvai tikras dėl rytdienos, visi mes kabojom 
ant plauko: sena ligota moteris, be pinigų, ir dar bet kada gali 


užgriūti visuomenės atstovai, — joks šuva taip neišgyventų. 

Kai grįžau namo ir pasakiau, kad pardaviau Superį už pen- 
kis šimtus frankų ir kad išmečiau juos į kanalizaciją, ponia 
Roza perbalo, nužvelgė mane nuo galvos iki kojų, o paskui 
nėrė į savo kambarį ir užsirakino iki pat galo. Po šito įvykio 
ji visada užsirakindavo eidama miegoti, dėl viso pikto, kad 
kartais jos nepapjaučiau, jei man ir vėl užeis. Vaikai, kai suži- 
nojo, sukėlė baisiausią triukšmą, todėl, kad nemylėjo Superio 
iš tikrųjų, jis jiems buvo tik žaisliukas. 

Mūsų buvo jau visa krūva, septyni, o gal ir aštuoni. Buvo 
Salima, kurią motinai pasisekė išgelbėti, kai kaimynai įskun- 
dė, kad ji — gatvės mergšė, ir padorios visuomenės atstovai dėl 
tokio smerktino elgesio užgriuvo jos patikrinti. Ta metė klien- 
tą, ir jai pavyko iškišti Salimą, kuri buvo virtuvėje, pro langą 
pirmame aukšte ir paslėpti nakčiai šiukšlių dėžėje. Rytą ji atsi- 
beldė pas ponią Rozą su atmatomis trenkiančia mažyle, kuriai 
buvo užėjusi isterija. Vienu metu su mumis gyveno Antuanas, 
tikrų tikriausias prancūzas, vienintelis tokios rūšies, ir mes jį 
nuodugniai apžiūrėjome, norėdami pamatyti, kaip ten viskas 
yra. Bet jam buvo vos devyneri metai, tad mes ne kažin ką 
tepamatėm. Jau ir nebeatmenu, kas ten dar buvo, vaikai visą 
laiką keitėsi kartu su motinomis, kurios tai atvesdavo juos, tai 
vėl pasiimdavo. Ponia Roza sakydavo, kad moterims, kurios 
kovoja dėl būvio, trūksta moralinės paramos, kad suteleriai 
nebeatlieka savo pareigų kaip dera. Joms reikia vaikų, kad gy- 
venimas nebūtų beprasmis. Jos dažnai ateidavo, vos tik pasi- 
taikydavo proga arba kai sirgdavo, ir išvažiuodavo kur nors 
į užmiestį pasidžiaugti savo bambliais. Mano galva neišneša, 


kodėl registruotos kekšės negali auginti savo vaiko, juk visos 

kitos nesuka dėl to sau galvos. Ponia Roza manė, kad taip 
yra todėl, kad Prancūzijoje seksas taip garbinamas kaip niekur 
kitur, tiesiog įsivaizduot negali, koks tai reikšmingas dalykas, 
jei nesi matęs. Ponia Roza sakydavo, kad tiems prancūzams 
svarbiausia seksas ir dar Liudvikas XIV, štai kodėl prostitutės, 
kaip jas vadina, visaip ujamos, nes padorios moterys nori, kad 
seksas priklausytų vien tik joms. Kad žinotumėt, kiek aš pri- 
sižiūrėjau pas mus verkiančių motinų, apie kurias pranešdavo 
policijai, kad jos turi vaiką, dirbdamos tokį darbą, ir tos mir- 
davo iš baimės. Ponia Roza jas ramindavo ir aiškindavo, kad 
turi pažįstamą policijos komisarą, kuris pats yra kekšės sūnus 
ir dabar ją globoja, o kitas pažįstamas žydas taip padirbinėja 
dokumentus, kad nieko jiems neprikiši — tokie jie atrodo tikri. 
Aš nė karto nemačiau to žydo, nes ponia Roza jį slėpė. Jie su- 
sipažino žydų bendrabutyje Vokietijoje, kur jų per apsirikimą 
nesunaikino, ir prisiekė vienas kitam, kad daugiau nesileis su- 
pakuojami. Tas žydas lindėjo kažkuriame prancūzų kvartale 
ir klastojo dokumentus kaip išprotėjęs. Tai jis pasirūpino, kad 
ponia Roza turėtų dokumentus, kurie tvirtino, kad ji — tai ne 
ji, o tokia kaip visi. Ji sakydavo, kad su tokiais popieriais net 
izraeliečiai neturėtų kuo jos apkaltinti. Aišku, dėl to ji niekada 
„nebuvo visiškai rami, nes tam reikia numirti. Gyvenimas — 
visada panika. 

Aš jums jau sakiau, jog vaikai dar ilgai plyšojo, kai ati- 
daviau Superį, kad būčiau tikras dėl jo ateities. Tik Bananija 
buvo baisiausiai patenkintas, kaip visada. Žinot, aš jums pa- 
sakysiu, šitas snarglys buvo ne iš šio pasaulio: jam sukako jau 


ketveri metai, o jis vis dar tebesišypsojo patenkintas. 

Kitą dieną iš pat ryto ponia Roza nusitempė mane pas 
daktarą Kacą: patikrinti, ar tik man varžtai neatsileido. Ponia 
Roza norėjo, kad man paimtų kraują ir pažiūrėtų, ar aš ne 
koks sifilitikas, kaip ir visi arabai, bet daktaras Kacas taip įpy- 
ko, net jo barzda ėmė drebėti, — tiesa, pamiršau pasakyti, kad 
jis buvo su barzda. Jis plūdo ponią Roza visokiausiais žodžiais 
ir šaukė, kad tai - Orleano gandai!'. Orleano gandai — tai kada 
žydai gatavų drabužių krautuvėlėse visai nebadė adatomis bal- 
tųjų moterų ir nesiuntė jų į bordelius, bet visi aplinkui vis tiek 
ant jų niršo. Amžinai tie žydai lieka kalti, ir vis dėl niekų. 

Bet ponia Roza dar negalėjo nusiraminti. 

— Kaip tai įvyko? 

— Jis paėmė penkis šimtus frankų ir išmetė į kanalizaciją. 

— Tai pirmas jo priepuolis? , 

Ponia Roza žiūrėjo į mane ir nieko nesakė. Aš baisiausiai 
nuliūdau. Niekada nemėgau skaudinti žmonių, aš filosofas. 
Už daktaro Kaco nugaros, ant židinio, stovėjo laivelis baltu- 
tėlėmis burėmis, ir man buvo taip nežmoniškai liūdna, kad 
panorau išplaukti kur nors toli, kuo toliau nuo savęs, ir ėmiau 
ruošti laivą kelionei: įlipau į denį ir išplaukiau į atvirą jūrą 
tvirtai laikydamas vairą rankose. Manau, kad tada daktaro 
Kaco burlaiviu aš ir nuplaukiau toli pirmą kartą. Iki šiol ne- 
galiu tvirtinti, kad tai buvo vaikiška išmonė. Dar ir dabar, kai 


tik užsimanau, galiu įlipti į daktaro Kaco burlaivį ir plaukti 


' 1960 m. pabaigoje Orleane pasklido antisemitiniai gandai, kad gatavų drabužių 
krautuvėlėse ėmė dingti moterys: kai pasimatuodavo sukneles, joms atseit suleisdavo 
vaistų ir paskui slapta išveždavo į Azijos ir Afrikos viešnamius. Nuo to laiko posakis 
„Orleano gandai“ tapo pačių neįtikimiausių ir absurdiškiausių paskalų sinonimu. 


(Vert. past.) 

kur nors toli. Niekam, aišku, apie tai nepasakoju ir visada ap- 
simetu, kad esu čia pat. 

— Daktare, aš jūsų prašau, gerai apžiūrėkite šitą vaiką. Jūs 
pats dėl širdies uždraudėte man jaudintis, o jis pardavė bran- 
giausia, ką turėjo pasaulyje, ir išmetė penkis šimtus frankų į 
kanalizaciją. Net Osvencime niekas neišdarinėjo tokių fokusų. 

Krikščioniškas daktaro Kaco gailestingumas buvo gerai 
žinomas visiems Bisono gatvės apylinkių arabams ir žydams, 
jis gydė visus nuo ryto iki vakaro ir netgi vėliau. Visada prisi- 
menu jį geruoju, nes tai buvo vienintelė vieta, kur apie mane 
kalbėdavo ir apžiūrinėdavo taip, tarsi aš būčiau žmogus. Daž- 
nai ateidavau čia vienas, ir ne todėl, kad būčiau sirgęs, bet 
kad galėčiau pasėdėti laukiamajame. Ilgokai ten prabūdavau. 
Jis puikiausiai matydavo, kad trinuosi be jokio reikalo ir tik 
vietą užimu, kai pasauly šitiek visokių bėdų, bet visada labai 
mielai šypsodavosi ir visai nepykdavo. Žiūrėdamas į jį dažnai 
pagalvodavau, kad jei galėčiau turėti tėvą, tai pasirinkčiau 
daktarą Kacą. 

— Jis mylėjo tą šunį kaip nežinau ką, nepaleido iš rankų 
net eidamas miegoti, ir ką gi jis daro? Jis jį parduoda ir išmeta 
pinigus. Šitas vaikas ne toks kaip visi, daktare. Bijau, kad jo 
'giminėj yra buvę staigaus pamišimo atvejų. 

— Aš garantuoju, kad nieko neatsitiks, ponia Roza, abso- 
liučiai nieko. | 

Aš ėmiau žliumbti. Pats žinojau, kad nieko neatsitiks, bet 
pirmąkart girdėjau apie tai atvirai kalbant. 

— Čia nėra ko verkti, mano mažyti Muchamedai. Bet gali 


paverkti, jei tau nuo to lengviau. Ar jis dažnai verkia? 

— Niekada, — atsakė ponia Roza. — Niekada jis neverkia, 
šitas vaikas, bet vienas Dievas žino, kaip aš kankinuosi. 

— Na va, matote, reikalai eina geryn, - pasakė daktaras. — 
Jis verkia. Berniukas vystosi normaliai. Jūs gerai padarėte at- 
vesdama jį, ponia Roza, aš jums prirašysiu raminamųjų. Jūs 
paprasčiausiai per daug jaudinatės. 

— Kai auklėji vaikus, jaudintis reikia kuo daugiau, daktare, 
kitaip iš jų išauga valkatos. 

Grįždami mudu ėjome susikabinę už rankų: ponia Roza 
mėgsta rodytis draugijoje. Ilgiausiai pustosi prieš kur nors iš- 
eidama, nes kitados buvo moteris ir jai dar šis tas iš to liko. 
Ji daug dažosi, bet tai nebepadeda jai pasislėpti nuo savo am- 
žiaus. Iš veido ji sena žydiška varlė su akiniais ir astma. Lip- 
dama laiptais ir tempdama produktus ji kas minutę sustoja 
atsikvėpti ir sako, kad vieną kartą kris negyva pusiaukelėje, 
tarsi prieš mirtį taip jau svarbu įveikti visus septynis aukštus. 

Namie mūsų laukė N Da Amedė, sąvadautojas arba, kaip 
juos dar vadina, suteleris. Jeigu jūs vietinis, tai turėtumėt žino- 
ti, kad čia visada pilna čiabuvių, kurie atvyksta pas mus iš Af- 
rikos, kaip matyti iš pavadinimo. Jie gyvena bendrabučiuose, 
vadinamosiose landynėse, kur nėra jokių sąlygų gyventi: tokie 
dalykai kaip Paryžiaus miesto higiena ir šildymas jų nesiekia. 
Yra juodukų bendrabučiai, kur jų gyvena koks šimtas dvide- 
šimt, po aštuonis vienam kambary, o išvietė — viena, apačioje, 
todėl daro jie kur pakliūva: čiagi ne toks reikalas, kad galėtum 
laukti. Iki manęs egzistavo bidonviliai, bet Prancūzija juos nu- 
šlavė, kad nesimatytų ko nereikia. Ponia Roza pasakojo, kaip 


vienam Oberviljė bendrabuty uždusindavo senegaliečius an- 


23 


ROMAIN GARY 


glimis kūrenamomis krosnimis. Apgyvendindavo juos kam- 
bariuose, kurių langai neatsidarinėja, o ryte, žiūrėk, ir nebėr 
senegaliečio. Jie uždusdavo nuo smalkių miegodami teisuolių 
miegu. Pas tuos, kurie gyveno šalimais Bisono gatvėje, aš daž- 
nai lankydavausi, ir mane visada svetingai priimdavo. Bet ne 
todėl, kad dauguma jų buvo musulmonai kaip aš. Man atrodė, 
kad jiems tiesiog malonu matyti devynmetį vaikigalį, kuris 
dar niekuo nekvaršina sau galvos. Seniai tai visada ką nors įsi- 
„ kalę į galvą. Pavyzdžiui, juk netiesa, kad visi negrai vienodi. 
Ponia Samber, kuri virdavo jiems valgyti, buvo visiškai ne- 
panaši į poną Dija, tai aiškiai matyti, vos tik pripranti prie 
juodo. Ponas Dija anaiptol neatrodė juokingas. Akys jo buvo, 
tarsi kam nors gąsdinti. Jis visą laiką skaitydavo. Ir dar jis 
turėjo va to-okio ilgio skustuvą, kuris nebesusilenkdavo, kai 
paspausdavai vieną daikčiuką. Jis neva juo skusdavosi. Papa- 
sakokit bobutei. Tam bendrabuty jų buvo pusė šimto ir visi jo 
klausė iš pusės žodžio. Kai neskaitydavo, jis išdarinėdavo su 
tuo skustuvu ant grindų visokius triukus, kad būtų stipres- 
nis. Ir taip jau buvo stipruolis, bet jam vis dar atrodė maža. 
Niekaip negalėjau suprasti, kam žmogus, kuris ir taip Žvėriš- 
kai stiprus, dar eikvoja tam reikalui šitiek jėgų. Nieko aš jo 
neklausinėjau, bet manau, kad jis vis nesijautė pakankamai 
stiprus padaryti tai, ką nori. Aš irgi kartais taip trokštu būti 
stiprus, nors padvėsk. Kartais svajoju, kad aš faras ir ničnie- 
ko nebebijau. Dažnai trindavausi apie policijos komisariatą 
Dedono gatvėje, nors neturėjau nė mažiausios vilties, puikiai 
supratau, kad esant devynerių tai neįmanoma, buvau dar ne- 


pilnametis. Svajojau būti faru todėl, kad jie jaučiasi saugūs. 

Maniau, kad jie stipresni už viską pasaulyje, nes nežinojau, 
kad esama dar ir policijos komisarų. Tik vėliau sužinojau, kad 
ir jie dar ne patys stipriausi, bet taip ir neįstengiau pakilti iki 
Policijos Prefekto, tai pranoko mano vaizduotę. Man tebuvo 
kokie aštuoneri devyneri, na, gal dešimt metų, ir labai bijojau 
likti vienui vienas pasaulyje. Juo sunkiau ponia Roza kopdavo 
į septintą aukštą ir juo ilgiau paskui sėdėdavo, tuo jaučiausi 
mažesnis, ir mane apimdavo baimė. 

O čia dar klausimas dėl mano gimimo dienos, kuris tiesiog 
vėžį varė, ypač po to, kai mane ištrenkė iš mokyklos paaiški- 
nę, kad aš pagal amžių per mažas. Kad ir kaip būtų, amžius 
neturėjo jokios reikšmės, nes liudijimas, tvirtinęs, kad esu gi- 
męs ir gyvenu pagal visas taisykles, buvo padirbtas. Aš jums 
jau sakiau, kad tokių dokumentų pas ponią Rozą buvo be 
skaičiaus, ji netgi būtų galėjusi įrodyti, kad jokia ji ne žydė ir 
kad jų giminėj tokių išvis nėra buvę, jei policija būtų sugalvo- 
jusi padaryti kratą ir ją supakuoti. Ji užsimaskavo iš visų pusių 
nuo tada, kai ją netikėtai sučiupo prancūzų policija, kuri ap- 
rūpindavo vokiečius žydais, ir nugabeno į Velodromą. Paskui 
ją pervežė į žydų bendrabutį Vokietijoje, kur juos degindavo. 
Ji visą laiką bijojo, bet ne taip kaip visi, o kur kas labiau. 

Vieną naktį išgirdau, kad ji klykia per miegus. Tai mane 
pažadino ir aš pamačiau, kad ji atsikėlė. Kambariai buvo du, 
ir vienas buvo jos ir daugiau niekieno, išskyrus tuos atvejus, 
kai mūsų susidarydavo visas būrys ir mudu su Moiše miego- 
davom pas ją. Tai ir buvo toks atvejis tą naktį, tik Moišės su 
mumis nebuvo: viena bevaikė žydų šeima juo susidomėjo ir 


pasiėmė pažiūrėti, ar jis tinka įsūnyti. Tas grįždavo namo vos 

gyvas, — taip iš kailio nėrėsi, kad jiems patiktų. Jie turėjo ba- 
kalėjos krautuvę Tjenė gatvėje. 

Kai ponia Roza sukliko, pabudau. Ji uždegė šviesą, o aš 
pramerkiau vieną akį. Jos galva tirtėjo, o akys buvo tokios, 
tarsi ji dievai žino ką matytų. Paskui ji išsiropštė iš lovos, ap- 
sivilko peniuarą ir pasiėmė raktą, paslėptą po spinta. Kai pasi- 
lenkia, jos šikna dar didesnė nei paprastai. 

Ji išėjo į laiptinę ir ėmė lipti žemyn. Nusekiau jai iš paskos, 
nes ji buvo taip persigandusi, kad nesiryžau likti vienas. 

Ponia Roza lipo laiptais tai šviesoje, tai tamsoje, nes eko- 
nominiais sumetimais šviesa mūsų name bemat automatiškai 
išsijungia, namo valdytojas — tikras bjaurybė. Vienu metu, kai 
pasidarė tamsu, aš pats kaip koks asilas ėmiau ir įjungiau švie- 
są, ir ponia Roza, kuri buvo aukštu žemiau, aiktelėjo: įtarė 
esant šalia žmogų. Ji pažiūrėjo į viršų, paskui į apačią ir vėl 
ėmė leistis, ir aš taip pat, bet jungiklio daugiau neliečiau: mes 
abu dėl jo įsibaiminom. Visai nesupratau, kas čia vyksta, net 
mažiau nei paprastai, o nuo to visada dar baisiau. Man drebė- 
jo pakinkliai ir klaiku buvo matyti senę, kuri leidosi aukštas 
po aukšto dairydamasi kaip indėnas, tarsi aplink būtų buvę 
priešų ar dar kokio velnio. 

" Nulipusi į pirmą aukštą ponia Roza neišėjo gatvėn, o pa- 
suko į kairę, laiptų į rūsį link, kur nėra šviesos ir tamsu net 
vasarą. Ji draudė mums ten eiti, nes paprastai tokiose vietose 
smaugia vaikus. Kai ponia Roza ėmė leistis tais laiptais, pama- 
niau, kad jau tikrai šakės, ji kvanktelėjo, ir jau norėjau bėgti 
pas daktarą Kacą. Bet buvo taip baisu, kad verčiau nuspren- 


džiau likti ir nejudėti iš vietos. Buvau įsitikinęs, kad jei dar 

žingsnį žengsiu, visos tos pabaisos užstaugs ir puls ant manęs 
iš visų pusių pagaliau išsiveržusios iš ten, kur slėpėsi nuo to 
laiko, kai aš gimiau. 

Ir tada pamačiau silpną švieselę. Ji sklido iš rūsio, ir tai 
mane truputį nuramino. Pabaisos retai kada užsidega šviesą, 
joms geriausia tamsoje. 

Aš nusileidau į koridorių, kur trenkė myžalais ir dar šiuo 
tuo, nes gretimame juodukų bendrabutyje šimtui žmonių te- 
buvo viena išvietė, tad jie atlikinėjo savo reikalus kur papuola. 
Rūsyje buvo daugybė durų, vienos iš jų atdaros. Ten įėjo po- 
nia Roza ir iš ten sklido šviesa. Įkišau nosį pažiūrėti. 

Viduryje stovėjo raudonas nušepęs krėslas, purvinas ir iš- 
kleręs, jame sėdėjo ponia Roza. Iš sienų kyšojo išklibusios it 
dantys plytos, ir atrodė, kad sienos šaiposi. Ant komodos sto- 
vėjo septyniašakė žydiška žvakidė ir viena žvakė degė. Mano 
didžiai nuostabai, čia buvo ir lova — griuvena, kurią pats laikas 
išmesti, bet su čiužiniais, antklodėmis ir pagalvėmis. Dar ten 
buvo keli maišai bulvių, elektrinė plytelė, keli bidonai ir kelios 
kartoninės dėžės, prikimštos sardinių. Buvau taip apstulbęs, 
net visa baimė išgaravo, tik pradėjo krėsti šaltis, nes juk išlė- 
kiau pliku užpakaliu. 

Ponia Roza dar kiek pasėdėjo tame įdubusiame krėsle su 
pasitenkinimu šypsodamasi. Jos veido išraiška pasidarė sukta 
ir net nugalėtojiška. Tarsi ji būtų padariusi kažką klastinga 
ir baisiai svarbaus. Paskui atsistojo. Kampe stovėjo šluota, ir 
ji ėmėsi šluoti rūsį. Nevertėjo jai to daryti — pakilo dulkės, o 
jos astmai nėra nieko kenksmingiau už dulkes. Ji iškart pra- 


dėjo sunkiai kvėpuoti ir švilpti bronchais, bet vis tiek šlavė, ir 

nebuvo kas ją perspėtų, išskyrus mane, visiems buvo nei šilta, 
nei šalta. Žinoma, jai mokėjo už tai, kad manim rūpintųsi, ir 
viskas, ką turėjom bendra, buvo tai, kad abu nieko ničnieko 
neturėjom, bet jos astmai nebuvo nieko kenksmingiau už dul- 
kes. Paskui ji padėjo šluotą į vietą ir pamėgino užpūsti žvakę, 
bet pristigo kvapo, kad ir kokia buvo masyvi. Tada ji paseilino 
pirštus ir taip užgesino žvakę. Aš iškart nusiploviau sumetęs, 
kad ji jau baigė ir tuoj lips aukštyn. 

Nieko aš čia nesupratau, bet tiek to, nebe pirmas kartas. 
Niekaip negalėjau suvokti, koks jai malonumas leistis naktį 
septynis aukštus, kad pakvėpuotų dulkėmis ir pasėdėtų sukta 
mina savo rūsy. 

Kai ji užlipo į viršų, jai jau nebebuvo baisu, ir man taip pat, 
nes tai užkrečiama. Užmigom petys į petį teisuolių miegu. Aš 
daug apie tai galvojau ir manau, kad ponas Chamilis neteisus 
taip sakydamas. Man atrodo, kad geriausiai miega neteisuoliai, 
nes jiems nusispjaut, o teisuoliai kaip tik negali akių sumerk- 
ti ir dėl visko gadina sau kraują. Kitaip jie nebūtų teisuoliai. 
Ponas Chamilis visada ras pasakymų, tokių kaip: „jūs jau pati= 
kėkit mano, senio, patirtim“ arba „kaip aš turėjau garbės jums 
pareikšti“ ir krūvą kitų, kurie man labai patinka, nes primena 
jį. Tai buvo toks žmogus — geresnio nerasi. Jis mokė mane ra- 
šyti „savo protėvių kalba, jis visada sakydavo „protėviai“, nes 
apie mano tėvus nenorėjo nė kalbėti. Jis privertė mane skaityti 
Koraną, nes ponia Roza sakydavo, kad tai arabams į naudą. 
Kai paklausiau jos, iš kur žino, kad aš Muchamedas ir musul- 
monas, juk neturiu nei tėvo, nei motinos, nei kokio nors mane 


patvirtinančio dokumento, ji supyko ir pasakė, kad vieną gra- 

žią dieną, kai būsiu didelis ir stiprus, ji man viską paaiškins, 
bet dabar nenori manęs šokiruoti, kol aš dar jautrus. Ji visada 
kartodavo, kad auginant vaikus svarbiausia tausoti jų jausmus. 
Man buvo visai nesvarbu, kad mano motina kovoja dėl būvio, 
ir jei aš ją pažinočiau, tai mylėčiau ją, rūpinčiausi ja ir būčiau 
jai geras suteleris kaip ponas N'Da Amedė, apie kurį dar turė- 
siu garbės. Aš buvau labai patenkintas turėdamas ponią Rozą, 
bet jei būčiau galėjęs turėti ką nors geresnio ir giminingesnio, 
tai, velniai griebtų, nebūčiau atsisakęs. Galėjau rūpintis ir po- 
nia Roza, net jei būčiau turėjęs tikrą motiną, kuria reikėtų 
rūpintis. Ponas N'Da Amedė rūpinasi daugybe moterų. 

Jei ponia Roza žinojo, kad aš Muchamedas ir musulmonas, 
vadinasi, esu kažkokios kilmės ir nesu visiškas niekas. Norėjau 
žinoti, kur yra mano mama ir kodėl neateina manęs aplanky- 
ti. Bet tada ponia Roza apsipildavo ašarom ir sakydavo, kad 
esu nedėkingas ir jos visai nemyliu, jei noriu ko nors kito. Ir 
užsičiaupdavau. Na gerai, aš žinojau, kad jei moteris kovoja 
dėl būvio, tai reikia slėpti, jog; ji turi bamblį, kurio laiku ne- 
sugebėjo sustabdyti pasitelkusi higieną, ir tokius vaikus pran- 
cūzai vadina kekšių vaikais, bet vis dėlto buvo įdomu, kodėl 
ponia Roza taip tvirtai įsitikinusi, kad aš Muchamedas ir mu- 
sulmonas. Ji gi neišsigalvojo visko mano malonumui. Kartą 
prasitariau apie tai ponui Chamiliui, kai jis man pasakojo Sidi 
Abderachmano, Alžyro patrono, gyvenimo istoriją. 

Ponas Chamilis kaip tik ir atvyko pas mus iš Alžyro, iš kur 
prieš trisdešimt metų keliavo į Meką. Todėl Sidi Abderachma- 
nas iš Alžyro yra jo mylimiausias šventasis, nes savi marškiniai 


arčiau kūno, kaip jis sako. Bet jis dar turi kilimą, kur pavaiz- 

duotas kitas jo tėvynainis Sidi Uali Dada - jis visada sėdi ant 
maldos kilimėlio, kurį velka žuvys. Tai gali pasirodyti kvaila, 
kad žuvys tempia kilimą oru, bet tokia jau religijos valia. 

— Pone Chamili, kaip čia išeina, kad aš Muchamedas ir 
musulmonas, jei nėra jokių popierių, kurie tai patvirtintų? 

Ponas Chamilis visada pakelia ranką į viršų, kai nori pasa- 
kyti, kad viskas Dievo valia. 

— Ponia Roza tave priėmė, kai buvai visai mažytis, o met- 
rikų knygos ji neturi. Nuo to laiko ji priėmė ir grąžino daug 
vaikų, mažyli Muchamedai. Ji saugo profesinę paslaptį, nes 
kai kurios damos to reikalauja. Ji užrašė, kad tu Muchame- 
das, vadinasi, musulmonas, o po to tavo gyvenimo kūrėjas 
neberodė jokio gyvybės ženklo. Vienintelis ženklas, kurį jis 
parodė, tai tu, mažyli Muchamedai. Ir tu nuostabus vaikas. 
Reikia manyti, kad tavo tėvas buvo nukautas per Alžyro karą, 
tai didis ir kilnus dalykas. Jis - Nepriklausomybės didvyris. 

— Pone Chamili, man rodos, kad geriau turėti tėvą negu 
neturėti didvyrio. Jau verčiau jis būtų geras suteleris ir rūpin- 
tųsi mano motina. 

— Tau nedera taip kalbėti, mažyli Muchamedai. Tokiais 
dalykais tegul užsiima jugoslavai ir korsikiečiai, ir taip jau 
viskas užkrauta ant mūsų pečių. Hm, iš tiesų sunku auklėti 
vaiką šiame kvartale. 

Bet aš jaučiau, kad ponas Chamilis kažką žino, tik man ne- 
sako. Tai buvo nuostabus žmogus, ir jei nebūtų visą gyvenimą 
prekiavęs kilimais, būtų tapęs kokia įžymybe ir galbūt net pats 
būtų sėdėjęs ant skrendančio kilimo, kurį velka žuvys, kaip tas 


kitas šventasis iš Magribo Sidi Uali Dada. 

— O kodėl mane išmetė iš mokyklos, pone Chamili? Ponia 
Roza sakė todėl, kad aš per mažas pagal savo amžių, paskui, 
kad per didelis pagal savo amžių, ir pagaliau — kad aš visai ne 
to amžiaus, kokio turėčiau būti, ir nusitempė mane pas dak- 
tarą Kacą, o tas jai pasakė, kad aš, ko gero, būsiu koks nors 
ypatingas, kaip koks žymus poetas. 

Ponas Chamilis atrodė baisiai liūdnas. Tai matei iš jo akių. 
Visada iš akių supranti, kad žmogui liūdna. 

— Tu labai jautrus vaikas, mažyli Muchamedai. Todėl ir 
truputį skiriesi nuo kitų... 

Jis nusišypsojo. 

— Nuo jautrumo šiais laikais dar niekas nenumirė. 

Mes kalbėjomės arabiškai, o prancūziškai išeina ne taip 
sklandžiai. 

— Pone Chamili, gal mano tėvas buvo baisus banditas, kad 
visi net šnekėti apie jį bijo? 

— Ne, ne, tikrai ne, Muchamedai. Aš niekada negirdėjau 
apie jį nieko panašaus. 

— O kąjūs girdėjote, ponas Chamili? 

Jis nuleido akis ir atsiduso. 

— Nieko. 

— Nieko? 

— Nieko. 

Ir visada man taip išeina. Nieko. 

Pamoka baigėsi, ir ponas Chamilis ėmė pasakoti apie Nicą, 
man tai labiausiai patinka. Kai jis pasakoja apie klounus, kurie 
šoka gatvėse, ir apie linksmus milžinus, sėdinčius vežimuose, 


aš jaučiuosi kaip namie. Man patinka ir mimozų giraitės, ku- 

rių pas juos ten yra, ir palmės, ir dar ten yra paukščių baltais 
kaip sniegas sparnais, kuriais plasnoja tarytum plodami, tokie 
jau jie laimingi. Kartą prikalbinau Moišę ir dar vieną bičiulį, 
kurio vardo nebeprisimenu, eiti pėsčiom iki Nicos, gyventi 
ten mimozų giraitėje ir valgyti ką sumedžiosim. Mes išėjom 
ryte ir nusigavom iki Pigalio aikštės, bet čia išsigandom, nes 
buvom labai toli nuo namų, ir parvarėm atgal. Ponia Roza 


manė, kad išeis iš proto, bet taip ji visada tik sako. 


Taigi, kaip jau turėjau garbės, kai mudu su ponia Roza grįžo- 
me po to vizito pas daktarą Kacą, namie aptikome poną N'Da 
Amedė, kuris taip prašmatniai rengiasi, kad vargu ar jūs galit 
įsivaizduoti. Tai pats žymiausias sąvadautojas ir suteleris iš visų 
Paryžiaus negrų, o pas ponią Rozą jis ateina, kad ji rašytų laiš- 
kus jo artimiesiems. Jis niekam kitam nenori prisipažinti, kad 
nemoka rašyti. Jis nešiojo rožinį šilko kostiumą, kurį net galė- 
jai pačiupinėti, ir rožinę skrybėlę, ir rožinius marškinius. Ka- 
klaraištis taip pat buvo rožinis, ir taip išsičiustijęs neturėjo sau 
lygių. Jis atvažiavo pas mus iš Nigerijos, tai viena iš daugelio 
šalių, kurios yra ten pas juos Afrikoje, ir pats save padarė. Jis 
visą laiką tai kartojo: „Aš pats save padariau“, su savo kostiumu 
ir briliantiniais žiedais ant pirštų. Jų jis turėjo po vieną ant 
kiekvieno piršto, ir kai jį paskandino Senoje, tai pirštus nupjo- 
vė, kad pasiimtų briliantus, — taip su juo atsiskaitė. Pasakau 
apie tai iš karto, kad jums nereikėtų jaudintis vėliau. Gyvas 
būdamas jis turėjo geriausius dvidešimt penkis Pigalio gatvės 
metrus ir tvarkėsi nagus pas manikiūrininkes — nagai jo taip 


pat buvo rožiniai. Tiesa, visai buvau pamiršęs, jis dar vilkė- 

jo tokią pat liemenę. Piršto galiuku jis kartkarčiais paliesdavo 
savo ūsus tarsi juos glostelėdamas. Jis visada atnešdavo poniai 
Rozai kokių nors skanumynų, bet ji bemeilijo gauti kvepalų, 
nes bijojo dar labiau sustorėti. Nebuvau pastebėjęs, kad nuo jos 
sklistų blogas kvapas, tik paskui, jau daug vėliau. Taigi poniai 
Rozai geriausia buvo dovanoti kvepalus, ir Aakonų ji turėjo be 
skaičiaus, tik aš niekaip nesupratau, kodėl ji dažniausiai pilasi 
juos už ausų, kur veršiams kiša petražoles. Tas afrikietis, apie 
kurį jums pasakoju, ponas N'Da Amedė iš tikrųjų buvo neraš- 
tingas, nes labai anksti tapo pernelyg svarbia persona, kad eitų 
į mokyklą. Nesiruošiu čia pasakoti visos istorijos, bet juodukai 
iš tiesų daug prisikentėjo, ir juos reikia suprasti, kai galima. Štai 
kodėl ponia Roza rašė už poną N'Da Amedė laiškus, kuriuos 
jis siųsdavo į Nigeriją savo artimiesiems, kokius tik pažinojo. 
Rasizmas ten jiems buvo toks žiaurus, kad kilo revoliucija, jie 
gavo savo režimą ir liovėsi kentėję. Man tai neteko kentėti nuo 
rasizmo, todėl aš nieko gero ir nesitikiu. O juodukai tikriausiai 
kenčia ir dėl kokių kitų negerovių. 

Ponas N' Da Amedė sėsdavo ant lovos, kur miegodavom, kai 
mūsų būdavo ne daugiau kaip trys keturi. Kai būdavo daugiau, 
miegodavom kartu su ponia Roza. Arba jis užkeldavo ant lovos 
koją ir taip stovėdavo aiškindamas poniai Rozai, ką ji turi pra- 
nešti jo artimiesiems. Kalbėdamas ponas N'Da Amedė mosta- 
guodavo rankomis ir jaudindavosi, ir galop net rimtai supykda- 
vo ir tiesiog įsiusdavo — ne todėl, kad būtų buvęs piktas, o todėl, 
kad norėjo pranešti savo artimiesiems daug daugiau, nei leido 
jo menkos išraiškos priemonės. Pradėdavo visada nuo brangaus 


ir didžiai gerbiamo tėvo, o paskui įrūždavo, nes buvo kupinas 

nuostabiausių dalykų, kuriems nerasdavo žodžių, ir jie taip ir 
likdavo jo širdyje. Jam neužtekdavo išteklių, nes kiekvienas žo- 
dis buvo aukso vertės. Ponia Roza rašė jam laiškus, kuriuose 
jis savarankiškai veržėsi į mokslus, kad taptų darbų rangovu, 
statytų užtvankas ir būtų naudingas savo šaliai. Kai ji jam tai 
skaitydavo, jis jausdavo palaimą. Padedamas ponios Rozos jis 
dar ir tiltus statė, ir kelius tiesė, ir ką tik reikėjo, tą darė. Jai pa- 
tikdavo, kad ponas N'Da Amedė laimingas klausydamasis apie 
visa tai, ką jis nuveikia jos laiškuose, ir dar jis visada įdėdavo į 
voką pinigų, kad būtų panašiau į tiesą. Jis pakildavo į devintą 
dangų su visu savo rožiniu kostiumu iš Eliziejaus laukų, o gal 
net dar aukščiau, ir ponia Roza paskui sakydavo, kad, kai jis jos 
klausosi, jo akys kaip tikro tikinčiojo ir kad Afrikos negrai, — 
mat jų esama ne tik ten, — iš visų geriausi. Tikrai tikintys tai tie, 
kurie tiki Dievu kaip ponas Chamilis, kuris visą laiką kalbėda- 
vo man apie Dievą ir aiškindavo, kad tokius dalykus geriausia 
įsisąmoninti, kai esi jaunas ir kol gali įsisąmoninti bet ką. 
Ponas N'Da Amedė buvo įsisegęs į kaklaraištį segtuką su 
deimantu, kuris žibėjo, net akys raibo. Ponia Roza sakė, kad 
tai — tikras deimantas, ne dirbtinis, kaip galėtum pagalvoti, 
nes atsarga gėdos nedaro. Ponios Rozos senelis iš motinos 
"pusės buvo juvelyras, ir ji paveldėjo iš jo supratimą panašiais 
klausimais. Deimantas buvo po pat pono N'Da Amedė fizio- 
nomija, kuri taip pat spindėjo, tik dėl kitų priežasčių. Ponia 
Roza visada pamiršdavo, ko ji ten prirašė paskutinį kartą laiš- 
ke jo artimiesiems į Afriką, bet tai buvo nesvarbu, ji sakydavo, 
kuo labiau žmogus nieko neturi, tuo labiau nori tikėti turįs. 


Be to, ponas N' Da Amedė nesismulkino, ir jam buvo tas pats, 

kad tik jo artimieji būtų laimingi. Kartais jis net pamiršdavo 
savo artimuosius ir imdavo pasakoti, kas jis jau yra ir kuo dar 
bus. Nebuvau matęs kito žmogaus, kuris taip įsivažiuotų kal- 
bėdamas apie save. Jis šaukdavo, kad visi jį gerbia ir kad jis ka- 
ralius. Rimtai, taip ir klykdavo: „Aš karalius!“, ir ponia Roza 
užrašinėdavo visa tai kartu su tiltais, su užtvankom, su viskuo. 
Paskui ji man sakė, kad ponas N'Da Amedė visiškas mišugė, 
žydiškai tai reiškia „psichas“, be to, agresyvus psichas, todėl 
geriau jam neprieštarauti, kad neprisišauktum bėdos. Jam, 
matyt, jau pasitaikė užmušti žmonių, bet turbūt tarp tų pa- 
čių juodukų, o jie nesiskaito, nes nėra prancūzai, ne taip kaip 
negrai amerikiečiai, o policija rūpinasi tik tais, kurių egzis- 
tavimą patvirtina popierius. Kartą jis susipjovė su kažkokiais 
alžyriečiais ar korsikiečiais, ir ponia Roza turėjo parašyti jo 
artimiesiems tokį laišką, kuris vargu ar ką nudžiugintų. Nerei- 
kia manyti, kad suteleriai neturi problemų, - jie irgi žmonės. 
Ponas N'Da Amedė visada ateidavo su dviem asmens sar- 
gybiniais, nes nesijautė saugus ir jį reikėjo globoti. Tie asmens 
sargybiniai, ko gero, tiesiai pas Dievulį nueis, pats velnias jų 
neims, — tokios jau jų šlykščios marmūzės ir gąsdinanti povy- 
za. Vienas iš jų buvo boksininkas ir tiek kartų gavęs į snukį, 
kad viskas išlakstė iš savo vietų: kairė akis buvo žemiau nei 
priklauso, nosis sumalta, antakiai mūšiuose išretinti, o dešinė 
akis — išsprogusi, tarsi smūgis į vieną akį būtų išvertęs lauk 
kirą. Bet kumščiai jo buvo kaip turi būti ir dar rankelės kokių 
paieškoti reikia. Ponia Roza sakė, kad, kai daug miegi, grei- 
čiau augi, ir šito pono Boro kumščiai turbūt miegojo visą savo 


gyvenimą, kad tokie didžiuliai užaugo. 

Kito asmens sargybinio galva dar buvo nenukentėjusi, o 
gaila. Nevirškinu žmonių, kurių veiduose viskas tik keičiasi 
ir išsibėgioja į visas puses — niekada nepamatysi du kartus iš 
eilės tos pačios išraiškos. Tokius vadina „netikru pinigu“, ir 
šitas tipas tikriausiai turėjo savų priežasčių, kas jų neturi, visi 
nori kažką nuslėpti, bet jo snukis, garbės žodis, buvo toks su- 
klastotas, kad plaukai šiaušėsi vien pagalvojus apie tai, ką jis 
gali slėpti. Suprantat, ką aš noriu pasakyti? Be to, jis eida- 
mas šypsodavosi, ir nors netiesa, kad negrai valgo vaikus su 
duona, tai vis Orleano gandai, bet man visada atrodydavo, 
kad aš žadinu jam apetitą, sakyk ką nori, bet jie savo Afrikoje 
buvo žmogėdros, šito iš jų neatimsi. Kai eidavau pro šalį, jis 
čiupdavo mane, pasisodindavo ant kelių ir sakydavo, kad turi 
mano amžiaus sūnelį ir kad jis jam net padovanojo žaislinius 
kaubojiškus ginklus, apie kokius aš visada svajojau. Na, ar ne 
kiaulė? Tikriausiai galima buvo aptikti ir kokią nors gerą jo sa- 
vybę, visi jų turi, reikia tik gerai paieškoti, bet jo akys, kurios 
lakstė po visą kambarį, varydavo man šiurpą. Jis turbūt tai 
pastebėjo, nes vieną kartą net atnešė man pistacijų, — girdi, va 
koks aš geras. Nieko jam nereiškė nupirkti tų pistacijų, išmetė 
viso labo kokį franką. Jei jis vylėsi šitaip įsirašyti į draugus, tai 
"labai klydo, galit manim patikėti. Aš taip smulkiai viską pa- 
sakoju todėl, kad šiomis nuo manęs nepriklausančiomis aplin- 
kybėmis mane ir ištiko naujas pasiutimo priepuolis. 

Ponas N'Da Amedė visada ateidavo diktuoti sekmadie- 
niais. Tą dieną moterys nekovoja dėl būvio, poilsiauja, ir mūsų 
namuose visada apsilankydavo viena kita motina, pasiimdavo 


savo mažylį ir išsivesdavo pakvėpuoti grynu oru į parką ar pa- 

pietauti restorane. Galiu jums pasakyti, kad moterys, kurios 
kovoja dėl būvio, kartais būna geriausios mamos pasaulyje, nes 
vaikas leidžia atsipūsti nuo klientų, be to, teikia ateities vilčių. 
Aišku, yra ir tokių, kurios palieka tave likimo valiai ir daugiau 
jų nei regėt, nei girdėt, bet tai nereiškia, kad jos numirė ir 
neturi pasiteisinimo. Kartais jos atvesdavo savo mažylius tik 
į kitos dienos pavakarę, kad palaikytų juos kaip galima ilgiau 
prieš grįždamos į darbą. Taip ir tą dieną namie buvo tik nuo- 
latiniai gyventojai, visų pirma aš ir Bananija, kuris štai jau visi 
metai kai nebemokėjo, bet visiškai neėmė to į plaučius ir jau- 
tėsi kaip namie. Buvo dar Moišė, bet tas jau viena koja stovėjo 
žydų šeimoj, kuri tik norėjo įsitikinti, ar jis nėra kokio velnio 
paveldėjęs, kaip aš jau turėjau garbės, nes tai pirmiausia, apie 
ką reikia pagalvoti prieš pamilstant mažylį, jei nenori paskui 
nagų graužtis. Daktaras Kacas išdavė jam pažymėjimą, bet tie 
žmonės norėjo ištirti gylį prieš nerdami. Bananija buvo dar lai- 
mingesnis nei paprastai: jis ką tik atrado, kad turi pimpaliuką, 
ir tai buvo pirmas įvykis jo gyvenime. Aš kažką mokiausi at- 
mintinai nesuprasdamas nė žodžio, bet tai buvo nesvarbu, nes 
viską savo ranka man parašė ponas Chamilis. Aš dar ir dabar 
galiu jums pacituoti, nes tai jam patikdavo: „Eli chab alach la 
ibi i gchirchu subchan ad daim la jazul...“ Tai reiškia, kad tam, 
kuris myli Dievą, nieko daugiau ir nereikia. Man tai dar daug 
ko reikėjo, bet ponas Chamilis diegė man religinius jausmus, 
nes, jei net liksiu Prancūzijoje iki pat savo amžiaus galo kaip 
pats ponas Chamilis, privalau atsiminti, kad turiu savo šalį, 
o tai vis geriau negu nieko. Mano šalis tai greičiausiai koks 


nors Alžyras arba Marokas, net jei pagal dokumentus manęs 

išvis niekur nėra: ponia Roza buvo tuo įsitikinusi, juk ne savo 
malonumui ji augino mane kaip arabą. Dar ji sakė, kad jai 
tas pats, visi žmonės lygūs, kai esi mėšle iki ausų, ir jei žydai 
su arabais pjaunasi, tai dar nereiškia, kad žydai ir arabai kaž- 
kuo skiriasi nuo kitų, juk ir tikri broliai dažnai apsiskaldo, gal 
tiktai vokiečiai kitokie, aršesni. Užmiršau jums pasakyti, kad 
ponia Roza laikė po lova didelį pono Hitlerio portretą ir, kai 
jausdavosi nelaiminga ir nebežinodavo, kuriam dievui melstis, 
išsitrraukdavo portretą, žiūrėdavo į jį ir iškart pasijusdavo ge- 
riau: juk vienas didelis akmuo jau buvo nuo širdies nusiritęs. 

Galiu pasakyti ponią Rozą, kaip žydę, pateisindamas, kad 
tai buvo šventa moteris. Tiesa, šerdavo ji mus tuo, kas pigiau- 
sia, 0 jos ramadanas man išvis stovėjo skersai gerklės. Dvide- 
šimt dienų nieko neėsti, patys pagalvokit, o jai tai buvo tiesiog 
dangaus mana. Ir kaip ji triumfuodavo, kai ateidavo ramada- 
nas ir aš netekdavau teisės į gef?/te fš, kurią ji pati paruošdavo. 
Na žinoma, ji gerbė kitų tikėjimą, bet aš savo akim mačiau, 
kaip ji, sena karvė, rijo kumpį. Kai sakydavau, kad ji neturi tei- 
sės valgyti kumpio, jinai tik dantis rodydavo. Aš negalėjau jai 
trukdyti švęsti ramadano ir buvau priverstas vogti iš parduotu- 
vių tuose kvartaluose, kur niekas nežinojo, kad aš arabas. 

"Tai va, buvo sekmadienis, ir ponia Roza visą rytą praver- 
kė: užeina jai, būdavo, ir verkia visą dieną be perstojo nežinia 
ko. Nereikėjo trukdyti jai, kai verkdavo, nes tai būdavo lai- 
mingiausios jos valandos. A, tiesa, atsimenu dar, kad mažasis 
vietnamietis ryte gavo į kailį, nes vos tik išgirdęs skambutį į 
duris puldavo kiekvieną kartą slėptis po lova: per tuos trejus 


metus, kai liko vienas, jis perėjo gal kokias dvidešimt šeimų 

ir daugiau nebenorėjo. Nežinau, kuo jis tapo, bet kada nors 
nueisiu pažiūrėti. Beje, skambučiai į duris nė vienam iš mūsų 
nežadėjo nieko gero, nes mes amžinai bijojom, kad neužgriūtų 
visuomenės atstovai. Ponia Roza turėjo visus suklastotus do- 
kumentus, kokius tik norėjo, ji susiveikė juos per vieną drau- 
gelį žydą, kuris tik tuo ir užsiiminėjo nuo to laiko, kai grįžo 
gyvas. Nebeprisimenu, ar jau sakiau jums, kad dar ją globojo 
vienas policijos komisaras, kurį ji augino, kol jo motina atseit 
dirbo provincijoje kirpėja. Bet pavyduolių visada atsiras, ir po- 
nia Roza bijojo, kad kas neįkištų liežuvio. Nes vieną kartą ją 
jau pažadino skambutis šeštą valandą ryto auštant ir ji buvo 
nugabenta į Velodromą, o iš ten į žydų bendrabučius Vokieti- 
joje. Štai ir vėl pasigirdo skambutis: atėjo ponas N'Da Amedė 
diktuoti laiško su savo abiem asmens sargybiniais, iš kurių vie- 
nas buvo toks netikras pinigas, kad nė viena kasa jo nepriim- 
tų. Nežinau, ko aš taip prie jo prisikabinau, bet manau dėl to, 
kad man buvo devyneri ar dešimt metų su trupučiu ir man jau 
reikėjo, kaip ir visiems, ko nors neapkęsti. 

Ponas N'Da Amedė užkėlė koją ant lovos, ėmė mosikuoti 
didžiuliu cigaru be gailesčio kratydamas pelenus kur pakliuvo 
ir iškart pareiškė savo artimiesiems, kad tuoj grįš į Nigeriją do- 
rai ir garbingai gyventi. Dabar manau, kad jis ir pats tuo tikėjo. 
Dažnai pastebėdavau, kad žmonės galų gale patiki tuo, ką sako, 
jiems tai būtina, kad galėtų gyventi. Sakau tai ne todėl, kad 
norėčiau pasirodyti esąs filosotas, aš iš tikrųjų taip manau. 

Užmiršau patikslinti, kad tas policijos komisaras, kekšės 
sūnus, viską sužinojo ir viską atleido. Jis netgi kartais ateidavo 


pabučiuoti ponios Rozos su sąlyga, kad laikys liežuvį už dan- 

tų. Tokius dalykus ir turi galvoje ponas Chamilis, kai sako, 
kad viskas gerai, kas gerai baigiasi. Aš tai pasakoju, kad tru- 
putį pakelčiau nuotaiką. 

Kol ponas N'Da Amedė kalbėjo, jo kairysis asmens sargy- 
binis sėdėjo fotelyje ir zulinosi dilde nagus, o antrasis nekrei- 
pė į tai dėmesio. Norėjau išeiti pasiusioti, bet antrasis asmens 
sargybinis, apie kurį jums pasakoju, pakeliui sučiupo mane ir 
pasisodino ant kelių. Jis pasižiūrėjo į mane, nusišypsojo ir ėmė 
taip skiesti: 

— Tu man visada primeni mano sūnų, mažyli Momo. Jis 
atostogauja prie jūros Nicoje su savo motina, ir jie rytoj grįžta. 
Rytoj mažyliui šventė, tą dieną jis gimė ir gaus dovanų dviratį. 
Gali ateiti į mūsų namus kada tik nori ir pažaisti kartu su juo. 

Tikrai nežinau, kas man pasidarė, bet jau daug metų ne- 
turėjau nei motinos, nei tėvo, tegul ir be dviračio, o čia dar 
šitas atėjo manęs siutinti. Na, jūs suprantat, ką noriu pasakyti. 
Gerai, ins Alach, bet tai netiesa, aš taip sakau tik todėl, kad 
esu geras musulmonas. Manyje užgavo kažką gyva, ir aš tie- 
siog užviriau. Tas ėjo iš vidaus, o tai ir blogiausia. Kada ateina 
iš išorės kaip spyris į užpakalį, visada gali pabėgti. Bet kai iš 
vidaus, tada jau nėr kur dingti. Kai man taip užeina, norisi iš- 
eiti ir niekada niekur nebegrįžti. Tarsi manyje gyventų kažkas 
kitas. Aš imu klykti, krintu ant žemės ir daužau galvą, kad tas 
kažkas išeitų, bet tai neįmanoma, tas, kuris viduje, niekada 
neturi kojų. Ber kai kalbu apie tai, man geriau, jis, žiūrėk, tarsi 
pamažu išeina. Jūs suprantat, ką noriu pasakyti? 

Tai va, kai išsikvėpiau ir jie visi išėjo, ponia Roza tuoj pat 


nutempė mane pas daktarą Kacą. Ji buvo perbalusi iš baimės 

ir pasakė jam, kad aš turiu visus paveldėjimo požymius ir kad 
galiu griebti peilį ir pribaigti ją miegančią. Nesuprantu, kodėl 
ponia Roza visada taip bijojo, kad ją užmuš miegančią, juk tai 
nesutrukdytų miegoti toliau. Daktaras Kacas supyko ir užriko 
ant jos, kad aš ramus kaip ėriukas ir kad jį gėdytųsi šitaip kal- 
bėdama. Jis prirašė jai raminamųjų, kurių turėjo čia pat, savo 
stalčiuje, ir mudu grįžom namo susikabinę už rankų, ir jaučiau, 
kad jai truputį gėda dėl to, kad neteisingai mane apkaltino. Bet 
ją reikia suprasti, nes gyvenimas tai buvo viskas, kas jai liko. 
Žmonės kabinasi už gyvenimo labiau nei už bet ko kito, net 


juokinga, kai pagalvoji, kiek kitų puikių dalykų yra pasaulyje. 


Namie ji prisirijo raminamųjų ir visą vakarą praleido fotelyje 
žiūrėdama tiesiai priešais save ir palaimingai šypsodamasi, nes 
nieko nejautė. Man ji niekada neduodavo raminamųjų. Tai 
buvo moteris, geriausia iš visų, ir aš čia pat galiu patvirtinti tai 
pavyzdžiu. Paimkit ponią Sofi, kuri taip pat turėjo pogrindyje 
skylę kekšių vaikams, Siurkuto gatvėje, arba tą, kurią vadina 
Grafiene, nes ji žmogaus, pavarde Grafas, našlė, Barbeso bul- 
vare — jos kartais priima iki dešimties pyplių per dieną ir visų 
pirma prikemša juos raminamųjų. Ponia Roza tai žinojo iš pa- 
tikimo šaltinio, iš vienos portugalės afrikietės, kuri kovoja dėl 
būvio turguje ir kartą atsiėmė iš Grafienės savo sūnų taip ap- 
ramintą, kad tas nebesilaikė ant kojų, vis griuvo. Kai jį pasta- 
tydavo, jis vis griūdavo ir griūdavo, ir taip su juo galėjai žaisti 
ištisas valandas. O pas ponią Rozą viskas buvo atvirkščiai. Kai 
mes įsisiautėdavom arba kai privesdavo visokių psichų — būna 


tokių, — tai ji pati rydavo raminamuosius. Tada galėjai klykti 

ir peštis kiek norėjai, jai buvę nebuvę. O aš turėjau palaikyti 
tvarką, ir tai man labai patikdavo, nes jausdavausi vyriausiu. 
Ponia Roza sėdėdavo savo fotelyje vidury kambario kaip di- 
džiulė varlė, susidėjusi rankas ant išsipūtusio pilvo, kuriame 
kažkas kurkė, truputį palenkusi galvą į šoną, ir žiūrėdavo į 
mus atlaidžiai šypsodamasi, o kartais net iš tolo pamojuodavo 
ranka, tarsi mes būtumėm pravažiuojantis traukinys. Tokio- 
mis valandėlėmis niekas negalėjo jos paveikti, ir tada jau aš 
žiūrėdavau, kad niekas nepadegtų užuolaidų — jos pirmiausia 
krinta į akis, kai esi mažas ir sumanai ką nors padegti. 
Vienintelis dalykas, kuris galėjo išjudinti apsiraminusią po- 
nią Rozą, buvo skambutis į duris. Vokiečių ji bijojo paniškai. 
Tai sena istorija, apie tai rašė visi laikraščiai, ir aš nesirengiu 
leistis į smulkmenas, bet ponia Roza niekaip neįstengė nuo 
to atsikvošėti. Kartais, ypač vidury nakties, jai pasirodydavo, 
kad visa tai dar tebevyksta, — ji buvo iš tų, kurie gyvena pri- 
siminimais. Jūs pagalvosit, kad tai visiškas idiotizmas mūsų 
dienomis, kai viskas seniai miršta ir pamiršta, bet žydai baisiai 
į viską kabinasi, ypač kurie buvo kankinami — tie vis prisi- 
mena ir prisimena. Ji dažnai man pasakodavo apie nacius ir 
esesininkus, ir man net truputį gaila, kad gimiau per vėlai ir 
"neteko susipažinti su naciais ir esesininkais kovos lauke, nes 
tada bent jau žinojai už ką. Dabar nė žinot nežinai. 
Matydamas, kaip ponia Roza bijo skambučio, galėjai sprog- 
ti iš juoko. Pats tinkamiausias tam laikas — ankstus ankstus 
rytas, kai diena dar tik sėlina ant pirštų galų. Vokiečiai keliasi 
anksti ir paryčius mėgsta labiau nei kurį kitą paros metą. Vie- 


nas iš mūsų, būdavo, atsikelia, išeina į koridorių ir paspaudžia 


42 


Gyvenimas dar prieš akis 


skambutį. Ir laiko nuspaudęs, kad viskas įvyktų tuoj pat. Tai 
būdavo linksma! Visa tai reikėjo matyti. Tuo metu ponios Ro- 
zos buvo jau koks šimtas kilogramų, tai va, ji šokdavo iš lovos, 
kaip išprotėjusi puldavo pro duris ir sustodavo tik išlėkusi ant 
laiptų. O mes visi gulėdavom ir apsimesdavom miegantys. Kai 
ji suprasdavo, kad tai ne naciai, įniršdavo kaip žvėris, išvadin- 
davo mus kekšių išperom ir būdavo visiškai teisi. Kurį laiką ji 
stovėdavo apspangusi, su suktukais paskutiniuose plaukuose, 
kurie dar laikėsi ant galvos, iš pradžių, matyt, galvodama, kad 
jai prisisapnavo ir išvis nebuvo jokio skambučio, tik jai ausyse 
čirškė. Bet paprastai kas nors neišlaikydavo ir suprunkšdavo, 
ir kai ji suprasdavo, kad tapo patyčių auka, visai įsisiautėdavo 
arba imdavo plūsti ašarom. 

O aš manau, kad žydai — tokie pat žmonės kaip visi ir ne- 
reikia į juos žiūrėti šnairom. 

Dažnai net nereikėdavo keltis ir eiti nuspausti mygtuko, 
nes ponia Roza viską padarydavo pati. Ji staiga nei iš šio, nei iš 
to pabusdavo, sėsdavosi ant savo užpakalio, kuris buvo dides- 
nis nei jūsų vaizduotė išneša, įsiklausydavo, paskui nušokdavo 
nuo lovos, užsimesdavo savo numylėtą violetinį šalį ir dingda- 
vo pro duris. Ji net nebežiūrėdavo, ar kas nors stovi už jų, nes 
jai čirškė viduj, o tai užvis blogiau. Kartais ji nuskrisdavo tik 
kelis laiprelius ar kokį vieną aukštą, o kartais nusitrenkdavo 
iki pat rūsio, kaip pirmąjį kartą, apie ką aš jau turėjau garbės. 
Iš pradžių net maniau, kad ji paslėpusi „rūsyje lobį ir keliasi 
bijodama vagių. Aš visada svajojau turėti gerai paslėptą lobį 
kokioje nors atkampioje vietelėje ir kad galėčiau atrasti jį kada 


panorėjęs. Manau, kad lobis — tai vertingiausia, kas tik gali 

būti, jei jis tikrai tavo ir visiškai „saugioje vietoje. Suuodžiau, 
kur ponia Roza slepia raktą nuo rūsio, ir kartą nuėjau pažiū- 
rėti. Nieko aš ten neradau. Baldai, šikpuodis, sardinės, žvakės 
ir dar krūva visokio šlamšto, — tarsi kas būtų rengęsis ten gy- 
venti. Užsidegiau žvakę ir pasišviečiau aplink, bet pamačiau 
tik akmenų sienas, kurios rodė dantis. Tada staiga išgirdau 
triukšmą ir pašokau, bet tai buvo tik ponia Roza. Ji stovėjo 
tarpdury ir žiūrėjo į mane. Ir visai nepiktai, netgi atvirkščiai, 
tarsi būtų kalta ir pati turėtų atsiprašyti. 

— Apie tai niekas neturi žinoti, Momo. Duok jį šen. 

Ji ištiesė ranką ir paėmė iš manęs raktą. 

— Ponia Roza, kas čia yra? Kodėl jūs čia ateinate, kartais 
net vidury nakties? Kas tai? 

Ji pasitaisė ant nosies akinius ir nusišypsojo. 

— Tai mano atsarginė rezidencija, Momo. Na gerai, einam. 

Ji užpūtė žvakę, paskui paėmė mane už rankos ir mudu 
užlipom į viršų. Tada sudribo į savo fotelį graibydamasi už 
širdies, nes įveikusi septynis aukštus jau būdavo lavonas. 

— Prisiek man, kad niekada niekam apie tai neprasitarsi. 

— Prisiekiu, ponia Roza. 

— Chairem? 

Jų kalba tai reiškia „prisiekiu“. 

— Chairem. 

Tada ji sumurmėjo žiūrėdama kažkur pro mane, tarsi ma- 
tytų labai toli ir priekin, ir atgal: 

— Tai mano žydiškas urvas, Momo. 

— Aa, mat kaip. 


— Tu supranti? 

— Ne, bet tai niekis, aš pripratęs. 

— Čia aš slepiuosi, kai man būna baisu. 

— Ko baisu, ponia Roza? 

— Baisu gali būti ir be priežasties, Momo. 

Šitą aš gerai įsikaliau į galvą, nes tai pats tikriausias daly- 
kas, kokį man kada nors teko girdėti. 


Dažnai nueidavau pasėdėti daktaro Kaco laukiamajame, nes 
ponia Roza vis kartodavo, kad tai žmogus, kuris daro gera, bet 
nieko tokio nepatyriau. Turbūt per mažai sėdėjau. Žinau, kad 
pasaulyje yra daug žmonių, kurie daro gera, bet jie tai daro ne 
visą laiką, todėl reikia pataikyti. Stebuklų nebūna. Iš pradžių 
daktaras Kacas išeidavo ir klausdavo, ar aš nesergu, bet paskui 
priprato ir paliko mane ramybėje. Beje, dantistai taip pat turi 
laukiamuosius, bet jie gydo tik dantis. Ponia Roza sakydavo, 
kad daktaras Kacas užsiima bendrąja medicina, ir tikrai, pas 
jį būdavo visko: žydų — suprantama, kaip ir visur, — šiaurės af- 
rikiečių (kad nereikėtų sakyti „arabų '), juodukų ir įvairiausių 
ligų. Būdavo pas jį, žinoma, ir daug venerinių ligų, per emi- 
gravusius darbininkus, kurie pasigauna jas prieš atvykdami į 
Prancūziją, kad galėtų naudotis socialiniu draudimu. Veneri- 
nėmis ligomis viešose vietose neužsikrėsi, todėl daktaras Kacas 
jas priimdavo, bet buvo draudžiama atsitempti difteritą, skarla- 
tiną, tymus ir panašias bjaurastis, kurias geriau pasilaikyti na- 
mie. Tik va tėvai ne visada žinodavo, kuris čia galas, ir aš porą 
kartų pasigavau ten gripą ir kokliušą, kurie ne man buvo skirti. 
Ber vis tiek ateidavau. Man patikdavo sėdėti laukiamajame ir 


kažko laukti, ir kai kabineto durys atsidarydavo ir išeidavo nuo 

galvos iki kojų baltai apsirengęs daktaras Kacas ir glostydavo 
man galvą, aš jausdavausi geriau, o juk medicina tam ir yra. 

Ponia Roza labai jaudinosi dėl mano sveikatos. Ji sakydavo, 
kad man jau prasidėjo brendimo vargai ir kad man jau vystosi 
tai, ką ji vadino žmonių giminės priešu, ir dar tas priešas augo 
ne dienom, o valandom. Didžiausias jos rūpestis po brendimo 
buvo dėdės ir tetos, kai tikri tėvai žūdavo automobilio katas- 
trofoje, o šitie nenorėdavo rūpintis vaiku, bet nenorėdavo jo 
atiduoti ir vaikų namams, nes visi aplink būtų ėmę šnekėti, 
kad jie neturi širdies. Štai tada jie ir ateidavo pas mus, ypač jei 
vaikas būdavo sukrėstas. Ponia Roza vadindavo vaiką sukrės- 
tu, kai šis negalėdavo atsigauti nuo sukrėtimo, kaip rodo pats 
žodis. Tai reiškė, kad jis nenori nieko žinoti apie gyvenimą ir 
darydavosi trenktas. Tai pats šlykščiausias dalykas, koks tik 
gali atsitikti mažyliui. 

Kai jai atvesdavo naujoką kelioms dienoms ar darbo savai- 
tei, ponia Roza ištirdavo jį visais atžvilgiais, bet ypač žiūrėda- 
vo, kad jis nebūtų sukrėstas. Ji rodydavo jam visokias grima- 
sas, kad išgąsdintų, arba užsimaudavo pirštinę, kur kiekvienas 
pirštas — linksmas žmogeliukas: tai visada prajuokina mažylius, 
kurie nėra sukrėsti, o kiti būdavo tarsi iš mėnulio nukritę, dėl 
to juos ir vadina trenktais. Ponia Roza negalėjo tokių priimti, 
nes su jais reikia dirbti be sekundės poilsio, o darbo jėgos ji 
neturėjo. Kartą viena marokietė, kuri kovojo dėl būvio viešna- 
myje Gut d'Oro gatvėje, įkišo jai sukrėstą pyplį, o paskui nu- 
mirė nepalikusi adreso. Poniai Rozai teko atiduoti jį įstaigon 
kartu su padirbtais popieriais, kurie liudijo, kad jis egzistuoja, 
ir ji net apsirgo, todėl kad nėra nieko nykiau už įstaigą. 

Kad net ir su sveikais bambliais buvo rizikinga. Pamėgink, 
kad gudrus, priversti nežinomus tėvus atsiimti vaiką, kai prieš 
juos nėra jokių įkalčių. Nieko nėr baisiau už išsigimusias mo- 
tinas. Ponia Roza sakydavo, kad žvėrių įstatymai geresni, o 
pas mus net vaiką priglausti pavojinga. Jei tikra motina paskui 
užsigeis ateiti ir draskyti poniai Rozai akis, kad jos vaikui pas 
ją gera, tai elgsis visai teisėtai. Štai kodėl suklastoti popieriai 
yra geriausi pasaulyje, nes jei atsiras kekšė, kuri po poros metų 
pastebės, kad jos vaikui gera pas kitus, ir jei norės jį atsiimti, 
kad parodytų, iš kur kojos dygsta, tai jeigu jam dokumentai 
padirbti pagal visas taisykles, ji niekada jo nebeatkas, ir tada 
jam yra vilties išsigelbėti. 

Ponia Roza sakydavo, kad žvėrys susitvarkę kur kas geriau 
nei mes, mat jie turi gamtos įstatymus, ypač liūtės. Liūtes ji 
tiesiog dievino. Kai atsiguldavau, prieš užmigdamas kartais įsi- 
vaizduodavau, kad skambina į duris, nueidavau atidaryti, ir ten 
stovėdavo liūtė, kuri prašydavosi įleidžiama ginti savo mažylių. 
Ponia Roza sakydavo, kad liūtės tuo ir pagarsėjusios ir kad jos 
geriau mirs, bet nepasitrauks. Toks džiunglių įstatymas, ir jei 
kokia nors liūtė negintų savo mažylių, tai visi ją pasmerktų. 

Aš išsikviesdavau savo liūtę beveik kasnakt. Ji įeidavo, už- 
šokdavo ant lovos ir laižydavo mums veidus, nes kitiems vai- 
kams jos taip pat reikėjo, o vyriausias buvau aš, todėl privalė- 
jau ir jais pasirūpinti. Bėda tik, kad liūtų bloga reputacija, nes 
jie, kaip ir visi, turi kažką valgyti, ir kai pranešdavau kitiems, 
kad tuoj ateis mano liūtė, visi imdavo klykti, net Bananija 
spiegdavo, nors Dievas mato, jam buvo tas pats: dėl tos am- 


žinai geros jo nuotaikos. Aš labai mylėjau Bananiją, jam atsi- 

rado vietos vienoje prancūzų šeimoje, ir kurią dieną nueisiu 
pažiūrėti, kaip jis ten. 

Galop ponia Roza sužinojo, kad, kai ji miega, aš įsileidžiu 
liūtę. Ji žinojo, kad taip yra ne iš tikrųjų ir kad aš tik svajoju 
apie gamtos įstatymus, bet jos nervų sistema darėsi vis ner- 
vingesnė, ir nuo minties, kad kambaryje yra laukinių žvėrių, 
ji ėmė sapnuoti košmarus. Ji pabusdavo šaukdama, nes aš tik 
svajodavau, o jai tai virsdavo košmarais, ji visada sakydavo, 
kad svajonės, kai sensti, visada virsta košmarais. Mūsų liūtės 


buvo visiškai skirtingos, bet nėra ko ir norėti. 


Mano galva neišneša, apie ką apskritai galėjo svajoti ponia 
Roza. Nematau jokios prasmės svajoti apie praeitį, o svajoti 
apie ateitį tokio amžiaus ji jau nebegalėjo. Galbūt ji svajoda- 
vo apie savo jaunystę, kai buvo graži ir kai jos sveikata dar 
buvo ne tokia. Nežinau, ką veikė jos tėvai, bet viskas vyko 
Lenkijoje. Ji pradėjo kovoti dėl būvio ten, paskui Paryžiuje, 
Fursi, Blondelio, Gulbių gatvėse, — visur po truputį, o vėliau 
persimetė į Maroką ir Alžyrą. Ponia Roza klasiškai skaldė ara- 
biškai. Ji net teikė paslaugas Užsieniečių legionui Sidi Bil Abe, 
bet reikalai pagedo, kai ji grįžo į Prancūziją ir užsimanė pa- 
ragauti tikros meilės, o tas tipas susišlavė visas jos santaupas 
ir pranešė prancūzų policijai, kad yra tokia kekšė, žydė. Šioje 
vietoje ponia Roza nutraukdavo pasakojimą. Ji sakydavo: „Kas 
buvo, tas pražuvo“, — ir šypsodavosi — jai buvo malonu tai 
prisiminti. 

Grįžusi iš Vokietijos ji dar kurį laiką kovojo, bet perkopusi 


penktą dešimtį ėmė storėti ir tapo nebe tokia apetitiška. Ji žino- 

jo, kad moterims, kurios kovoja dėl būvio, labai sunku auginti 
savo vaikus, nes įstatymas doros sumetimais tai draudžia, ir 
jai šovė mintis atidaryti nešeimyninį pensioną vaikams, kurie 
gimė ne pagal taisykles. Mūsiškai sakant, „pogrindį“. Jai pasi- 
taikė proga tokiu štai būdu išauginti policijos komisarą, kuris 
buvo kekšės sūnus ir globojo ponią Rozą, bet dabar jai buvo 
jau šešiasdešimt penkeri ir reikėjo tikėtis blogiausio. Baisiausia 
jai buvo vėžys — tada jau galas. Aiškiai mačiau, kad ji irsta, 
ir kartais mudu tylėdami žiūrėdavom vienas į kitą ir kartu 
bijojom, nes kas mums beliko. Iki visiškos laimės jai tik ir 
trūko, kad liūtės imtų laisvai vaikštinėti po kambarius. Ką gi, 
aš susitaikiau su likimu, gulėdavau naktį atmerktomis akimis, 
liūtė ateidavo, priguldavo šalia manęs, laižydavo man veidą, 
ir niekam nė mur mur. Kai ponia Roza pabusdavo iš baimės, 
įeidavo į mūsų kambarį ir įjungdavo šviesą, ji pamatydavo, 
kad visi ramiai miega. Bet vis tiek apžiūrėdavo palovius, net 
juokas ima, kai pagalvoji, juk liūtės — tai vienintelis dalykas, 
su kuriuo ji negalėjo susidurti, nes Paryžiuje, tiesą sakant, jų 
išvis nėra, laukiniai žvėrys būna tik gamtoje. 

Va tada ir supratau, kad jai truputį galvoj negerai. Ji daug 
prisikentėjo, ir dabar atėjo laikas atsiskaityti, nes gyvenime 
reikia mokėti už viską. Ji vėl nusitempė mane pas daktarą 
Kacą ir pasakė jam, kad aš leidžiu laukiniams žvėrims laisvai 
vaikštinėti po kambarius ir kad tai tikras požymis. Aš puikiai 
supratau, kad jie abu su daktaru Kacu žinojo kažką tokio, apie 
ką nenorėjo man girdint kalbėti, tik niekaip nesuvokiau, kas 
tai galėtų būti ir kodėl ponia Roza taip baiminasi. | 


— Daktare, vieną kartą tai prasiverš, aš tuo net neabejoju. 

— Nešnekėkit nesąmonių, ponia Roza. Jums nėra ko bijoti. 
Mūsų mažasis Momo labai jautrus. Tai visai ne liga, ir patikėkit 
senu gydytoju, kad visai ne ligas kaip tik sunkiausia išgydyti. 

— Tada kodėl jam vis liūtai galvoj? 

— Pirmiausia, ne liūtai, o liūtė. 

Daktaras Kacas nusišypsojo ir padavė man mėtinį saldainį. 

— Taigi, liūtė. O ką liūtės daro? Gina savo mažylius... Po- 
nia Roza atsiduso. 

— Jūs puikiai žinote, ko aš bijau, daktare. 

Daktaras Kacas iš pykčio net paraudo. 

— Nutilkit, ponia Roza. Jūs visiškai tamsus žmogus. Ne- 
turit jokio supratimo apie tuos dalykus ir prisigalvojat dievai 
žino ko. Kažkokie viduramžių prietarai. Šimtą kartų jums tai 
sakiau ir labai prašau jūsų, nutilkit. 

Jis dar kažką norėjo pasakyti, bet pažiūrėjo į mane, paskui 
pakilo ir išvedė mane iš kabineto. Teko klausytis už durų. 

— Daktare, aš taip bijau, kad jis nebūtų paveldėjęs. 

— Žinot ką, ponia Roza, užteks. Pirmiausia, jūs net nežino- 
te, kas buvo jo tėvas, jei turėsim galvoje tos vargšės moters ama- 
tą. Galop, kad ir kaip ten būtų, aš jums gi aiškinau, kad tai dar 
nieko nereiškia. Juk ima veikti tūkstančiai kitų veiksnių. Aišku 
tik, kad tai labai jautrus vaikas ir kad jam reikia švelnumo. 

— Aš gi negaliu kiekvieną vakarą laižyti jam veido, dak- 
tare. Kaip jam išvis tokios mintys ateina į galvą? Ir kodėl jo 
nenorėjo palikti mokykloje? 

— Todėl, kad jūs įtaisėte jam tokį gimimo liudijimą, kuris 
visiškai neatitinka jo tikro amžiaus. Jūs labai prisirišusi prie 


šio mažylio. 

— Aš tik bijau, kad jo iš manęs neatimtų. Įsidėmėkite, dėl jo 
niekas nieko negali įrodyti. Aš užsirašau viską ant kokio popier- 
galio arba laikau galvoj, nes mergšės amžinai bijo, kad viskas iš- 
aiškės. Prostitutėms, gyvenančioms palaidai, neleidžiama auk- 
lėti savo vaikų, joms atimta motinystės teisė. Todėl jas galima 
laikyti savo rankose ir metų metais šantažuoti, jos sutinka su 
viskuo, kad tik neprarastų savo pyplio. O tarp sutelerių priviso 
tikrų suvedžiotojų, niekas nebenori gerai dirbti savo darbo. 

— Jūs šauni moteris, ponia Roza. Tuoj pat išrašau jums ra- 
minamųjų. 

Taip nieko ir nesužinojau. Tik dar aiškiau pasidarė, kad 
senė žydė kažką nuo manęs slepia, bet aš neypatingai ir ver- 
žiausi sužinoti. Kuo daugiau žinai, tuo blogiau. Mano drau- 
gelis Machutas — jis taip pat kekšės vaikas — sakydavo, kad 
paslaptis mums normalus dalykas dėl didžiųjų skaičių dėsnio. 
Jis sakydavo, kad jeigu moteris gerai tvarko visus reikalus, bet 
įvyksta nelaimingas atsitikimas ir ji nusprendžia vaiką išsau- 
goti, tai jai visada gresia administracinis persekiojimas, o tai 
užvis blogiau, tada jau tikrai šakės. Mūsų atveju kalta visuo- 
met lieka motina, nes tėvą gina didžiųjų skaičių dėsnis. 

Ponia Roza lagamino dugne saugojo popiergalį, kuriame 
buvo parašyta, kad aš - Muchamedas. O dar — „trys kilogra- 
mai bulvių, svaras morkų, šimtas gramų sviesto, viena žuvis, 
trys šimtai frankų, auklėti musulmonų religijos dvasia“. Buvo 
ten ir data, bet pažymėta tiktai diena, kada aš atiduotas sau- 
goti, o iš to nebuvo aišku, kada gimiau. 

Kitais mažiais teko rūpintis man, ypač kai reikėdavo ap- 


kuopti, nes poniai Rozai dėl savo svorio sunku būdavo pasi- 

lenkti. Talijos ji neturėjo, o užpakalis ėjo tiesiog į pečius, be 
sustojimų. Kai ji vaikščiodavo, visi namai drebėdavo. 

Kiekvieną šeštadienio pavakarę ji apsivilkdavo savo mėlyną 
suknelę su lape, prisikabindavo auskarus, išsidažydavo labiau 
nei paprastai ir eidavo pasėdėti į „Kupolo“ kavinę Monparna- 
se, kur sukimšdavo pyragaitį. 

Niekada nešluostydavau užpakalių vyresniems nei ketverių 
metų, nes žinojau savo vertę, be to, būdavo ir tokių, kurie tyčia 
varydavo į kelnes. Bet aš greit perkandau tokius šiknius ir išmo- 
kiau juos vieno žaidimo, na, kad apkuoptų vienas kitą. Aš jiems 
paaiškinau, kad taip linksmiau nei valyti kiekvienam savo. Kla- 
siškai sutvarkiau reikalą, net ponia Roza mane pagyrė ir pasakė, 
kad štai ir aš jau pradėjau kovoti dėl būvio. Nežaisdavau su ki- 
tais pypliais, ką su tokiais mažiais veikti, nebent palygindavom 
kartais savo pimpaliukus, o ponia Roza širsdavo, nes negalėjo 
žiūrėt į pimpaliukus po viso to, ką buvo mačiusi gyvenime. Ji 
tebebijojo ir liūtų naktimis, tiesiog neįtikėtina, kad galima šitaip 
užsipulti liūtus, juk, kai pagalvoji, ir pagrįstai yra ko bijoti. 

Poniai Rozai ėmė streikuoti širdis, todėl į parduotuvę tais 
laiptais laksčiau aš. Aukštai jai buvo peilis. Ji vis garsiau švilp- 
davo kvėpuodama, o aš irgi jau sirgau astma, daktaras Kacas 
„sako, kad psichologija yra labiausiai užkrečiama. Šitas fokusas 
dar ir dabar neišaiškintas. Kiekvieną rytą būdavau laimingas 
matydamas, kad ponia Roza pabunda, nes ir aš sapnuodavau 


košmarus, — baisiausiai bijojau likti be jos. 


Geriausias mano draugas anuo metu buvo skėtis, vardu Artiū- 


ras, kurį aš aptaisiau nuo galvos iki kojų. Apvyniojęs apie ranką 

žalią skudurą, padariau jam galvą ir su ponios Rozos lūpdažiu 
išpiešiau mielą besišypsantį snukelį apvaliomis akimis. Ne tiek 
tam, kad būtų ką mylėti, bet kad vaidinčiau klouną, nes ne- 
turėjau kišenpinigių ir kartais nueidavau į prancūzų kvartalus, 
kur jų galima užsikalti. Turėjau didžiulį paltą, kuris man buvo 
iki žemės, užsimaukšlindavau kariliuką, išsitepliodavau dažais 
veidą ir kartu su Artiūru buvom linksma porelė. Visaip staipy- 
davausi ant šaligatvio ir kartais per dieną pavykdavo surinkti 
iki dvidešimties frankų, bet turėjau saugotis, nes policija akių 
nenuleidžia nuo nepilnamečių laisvėje. Artiūras, kaip vienako- 
jis, buvo su vienu sportbačiu, su kelnėm, su languotu švarku 
ant pakabos, kurią pririšau virvute prie kaklo ir dar prisiuvau 
jam ant galvos skrybėlę. Paprašiau pono N'Da Amedė, kad pa- 
skolintų drabužių mano skėčiui, ir žinot, ką jis padarė? Nusive- 
dė mane į „Pul d'Or“ parduotuvę Belvilio bulvare, kur viskas 
brangiausia, ir leido išsirinkti ką noriu. Nežinau, ar Afrikoje jie 
visi tokie, bet jeigu taip, tai jiems turėtų nieko netrūkti. 
Rodydamas savo numerį ant šaligatvio aš kraipydavausi, 
šokdavau ir rinkdavau pinigus. Pasitaikydavo žmonių, kurie 
pykdavo ir stebėdavosi, kaip galima šitaip elgtis su vaikais. 
Neįsivaizduoju, kas su manim kaip elgėsi, bet buvo tokių, ku- 
rie sielojosi. Keistuoliai, juk viskas buvo dėl juoko. 
Kartkartėmis Artiūras sulūždavo. Vinimi prikaliau pa- 
kabą, tad pečiai nebeklibėjo, tik viena klešnė tabalavo tuščia 
kaip skėčiui ir pridera. Ponas Chamilis buvo nepatenkintas, jis 
sakė, kad Artiūras panašus į stabą ir kad tai prieštarauja mūsų 
religijai. Aš pats nesu tikintis, bet tikrai, jei turi kokį fantas- 


tišką daikčiuką, kuris į nieką nepanašus, tai gali iš jo šio to 

tikėtis. Miegodavau apsikabinęs Artiūrą, o rytais žiūrėdavau, 
ar ponia Roza dar kvėpuoja. | 

Niekada nėjau į bažnyčią, nes tai prieštarauja tikrai religijai, 
o įsivelti į tokius reikalus norėjau mažiausiai. Bet žinau, krikš- 
čionys galvą padės, kad tik turėtų Kristų namie, o mums yra 
uždrausta vaizduoti žmogaus veidą, kad neįžeistum Dievo, ir 
tai visai suprantama, nes pasigirti taigi nėra kuo. Todėl nutry- 
niau Artiūro veidą, paprasčiausiai palikau rutulį, žalią, tarsi iš 
baimės, ir taip prisitaikiau prie savo religijos. Vieną kartą, kai 
teko sprukti nuo policijos, nes su savo komedijom subūriau 
minią žmonių, išmečiau Artiūrą ir jis išlakstė dalimis: skry- 
bėlė, pakaba, švarkas, sportbatis ir visa kita. Aš jį pasiėmiau, 
tik dabar jis buvo nuogas kaip Dievas sutvėrė. Bet keisčiausia, 
kad ponia Roza nieko nesakė, kai Artiūras buvo aprengtas ir 
miegojau su juo, o kai jis tapo plikas ir norėjau pasiimti jį su 
savimi po antklode, ji ėmė šaukti, girdi, kas per išmonės mie- 
goti su skėčiu vienoje lovoje. Ir suprask, žmogau, kad gudrus. 

Turėjau pasidėjęs šiek tiek juodai dienai, tad parūpinau Ar- 
tiūrui naują aprangą Blusų turguje — ten ko tik jie neturi. 

Bet laimė ėmė gręžtis nuo mūsų. 

Iki tol mano čekiai, nors ir nereguliariai, bet vis dėlto mus 
pasiekdavo. Ir staiga kaip kirviu kas būtų nukirtęs. Du mėne- 
siai, trys. Nieko. Keturi. Aš pasakiau poniai Rozai taip nervin- 
damasis, kad net mano balsas drebėjo: 

— Ponia Roza, nereikia bijoti. Galit manim pasitikėti. Ne- 
sirengiu jūsų mesti tik todėl, kad nebegaunate pinigų. 

Paskui pasiėmiau Artiūrą, išėjau ir atsisėdau ant šaligatvio, 


kad neapsižliumbčiau visų akyse. 

Turiu jums pasakyti, kad situacija buvo šlykšti. Ponia Roza 
jau artėjo prie amžiaus ribos ir pati tai suprato. Laiptinė su 
savo septyniais aukštais pasidarė atviras priešas numeris pir- 
mas. Vieną dieną jie ją pribaigs, ponia Roza dėl to net neabe- 
jojo. Aš pats supratau, kad pribaigti ją nesunku, tai buvo aišku 
vien į ją pažiūrėjus. Neatskirsi, kur priekis, kur užpakalis, kaip 
kokia bačka. Pyplių pensione buvo vis mažiau ir mažiau, nes 
mergšės nebepasitikėjo ponia Roza matydamos jos būklę. Jos 
puikiausiai suprato, kad ji jau niekuo negali rūpintis, todėl 
verčiau mokėdavo brangiau ir eidavo pas ponią Sofi arba pas 
motušę Aišą į Alžyro gatvę. Pinigų jos uždirbdavo ir laisvai 
galėjo juos leisti. Kekšės, kurias ponia Roza pažinojo asmeniš- 
kai, išnyko dėl kartų kaitos. Ji gyveno iš to, kad kas nors už- 
tardavo už ją žodelį, o dabar niekas jos gatvėje neberekomen- 
duodavo ir visa jos reputacija nuėjo šuniui ant uodegos. Kol 
dar turėjo kojas, ji pati apeidavo darbo vietas, Pigalio aikštės 
ir centrinio turgaus kavines, kur mergaitės kovojo dėl būvio, ir 
taip po truputį reklamuodavo save girdama aptarnavimo kul- 
tūrą, skanų maistą ir visa kita. O dabar ji nebegalėjo to daryti. 
Visos jos draugužės kažkur dingo ir ją rekomenduoti nebuvo 
kam. Be to, jau buvo legalios piliulės apsisaugoti nuo vaikų, 
tad reikėjo tikrai norėti vaiko, ir jei jau jis gimė, pasiteisinimo 
negalėjo būti, - žinojai ką darai. 

Man suėjo dešimt metų, ir aš turėjau padėti poniai Ro- 
zai. Taip pat turėjau pagalvoti apie savo ateitį, nes, jei liksiu 
vienas, vaikų namai tik ir laukia manęs išsižioję. Naktimis 
negalėdavau dėl to užmigti ir vis žiūrėdavau, ar ponia Roza 


dar nenumirė. 

Aš mėginau kovoti dėl būvio. Gražiai susišiukuodavau, už- 
sipildavau už ausų ponios Rozos kvepalų kaip ir ji ir eidavau 
su Artiūru į Pigalio gatvę arba kartais į Baltąją gatvę, ši taip 
pat tiko. Ten visada pilna moterų, kurios kovoja kiaurą parą, 
ir amžinai kuri nors prieidavo prie manęs ir sakydavo: 

— Žiūrėk, koks mielas berniūkštis. Tavo mama dirba čia? 

— Ne, aš dar nieko neturiu. 

Jos mane dažnai vaišindavo mėtų arbata Masė gatvės ka- 
vinėje. Bet turėjau būti viskam pasirengęs, nes sutelerius me- 
džioja policija, o joms taip pat reikėjo saugotis, nes jos neturi 
teisės pačios kabintis. 

Klausimai visada būdavo tie patys: 

— Kiek tau metų, gražutėli? 

— Dešimt. 

— Tu turi mamą? 

Aš atsakydavau, kad ne, ir sielodavausi dėl ponios Rozos, 
bet ko gi jūs norit. Viena ten ypač su manim cackindavosi ir 
kartais praeidama įkišdavo man į kišenę banknotą. Ji nešiojo 
mini sijoną ir batus iki pat viršaus ir buvo daug jaunesnė už 
ponią Rozą. Jos akys buvo labai švelnios, ir kartą gerai apsi- 
žvalgiusi aplink ji paėmė mane už rankos ir mes nuėjome į 
kavinę, kurios dabar jau ten nebėra, nes jon įmetė bombą. 

— Nereikia valkiotis gatvėmis, mažyliams ten ne vieta. 

Ji vis švelniai perbraukdavo man per plaukus tarsi būčiau 
susivėlęs. Bet aš gerai žinojau, kad ji paprasčiausiai nori mane 
paglostyti. 

— Koks tavo vardas? 

— Momo. 

— O kur tavo tėvai, Momo? 

— Nieko aš neturiu, iš kur jūs ištraukėt? Aš laisvas. 

— Ber galų gale, juk kažkas tavim rūpinasi? 

Aš siurbčiojau oranžadą ir tylėjau, nes reikia žiūrėti, ką darai. 

— Gal man pakalbėti su jais? Aš mielai pasirūpinčiau tavi- 
mi. Eirtum į mokyklą, gyventum kaip karalaitis ir nieko tau 
netrūktų. 

— Žiūrėsim. 

Pabaigiau oranžadą ir nušokau nuo kėdės. 

— Imk, čia tau saldainiams, branguti. 

Ji įkišo man į kišenę banknotą. Šimtą frankų. Garbės žodis. 

Buvau ten nuėjęs dar porą ar trejetą kartų, ir kiekvieną sykį 
ji visada meiliai man šypsodavosi, bet iš tolo, liūdnai, nes aš 
buvau ne jos. 

Tik va bėda: kavinės kasininkė buvo ponios Rozos drau- 
gė iš tų laikų, kai jos kartu kovojo dėl būvio. Ji viską išklojo 
senei, ir kokią ji man iškėlė pavydo sceną! „Ne tam aš tave 
auginau“, - ji tai kartojo gal dešimt sykių ir vis sriūbavo. Turė- 
jau prisiekti, kad daugiau ten nė kojos nekelsiu ir kad niekada 
nepasidarysiu suteleris. Ji pasakė, kad visi jie suvedžiotojai ir 
kad jai verčiau numirti. Bet aš visai neįsivaizdavau, kuo gi kitu 
galėčiau užsiimti teturėdamas dešimt metų. 

Man visada atrodė keista, kad ašaros yra užprogramuotos. 
Vadinasi, žmogus taip sutvertas, kad verktų. Apie tai reikėjo pa- 
galvoti. Joks save gerbiantis konstruktoriųs nebūtų to padaręs. 


Čekiai vis nesirodė, ir ponia Roza ėmė atakuoti taupomąją kasą. 


Ji buvo atsidėjusi šiokią tokią sumelę senatvei, bet gerai žinojo, 

kad ilgai neištemps. Vėžiu ji vis dar nesirgo, užtat visa kita iro 
tiesiog akyse. Ji netgi pirmą kartą prakalbo apie mano motiną 
ir tėvą, nes aš, atrodo, turėjau abudu. Vieną vakarą jie atėjo ma- 
nęs atiduoti, ir mano motina apsiašarojo ir išbėgo. Ponia Roza 
užrašė mane kaip Muchamedą, musulmoną, ir pažadėjo, kad 
aš vartysiuos kaip inkstas taukuose. Bet paskui, paskui... Ji atsi- 
dusdavo, girdi, tai ir viskas, kas jai žinoma, tik vis akis nusuk- 
davo į šalį taip kalbėdama. Nežinau, ką ji nuo manęs slėpė, bet 
„naktimis tai mane baugino. Man taip ir nepavyko dar ką nors 
iš jos išpešti, net kai čekiai liovėsi ėję ir jai nebebuvo prasmės 
manęs gailėtis. Viskas, ką žinojau, tai kad tėvą ir motiną tikrai 
turėjau, — Čia jau gamta nepermaldaujama. Bet jie nesugrįžo, ir 
vos tik apie tai užeidavo kalba, ponia Roza nutaisydavo kaltą 
miną ir nutildavo. Iš karto jums pasakysiu, kad savo mamos 
aš taip niekada ir nesuradau, nenoriu, kad jūs bergždžiai viltu- 
mėtės. Vieną kartą, kai labai prispyriau, ponia Roza sugalvojo 
tokią sumautą pasaką, kad klausyt buvo vienas malonumas: 

— Man atrodo, toji tavo motina buvo neatsikračiusi bur- 
žuazinių prietarų, nes ji buvo iš geros šeimos. Ji nenorėjo, kad 
tu sužinotum, kas jos per profesija. Ir iškeliavo. raudodama, 
plyštančia širdimi, kad niekada nebegrįžtų, nes, kaip teigia 
medicina, prietarai būtų sukėlę tau trauminį šoką. 

Ir ji pradėjo raudoti pati, nes niekas taip nemėgo gražių 
istorijų kaip ponia Roza. Manau, kad daktaras Kacas buvo 
teisus, kai jam apie tai papasakojau. Jis pasakė, kad kekšės — 
išgalvota sąvoka. Taip pat ir ponas Chamilis, kuris perskaitė 
Viktorą Hugo ir išgyveno ilgiau nei bet koks kitas senas žmo- 


gus, šypsodamasis paaiškino man, kad nėra baltos ar juodos 

spalvos ir kad balta spalva — tai dažnai tik užslėpta juoda, o 
juoda — tai balta, kuri leidosi nugalima. Ir dar pridūrė, žiūrė- 
damas į poną Drisą, kuris atnešė jo mėgstamos mėtų arbatos: 
„Jūs jau tikėkit mano, senio, patirtim.“ Ponas Chamilis - didis 
žmogus, tik aplinkybės ne taip susiklostė. 

Čekiai nesirodė jau kelis mėnesius, o dėl Bananijos, tai jo 
pinigų ponia Roza ir akyse nebuvo mačiusi, be tos dienos, kai 
jį mums užkrovė, nes tada ji pareikalavo sumokėti už du mė- 
nesius į priekį. Dabar Bananija nemokamai ėjo ketvirtus me- 
tus, bet laikėsi šalčiausiai tarsi būtų apmokėtas. Poniai Rozai 
pavyko suieškoti jam šeimą — tam snargliui visada sekėsi. Moi- 
šė vis dar buvo stebimas ir puto šeimoje, kuri jau pusmetį tyrė 
jį norėdama įsitikinti, kad berniukas geros kokybės ir neprak- 
tikuoja epilepsijos ar pykčio priepuolių. Šeimos ypač bijo prie- 
puolių, kai nori pasiimti vaiką, todėl to reikia vengti labiausiai, 
jeigu nori, kad tave įsūnytų. Kasdien pristatomiems vaikams 
ir pačiai poniai Rozai išmaitinti reikėjo tūkstančio dviejų šim- 
tų frankų per mėnesį, o kur dar vaistai ir kreditas, kurio jai 
nesiteikdavo išmokėti. Ponios Rozos maitinimui turėjai išleis- 
ti mažiausiai penkiolika frankų per dieną nenorėdamas būti 
sadistas, net jei būtum įkalbėjęs ją mesti svorį. Aš, atsimenu, 
visai nuoširdžiai pasakiau, kad reikia liesėti ir mažiau išeis 
maistui, bet buvo žiauru taip sakyti senai moteriai, kuri vienui 
viena pasaulyje ir kuriai savęs pačios reikia kur kas daugiau nei 
kitiems. Kai nėra kam jūsų mylėti, viskas sueina į lašinius. Vėl 
ėmiau lankytis Pigalio gatvėje, ten visada sutikdavau tą damą, 
Marizę, kuri pamilo mane, nes aš buvau visai dar vaikas. Tik 


vis bijojau, nes sutelerius sodina į kalėjimą, ir mudu buvom 

priversti susitikinėti paslapčiomis. Palaukdavau jos tarpuvartė- 
je, ji ateidavo, apkabindavo mane, pabučiuodavo ir sakydavo: 
„Širdele mano, kaip aš norėčiau turėti tokį sūnų kaip tu“, - o 
paskui įbrukdavo man susitikimo mokestį. Išnaudodavau aš ir 
Bananiją —- mūsų kvartalo parduotuvėms apšvarinti. Palikda- 
vau jį vieną su savo šypsena, kad ji visus nuginkluotų, ir tas su- 
burdavo aplink save minią žmonių, nes savo išvaizda keldavo 
susijaudinimą ir graudulį. Su negrais, kai jiems ketveri penkeri 
„metai, labai gražiai elgiamasi. Kartais įgnybdavau jam, kad 
spygteltų, žmonės apsupdavo jį savo emocijom, o aš tuo metu 
nugriebdavau ką nors valgoma. Turėjau paltą iki pat žemės 
su milžiniškom vidinėm kišenėm, kurias man prisiuvo ponia 
Roza, ir viskas ėjo kaip iš pypkės. Badas ne brolis. Išeidamas 
paimdavau Bananiją ant rankų, atsistodavau už kokios bobe- 
lės, kuri mokėdavo, ir visi manydavo, kad aš su ja, o Bananija 
šypsojosi visiems it kokia kekšė. Su vaikais labai gražiai elgia- 
masi, kol jie dar nepavojingi. Net ir man tekdavo meilių žode- 
lių ir šypsenų, žmonės visada ramiai jaučiasi matydami vaikiš- 
čią, kuris dar nesulaukė bandito amžiaus. Mano rudi plaukai; 
mėlynos akys ir aš neturiu tos žydiškos nosies kaip visi arabai, 
todėl su savo marmūze galėčiau pretenduoti į ką tiktai nori. 

Ponia Roza rijo mažiau, tai buvo naudinga ne tik jai, bet 
ir mums. Be to, padaugėjo bamblių, nes atėjo vasara ir žmo- 
nės išsivažinėjo atostogauti. Niekada dar aš taip nedžiūgavau 
šluostydamas užpakalius, nes taip uždirbdavau duoną, ir jei 
net išsitepdavau rankas, tai neatsidavė neteisybe. 

Deja, ponia Roza kasdien keitėsi, vis per tuos gamtos įsta- 


tymus, kurie puolė ją iš visų pusių: kojas, akis, tokius visiems 

žinomus organus kaip širdis, kepenys, arterijos, žodžiu, viską, 
ką tik galima rasti gerokai susidėvėjusiame žmoguje. O ka- 
dangi net neturėjome lifto, jai pasitaikydavo užstrigti kokia- 
me nors aukšte, ir mes visi turėdavome leistis ir stumti ją, net 
ir Bananija ėmė busti gyvenimui ir pajuto, kad turi išsikovoti 
savo duonos kąsnį. 

Pačios svarbiausios žmogaus kūno dalys — tai širdis ir galva, 
už jas brangiausiai ir tenka mokėti. Jei sustoja širdis, viskas 
baigta, o jei atsijungia galva ir nustoja dirbti smegeninė, žmo- 
gus nebepajėgia atlikti savo funkcijų ir naudotis gyvenimu. 
Manau, kad gyventi reikia imtis iš jaunumės, nes paskui tik 
iškreizėji ir pasidarai niekam nebeįdomus. 

Aš kartais atnešdavau poniai Rozai daiktų, kuriuos rinkdavau 
be jokios naudos ir kurie niekam netinka, bet teikia malonumą, 
nes jų niekam nereikia ir juos išmeta. Pavyzdžiui, jūsų kaimynai 
turi namuose gėlių — kokios nors metinės ar tiesiog šiaip, kad 
būtų linksmiau kambary, — o kai jos nuvysta ir nebedžiugina 
akies, jas išmeta į šiukšlyną, tad, jei atsikelsi anksti ryte, gali jų 
prisirinkti. Šitoje srity, vadinamoje racionaliu atliekų panaudo- 
jimu, aš ir specializavausi. Kartais galima atspėti, kokios spalvos 
buvo gėlės, jos dar šiek tiek gyvos, ir aš sudarinėdavau puokštes 
per daug nesijaudindamas dėl amžiaus ir įteikdavau poniai Ro- 
zai, O toji merkdavo jas į vazas be vandens, nes vanduo jau buvo 
nebereikalingas. Arba nušvilpdavau glėbį mimozų iš centrinio 
turgaus ir partempdavau namo, kad ir ten pakviptų laime. Ei- 
damas svajodavau apie gėlių batalijas Nicoje ir mimozų giraites 
aplink tą baltutėlį miestą, kurį ponas Chamilis pažino jaunystėje 


ir apie kurį man pasakodavo, bet retai, nes pats buvo nebe tas. 

Mudu kalbėdavomės žydiškai ir.arabiškai arba dar pran- 
cūziškai, kai būdavo užsieniečių arba kai nenorėdavome, kad 
mus suprastų, bet dabar ponia Roza maišė visas savo gyveni- 
mo kalbas ir šnekėjo su manimi net lenkiškai — tai buvo pati 
pirmutinė jos kalba ir ji jai sugrįžo į atmintį, nes jei seniams 
kas lieka atmintyje, tai jų jaunystė. Apskritai, išskyrus laiptus, 
ji dar kovojo dėl būvio. Nors, teisybę sakant, nebuvo su ja gy- 
venimo, net reikėjo jai leisti vaistus į užpakalį. Tik sunku buvo 
„rasti sesutę, pakankamai jauną, kad ropštųsi į septintą aukštą 
ir paskui dar neapiplėštų. Todėl aš susitariau su Machutu, kuris 
stūmėsi legaliai, nes sirgo diabetu, ir sveikatos būklė jam šitai 
leido. Tai buvo šaunus draugelis, kuris pats save padarė, bet vis 
tiek tebebuvo juodas ir alžyrietis. Jis pardavinėjo tranzistorius 
ir kitus vagies darbo vaisius, o laisvalaikiu mėgino išsigydyti 
nuo narkomanijos Marmotano ligoninėje, kur turėjo skylę. Jis 
atėjo suleisti vaistų poniai Rozai, bet tai vos nesibaigė liūdnai, 
nes jis supainiojo ampules ir suvarė jai į šikną porciją heroino, 
kurią buvo pasilikęs tai dienai, kai baigs gydymosi kursą. 

Aš iškart pamačiau, kad vyksta kažkas antgamtiška, nes 
dar niekada nebuvau matęs senės žydės tokios patenkintos. Iš 
pradžių ji neapsakomai nustebo, o paskui ją apėmė palaima. 
Ner išsigandau, kad ji gali ir nebegrįžti, pakilusi devintan dan- 
gun. Man tai nusispjaut į tą heroiną. Snargliai, kurie stumiasi, 
visi pripranta prie laimės, o tada jau šakės, nes kas ta laimė su- 
pranti tik tada, kai jos trūksta. Kad griebtumeis adatos, reikia 
rimtai užsigeisti laimės, o tokios mintys gali ateiti į galvą tik 
visiškiems idiorams. Aš pats niekada nesistūmiau, tik kartais 


dėl kompanijos parūkydavau su draugeliais žolės, nes dešimt 

metų tai toks amžius, kai vyresnieji tave išmoko visokiausių 
dalykų. Bet aš ne itin gviešiuosi laimės, aš dar bemeiliju pagy- 
venti. Laimė — gera kekšė, reikėtų ją pamokyti, kad nesikabi- 
nėtų prie žmonių. Laimė visai iš kitos serijos negu aš, ir išvis, 
labai čia man jos reikia. Niekada neužsiiminėjau politika, nes 
kas nors amžinai išpeša iš to sau naudos, bet dėl laimės, tai 
laikas sugalvoti įstatymus, kurie neleistų jai kiaulinti. Kalbu 
taip kaip galvoju ir galbūt esu neteisus, bet aš tai jau nesiimsiu 
badytis, kad būčiau laimingas. Velnias, susinervinau. Nebe- 
pliurpsiu jums apie tą laimę, nenoriu, kad mane ištiktų prie- 
puolis, bet ponas Chamilis sako, kad aš turiu polinkį tam, ko 
neįmanoma išreikšti žodžiais. Jis sako, kad ieškoti kaip tik ir 
reikia tame, ko negali išreikšti žodžiais, viskas slypi ten. 

Geriausias būdas gauti kaifo, - Machutas, beje, taip ir su- 
kosi, — tai pasakyti, kad nė karto nesi ragavęs, ir chebra tuoj 
pat suvarys tau dozę už ačiū, nes niekas nenori jaustis vienišas 
bėdoj. Jūs įsivaizduojat, kiek draugelių troško suvaryti man 
pirmąją adatą, bet aš neapsiimu lengvinti kitiems gyvenimo, 
užtenka man ponios Rozos. Nepulsiu stačia galva laimėn, kol 
nebūsiu išbandęs visko, kad išsikapanočiau. 

Taigi Machutas — tas vardas visiškai nieko nereiškia, todėl 
jį taip ir pravardžiavo, — pripratino ponią Rozą prie HLM?, 
taip mes vadiname heroiną, pagal tuos prancūzų rajonus, kur 
jo kaip šieno. Ponia Roza tuokart baisiausiai nustebo, o paskui 
tapo tokia laiminga, kad net gaila buvo „žiūrėti. Patys pagal- 
vokit, šešiasdešimt penkerių metų žydė — tik to jai betrūko. 
Išlėkiau ieškoti daktaro Kaco, nes būna, kad heroino padau- 


HLM - Jabitation a loyer modėrė - socialinis būstas. (Vert. past.) 

gini ir iškeliauji į dirbtinį rojų. Daktaras Kacas nėjo, nes jam 
jau buvo uždrausta lipti į septintą aukštą, na, nebent mirtinu 
atveju. Jis paskambino pažįstamam jaunam gydytojui, ir tas 
po geros valandos atsivilko pas mus. Ponia Roza sėdėjo ap- 
spangusi savo fotelyje. Daktaras pažiūrėjo į mane taip, tarsi 
gyvenime nebūtų matęs dešimties metų vaikiščio. 

— Čia dabar kas? Vaikų darželis, ar ką? 

Man jo net pagailo, toks jis atrodė pritrenktas, tarsi tai 
"būtų neįsivaizduojamas dalykas. O Machutas būtų įmanęs 
gyvas žemėn sulįsti — juk savo paties laimę jis suvarė į užpa- 
kalį poniai Rozai. 

— Ber galų gale kaipgi taip galima? Kas parūpino šiai gar- 
bingai damai heroino? 

Aš žiūrėjau į jį įbrukęs rankas į kišenes ir šypsojausi, bet 
nieko jam nesakiau, — kam vargti, juk tai buvo pienburnis, 
nors ir trisdešimties metų, kuris visko dar turėjo išmokti. 

Po kelių dienų man klasiškai pasisekė. Reikėjo nueiti į vie- 
ną didelę parduotuvę Operos gatvėje, kur vitrinoje cirkas ir 
tėvai ateina su savo atžalom paspoksoti už dyką. Aš jau buvau 
ten nuėjęs gal dešimt kartų, bet tądien atsibeldžiau labai anks- 
ti, žaliuzės dar buvo nuleistos, tad šnektelėjau apie šį bei tą 
su šlavėju afrikiečiu, kurio šiaip jau nepažinojau, bet jis buvo 
juodukas. Jis buvo iš Oberviljė, jų pilna ir ten. Mes surūkėm 
cigaretę, ir aš kurį laiką žiūrėjau, kaip jis šluoja šaligatvį, nes 
daugiau nebuvo ką veikti. Paskui grįžau prie parduotuvės ir 
čia tai paganiau akis. Vitrinoje degė žvaigždės, didesnės už tik- 
ras, kurios tai įsižiebdavo, tai užgesdavo, tarsi mirksėdamos. 


Vidury buvo cirkas: klounai ir kosmonautai, kurie skrido į 

mėnulį ir grįždami mojavo praeiviams, ir akrobatai, lengvai 
besivartaliojantys ore, nes toks jau jų darbas, šokėjos baltais 
sijonėliais ant arklių nugarų ir raumeningi stipruoliai, kurie be 
vargo kilnojo neįtikėtinas sunkenybes, nes tam reikalui turėjo 
atitinkamus mechanizmus. Buvo net kupranugaris ir fokusi- 
ninkas su skrybėle, iš kurios vienas po kito išlįsdavo triušiai, 
apibėgdavo areną ratu ir vėl grįždavo į skrybėlę, o paskui viskas 
kartodavosi, nes spektaklis vyko nenutrūkstamai ir negalėjo 
sustoti, tai ne nuo jo priklausė. Klounai savo papročiu buvo 
apsirengę mėlynai, baltai, visom vaivorykštės spalvom, o kiek- 
vieno nosyje užsidegdavo raudona lemputė. Už arenos buvo 
žiūrovai — ne tikri, tik dėl juoko, - kurie be perstojo plojo, tam 
jie ir buvo padaryti. Kosmonautas, pasiekęs mėnulį, išlipdavo 
iš raketos ir sveikindavo žiūrovus, o raketa kantriai laukė, kol 
jis baigs lankstytis. Ir kai rodėsi, kad jau nieko naujo nebe- 
pamatysi, išlįsdavo mieli drambliai ir sukdavo ratus nusitvėrę 
vienas kito uodegos, o paskutinis buvo mažylis, rožinis, tarsi 
būtų ką tik gimęs. Bet man labiausiai patiko klounai. Jie į nie- 
ką nebuvo panašūs: neįsivaizduojamos marmūzės su akimis 
it klaustukai, kvailiai per visą pilvą ir visada geros nuotaikos. 
Aš žiūrėjau į juos ir galvojau, kad iš ponios Rozos išeitų geras 
klounas, bet ji joks klounas, tai ir bjauriausia. Klounai buvo su 
kelnėmis, šios, publikos džiaugsmui vis smukdavo, o iš jų mu- 
zikos instrumentų, vietoj to, kas įprasta gyvenime, tryško ki- 
birkštys ir vandens čiurkšlės. Klounai buvo keturi, ir karaliavo 
tarp jų Baltasis su smaila kepure, pūstomis kelnėmis ir veidu, 
baltesniu už visa kita. Kiti jam lankstėsi ir atidavinėjo pagarbą, 


o jis jiems atsilygindavo spyriais į užpakalį, — visą savo gyve- 

nimą jis tai ir teveikė ir negalėjo nustoti net norėdamas, nes 
buvo tam skirtas. Jis tai darė ne iš pykčio, jam tai išeidavo me- 
chaniškai. Buvo ir geltonas su žaliom dėmėm klounas, kuris 
visada džiūgaudavo net snukį susimaldamas, jis atlikinėjo nu- 
merį ant lyno, nuo kurio vis nudribdavo, bet nenukabindavo 
nosies kaip tikras filosofas. Jis buvo užsidėjęs ugninį peruką, 
kuris iš siaubo stojosi piestu, kai jis statydavo vieną koją ant 
lyno, paskui kitą ir taip toliau, kol visos kojos atsidurdavo ant 
lyno ir jis nebegalėdavo žengti nei pirmyn, nei atgal ir imdavo 
drebėti, kad visus prajuokintų, nes nieko nėra juokingiau už 
išsigandusį klouną. Jo draugelis buvo visas žydras ir švelnus, jis 
laikė rankose nedidelę gitarą ir dainavo mėnesienoje, ir buvo 
matyti, kad jis turi labai gerą širdį, bet nieko negali su savim 
padaryti. Paskutinis klounas buvo iš tikrųjų dvigubas, nes tu- 
rėjo antrininką, ir tai, ką darė vienas, turėjo daryti ir kitas, ir 
abu mėgino nuo šito išsisukti, bet niekaip negalėjo, nes buvo 
sujungti. Svarbiausia, kad viskas buvo mechaniška ir nepikty- 
biška, ir iš anksto žinojai, kad jie nekentės, nepasens ir jiems 
neatsitiks nieko blogo. Tai buvo visais atžvilgiais į nieką nepa- 
našu. Net kupranugaris, priešingai, negu iš jo galima tikėtis, 
norėjo tau gero. Jis buvo išsišiepęs per visą snukį ir vaikštinėjo 
kraipydamas užpakalį kaip kokia pamaiva. Visi buvo laimin- 
gi tame cirke, kuris niekuo nepanėšėjo į realųjį. Klounui ant 
lyno buvo užtikrintas visiškas saugumas, ir per dešimt dienų 
aš nemačiau, kad jis bent kartą nukristų, o jei ir būtų nukritęs, 
žinojau, kad nieko blogo jam neatsitiks. Tai buvo visai kitas 
reikalas, ką ir kalbėti. Aš buvau toks laimingas, kad norėjau 


numirti, nes laimę reikia čiupti, kol ji dar čia pat. 

Žiūrėjau vaidinimą ir džiaugiausi, tik staiga pajutau ant peties 
ranką. Greitai atsigręžiau, nes pirmiausia pagalvojau, kad faras, 
bet tai buvo mergina, visai jauna, daugių daugiausia dvidešimt 
penkerių metų ir visai nieko sau. Ji iš tiesų buvo velniškai graži, 
su didžiausia kupeta šviesių plaukų ir kvepėjo skaniai ir gaiviai. 

— Ko tu verki? 

— Aš neverkiu. 

Ji palietė mano skruostą. 

— O čia kas? Ne ašaros? 

— Ne. Neturiu supratimo, iš kur tai atsirado. 

— Ką gi, matau, kad apsirikau. Bet ir puikus gi tas cirkas! 

— Nieko gražesnio nesu matęs. 

— Tu gyveni čia? 

— Ne, aš ne prancūzas. Aš tikriausiai alžyrietis, mes gyve- 
nam Belvilyje. 

— Koks tavo vardas? 

— Momo. 

Galva man neišnešė, kokio velnio ji prie manęs kabinasi. 
Dešimties metų aš dar niekam netinku, nors ir arabas. Ranką 
ji tebelaikė ant mano skruosto, ir aš truputį atsitraukiau. Rei- 
kia saugotis. Jūs turbūt nežinote, bet bobelės iš visuomeninių 
organizacijų atrodo lyg visai niekuo dėtos, o paskui, žiūrėk, 
administracinė kvota. Nieko nėr blogiau už administracinę 
kvotą. Ponia Roza alpdavo vien apie tai pagalvojusi. Aš dar 
truputį atsitraukiau, bet nedaug, lygiai tiek, kad spėčiau pa- 
sprukti, jei ji norėtų mane sulaikyti. Bet ji buvo velniškai graži 
ir būtų galėjusi, jei tik būtų panorėjusi, susikrauti krūvą pinigų 


su kokiu nors rimtu tipu, kuris ja rūpintųsi. Ji ėmė juoktis: 

— Nereikia bijoti. 

Kurgi ne! „Nereikia bijoti“ — tai patarimas debilams. Ponas 
Chamilis visada kartodavo, lad baimė yra pats patikimiausias 
mūsų sąjungininkas ir kad vienas Dievas. žino, kur mes be 
jos nueitume, jūs jau patikėkite mano, senio, patirtim. Ponas 
Chamilis taip bijojo, kad nusigavo net iki Mekos. 

— Tu dar per mažas, kad bastytumeis vienas gatvėmis. 

Čia tai bent prisijuokiau. Žvengiau širdy kaip eržilas. Bet 
nieko nepasakiau, ne man ją mokyti gyvenimo. 

— Tu mieliausias berniūkštis, kokį tik man teko matyti. 

— Jūs ir pati nieko sau. 

Ji nusijuokė. 

— Ačiū. 

Nežinau, kas man pasidarė, bet staiga persmelkė viltis. Ne- 
sakau, kad ieškojau kur įsitrinti, aš nesirengiau mesti ponios 
Rozos, kol ji dar šį tą gebėjo. Tik vis dėlto reikėjo galvoti apie 
ateitį, kuri anksčiau ar vėliau vis tiek voš tau per snukį, ir nak- 
timis aš kliedėdavau ta ateitim. Iš serijos — atostogos prie jūros 
ir niekas manęs nekankina. Taip, aš būdavau šiek tiek neišti- 
kimas poniai Rozai, bet tik mintyse ir kada man jau rimtai 
norėdavosi dvėsti. Pažiūrėjau su viltim į gražuolę, ir širdis ėmė 
"daužytis. Viltis visada stipresnė už viską, net ir seniams, to- 
kiems kaip ponia Roza ar ponas Chamilis. 

Bet ji daugiau nieko nepasakė. Viskas tuo ir baigėsi. Iš žmonių 
beviltiška ko nors tikėtis. Ji pakalbėjo su manim, malonę, matai, 
padarė, meiliai nusišypsojo, o paskui atsiduso ir nuėjo. Šliundra. 

Ji buvo su lierpalčiu ir kelnėmis. Šviesūs plaukai krito ant 


nugaros. Smulkutė, ir iš eisenos matei, kad jai vienas juokas 

būtų užbėgti su nešuliais į septintą aukštą net ir kelis kartus 
per dieną. 

Nusivilkau jai iš paskos, nes nieko geriau nesugalvojau. 
Kartą ji sustojo, pamatė mane, ir abu susijuokėm. Kitą kartą 
pasislėpiau laiptinėje, bet ji neatsisuko ir negrįžo atgal. Vos 
nepamečiau jos iš akių. Ėjo ji greitai ir, manau, visai mane pa- 
miršo, nes turėjo ir savų reikalų. Ji įėjo pro vartus, ir aš pama- 
čiau, kaip ji sustojo pirmame aukšte ir paskambino. Tai dar 
ne viskas. Durys atsidarė, pasirodė du vaikiūkščiai ir puolė jai 
ant kaklo. Kokių septynerių aštuonerių metų. Va taip. 

Kurį laiką sėdėjau prie vartų, nors kiurksoti ten nebuvo 
jokio reikalo. Galėjau nuveikti ir ką nors įdomiau. Žvaigždės 
gatvėje yra parduotuvė su komiksais, o kai žiūri komiksus, 
į visa kita nusispjaut. Arba galėjau nueiti į Pigalio gatvę pas 
mergaites, kurioms aš patikau, ir iškaulyti pinigų. Bet staiga 
viskas man pasidarė šlykštu ir nesvarbu. Aš išvis nebenorė- 
jau būti čia. Užsidengiau akis, bet kas iš to, vis tiek buvau 
čia, kitaip nebūna kol gyveni. Niekaip negalėjau suprasti, ko 
ta kekšė prie manęs klijavosi. Reikia pasakyti, kad pasidarau 
baisiai nykus, kai reikia ką nors suprasti. Vis suku galvą, nors 
teisus ponas Chamilis, kuris sako, kad jau seniai niekas nieko 
čia nesupranta ir kad belieka stebėtis. Nuėjau vėl pažiūrėti cir- 
ko ir ištempiau dar kokias dvi valandas, bet prieš akis vis tiek 
buvo visa diena. Tada nuėjau į arbatinę damoms, surijau du 
plikytus pyragaičius su šokoladu — juos labiausiai mėgstu, pa- 
klausiau, kur čia tualetas, o išėjęs iš jo nėriau tiesiai pro duris, 
ir viso gero. Paskui iš „Pavasario“ parduotuvės nuknisau piršti- 


nes ir išmečiau jas į šiukšlių dėžę. Nuo to man palengvėjo. 

Grįžtant Pontjė gatvėje nutiko tikrai keistas dalykas. Aš nela- 
bai tikiu keistais dalykais, nes nematau juose nieko ypatinga. 

Bijojau grįžti namo. Į ponią Rozą gaila buvo žiūrėti, ir aš 
žinojau, kad vieną dieną liksiu be jos. Visąlaik apie tai galvojau 
ir kartais nebedrįsdavau grįžti. Man kildavo noras nudžiauti 
iš parduotuvės ką nors stambaus ir leistis susemiamam. Arba 
įkliūti apiplėšiant banką ir atsišaudyti iš automato iki paskuti- 
nio šovinio. Bet žinojau, kad vis tiek niekas neatkreips į mane 
dėmesio. Taigi buvau Pontjė gatvėje ir užmušiau dar porą va- 
landų žiūrėdamas, kaip keli tipai bistro kieme žaidžia futbolą. 
Paskui užsinorėjau nueiti dar kur nors, bet nežinojau kur, todėl 
pasilikau trintis ten. Žinojau, kad ponia Roza jau kraustosi iš 
proto, ji visada bijodavo, kad man kas neatsitiktų. Ji jau beveik 
neidavo iš namų, nes niekas nebeįstengė užtempti jos viršun. 
Iš pradžių mes penkiese laukdavom jos apačioje, ir kai ji grįž- 
davo, visi supuldavom ir ssumdavom. Bet dabar ji vis rečiau 
išeidavo, kojos ir širdis jos jau neklausė, o kvapo nebūtų paka- 
kę nė ketvirtį jos sveriančiam žmogui. Apie ligoninę, kur tave 
verčia mirti iki pat galo, užuot suleidę ko reikia, ji nė girdėt 
nenorėjo. Ji sakydavo, kad Prancūzijoje nepripažįsta lengvos 
"mirties ir kad tave spiria gyventi tol, kol dar pajėgi kankintis. 
Ponia Roza paniškai bijojo kančių, ji visada sakydavo, kad kai 
jai rimtai viskas nusibos, jau kaip nors pati savimi nusikratys. 
Ji mums tvirtino, kad, jei ligoninė ją pasigrobs, mes visi teisė- 
tai pakliūsim į vaikų namus, ir imdavo verkti vien pagalvojusi 
apie tai, jog gali mirti pagal visus įstatymus. Įstatymai sugal- 
voti tam, kad apgintų žmones, kurie turi ką ginti nuo kitų. 

Ponas Chamilis sako, kad žmonija — tai tik kablelis didžiojoje 
gyvenimo Knygoje, o kai senas žmogus pliurpia tokias nesą- 
mones, aš nežinau, ką čia bepridurti. Žmonija ne kablelis, nes, 
kai ponia Roza žiūri į mane savo žydiškomis akimis, ji joks 
kablelis, tai greičiau visa didžioji gyvenimo Knyga ir aš ne- 
noriu to matyti. Porą kartų buvau nuėjęs į mečetę dėl ponios 
Rozos, bet nuo to niekas nepasikeitė, nes žydų tai neveikia. 
Štai kodėl man buvo sunku grįžti į Belvilį ir atsidurti akis į akį 
su ponia Roza. Ji vis dejuodavo: „Ojėj! Ojėj!“— tai žydų širdies 
šauksmas, kai jiems ką nors skauda. Arabiškai tai skamba visai 
kitaip, mes sakom: „Chai! Chai!“, o prancūzai — „O! O!“, kai 
jaučiasi nelaimingi, nereikia manyti, kad jiems taip nebūna. 
Man tuoj turėjo sukakti dešimt metų, nes ponia Roza nu- 
sprendė, kad man reikia priprasti turėti savo gimimo dieną, ir 
ši pasitaikė kaip tik tądien. Ponia Roza pasakė, kad tai svarbu 
mano normaliam vystymuisi, o visa kita — tėvo, motinos var- 
das — paprasčiausias snobizmas. 

Įsitaisiau tarpuvartėje norėdamas palaukti, kol tai praeis, 
bet laikas — senesnis už viską, jis vos velkasi. Kai žmonėms 
blogai, jų akys išsiplečia ir tampa daug išraiškingesnės. Ponios 
Rozos akys didėjo ir darėsi vis panašesnės į šuns, kuris žiūri į 
tave, kai jam nei iš šio, nei iš to įspiri. Ponia Roza stovėjo man 
prieš akis, nors aš buvau Pontjė gatvėje, netoli Eliziejaus laukų 
su firminėm parduotuvėm. Jos prieškariniai plaukai vis labiau 
slinko, ir kai ji nuspręsdavo dar pakovoti, tai prašydavo manęs 
parūpinti jai naują peruką iš tikrų plaukų, kad būtų panaši į 
žmogų. Jos senasis perukas irgi visai nusišėrė. Reikia pasakyti, 


kad ji darėsi plika kaip vyras, ir į tai sunku buvo žiūrėti, nes 

moterims tai nenumatyta. Ji norėjo, kad ir naujasis perukas 
būtų ugninis, ta spalva labiausiai atitiko jos grožio supratimą. 
Nežinojau, kur jį nuknisti. Belvilyje nėra įstaigų baidyklėms, 
vadinamųjų grožio institutų. O į Eliziejaus laukus nedrįsau 
lįsti. Ten paprašyk parodyti, matuokis, žodžiu, šūdas. 

Jaučiausi taip, kad šlykščiau nebūna. Net kokakolos neno- 
rėjau. Pamėginau įtikinti save, kad šansų gimti būtent šią die- 
ną man buvo ne daugiau kaip kurią nors kitą ir kad, šiaip ar 
taip, visos tos ceremonijos su gimimo dienom -— tai tik visuo- 
tinio susitarimo reikalas. Aš galvojau apie savo draugus: apie 
Machurą, apie Šachą, kuris arė degalinėje. Kol esi snarglius, 
tam, kad šį tą reikštum, turi laikytis krūvoj. 

Atsiguliau ant žemės, užsimerkiau ir pamėginau numirti, 
bet cementas buvo labai šaltas, ir aš išsigandau, kad nesusirg- 
čiau. Žinau, kad mano vietoj chebra būtų susivariusi visą kal- 
ną heroino, bet aš nesirengiu lįsti gyvenimui į užpakalį už šitą 
laimę. Nesulauks jis iš manęs reveransų, velniai jį rautų. Mes 
vienas kitam nieko neskolingi. Kai būsiu teisėtas pilnametis, 
tikriausiai tapsiu teroristu su lėktuvų užgrobimais ir įkaitų 
paėmimais, kaip per televizorių, kad ko nors pareikalaučiau, 
dar tiksliai nežinau ko, bet tik jau ne torto. Ką nors tikro, va. 
Kol kas negaliu jums pasakyti, ko būtent reikia reikalauti, nes 
neįgijau profesinio pasirengimo. 

Sėdėjau ant pliko cemento grobdamas lėktuvus ir imdamas 
įkaitus, o tie išeidinėjo pakėlę rankas, ir mąsčiau, ką veiksiu 
su pinigais, nes visko gi nenusipirksi. Nupirksiu namą poniai 
Rozai, kad ji galėtų ramiai numirti mirkydama kojas vandeny 


ir su nauju peruku. Pasiųsiu kekšių sūnus kartu su motinomis 

į pačius ištaigingiausius rūmus Nicoje, kur jie bus apsaugoti 
nuo gyvenimo ir vėliau galės tapti valstybės vadovais, atvyks- 
tančiais vizito į Paryžių arba pritariančiais daugumos atstovais, 
ar net reikšmingais sėkmės veiksniais. O sau galėsiu nusipirkti 
naują televizorių, kurį nusižiūrėjau iš anksto. 

Galvojau apie visa tai, bet paskui užsiiminėti reikalais nusi- 
bodo. Pasikviečiau žydrąjį klouną, ir mudu truputį paišdyka- 
vom. Paskui išsikviečiau baltąjį, jis atsisėdo šalia manęs ir savo 
mažu smuikeliu pagrojo man tylą. Labai norėjau išeiti pas juos 
ir likti ten visam laikui, bet negalėjau palikti ponios Rozos vie- 
nos tame jovale. Mes vietoj senojo įsigijom naują balintos ka- 
vos spalvos vietnamietį, kurį viena juodaodė prancūzė iš Atilų 
tyčia įsitaisė nuo vieno alfonso, kurio motina buvo žydė. Ta 
juodukė norėjo auginti sūnų, nes tai buvo meilės istorija, už- 
gavusi jai širdį. Ji mokėjo nesismulkindama, nes ponas N'Da 
Amedė palikdavo jai pakankamai pinigų, kad galėtų gyventi 
visai padoriai. Jis atskaitydavo keturiasdešimt procentų nuo 
uždarbio, nes tai labai pelningas šaligatvis, tik spėk suktis. Ir 
dar jis turėjo mokėti jugoslavams — su tais reketininkais buvo 
tikra bėda. Net korsikiečiai ėmė kištis į tuos reikalus, nes augo 
nauja jų karta. 

Šalia manęs stovėjo dėžė nuo vaisių, prikrauta niekam ne- 
reikalingų daiktų, galėjau ją padegti ir būtų supleškėjęs vi- 
sas namas, bet vis tiek niekas nebūtų sužinojęs, kad tai aš, ir, 
šiaip ar taip, tai būtų buvę neatsargu. Labai gerai atsimenu šį 
savo gyvenimo momentą, nes jis buvo visiškai toks kaip ir kiti. 
Mano gyvenimas ir taip visada kasdieniškas, bet būna aki- 


mirkų, kai jaučiuosi dar šlykščiau. Nieko man neskaudėjo ir 

nusmurgti lyg ir nebuvo dėl ko, bet jaučiausi taip, tarsi būčiau 
be rankų ir be kojų, nors šiaip jau turėjau viską ko reikia. Pats 
ponas Chamilis negalėtų to paaiškinti. 

Nenoriu nieko įžeisti, bet reikia pasakyti, kad ponas Cha- 
milis darėsi vis kvailesnis, kaip kartais atsitinka su seniais, 
kurių dienos jau suskaitytos ir kuriems nebereikia pasiteisi- 
nimų. Jie puikiai žino, kas jų laukia, ir iš jų akių matyti, kad 
jie žiūri atgal norėdami pasislėpti praeityje, kaip stručiai, kai 
užsiiminėja politika. Ponas Chamilis po ranka visada turėjo 
savo mėgstamą Viktoro Hugo knygą, bet jam viskas susimaišė 
ir jis manė, kad tai Koranas, nes turėjo ir tą, ir tą. Kai ku- 
riuos gabalus jis mokėjo atmintinai ir kalbėjo kaip iš rašto, bet 
amžinai painiodamas. Kai eidavau su juo į mečetę, kur mes 
darėme labai gerą įspūdį, nes aš jį vesdavau už rankos kaip 
aklą, o aklieji pas mus turi gerą vardą, jis visą laiką painioda- 
vosi ir, užuot meldęsis, deklamuodavo: „Vaterlo, Vaterlo, niūri 
lyguma“, tai labai stebino ten esančius arabus, nes buvo visai 
ne vietoj. O jam net ašaros trykšdavo iš religinio įkarščio. Jis 
buvo nuostabus su savo pilka dželaba ir balta galmona ant gal- 
vos ir meldėsi, kad būtų gerai priimtas danguje. Bet jis taip ir 
nenumirė, tad galimas daiktas, kad taps absoliučiu čempionu, 
nes tokio amžiaus niekas nekalbėjo geriau už jį. Pas žmones 
patys jauniausi miršta šunys. Jau dvylikos metų jais nebegali- 
ma pasitikėti, ir juos reikia atnaujinti. Kitą kartą, kai turėsiu 
šunį, pasiimsiu jį tiesiai iš lopšio, — taip turėsiu daug laiko, kol 
jo neteksiu. Vien tik klounai nesuka sau galvos dėl gyvenimo 
ir mirties, mat jie atėjo į pasaulį nešeimyniniu keliu. Jie buvo 


išrasti apeinant gamtos įstatymus ir niekada nemiršta, nes 

tai būtų nejuokinga. Aš galiu pasikviesti juos kada tik noriu. 
Galiu bet ką pasikviesti, jeigu noriu: King Kongą arba Fran- 
kenšteiną ir rožinių sužeistų paukščių pulkus, bet tik ne savo 
mamą, nes čia man pritrūksta vaizduotės. 

Tarpuvartės man jau buvo gana, aš atsikėliau ir nuėjau pa- 
sidairyti į gatvę. Dešinėj stovėjo policijos mašina su viskam 
pasirengusiais farais. Aš irgi norėčiau būti faru, kai tapsiu pil- 
nametis, kad ničnieko nebijočiau ir žinočiau ką daryti. Farai 
visada gauna įsakymus iš aukščiau. Ponia Roza sakė, kad vai- 
kų namuose yra daugybė kekšių vaikų, kurie paskui tampa 
farais ar žandarais ir niekas nebedrįsta jų liesti. Išlindau pa- 
sidairyti susikišęs rankas į kišenes ir priėjau prie policininkų 
mašinos, — farus vadina ir taip. Truputį bijojau. Jie visi buvo 
mašinoje, kai kurie stoviniavo ant šaligatvio. Ėmiau švilpauti 
melodiją „Keliaujant per Lotaringiją, nes fizionomija mano 
nevietinė, ir vienas net ėmė man šypsotis. 

Pasaulyje už farus nieko nėr stipresnio. Jeigu kokio vaiko 
tėvas faras, tai galima sakyti, kad jis turi tų tėvų dukart dau- 
giau nei kiti. Į farus priima ir arabus, ir net juodaodžius, jei 
jie nors kiek prancūzai. Visi jie kekšių vaikai, perėję per vaikų 
namus, ir jų niekuo nebeišgąsdinsi. O dėl saugumo, tai už 
farus nieko nėr geriau, aš jums rimtai sakau. Net karininkai 
jiems nė iš tolo neprilygsta, na, nebent generolai. Ponia Roza 
klaikiai bijojo farų, bet tai vis dėl bendrabučio, kur ją masiškai 
naikino, o tai nesiskaito, nes jai paprasčiausiai nenuskilo. O 
gal išvažiuosiu į Alžyrą ir ten stosiu į policininkus, jų ten la- 
biausiai reikia. Prancūzijoje alžyriečių kur kas mažiau nei Al- 


žyre, tad ir darbo jiems čia mažiau. Paėjau dar kelis žingsnius 

mašinos link, kur jie visi sėdėjo laukdami riaušių ir ginkluo- 
tų užpuolimų, ir širdis man ėmė daužytis. Visada jaučiuosi 
kažkoks antiįstatymiškas, ir dabar jaučiau, kad neturėčiau čia 
trintis. Bet jie nė nepasijudine, turbūt buvo pavargę. Vienas 
net miegojo prie lango, kitas ramiai žiaumojo nuluptą bananą 
šalia tranzistoriaus, žodžiu, ilsėjosi, prie mašinos stovėjo švie- 
siaplaukis faras, laikė raciją su antena, ir neatrodė, kad jis labai 
jaudintųsi dėl to, kas vyksta aplinkui. Man drebėjo kinkos, 
bet gera bijoti, kai žinai ko, nes paprastai aš velniškai bijau be 
jokios priežasties, kaip ir kvėpuoju. Faras su antena pamatė 
mane, bet nesiėmė jokių priemonių, ir aš praėjau pro šalį švil- 
paudamas tarsi būčiau namie. 

Kai kurie farai yra vedę ir turi vaikų, žinau, kad taip būna. 
Kartą svarsčiau su Machutu, ar jis norėtų, kad jo tėvas būtų 
faras, bet Machutui tai greitai nusibodo, jis pasakė — kas iš tų 
svajonių, ir nuėjo. Beviltiška diskutuoti su narkomanais — nie- 
kas jiems neįdomu. 

Pasitrainiojau dar truputį, kad nereikėtų grįžti, skaičiuo- 
damas, kiek žingsnių šaligatvyje, pasirodo, jų gyvas galas, 
man net skaičių jiems neužteko. Dar liko pasidžiaugti saule. 
Kada nors nuvažiuosiu į kaimą pažiūrėti jos iš arčiau. Jūra 
irgi būtų galėjusi mane sudominti, ponas Chamilis kalba apie 
ją su didžiule pagarba. Nežinau, kas iš manęs būtų išėję be 
pono Chamilio. Jis išmokė mane visko, ką žinau. Jis atvažiavo 
į Prancūziją su dėde, visai mažas, ir labai anksti liko vienas, 
kai dėdė mirė, bet jam vis tiek pasisekė prasimušti. Dabar jis 
vis labiau kvailėja, bet tai dėl to, kad žmogus nenumatytas 


taip susenti. Saulė buvo panaši į geltoną klouną, sėdintį ant 

stogo. Kada nors nusibelsiu į Meką, ponas Chamilis sako, kad 
ten daugiau saulės nei bet kur kitur, — tokia geografijos valia. 
Bet manau, kad visa kita toje Mekoje taip par ne kažin kas. 
Norėčiau iškeliauti toli toli, į tokią vietą, kur pilna visai kito- 
kių dalykų, ir net nesistengiu jos įsivaizduoti, kad tai nenueitų 
perniek. Saulę, klounus ir šunis galima būtų palikti, nes geriau 
nieko panašaus nesugalvosi. Bet visa kita — tai jau turėtų būti 
nei regėta, nei girdėta ir pritaikyta specialiai tam tikslui. Bet 
manau, jog ir ten visa prisitaikytų, kad nekristų į akis. Net 


juokinga kartais, kaip stipriai visi daiktai laikosi savo vietos. 


Buvo penkios valandos ir aš jau rengiausi grįžti namo, tik stai- 
ga pamačiau blondinę, kuri prisišvartavo su savo mažalitražine 
tiesiai po ženklu, draudžiančiu sustoti. Aš ją iškart pažinau, 
nes esu kerštingas kaip angis. Tai buvo toji kekšė, kuri pati 
kibo prie manęs, o paskui paliko ir kurią aš veltui sekiau. Be 
galo nustebau ją pamatęs. Paryžiuje gatvių — gyvas velnias, to- 
dėl turi labai pasisekti, kad toje raizgalynėje ką nors sutiktum. 
Mergina nematė manęs, aš stovėjau ant kito šaligatvio, todėl 
greitai perėjau gatvę, kad ji mane atpažintų. Bet ji skubėjo, o 
gal jai tai iš galvos buvo išgaravę, juk praėjo jau dvi valandos. 
Ji įėjo į trisdešimt devintą numerį, kurio kieme buvo dar vienas 
namas. Aš net nespėjau jai pasirodyti. Ji buvo su kupranugario 
vilnos paltu, su kelnėmis ir kupeta plaukų ant galvos, šviesut 
šviesutėlių. Paliko už savęs mažiausiai penkis metrus kvepalų. 
Mašinos ji neužrakino, ir iš pradžių norėjau ką nors iš ten nu- 
gvelbti, kad prisimintų, bet staiga apėmė tokia juoda neviltis 


dėl tos mano gimimo dienos ir išvis, kad net nustebau, kaip ji 

visa į mane sutilpo. Manyje buvo tiesiog sausakimša. Štai kas, 
pasakiau sau, nuknisinėti neverta, ji gi nesužinos, kad tai aš. 
Norėjau, kad ji mane pamatytų, tačiau nereikia manyti, kad 
ieškojausi šeimos, — ponia Roza pasistengusi dar galėjo šiek tiek 
ištempti. Moišė buvo radęs kur įsitrinti ir net Bananija jau vedė 
derybas, o aš nesukau plaučių. Populiariomis ligomis nesirgau, 
šiauštis, kad kažkas įvaikino sūnų, nebuvo kam, o į tai žmonės 
žiūri pirmiausia, kai tave renkasi. Ir juos galima suprasti, nes 
būna, kad žmonės paima pyplį visiškai pasitikėdami, o paskui 
mato, kad jiems ant galvos lipa kažkoks alkoholikų palikuo- 
nis ir dar užkietėjęs pusprotis, o nuostabūs vaikai lieka nieko 
nesusiradę. Ir aš, jei būčiau galėjęs rinktis, būčiau pasiėmęs ką 
nors geresnio už seną galudienę žydę, kuri mane kankino ir 
kiekvieną sykį sužadindavo norą padvėsti, kai matydavau ją 
anksčiau aprašytos būklės. Jei ponia Roza būtų buvusi šuo, ją 
jau seniai būtų nudėję, bet su šunimis visada elgiamasi kur kas 
švelniau nei su žmogiškom būtybėm, kurioms neleidžiama pa- 
dėti numirt be kančių. Jums visa tai sakau todėl, kad nepama- 
nytumėt, jog sekiau panelę Nadiną, kaip ji vėliau pasivadino, 


tam, kad ponia Roza galėtų ramiai numirti. 


Įėjimas į pastatą vedė į kitą, mažesnį, ir vos ten įžengęs išgirdau 
šūvius, stabdžių cypimą, moters spiegesį ir vyro balsą, kuris 
maldavo: „Nežudykite manęs! Nežudykite mangęs!“, — ir aš net 
pašokau — taip viskas buvo arti. Tuoj pat pasigirdo automato 
papliūpa, ir tas vyras suklykė: „Ne!“, kaip visada, kai mirštama 
be didelio noro. Paskui stojo dar kraupesnė tyla, ir čia... jūs 


manim nepatikėsit: viskas vėl prasidėjo kaip anksčiau, su tuo 

pačiu tipu, kuris nenorėjo būti nužudytas, nes, matyt, turėjo 
tam savų priežasčių, ir su automatu, kuris jo nė negirdėjo. Jį 
pribaiginėjo tris kartus prieš jo valią tarsi tai būtų paskutinis 
niekšas, kurį reikia nugalabyti triskart, kad žinotų. Ir vėl stojo 
tyla, kurios metu jis liko gulėti negyvas, o paskui jie užsipuolė 
ji ketvirtą kartą, paskui penktą, ir galop man jo net pagailo, 
nes galų gale kiekgi galima. Tada jie paliko jį ramybėje, ir pa- 
sigirdo moters balsas. Ji išlemeno: „Mano meile, mano nelai- 
minga meile“, — bet taip susijaudinusi ir taip nuoširdžiai, kad 
man visas kūnas nuėjo pagaugais, nors ir nežinau, ką tas žodis 
reiškia. Prie įėjimo nieko nebuvo, išskyrus mane ir duris su rau- 
dona degančia lempa. Nespėjau atsitokėti, o jie jau pradėjo tą 
patį jovalą su „mano meile, mano meile“, bet kiekvieną sykį vis 
kitokiu tonu, o paskui kartojo ir kartojo. Tas tipas kratė kojas 
penkis ar šešis kartus ant savo gerosios draugužės rankų, - taip 
jau jam buvo malonu jausti, kad yra šalia žmogus, kenčiantis 
dėl šito. Aš pagalvojau apie ponią Roza, kuri neturi nieko, kas 
jai pasakytų: „Mano meile, mano nelaiminga meile“, - juk ji, 
tiesą sakant, liko plika ir svėrė kokį šimtą kilogramų, kurie ne- 
buvo vienas už kitą gražesni. Moteris nutilo, bet tik tam, kad 
pratrūktų taip beviltiškai klykti, kad aš, kaip vienintelis vyras, 
puoliau prie durų ir į vidų. Velnias, tai buvo lyg ir kažkoks ki- 
nas, tik visi vaikščiojo atbuli. Kai įėjau, moteris ekrane griuvo 
ant lavono žudytis, o paskui staiga atsikėlė, bet nugara, ir viską 
darė atbulai, tarsi eidama pirmyn ji būtų, buvusi gyva, o eida- 
ma atgal — lėlė. Paskui viskas išnyko, ir užsidegė šviesa. 
Mergina, kuri mane buvo metusi, stovėjo prie mikrofono vi- 


dury salės, priešais krėslus, ir kai visos šviesos užsidegė, pamatė 

mane. Pakampėse buvo trys ar keturi tipai, bet neginkluoti. 
Atrodžiau turbūt kaip koks išsižiojėlis, nes visi taip į mane žiū- 
rėjo. Blondinė mane pažino ir nusišypsojo man iki ausų, o tai 
mane truputėlį padrąsino, — vis dėlto padariau jai įspūdį. 

— Juk tai mano bičiulis! 

Mes visiškai nebuvome bičiuliai, bet nepuoliau aiškintis. Ji 
priėjo prie manęs ir ėmė apžiūrinėti Artiūrą, nors puikiausiai 
žinojau, kad ją dominu aš. Juokas kartais ima iš tų moterų. 

— Kas tai? 

— Tai senas skėtis, kurį aprengiau. 

— Juokingas jis su tuo savo kostiumu, it koks dievukas. Tai 
tavo bičiulis? 

— Jūs ką, kvailiu mane laikot? Tai ne bičiulis, tai skėtis. 

Ji paėmė Artiūrą ir apsimetė, kad jį apžiūrinėja. Kiti taip 
pat. Pirmiausia, ko niekas nenori, kai įvaikina kokį pyplį, tai 
kad jis pasirodytų besąs nevisprotis. Sakysim, mažius užsi- 
spiria sustoti vidury kelio, nes niekas jam neįdomu. Žodžiu, 
pjauna tėvelius be peilio, ir tie neišmano, ką su juo daryti. 
Arba, pavyzdžiui, vaikėzas penkiolikos metų, o elgiasi kaip 
dešimties. Įsidėmėkit, išlošti čia negali. Kai vaikėzas dešimties 
metų kaip aš, o elgiasi kaip penkiolikos, jį šaltu veidu išmeta 
už mokyklos durų, nes jis nenormalus. 

— Koks gražus... Ir veidas toks žalias... Kodėl tu padarei 
jam žalią veidą? 

Ji taip skaniai kvepėjo, kad pagalvojau apie ponią Rozą, — 
kaip baisiai jos skyrėsi. 

— Tai ne veidas, o skuduras. Veidai mums uždrausti. 


— Kaip tai uždrausti? 

Jos mėlynos akys buvo šelmiškos ir gana švelnios, ji pritūpė 
priešais Artiūrą, bet visa tai dėl manęs. 

— Aš arabas. Veidų mūsų religija neleidžia. 

— Tu nori pasakyt — vaizduoti veido? 

— Tai Dievo įžeidimas. 

Ji metė į mane žvilgsnį lyg tarp kitako, bet puikiai mačiau, 
kad darau jai įspūdį. 

— Kiek tau metų? 

— Jums tai jau sakiau, kai pirmą kartą matėmės. Dešimt. 
Kaip tik šiandien sueina. Bet ne amžius svarbu. Turiu draugą, 
kuriam aštuoniasdešimt penkeri ir kuris vis dar čia. 

— Koks tavo vardas? 

— Jau klausėte. Momo. 

Paskui jai reikėjo dirbti. Ji man paaiškino, kad tai jų vadi- 
namoji dubliažo salė. Žmonės ekrane išsižiodavo kalbėti, bet 
balsus jiems suteikdavo sėdintys salėje. Tarsi paukščiai jauni- 
kliams, jie sugrūsdavo savo balsus jiems tiesiai į gerklę. Kai iš 
pirmo karto nepataikydavo ir balsas laiku neįeidavo, tekdavo 
viską pradėti iš naujo. Štai tada tai buvo gražu žiūrėt: viskas 
imdavo judėti atbulai. Mirusieji grįždavo į gyvenimą ir atbuli 
vėl užimdavo vietą visuomenėje. Tereikėjo paspausti mygtu- 
ką, ir viskas pradėdavo tolti. Mašinos važiavo atgal, ir šunys 
skuodė atbuli, ir sugriauti namai pasikeldavo ir akimirksniu 
atsistatydavo. Kulkos lėkdavo iš kūno, grįždavo į automatų 
vamzdžius, o žudikai atbulom nešė muilą.ir įšokinėjo pro lan- 
gus. Išpiltas vanduo subėgdavo į stiklinę. Besiliejantis kraujas 
grįždavo sau į kūną ir niekur nelikdavo jokio pėdsako, žaiz- 


da užsitraukdavo. Vienas tipas, kuris nusispjovė, įtraukė savo 

skreplį atgal burnon. Arkliai šuoliavo užpakaliu į priekį, o 
toks žmogėnas, kuris iškrito iš aštunto aukšto, mikliai grįžo 
į langą. Tai buvo tikras atvirkščias pasaulis, geresnio fokuso 
savo sumautam gyvenime nebuvau matęs. Vienu metu net pa- 
mačiau ponią Roza - jauną ir gaivią, su gražiom kojom, tada 
dar truputį pavariau ją atgal ir ji pasidarė dar gražesnė. Man 
net ašaros pasirodė akyse. 

Užsibuvau ten ilgokai, nes niekur kitur nereikėjo eiti, ir 
prisižiūrėjau kiek lindo. Labiausiai man patiko, kai tą moterį 
iš ekrano užmušdavo ir ji likdavo gulėti kurį laiką mirusi, kad 
visi liūdėtų, o paskui ją tarsi nematoma ranka pakeldavo nuo 
žemės, ji imdavo trauktis atgal ir grįždavo į normalų gyveni- 
mą. Tipas, kuriam ji sakė: „Mano meile, mano nelaiminga 
meile“, iš snukio buvo panašus į gerą niekšą, bet čia jau ne 
mano reikalas. Ten esantys matė, kad man baisiai patinka ši- 
toks kinas, ir paaiškino, kad galima pradėti nuo paties galo ir 
taip iki pradžios, o vienas iš jų, barzdočius, nusijuokė ir pasa- 
kė: „Iki žemės rojaus“. Paskui pridūrė: „Deja, kai vėl pradedi iš 
pradžių, tai visada būna tas pats“. Blondinė man pasakė, kad 
jos vardas Nadina ir kad tai jos darbas — priversti kitus kalbėti 
kine žmogaus balsu. Daugiau nieko nenorėjau, taip man buvo 
gera. Tik pagalvokit, namas dega ir sugriūva, o paskui gęsta ir 
prisikelia iš pelenų. Kad patikėtum, reikia tai pamatyti savo 
akimis, nes kai savo akimis mato kiti, tai ne tas pats. 

Štai tada man ir atsitiko tikras įvykis. Negaliu sakyt, kad 
nusikėliau atgal ir pamačiau savo mamą, bet man pasirodė, 
kad sėdžiu ant žemės, o prieš save matau kojas su batais iki 


pusės šlaunų ir odinį mini sijoną, ir aš iš paskutiniųjų sten- 

giausi pakelti akis ir pamatyti jos veidą, žinojau, kad tai mano 
mama, bet buvo po laiko, prisiminimai negali pakelti akių. 
Man net pavyko grįžti dar toliau. Jaučiau apkabinusias mane 
dvi šiltas rankas, kurios mane čiūčiuoja, man skauda pilvą, 
būtybė, kuri mane taip šiltai laiko, vaikščioja niūniuodama 
pirmyn atgal, bet man vis skauda pilvą, o paskui aš padarau 
kakutį, kuris šlepteli ant grindų, ir man nebeskauda, man pa- 
lengvėja, šiltoji būtybė bučiuoja mane ir juokiasi skambiu juo- 
ku, o aš jo klausausi, klausausi... 

— Na, ar patinka tau? 

Sėdėjau krėsle, o ekrane nieko nebebuvo. Blondinė priėjo 
prie manęs, ir jie uždegė šviesą. 

— Neblogai. 

Paskui dar kartą galėjau pasižiūrėti į tipą, kurio pilvą su- 
varpė kulkosvaidis, nes jis turbūt buvo banko kasininkas arba 
priklausė konkuruojančiai gaujai, ir kuris klykė: „Nežudykite 
manęs, nežudykite manęs!“- kaip paskutinis kvailys, nes kas iš 
to, kiekvienam reikia dirbti savo darbą. Man kinuose patinka, 
kai negyvėlis prieš mirdamas sako: „Ką gi, ponai, dirbkite savo 
darbą, tai rodo jo nuovokumą, nes kam be reikalo tampyrti 
žmonėms nervus apeliuojant į jų gerus jausmus. Bet tas tipas 
niekaip negalėjo rasti tinkamo tono, ir jiems tekdavo vis jį grą- 
žinti, kad pavyktų. Iš pradžių jis tiesė rankas norėdamas sustab- 
dyti kulkas ir klykė: „Ne, ne!“ ir „Nežudykite manęs!“, o balsas 
buvo to tipo iš salės, kuris rėkė visa tai į mikrofoną, būdamas 
visiškai saugus. Paskui jis griūdavo ant žemės raitydamasis, nes 
tai visada malonu matyti kine, ir daugiau nejudėdavo. Gangste- 


riai suvarydavo jam dar vieną seriją, kad įsitikintų, jog jis nebe- 

gali jiems pakenkti. Ir tada, kai rodės, jau galas, viskas imdavo 
suktis atgal ir tipas keldavosi į orą, tarsi Dievo ranka imtų jį už 
kupros ir statytų ant kojų, kad galėtų dar juo pasinaudoti. 

Paskui peržiūrėjom kitus gabalus, ir buvo tokių, kuriuos 
teko atsukti atgal dešimt kartų, kad viskas būtų kaip reikiant. 
Žodžiai irgi lėkė atbuli ir tardavosi atvirkščiai, ir tai panėšėjo 
į paslaptingą kalbą, kurios niekas nesupranta, bet kuria galbūt 
norima pasakyti kažką svarbaus. 

Kai ekrane būdavo tuščia, aš linksminausi įsivaizduoda- 
mas ponią Rozą laimingą su visais jos prieškariniais plaukais, 
ir jai netgi nereikėjo kovoti dėl būvio, nes tai buvo atvirkščias 
pasaulis. 

Blondinė paplekšnojo man per skruostą, ji, reikia pasakyti, 
buvo tikrai šauni, ir man pasidarė be galo liūdna. Aš galvojau 
apie abu jos vaikus, tuos, kur buvau matęs, - liūdna pasidarė, 
ką ir kalbėt. 

— Tau, atrodo, tai tikrai labai patinka. 

— Prisilinksminau atsakančiai. 

— Gali ateiti kada nori. 

— Aš nelabai turiu laiko, nieko jums neprižadu. 

Ji man pasiūlė nueiti ledų, ir aš neatsisakiau. Aš jai irgi 
patikau, ir kai įsikibau jai į ranką, kad eitume greičiau, ji nu- 
sišypsojo. Pasiėmiau ledų su šokoladu, braškėm ir pistacijom, 
bet paskui pasigailėjau, reikėjo imti vanilinių. 

— Man labai patinka, kai galima viską atsukti atgal. Aš gy- 
venu pas vieną damą, kuri greitai mirs. 

Ji net neprisilietė prie savo ledų, tik žiūrėjo į mane. Jos 


plaukai buvo tokie šviesūs, kad neįstengiau susilaikyti nepa- 

kėlęs rankos ir jų nepalietęs, o paskui susijuokiau, nes tikrai 
pasirodžiau juokingas. 

— Tavo tėvų nėra Paryžiuje? 

Nesumečiau, ką jai atsakyti, ir ėmiau dar greičiau kirsti 
ledus - ką mėgstu, tai mėgstu. 

Ji nebekamantinėjo. Man visada susuka vidurius nuo šito 
„kur dirba tavo tėvelis, kur tavo mamytė“, šia tema aš visai 
neturiu ką pasakyti. 

Ji paėmė lapą popieriaus ir plunksnakotį ir kažką parašiusi 
triskart pabraukė, kad to lapo nepamesčiau. 

— Imk, tai mano pavardė ir adresas. Gali ateiti kada nori. 
Aš turiu draugą, kuris užsiima vaikais. 

— Psichiatrą, - pasakiau aš. 

Tai ją pritrenkė. 

— Kodėl taip manai? Vaikais užsiima pediatrai. 

— Tik kol jie dar žindukliai. O paskui psichiatrai. 

Ji nutilo ir žiūrėjo į mane tarsi būčiau ją išgąsdinęs. 

— Ir kas tave šito primokė? 

— Aš turiu vieną draugą, Machutrą, kuris nusiraukia apie tą 
dalyką, nes gydosi nuo narkomanijos. Marmotane. 

Ji uždėjo savo ranką ant manosios ir pasilenkė prie manęs. 

— Tu man sakei, kad tau dešimt metų, ar ne? 

— Taip, maždaug. 

— Neblogų dalykėlių tu žinai savo amžiuje... Tai kaip, susi- 
tarėm? Ateisi pas mus? 

Aš lyžtelėjau ledų. Jaučiausi nykiai, o geri dalykai rodosi dar 
geresni, kai esi sumautos nuotaikos. Ne kartą esu tai pastebėjęs. 


Kai norisi stipti, šokoladas būna dar skanesnis nei paprastai. 

— Jūs jau kai ką turite. 

Ji manęs nesuprato sprendžiant iš to, kaip į mane žiūrėjo. 
Vėl palaižiau ledų žiūrėdamas iš padilbų jai tiesiai į akis... 

— Aš jus mačiau, visai neseniai, mes vos nesusitikom. Jūs 
grįžote namo ir jūs jau turite du vaikus. Jie šviesūs kaip ir jūs. 

— Tai tu mane sekei? 

— Na taip. Juk jūs dėjotės man neabejinga. 

Nežinau, kas jai staiga pasidarė, bet iš jos žvilgsnio, prisie- 
kiu jums, atrodė, kad atsirado daugiau žmonių. Žinot, ji tarsi 
žiūrėjo į mane keturiom porom akių. 

— Paklausyk manęs, mažasis Muchamedai... 

— Mane šiaip jau vadina Momo, nes Muchamedas - per 
ilgas vardas. 

— Klausyk, branguti, turi mano pavardę ir adresą, nepa- 
mesk jų, ateik pas mane kada nori... Kur tu gyveni? 

Čia tai paklausė! Jei šitokia mergina argriūtų pas mus ir 
sužinotų, kad tai pogrindis kekšių vaikams, būtų baisi gėda. 
Ne todėl, kad būčiau dėjęs į ją vilčių, aš žinojau, kad ji jau kai 
ką turi, bet kekšių vaikai padoriems žmonėms — tai būtinai 
visokie suteleriai, suvedžiotojai, kriminalai ir nepilnamečių 
nusikalstamumas. Tarp padorių žmonių mūsų reputacija vel- 
niškai prasta, jūs jau patikėkit mano, senio, patirtim. Jie tavęs 
niekada nepaims, nes svarbu tai, ką daktaras Kacas vadina 
šeimyninės aplinkos įtaka, o čia jiems už kekšes nieko nėr 
blogiau. Be to, jie bijo venerinių ligų, kurias kekšių vaikai visi 
lig vieno paveldi. Nenorėjau neatsakyti, tad daviau iš piršto 
išlaužtą adresą. Savo popierių pasiėmiau ir įsidėjau jį į kiše- 


nę, — niekada nežinai, kas tavęs laukia, nors stebuklų ir ne- 

būna. Ji ėmė uždavinėti man klausimus, bet aš neatsakinėjau 
nei taip, nei ne, sušlamščiau dar vieną porciją ledų, vanilinių, 
ir viskas. Vaniliniai ledai — pats geriausias dalykas pasaulyje. 

— "Tu susipažinsi su mano vaikais, ir mes visi važiuosime į 
užmiestį, į Fontenblo... Mes ten turime namą... 

— Na, gerai, iki. 

Pašokau kaip įgeltas, nes nieko jos neprašiau, ir nuskuo- 
džiau su Artiūru. 

Truputį pasilinksminau gąsdindamas mašinas, pralėkda- 
mas prieš pat jų nosį paskutinę akimirką. Žmonės bijo su- 
traiškyti vaikėzą, ir aš mėgavausi jausdamas, kad jiems tai šį 
tą reiškia. Jie iš visų jėgų užgula stabdžius, kad tik nepadarytų 
tau blogo, o tai vis geriau negu nieko. Netgi norėjau dar la- 
biau juos išgąsdinti, bet tai buvo ne mano jėgoms. Dar neap- 
sisprendžiau kuo būsiu — ar policininku, ar teroristu, matysiu 
vėliau, kai ateis laikas. Kad ir kaip ten būtų, reikalinga orga- 
nizuota gauja, nes vienam neįmanoma, vieno per mažai. Šiaip 
jau man nelabai patinka žudyti, greičiau atvirkščiai. Ne, kas 
man tikrai patiktų, tai būti tokiu tipu kaip Viktoras Hugo. 
Ponas Chamilis sako, kad žodis gali viską ir žudyti nieko ne- 
reikia, ir kai išmuš mano valanda, aš dar pažiūrėsiu. Ponas 
Chamilis sako, kad žodis — pats galingiausias dalykas pasau- 
lyje. Jei norite žinoti mano nuomonę, tai tie ginkluoti bičai 
yra tokie todėl, kad vaikystėje jų niekas neužvedė ant kelio, ir 
liko jie nei šiokie, nei tokie. Pasaulyje per daug vaikų, kad pa- 
stebėtum kiekvieną, kai kurie iš jų net priversti dvėsti iš bado, 
kad atkreiptų į save dėmesį, kiti buriasi į gaujas, kad tik būtų 


pastebėti. Ponia Roza sako, kad pasaulyje miršta milijonai vai- 

kų, ir kai kurie iš jų netgi leidžiasi fotografuojami. Ponia Roza 
sako, kad pimpalas — tai žmonių giminės priešas ir kad vie- 
nintelis padorus tipas tarp visų šundaktarių — tai Jėzus, nes jis 
atėjo į pasaulį be pimpalo įsikišimo. Ji sako, kad tai išimtinis 
atvejis. Ponia Roza sako, kad gyvenimas gali būti labai gražus, 
tik nieks jo dar iš tikrųjų neatrado, ir kad to belaukiant reikia 
gi kažkaip stumti dienas. Ponas Chamilis taip pat daug gero 
pasakojo man apie gyvenimą, ypač apie persiškus kilimus. 

Sukinėdamasis tarp mašinų, kad įvaryčiau joms baimės, 
nes sutraiškytas vaikėzas, duodu galvą nukirsti, niekam ne- 
teikia malonumo, jaučiausi labai reikšmingas, nes žinojau, 
kad galiu vedžioti juos už nosies be galo. Aš nesirengiau leistis 
suvažinėjamas, norėjau tik juos paerzinti, bet dariau velnišką 
įspūdį. Vienas mano draugelis, vardu Klodo, prisižaidė šitaip 
kvailiodamas ir gavo teisę į trijų mėnesių slaugą ligoninėje, o 
namie, jei būtų likęs su viena koja, tėvas būtų liepęs jam ding- 
ti ir be kitos negrįžti. 

Buvo jau naktis, ir ponia Roza tikriausiai ėmė nerimauti, 
kodėl aš ne namie. Pasileidau bėgti, kad greičiau sugrįžčiau, 


nes paskyriau sau nemažai laiko ir mane graužė sąžinė. 


„Iškart pamačiau, kad, kol manęs nebuvo, ji dar labiau apgriu- 
vo, O ypač stogas — nebegerai jai buvo galvoj. Juokaudama ji 
dažnai sakydavo, kad gyvenimas joje blogai jaučiasi, ir dabar 
tai aiškiai matėsi. Viskas, ką ji turėjo, ją skaudino. Buvo jau 
mėnuo, kai ji nebegalėjo nueiti į turgų, vis per tuos laiptus, ir 
sakydavo man, kad, jei manęs čia nebūtų ir ja nesirūpinčiau, 


tai jai išvis nebesinorėtų gyventi. 

Aš jai papasakojau, ką mačiau toj salėj, kur viskas grįžta atgal, 
bet ji tik atsiduso. Paskui mes truputį užkandom. Ponia Roza 
žinojo, kad ji nesulaikomai griūva, bet valgyti vis tiek virė kla- 
siškai. Vienintelis dalykas, kurio ji nenorėjo už jokius pinigus, 
buvo vėžys, ir čia jai sekėsi turint galvoje, kad tik jo ji ir neturėjo. 
O dėl viso kito, tai ji buvo taip susinešiojusi, kad net plaukai nu- 
stojo slinkti, nes susidėvėjo ir tie mechanizmai, kurie vertė juos 
slinkti. Galų gale aš nubėgau pakviesti daktaro Kaco, ir jis atėjo. 
Jis nebuvo toks jau senas, bet nebegalėjo sau leisti ropštis laiptais, 
nes jie kenkia širdžiai. Namie tuo metu buvo kokie trys savaiti- 
niai vaikai, du iš kurių kitą dieną turėjo išvažiuoti visai, o trečia- 
sis — į Abidžaną, kur jo motina važiavo prisiglausti kokioje nors 
ramioje sekso prekių parduotuvėje. Prieš porą dienų ji aplaistė 
paskutinę savo darbo dieną po dvidešimties metų stažo Cen- 
triniame turguje ir pasakė poniai Rozai, kad kitą dieną ji buvo 
visiškai išsisėmusi ir staiga pasijuto besanti sukriošusi senė. Mes 
padėjome daktarui Kacui užlipti prilaikydami jį iš visų pusių 
ir jis mus išgrūdo už durų, kad apžiūrėtų ponią Rozą. Kai grį- 
žom į kambarį, ponia Roza buvo laiminga: vėžio nėra, daktaras 
Kacas — didis gydytojas, švariai padirbėjo. Paskui jis apžiūrėjo 
mus visus. Aš sakau „visus“, bet tai tebuvo likučiai, žinojau, kad 
greitai liksiu čia visai vienas. Sklido Orleano gandai, kad senė 
žydė mus badu marina. Kokie buvo kitų trijų pyplių vardai jau 
ir nebeprisimenu, pamenu tik vieną mergytę, kuri vadino save 
Edita, dievai žino kodėl, jai buvo ketveri metai, ne daugiau. 

— Kas čia vyriausias? 

Atsakiau jam, kad tai kaip visada aš, Momo, nes niekuo- 


met nesijaučiau per jaunas, kad vengčiau nemalonumų. 

— Gerai, Momo, aš parašysiu receptą ir tu nueisi į vaistinę. 
Mes išėjome į laiptinę, ir jis pažiūrėjo į mane, kaip visada žiū- 
rima, kai tenka tave nuliūdinti. 

— Paklausyk, mažyli, ponia Roza labai serga. 

— Bergi jūs sakėt, kad jai ne vėžys? 

— Tai ne vėžys, bet, atvirai sakant, jos reikalai labai blogi. 
Labai blogi. 

Jis man paaiškino, kad ligų, kurios užgriuvusios ponią Rozą, 
užtektų kokiai dešimčiai žmonių ir kad ją reikia paguldyti į li- 
goninę, į erdvią palatą. Labai gerai prisimenu, kad jis minėjo 
erdvią palatą tarsi visoms jos ligoms reikėtų nežmoniškai daug 
vietos, bet manau, kad jis taip kalbėjo tik norėdamas pavaizduoti 
ligoninę rožinėmis spalvomis. Nesupratau pavadinimų, kuriuos 
ponas Kacas su pasitenkinimu man vardijo: buvo matyti, kad 
jis daug ko iš jos išmoko. Supratau tik, kad ponia Roza kabo ant 
plauko ir kad ligos ją gali nusiaubti kiekvieną minutę. 

— Ber iš esmės tai senatvinis suvaikėjimas, nukvakimas, jei 
tau labiau patinka... 

Man tai visai nepatiko, bet juk nesiginčysi. Jis man paaiš- 
kino, kad ponia Roza suplonėjo per savo arterijas, kad jos ka- 
nalizacija užsikimšo ir kraujas nebecirkuliuoja ten, kur reikia. 
= Kraujas ir deguonis nebepakankamai aprūpina jos sme- 
genis. Ji jau nebepajėgs galvoti ir gyvens kaip kokia daržovė. 
Taip gali trukti dar ilgai, ir nors kartais jai ir prašviesės protas, 
bet tai beprasmiška, mažyli, tai beprasmiška. 

Galėjai prileisti į kelnes klausydamas, kaip jis kartojo: „Tai 
beprasmiška, tai beprasmiška“, — tarsi yra kas nors, kas būtų 


prasmiška. 

— Bet tai tikrai ne vėžys? 

— Be jokios abejonės. Gali būti ramus. 

Šiaip ar taip tai buvo gera naujiena, ir aš ėmiau žliumb- 
ti. Velniškai buvo malonu, kad vis dėlto išvengėm blogiausio. 
Sėdėjau ant laiptų ir blioviau kaip veršis. Veršiai šiaip jau ne- 
bliauna, tiesiog tai toks posakis. 

Daktaras Kacas atsisėdo ant laiptų šalia manęs ir padėjo 
ranką man ant peties. Iš barzdos jis buvo panašus į poną Cha- 
milį. 

— Nereikia verkti, mažyli. Tai natūralu, kad seni žmonės 
miršta. O tau visas gyvenimas dar prieš akis. 

Jis, niekšas, turbūt stengėsi mane išgąsdinti. Ne kartą esu 
pastebėjęs, kad seniai sako „Tu jaunas, tau visas gyvenimas 
dar prieš akis“ atlaidžiai šypsodamiesi, tarsi jiems baisiausiai 
malonu būtų taip sakyti. 

Atsistojau. Gerai, gyvenimas man dar prieš akis, bet negi 
dėl to žudysies. 

Padėjau daktarui Kacui nulipti ir greitai užbėgau į viršų 
pranešti poniai Rozai geros naujienos. 

— Taip, ponia Roza, dabar jau viskas aišku — jums ne vėžys. 
Daktaras tuo tvirtai įsitikinęs. 

Ji išsišiepė nenusakomai plačia šypsena, nes dantų jai beveik 
nebebuvo likę. Kai ponia Roza šypsosi, ji atrodo ne tokia sena 
ir baisi kaip paprastai, nes šypseną ji išsaugojo labai jauną ir ta 
šypsena teikia jai šiokio tokio žavesio. Ji turi nuotrauką, kur, 
dar prieš vokiečius, jai penkiolika metų, ir, žiūrėdamas į ją ne- 
gali patikėti, kad vieną gražią dieną tai pavirs į ponią Rozą. Ir 
atvirkščiai: sunku buvo įsivaizduoti tokį dalyką kaip penkioli- 

kmetė ponia Roza. Tarp jų nebuvo jokio ryšio. Penkiolikmetė 
ponia Roza turėjo klasišką auksinę ševeliūrą ir šypsojosi taip, 
tarsi priešaky, ten, kur ji eina, būtų pilna nuostabiausių daly- 
kų. Man pradėdavo raižyti vidurius, kai matydavau ją penkio- 
likos metų ir tą, kur dabar. Gyvenimas iš jos pasityčiojo, ką ir 
kalbėti. Kartais atsistoju prieš veidrodį ir bandau įsivaizduoti, 
kuo pavirsiu, kai gyvenimas ir iš manęs pasityčios: ištempiu 
pirštais lūpas ir išdarinėju visokius velnius. 

Štai taip aš ir pranešiau poniai Rozai geriausią naujieną jos 
gyvenime, kad jai — ne vėžys. 

Vakare mes atkimšom butelį šampano, kurį mums pastatė 
ponas N'Da Amedė ta proga, kad ponia Roza neturi nieko 
bendro su pikčiausiu liaudies priešu, kaip jis sakė, nes ponas 
N'Da Amedė norėjo užsiimti dar ir politika. Ji pasigražino 
šampano garbei, ir net ponas N'Da Amedė atrodė nustebęs. 
Paskui jis išėjo, bet butelyje šampano dar buvo likę. Pripyliau 
taurę poniai Rozai, mudu susidaužėm, aš užmerkiau akis ir at- 
sukau ją atgal iki penkiolikos metų kaip nuotraukoje, ir man 
net pavyko ją tokią pabučiuoti. Mes išpliumpėm visą šam- 
paną, aš sėdėjau šalia jos ant taburetės ir stengiausi nutaisyti 
linksmą miną, kad ją padrąsinčiau. 

— Ponia Roza, greitai jūs važiuosite į Normandiją, ponas 
N' Da Amedė duos jums tam pinigų. 

Ponia Roza visada sakydavo, kad karvės — patys laimingiau- 
si padarai pasaulyje, ir svajojo išvažiuoti gyventi į Normandiją, 
kur labai grynas oras. Manau, kad dar niekad taip nenorėjau 
būti policininkas kaip tada, sėdėdamas ant taburetės ir laiky- 


damas ją už rankos, — toks jaučiausi bejėgis. Paskui ji paprašė 

savo rožinio peniuaro, bet buvo neįmanoma jos ten sukišti, nes 
tai buvo jos šliundriškas peniuaras, o nuo penkiolikos metų ji 
nežmoniškai sustorėjo. Man atrodo, kad vertėtų pagarbiau elg- 
tis su senomis kekšėmis, užuot persekiojus jas, kol dar jaunos. 
Aš, jei turėčiau pinigų, tai rūpinčiausi vien tik senomis kekšė- 
mis, nes jaunos turi sutelerius, o senos neturi nieko. Imčiau tik 
tas, kurios yra senos, baisios ir niekam nebetinkamos, būčiau 
jų suteleris, rūpinčiausi jomis ir padaryčiau taip, kad įsivieš- 
patautų teisingumas. Būčiau pats galingiausias policininkas ir 
suteleris pasaulyje, ir niekas man daugiau nematytų senos ver- 
kiančios kekšės, paliktos vienos septintame aukšte be lifto. 

— O ką dar tau pasakė daktaras? Aš greit mirsiu? 

— Ne, nelabai, ponia Roza, jis man nesakė, kad šansų nu- 
mirti jūs turit daugiau nei kas nors kitas. 

— Tai kas man yra? 

— Jis neišskaičiavo, pasakė, kad yra visko po truputį, ir tiek. 

— O kaip mano kojos? 

— Apie kojas jis man nieko ypatingo nepasakė, be to, ponia 
Roza, jūs gi puikiai žinot, kad nuo kojų nemirštama. 

— O kaip mano širdis? 

— Jis apie tai nekalbėjo. 

— Ką jis ten sakė apie daržoves? 

Aš išverčiau nekaltas akis. 

— Apie kokias daržoves? 

— Aš girdėjau, kad... jis sakė kažką apie daržoves? 

— Reikia kimšti kuo daugiau daržovių dėl sveikatos, po- 
nia Roza, jūs gi visada mums kimšdavot daržoves. Kartais net 


vien tik daržoves ir kimšdavot. 


93 


ROMAIN GARY 


Jos akys buvo pilnos ašarų, ir.aš nuėjau atnešti šikpopie- 
riaus joms nuvalyti. 

— Kaip tu be manęs gyvensi, Momo? 

— Manęs velnias neims. Be to, dargi ne paskutinioji. 

— Tu gražus berniūkštis, Momo, o tai pavojinga. Reikia sau- 
gotis. Prižadėk man, kad nekovosi dėl būvio savo užpakaliu! 

— Prižadu. 

— Prisiek man. 

— Prisiekiu jums, ponia Roza. Dėl to galite būti rami. 

— Momo, visada atsimink, kad vyrui garbė - šventas daly- 
kas. Nieko neprisileisk prie savo užpakalio net už didžiausius 
pinigus. Net jei aš mirčiau ir tau liktų tik tavo užpakalis, ne- 
atsiduok. 

— Žinau, ponia Roza, tai moteriškas amatas. Vyras turi 
būti vyras. 

Mes prasėdėjom taip dar kokią valandą susiėmę už rankų, 


ir nuo to jai pasidarė nebe taip baisu. 


Ponas Chamilis, sužinojęs, kad ponia Roza serga, veržėsi 
užlipti jos aplankyti, bet su jo aštuoniasdešimt penkeriais 
metais bė lifto tai būtų buvę antgamtiška. Jie artimai susipa- 
Žino prieš trisdešimt metų, kai ponas Chamilis pardavinėjo 
savo kilimus, o ponia Roza save, ir atrodė neteisinga, kad 
dabar jie atskirti lifto. Jis norėjo užrašyti jai Viktoro Hugo 
poemą, bet visai nebematė, ir aš turėjau pono Chamilio var- 
du išmokti ją atmintinai. Poema prasidėjo žodžiais „subchan 
ad daim lia jazul“, kurie reiškė, kad vien Amžinasis niekada 


nesibaigia, aš greitai užlėkiau į septintą aukštą, kol dar ne- 

spėjau pamiršti, ir persakiau tai poniai Rozai, bet du kartus 
užsikirtau ir turėjau dar dukart sulakstyti aukštyn žemyn, 
kad ponas Chamilis pakartotų gabalus iš Viktoro Hugo, ku- 
rių man trūko. 

Pagalvojau, kad būtų visai neblogai, jei ponas Chamilis 
vestų ponią Rozą, nes tam jie jau buvo subrendę ir galėtų 
sau irti kartu, tai visada maloniau. Kalbėjau apie tai su ponu 
Chamiliu: galima būtų užboginti jį į septintą aukštą su neštu- 
vais, kad jis paprašytų jos rankos, o paskui juos abu nugabenti 
už miesto ir palikti laukuose, kol galą gaus. Aš, suprantama, 
jam šito nesakiau, nes taip savo prekės niekas nesiūlo, tik pa- 
reiškiau, kad smagiau gyventi dviese, kai gali apie šį bei tą 
paplepėti. Dar pridūriau, kad ponas Chamilis gali išgyventi 
iki šimto septynerių metų, nes gyvenimas jį turbūt pamiršo, 
o kadangi jis kadaise buvo neabejingas poniai Rozai, tai dabar 
pats laikas pasinaudoti proga. Jiems abiem reikia meilės, o 
kadangi jų amžiuje tai jau neįmanoma, jie tiesiog privalo su- 
vienyti savo jėgas. Aš net parodžiau ponios Rozos nuotrauką, 
kai jai buvo penkiolika metų, ir ponas Chamilis pasigrožėjo 
ja pro specialius akinius, kuriuos turėjo, kad matytų daugiau 
už kitus. Jis atitraukė nuotrauką labai toli, paskui prisikišo 
ją prie pat nosies ir, nieko nepaisant, matyt, kažką įžvelgė, 
nes nusišypsojo, o paskui jo akyse pasirodė ašaros, bet ne ta 
proga, paprasčiausiai jis jau buvo senis. Seniai niekaip negali 
nustoti varvėję. | 

— Matote, kokia ponia Roza buvo graži prieš visus įvykius. 
Jūs privalote ją vesti. Na taip, aš suprantu, betgi jūs visada 


galėsite pasižiūrėti į nuotrauką ir ją prisiminti. 

— Aš gal ir būčiau galėjęs ją vesti prieš penkiasdešimt metų, 
jei būčiau pažinojęs, mažyli Muchamedai. 

— Per penkiasdešimt metų jūs būtumėt įsiėdę vienas kitam. 
Dabar jūs gi nė nebeįžiūrėsit vienas kito kaip reikiant, o įsiėsti 
nebebus kada. 

Jis atsisėdo priešais savo puodelį kavos, padėjo ranką ant 
Viktoro Hugo Knygos ir atrodė laimingas, nes tai buvo žmo- 
gus, kuris nenorėjo per daug. 

— Mažyli Muchamedai, aš gi negalėčiau vesti žydės net ir 
labai to norėdamas. 

— Jokia ji nebe žydė nei niekas, pone Chamili, ji visa — vie- 
nas skausmas. O ir jūs pats jau toks senas, kad laikas dabar 
Alachui apie jus pagalvoti, o ne jums apie Alachą. Buvot nu- 
kakęs dėl jo į Meką, dabar tegul jis dėl jūsų nors pirštą paju- 
dina. Kodėl gi jums nevedus aštuoniasdešimt penkerių metų, 
kai nebeturit ko prarasti? 

— Ir ką mes veiksime susituokę? 

— Kankinsitės vienas dėl kito, velniai jus griebtų. Dėl to gi 
visi ir tuokiasi. 

— Aš per senas vesti, - pasakė ponas Chamilis, tarsi viskam 
kitam jis nebūtų buvęs per senas. 

Nebedrįsau žiūrėti į ponią Rozą, ji iro nesulaikomai. Kiti 
vaikai išsibėgiojo kas sau, o jei ir atsibelsdavo kokia šliundra 
pasitarti dėl kainos pensione, tai puikiai matydavo, kad iš 
senės žydės likę vieni griuvėsiai ir nebesiteikdavo jai palikti 
savo vaiko. Baisiausia, kad ponia Roza vis raudoniau dažy- 
davosi lūpas, o kartais imdavo vartyti akis ir siuntinėti oro 


bučinius tarsi vis dar stovėtų ant šaligatvio. To jau buvo per 

daug, šito aš nenorėjau matyti. Nulipdavau, išeidavau į gatvę 
ir slankiodavau visą dieną, o ponia Roza likdavo vienui viena 
šaudyti akimis į sienas su savo ryškiai raudonomis lūpomis ir 
grimasomis. Kartais atsisėsdavau ant šaligatvio ir priversdavau 
atsitraukti pasaulį kaip dubliažo salėje, tik dar toliau. Žmo- 
nės išeidavo pro duris, o aš priversdavau grįžti juos atbulom, 
arba atsistodavau kaip įbestas vidury plento ir atstumdavau 
mašinas ir nieko artyn neprisileisdavau. Nebuvau aš geriausios 


sportinės formos, ką ir kalbėti. 


Visa laimė, kad turėjom kaimynus. Aš jums pasakojau apie po- 
nią Lolą, kuri gyveno penktame aukšte ir dirbo Bulonės miške 
kaip transvestitas, o prieš važiuodama ten — ji turėjo savo ma- 
šiną — dažnai užsukdavo mums pagelbėti. Jai buvo trisdešimt 
penkeri, visa sėkmė prieš akis. Ji atnešdavo mums šokolado, rū- 
kytos žuvies ir šampano, o tai kainuoja brangiai, todėl tie, kurie 
kovoja dėl būvio savo užpakaliu, niekada neturi atsidėję pinigų. 
Tuo metu Orleano gandai skelbė, kad darbininkai iš Šiaurės 
Afrikos serga cholera, kurią jie pasigavo Mekoje, ir ponia Lola 
visada pirmiausia nusiplaudavo rankas. Ji bjaurėjosi cholera, 
kuri yra nehigieniška ir mėgsta nešvarumus. Aš nepažįstu cho- 
leros, bet manau, kad ji ne tokia jau šlykštynė, kaip ją vaizdavo 
ponia Lola. Juk tai liga, ir ji už savo veiksmus neatsako. Kartais 
man net užeidavo noras ginti cholerą, nes ji nekalta, kad yra 
tokia, ji niekada negalvojo būti cholera, taip jau jai išėjo. 

Ponia Lola kiaurą naktį sukdavo ratus Bulonės miške; ji sa- 
kydavo, kad darbe ji vienintelė iš Senegalo ir kad visi iš koto 


virsta dėl jos, nes kai ji išsirengia, pasirodo, kad iki pusės tai 

moteris, o toliau — vyras. Krūtis ji užsiaugino dirbtiniu būdu 
kaip viščiukus. O kadangi praeity buvo boksininkas, turėjo tiek 
jėgų, kad pajėgė pakelti stalą už vienos kojos, bet mokėjo jai ne 
užtai. Aš ją labai mylėjau, nes tai buvo į nieką nepanašu ir visai 
be ryšio. Greitai supratau, kad ji rodė man dėmesį, nes norėjo 
vaikų, o jų dirbdama tokį darbą negalėjo turėti, mat jai trūko 
paties būtiniausio dalyko. Ji nešiojo geltoną peruką ir krūtinę, 
kokia turi didžiausią paklausą ir kurią vis šėrė hormonais, ir 
kraipė šikną vos paeidama ant aukštų kulnų, ir pederastiškai 
maivėsi, kad priviliotų klientus, bet tai tikrai buvo žmogus ne 
kaip visi ir užtat kėlė pasitikėjimą. Nesuprantu, kodėl žmonės 
amžinai rūšiuojami pagal užpakalius ir tam teikiama šitiek 
reikšmės, — juk užpakalis niekam nieko blogo nedaro. Aš tru- 
putį pasimeilindavau poniai Lolai, nes ji mums velniškai buvo 
reikalinga: ji duodavo mums pinigų ir išvirdavo pietus ragau- 
dama padažą su pačepsėjimais ir palaiminga veido išraiška, o 
jos auskarai švytruodavo jai klibinkščiuojant ant savo kojūkų. 
Ji pasakojo, kad kai buvo jauna, Senegale tris kartus iš eilės 
patiesė Kidą Govelą, bet visada buvo nelaiminga kaip vyras. Aš 
jai sakydavau: „Ponia Lola, jūs vienintelė tokia visame pasauly- 
je“, tai jai labai patikdavo, ir ji atsakydavo man: „Taip, mažasis 
"Momo, aš esu išsvajota būtybė“, — ir tai buvo tiesa, ji panėšėjo 
į žydrąjį klouną arba į mano skėtį Artiūrą, kurie taip pat ypa- 
tingi. „Pamatysi, mažyli Momo, kai būsi didelis, kad kai kurie 
išoriniai požymiai nieko nereiškia, jie yra gamtos klaida, kaip, 
pavyzdžiui, kiaušai“. Ponia Roza sėdėdavo savo fotelyje ir pra- 
šydavo ją skaitytis su žodžiais, juk aš dar vaikas. Ne, ji tikrai 


buvo puiki, nes visa atvirkščia nuo pradžios iki galo ir nepikty- 


98 


Gyvenimas dar prieš akis 


binė. Kai ji vakare rengdavosi išeiti su savo geltonu peruku, su 
kojūkais ir auskarais, ir savo gražiu juodu randuotu boksinin- 
ko veidu, ir su baltu megztuku, kuris paryškindavo krūtinę, ir 
su rožiniu šaliku ant kaklo, kad paslėptų Adomo obuolį, kuris 
transvestitams labai nepageidautinas, ir su sijonu, skeltu iš šono 
tiek, kad matytųsi kojinių gumos, tai tikrai atrodė fantastiš- 
kai, ką ir kalbėt. Kartais ji pradingdavo kelioms dienoms Sen 
Lazare ir grįždavo nusivariusi, su nubėgusiais dažais, krisdavo 
miegoti išgėrusi migdomųjų, nes netiesa, kad galų gale žmogus 
prie visko pripranta. Kartą pas ją užgriuvo policija ieškoti nar- 
kotikų, bet tai buvo neteisybė, paprasčiausiai draugelės iš pavy- 
do ją įskundė. Aš jums čia pasakoju apie tuos laikus, kai ponia 
Roza dar galėjo kalbėti ir jai visi buvo namie, ir tik retkarčiais 
užsikirsdavo vidury sakinio ir likdavo išsižiojusi žiūrėti priešais 
save, nesuprasdama nei kas ji tokia, nei kur yra, nei ką čia vei- 
kia. Daktaras Kacas tai vadino proto užtemimu. Ponios Rozos 
užtemimai buvo visiški, ne tokie kaip kitų, be to, ėmė kartotis 
reguliariai, bet ji vis tiek kaip reikiant pataisydavo savo žydišką 
karpį. Ponia Lola užeidavo pas mus kiekvieną dieną ir, kai Bu- 
lonės miške gerai klodavosi, duodavo mums pinigų. Kvartale 
visi ją labai gerbė, o tie, kurie sau leisdavo, gaudavo į snukį. 
Nežinau, kas būtų pasidarę mūsų septintajame, jei nebūtų 
buvę kitų šešių aukštų, kurių gyventojai neieškojo priekabių ir 
nė karto neįskundė ponios Rozos policijai, net kai ji turėdavo 
ir dešimt kekšių išperų, kurie eidavo galvom laiptinėje. 
Trečiame aukšte gyveno net vienas prancūzas, kuris elgėsi 
taip, tarsi jo visai nebūtų namie. Jis buvo ilgas, sudžiūvęs, su 


lazdele, ir gyveno sau tyliai ramiai, neišsišokdamas. Sužinojęs, 

kad ponia Roza griūva, vieną dieną palypėjo keturiais aukštais 
daugiau ir pasibeldė į duris. Įėjo, pasisveikino su ponia Roza — 
ponia, priimkit mano pagarbą, - atsisėdo, pasidėdamas ant kelių 
skrybėlę, pasitempęs, pakelta galva, ir išsitraukė iš kišenės voką 
su pašto ženklu ir savo pavarde, užrašyta didžiosiomis raidėmis. 

— Aš esu Luji Šarmetas, kaip čia parašyta. Galite perskai- 
tyti patys. Tai laiškas nuo mano dukters, kuri rašo man kartą 
per mėnesį. 

Jis parodė laišką su savo pavarde tarsi norėdamas mums 
įrodyti, kad jis dar ją turi. 

— Aš esu valstybinio geležinkelio administracijos darbuo- 
tojas, išėjęs į pensiją. Sužinojau, kad jūs sirguliuojate, po dvi- 
dešimties metų, pragyventų viename name, ir nusprendžiau 
pasinaudoti proga. 

Aš jums pasakojau, kad ponia Roza jau ir be savo ligos 
daug išgyveno, ir nuo to ją kartais pildavo šaltas prakaitas. 
Ypač tada, kai ji ko nors nebesuprasdavo, o juk senstant ne- 
susipratimai kaupiasi. Tad šis prancūzas, kuris nepatingėjo ir 
užlipo keturis aukštus vien tam, kad pasisveikintų, sukėlė jai 
lemtingą įspūdį. Sakytum jai atėjo lemtinga minutė, laikas 
mirti, ir tai — oficialus įgaliotinis. Juo labiau kad tas žmogėnas 
buvo apsivilkęs labai korektiškai: juodu kostiumu, marškiniais 
ir kaklaraiščiu. Nemanau, kad poniai Rozai labai norėjosi gy- 
venti, bet mirti ji taip pat netroško; manau, kad tai nebuvo 
nei viena, nei kita, ji tiesiog įprato gyventi. O man regis, kad 
galima ir ką nors įdomiau sugalvoti. 

Tas ponas Šarmetas išrodė labai orus ir rimtas: sėdėjo it kuo- 


l4 prarijęs, nejudėdamas, o ponia Roza drebėjo iš baimės. Tarp 

jų ilgai tvyrojo tyla: jie nerado ką vienas kitam pasakyti. Jeigu 
jus domina mano nuomonė, tai šitas ponas Šarmetas atlipo pas 
mus, nes jis taip pat buvo vienišas ir norėjo pasitarti su ponia 
Roza dėl bendradarbiavimo. Sulaukę tam tikro amžiaus žmo- 
nės vis rečiau ir rečiau lankomi, nebent turi vaikų, kuriuos įpa- 
reigoja gamtos įstatymai. Man atrodo, kad jie abu įsibaimino 
ir žiūrėjo vienas į kitą tarsi sakydami: „Po jūsų, ne, ne, tik po 
jūsų, prašau jus“. Ponas Šarmetas buvo senesnis už ponią Rozą, 
bet jis sudžiūvo, o ji išsipūtė, ir ligoms pasidarė daugiau vietos. 
Moteris, kuriai, be viso kito, teko gimti žyde, visada nukenčia 
labiau nei valstybinio geležinkelio darbuotojas. 

Ji sėdėjo savo fotelyje su vėduokle, kurią buvo išsaugojusi 
iš savo praeities, kai ji kaip moteris gaudavo dovanų, ir neži- 
nojo ką pasakyti, taip buvo pritrenkta, ponas Šarmetas žiūrėjo 
į ją pasitempęs, su skrybėle ant kelių tarsi būtų atvykęs jos 
pasiimti, o senės žydės galva kretėjo iš baimės ir veidu žliau- 
gė prakaitas. Juokinga vis dėlto įsivaizduoti, kad mirtis gali 
įeiti ir va taip atsisėsti: skrybėlę ant kelių ir žiūri tau tiesiai į 
akis — atseit išmušė tavo valanda. Aš tai puikiai mačiau, kad 
čia viso labo prancūzas, kuriam trūksta tėvynainių ir kuris 
pasinaudojo proga paskelbti apie savo egzistavimą, kai žinia, 
kad ponia Roza niekada nebenulips žemyn, paplito tarp žmo- 
nių ir pasiekė tunisiečio pono Keibali bakalėjos krautuvę, kur 
suplaukdavo visos naujienos. 

Pono Šarmeto veidas jau buvo pajuodęs, ypač apie akis, ku- 
rios pirmos įdumba ir gyvena vienos savo orbitose klausdamos: 
„Kodėl? Už ką? Kas man darosi?“ Aš jį labai gerai atsimenu, aš 


atsimenu, kaip jis sėdėjo priešais ponią Rozą, ištiesęs nugarą, — 

jos nebegalėjo sulenkti per reumatą, kuris su metais įgauna jėgų, 
ypač kai naktys vėsios, o pavasarį ir rudenį tai dažnai pasitaiko. 
Bakalėjos krautuvėje jis nugirdo, kad ponia Roza ilgai nebeiš- 
temps, kad jos pagrindiniai organai pažeisti ir nebeatlieka jokio 
visuomenei naudingo darbo, ir turbūt pamanė, kad toks žmo- 
gus jį lengviau supras negu tie, kurie dar visaverčiai, ir užlipo 
į septintą aukštą. Senė supanikavo, ji pirmą kartą priiminėjo 
tokį nepalaužiamą prancūzų kataliką, kuris sėdėjo priešais ją ir 
tylėjo. Jie patylėjo valandėlę, paskui dar kiek, o tada ponas Šar- 
metas pratrūko ir ėmė griežtai dėstyti poniai Rozai viską, ką jis 
nuveikė savo gyvenime prancūzų geležinkelio labui, ir, kaip sau 
norit, to jau buvo per daug senai susidėvėjusiai žydei, kuriai ir 
taip staigmena vijo staigmeną. Jiems abiem buvo baisu, nes ne- 
tiesa, kad gamtos viskas sutvarkyta gerai. Gamta išdarinėja ką 
tiktai nori ir su kuo tik nori: kartais išeina gėlės ir paukščiai, o 
kartais — sena žydė septintam aukšte, kuri nebepajėgia nusileis- 
ti žemyn. Man buvo gaila to pono Šarmeto, nes buvo matyti, 
kad jis taip pat nieko ničnieko neturi, nors ir gauna pensiją. 
Man atrodo, kad visada trūksta to, ko labiausiai reikia. 

Seniai nekalti, kad gyvenimas galop juos užgriūva, todėl aš 
ir nesu aistringas gamtos įstatymų gerbėjas. 

Gražu buvo klausyt, kaip ponas Šarmeras kalba apie trau- 
kinius, stotis ir išvykimo valandas, sakytum vylėsi, kad dar 
gali išsisukti įsėdęs į reikiamą traukinį reikiamu momentu ir 
patogiai persėdęs, nors puikiausiai žinojo, kad jau atvyko ir 
kad belieka išlipti. 

Visa tai truko gana ilgai ir aš ėmiau nerimauti dėl ponios 


Rozos, nes mačiau, kad jai visiškai susuko smegenis toks reikš- 

mingas vizitas, tarsi būtų atėję paskutinį kartą jos iškilmingai 
pagerbti. 

Atidariau ponui Sarmetui dėžutę šokoladinių saldainių, 
kurią mums davė ponia Lola, bet jis prie jų net neprisilietė, 
mat kažkurie jo organai draudė vartoti cukrų. Galų gale jis 
nulipo į savo trečią aukštą, bet po jo vizito niekam nepalen- 
gvėjo. Ponia Roza matė, kad žmonės jai vis geresni ir geresni, 


o tai blogas ženklas. 


Ponia Roza dingdavo vis ilgesniam laikui ir kartais valandų 
valandas praleisdavo nieko nejausdama. Aš galvojau apie skel- 
bimą, kurį iškabindavo ponas Rėza, batsiuvys, pranešdamas, 
kad, kai jo nėra, reikia kreiptis kitur, bet niekada nežinojau, į 
ką gi man kreiptis, jei net Mekoje pasitaiko prisišaukti chole- 
rą. Sėsdavausi šalia jos ant taburetės, paimdavau už rankos ir 
laukdavau, kol ji grįš. 

Ponia Lola padėdavo mums kuo galėdama. Ji grįždavo iš 
Bulonės miško nusivariusi, visas jėgas atidavusi savo specia- 
lybei ir kartais miegodavo iki penkių valandų vakaro. Paskui 
ateidavo pas mus padėti. Kartais dar turėdavom pensioninin- 
kų, bet pragyvenimui jų neužteko, o ponia Lola sakydavo, kad 
kekšės profesija darosi pelninga dėl neapmokamos konkuren- 
cijos. Kekšių, kurios už dyką, policija neliečia, ji kabinasi tik 
prie tų, kurios šio to vertos. Pasiraikė mums ir šantažo atvejis, 
kai vienas suteleris, kuris pasirodė besąs elementarus suvedžio- 
tojas, grasino įskųsiąs vienos kekšės vaiką vaikų namams, kad 
jai būtų atimta motinystės teisė už prostituciją, jei ji nesutiks 


išvykti į Dakarą, ir mes dešimt dienų slėpėm mažvaikį, kurio 

vardas — be jokio pagrindo — buvo Alfonsas, o paskui reikalas 
susitvarkė, nes jo ėmėsi ponas N'Da Amedė. Ponia Lola šei- 
mininkavo ir padėjo poniai Rozai palaikyti švarą. Aš nesiren- 
giu už tai apipilti jos gėlėmis, bet per visą gyvenimą nemačiau 
senegalietės, kuri būtų buvusi geresnė motina visai šeimynai 
nei ponia Lola. Gaila, kad gamta tam pasipriešino. Tai buvo 
įsikūnijusi neteisybė, nes šitiek vaikų galėjo būti laimingų, ir 
piš. Ji netgi neturėjo teisės ko nors įvaikinti, nes transvestitai 
yra pernelyg ypatingi, o šito jums niekas neatleis. Poniai Lolai 
dėl to kartais būdavo sunku ant širdies. 

Turiu pasakyti, kad visas namas gerai sutiko naujieną apie 
ponios Rozos mirtį, kuri turėjo įvykti deramu momentu, kai 
visi jos organai suvienys savo jėgas šia kryptimi. Štai kad ir ke- 
turi broliai Zaomai, kurie buvo baldų pervežiotojai ir kvartalo 
stipruoliai pianinų ir spintų srityje, ir aš visada žiūrėjau į juos 
su pasigėrėjimu, nes irgi norėčiau būti kaip jie, keturiese. Jie 
atėjo mums pasakyti, kad galima jais pasikliauti, garantuo- 
dami nunešti žemyn ir užnešti į viršų ponią Rozą kiekvieną 
kartą, kai ji užsinorės pasivaikščioti. Sekmadienį, kai niekas 
nepersikrausto, jie paėmė ponią Rozą, nunešė žemyn it kokį 
pianiną, pakrovė ją į savo sunkvežimį ir mes nuvažiavom prie 
Marnos, kad ji pakvėpuotų grynu oru. Tą dieną jai visi buvo 
namie ir ji net ėmė kurti planus ateičiai, mat nenorėjo būti 
palaidota religingai. Iš pradžių pamaniau, kad senė bijo Die- 
vo ir, jei ją palaidos be religijos, viliasi išvengti susitikimo su 
juo. Bet buvo visiškai ne taip. Dievo ji nebijojo, tik pasakė, 
kad dabar jau per vėlu, kas padaryta, tai padaryta, ir labai čia 
reikia, kad jis apsireikštų ir prašytų atleidimo. Manau, kad 

ponia Roza, būdama sveiko proto, norėdavo numirti rimtai, o 
ne taip, kad paskui dar reikėtų kažkur trankytis. 

Grįžtant broliai Zaomai apsuko ratą, užvežė ją į Centri- 
nį turgų, į Sen Deni, Fursi, Blondelio, Triuanderi gatves, ir ji 
baisiai susijaudino, ypač kai Pronso gatvėje pamatė nedidelį 
viešbutį, kur jauna būdama bėgiodavo laiptais keturiasdešimt 
kartų per dieną. Ji mums pasakė, kad jai džiugu vėl matyti 
šaligatvius ir kampelius, kur jinai kovojo dėl būvio; ji jautėsi 
garbingai įvykdžiusi savo sutartį. Ponia Roza šypsojosi, ir aš 
mačiau, kad visa tai jai pakėlė ūpą. Ji puolė pasakoti apie senus 
gerus laikus ir tvirtino, kad tai buvo patys laimingiausi metai 
jos gyvenime. Kai ji, sulaukusi penkiasdešimties, viską užrau- 
kė, dar turėjo nuolatinių klientų, bet buvo tos nuomonės, kad 
jos amžiuje tai jau neestetiška, ir todėl nusprendė persikvali- 
fhikuoti. Mes sustojom Frošo gatvėje, išlenkėm po stikliuką, o 
ponia Roza suvalgė pyragaitį. Paskui grįžom namo, ir broliai 
Žaomai užnešė ją į septintą aukštą kaip plunksnelę, ir ji buvo 
taip sužavėta šituo pasivaikščiojimu, kad net atrodė pajaunėjusi 
keliais mėnesiais. 

Namie radome Moišę, kuris atėjo mūsų aplankyti ir sė- 
dėjo prie durų. Aš pasakiau jam: „Sveikas“, — ir palikau jį 
su ponia Roza, kuri buvo geros formos. Nusileidau į kavinę 
apačioje susitikti su vienu draugeliu, kuris man buvo paža- 
dėjęs odinę striukę iš tikro amerikietiško sandėlio, bet jo ten 
nebuvo. Paplepėjom su ponu Chamiliu, kuris sėdėjo sveikas 
gyvas prie tuščio kavos puodelio ir ramiai šypsojosi priešais 
esančiai sienai. 


— Kaip laikotės, pone Chamili? 

— Sveikas, mažyli Viktorai, džiaugiuosi tave girdėdamas. 

— Greitai išras akinius visokioms akims, pone Chamili, ir 
jūs vėl galėsite matyti. 

— Reikia tikėti Dievu. 

— Vieną dieną pasirodys tokie klasiški akiniai, kokių dar nie- 
kada nėra buvę, ir bus galima iš tikrųjų matyti, pone Chamili. 

— Ką gi, mažyli Viktorai, garbė Dievui, nes tai jis man lei- 
do nugyventi tokį amžių. 

— Pone Chamili, mano vardas ne Viktoras. Mano vardas 
Muchamedas. O Viktoras — tai kitas jūsų bičiulis. 

Jis nustebo. 

— Na, žinoma, mažylis Muchamedas... Zava kaltu ala al 
Chbaji eladri la jamut... „Vikėjimą savo paskyriau Gyvuojan- 
čiam, kurs nemirtingas yra...“ Kaip aš tave pavadinau, mažyli 
Viktorai? 

Tai velnias. 

— Jūs pavadinot mane Viktoru. 

— Ir kaip aš galėjau? Tu jau man atleisk. 

— Tai niekis, vienas vardas vertas kito, koks skirtumas. 
Kaip jūsų reikalai nuo vakar dienos? 

Jis sūsimąstė. Mačiau, kad iš paskutiniųjų stengiasi prisi- 
minti, bet visos jo dienos buvo tokios panašios nuo to laiko, 
kai jis nebegyveno nuo ryto iki vakaro pardavinėdamas kili- 
mus, ir jo galvoj buvo tuščia, o tuščia. Jis laikė dešinę ranką 
ant apiplyšusios Knygos, kurią kadaise parašė Viktoras Hugo, 
ir Knyga, matyt, buvo labai įpratusi jausti tą ranką, kuri į 
ją rėmėsi, kaip tai dažnai būna akliesiems, kai jiems padedi 


pereiti gatvę. 

— Nuo vakar dienos, klausi? 

— Nuo vakar dienos ar nuo šiandien, ponas Chamili, tai 
nesvarbu, tik laikas bėga. 

— Tai štai, šiandien aš visą dieną prabuvau čia, mažyli Vik- 
torai... 
metų juodu buvo kartu. 

— Kada nors ir aš parašysiu knygą, ponas Chamili. Joje 
bus viskas. Kokia jo geriausia knyga, šito pono Viktoro 
Hugo? 

Ponas Chamilis žiūrėjo į tolį ir šypsojosi. Jo ranka judėjo 
tarsi glostydama Knygą. Pirštai drebėjo. 

— Neuždavinėk man per daug klausimų, mažyli... 

— Muchamedai. 

— „„Neuždavinėk man per daug klausimų, aš šiandien tru- 
putį pavargęs. 

Paėmiau Knygą, ir ponas Chamilis tai pajutęs sunerimo. 
ant jos. 

— Štai, pone Chamili, ji čia, galite paliesti. 

Mačiau, kaip jo pirštai čiupinėja Knygą. 

— Tu ne toks kaip kiti vaikai, mažyli Viktorai. Aš visada tai 
žinojau. 

— Kada nors ir aš parašysiu vargdienius, pone Chamili. Ar 
bus kam dabar jus parvesti namo? 

— Jnš Alach. Žinoma, bus, nes aš tikiu Dievą, mažyli Vik- 
torai. 


Tai jau pradėjo man nusibosti, jis kalbėjosi ne su manim. 

— Papasakokit man ką nors, pone Chamili. Papasakokit, 
kaip keliavot į Nicą, kai jums buvo penkiolika metų. 

Jis patylėjo. 

— Aš? Aš keliavau į Nicą? 

— Kai buvote visai jaunas. 


Neprisimenu. Visiškai neprisimenu. 


— Gerai, tada aš jums papasakosiu. Nica — tai oazė ant jū- 
ros kranto su mimozų giraitėmis ir palmėmis, o rusų ir anglų 
princai ten kaunasi gėlėmis. Ten klounai šoka gatvėse ir byra 
iš dangaus kontfeti visiems visiems ant galvų. Kada nors ir aš 
nuvažiuosiu į Nicą, kai būsiu jaunas. 

— Kaip tai, kai būsiu jaunas? Argi tu senas? Kiek tau metų, 
mažyli? Juk tu mažylis Muchamedas, ar ne? 

— A, to niekas nežino, ir apie mano amžių taip pat. Aš gi 
nedatuotas. Ponia Roza sako, kad aš niekada nesuaugsiu, nes 
esu ypatingas ir visada toks būsiu. Jūs atsimenate ponią Rozą? 
Ji greitai mirs. 

Bet ponas Chamilis pasiklydo savyje, nes gyvenimas pri- 
verčia žmones gyventi visiškai nekreipdamas dėmesio į tai, kas 
su jais darosi. Priešais esančiame name gyveno viena dama, 
ponia Chalauji, kuri ateidavo jo išsivesti prieš uždarymą ir 
paguldydavo jį į lovą, nes ji taip pat neturėjo nieko artimo. 
Nežinau, ar jie pažinojo vienas kitą, ar tik šiaip nenorėjo likti 
visai vieni. Ji turėjo vitriną su žemės riešutais Barbeso bulvare 
ir tėvą, kol dar buvo gyvas. Tada aš sušukau: 

— Pone Chamili, pone Chamili! — šiaip sau, kad priminčiau 


jam, jog dar yra kas jį myli ir žino jo vardą ir jog jis dar jį turi. 

Dar truputį pabuvau su juo, o laikas ėjo, tas laikas, kuris ne- 
vietinis ir slenka lėtai. Ponas Chamilis man dažnai sakydavo, 
kad laikas atslenka iš dykumos su kupranugarių karavanais ir 
nesiskubina, nes jo krovinys - amžinybė. Bet visada smagiau 
to klausytis, nei matyti tai veide seno žmogaus, kuris kiekvie- 
ną dieną leidžiasi po truputį apvagiamas, ir jei jus domina 
mano nuomonė, tai laiko reikia ieškoti tarp vagišių. 

Kavinės šeimininkas, kurį jūs tikriausiai pažįstat, nes tai 
ponas Drisas, atėjo pažiūrėti, kaip mes laikomės. Ponas Cha- 
milis kartais norėdavo siusioti, ir reikėdavo jį nuvesti į tualetą, 
kol nevėlu. Bet nemanykit, kad ponas Chamilis nebeatsakė 
už savo veiksmus ir buvo nieko vertas. Seniai verti tiek pat 
kiek ir visi kiti, net jei ir išsivadėja. Jie jaučia kaip jūs ir aš, ir 
kartais gyvenimas verčia juos kentėti labiau nei mus, nes jie 
nebegali apsiginti. Bet juos užpuola gamta ir verčia, bjaurybė, 
merdėti ant lėtos ugnies. O pas mus dar gražiau nei gamtoj, 
nes draudžiama nusikratyti seniais, kai juos pamažu smaugia 
gamta ir akys iššoksta jiems ant kaktos. Tiesa, pono Chamilio 
buvo ne tas atvejis, jis dar ilgai galėjo senti ir numirti kokių 
šimto dešimties metų ir net tapti pasaulio čempionu. Jis dar 
visiškai atsakė už savo veiksmus ir laiku pasakydavo „siusiu“, 
ir ponas Drisas imdavo jį už parankės ir pats palydėdavo į 
tualetą. Arabai žmogui, kuris labai senas ir tuoj pasitrauks iš 
gyvenimo, rodo pagarbą, nes taip sąskaitoje, kuri pas Dievulį, 
auga procentai, — vis šiokia tokia nauda. Ir vis dėlto buvo liūd- 
na, kad poną Chamilį nuveda siusioti, aš juos taip ir palikau, 


nes manau, kad liūdesio ieškoti nėra ko. 

Dar lipdamas laiptais išgirdau, kad verkia Moišė, ir pasi- 
leidau šuoliais bijodamas, kad tik nebūtų kokio velnio atsitikę 
poniai Rozai. Įėjau ir iš pradžių pamaniau, kad sapnuoju. Net 
užmerkiau akis, kad paskui atmerkčiau jas sėkmingiau. 

Ponios Rozos pasivažinėjimas sunkvežimiu po visus kam- 
pelius, kur ji kovojo dėl būvio, paveikė ją stebuklingai, ir visa 
praeitis atgijo jos galvoje. Ji stovėjo nuoga vidury kambario 
nusiteikusi eiti į darbą, kaip tuomet, kai dar kovojo dėl bū- 
vio. Na, gerai, gal aš dar nieko nemačiau gyvenime ir neturiu 
tokios teisės sakyti, kas yra baisu, o kas ne ką baisiau už visa 
kita, bet prisiekiu jums, kad nuoga ponia Roza su odiniais 
batais ir juodomis nėriniuotomis kelnaitėmis ant kaklo, nes 
sumaišė viršų su apačia, ir papais, kurie pranoko vaizduotę ir 
buvo nudribę ant pilvo, - prisiekiu, tokių dalykų neįmanoma 
pamatyti niekur kitur, net jei tai ir egzistuoja. Negana to, 
ponia Roza mėgino kraipyti užpakalį kaip naktiniame bare, 
bet kadangi jos užpakalis buvo peržengęs žmogaus galimy- 
bes... O-o! Manau, kad tada pirmą kartą aš ir sušnabždėjau 
maldą, tą už psichus, bet ji tebesikraipė su koketiška šypsena 
ir su tokiu tarpukoju, kokio niekam nelinkiu. Aš puikiai su- 
pratau, kad tai šokas, kuris ją ištiko pamačius tas vietas, kur 
buvo laiminga, bet kartais, jei ir supranti, nuo to ne lengviau, 
atvirkščiai. Ji buvo taip išsidažiusi veidą, kad atrodė dar nuo- 
gesnė visur kitur ir dar šlykščiau šliundriškai kraipė lūpas. 
Moišė šnirpščiojo įsispraudęs į kampą, o aš tik išstenėjau „po- 
nia Roza, ponia Roza“ ir moviau lauk, strimgalviais nusiritau 
nuo laiptų ir leidausi bėgti. Ne tam, kad išsigelbėčiau, nuo to 
gi nepabėgsi, bet kad tik nebebūčiau ten. 

Nudūmiau gerą galą ir, kai palengvėjo, atsisėdau tarpuvar- 
tėj už šiukšlių krūvos, kuri laukė savo eilės. Nepuoliau bliauti, 
nes kas iš to. Tik užsimerkiau, įsikniaubiau veidu į kelius — taip 
man buvo gėda, truputį palaukiau ir išsikviečiau farą. Tai buvo 
pats stipriausias faras, kokį tik galit įsivaizduoti. Jis buvo mili- 
jonus kartų stipresnis už kitus, bet dar daugiau turėjo ginkluo- 
tųjų pajėgų, kad užtikrintų teisingumą. Netgi tankai buvo jo 
dispozicijoje, ir su juo man nebebuvo ko bijoti, savigyna buvo 
garantuota. Jaučiau, kad galiu būti ramus, nes jis prisiima at- 
sakomybę. Jis tėviškai apkabino mane per pečius savo visagale 
ranka ir paklausė, ar neliko žaizdų nuo smūgių, kuriuos ga- 
vau. Atsakiau, kad liko, bet į ligoninę važiuoti neverta. Jis laikė 
mane apkabinęs, ir jaučiau, kad viskuo pasirūpins ir bus man 
kaip tėvas. Pasidarė lengviau ant širdies ir ėmiau suprasti, kad 
geriausia man būtų leistis gyventi ten, kur viskas netikra. Po- 
nas Chamilis, kol dar buvo tarp mūsų, visada sakydavo, kad 
kitą pasaulį kuria poetai, ir aš staiga šyptelėjau prisiminęs, kaip 
jis pavadino mane Viktoru, galbūt tai pats Dievas man davė 
ženklą. Paskui pamačiau baltus ir rožinius paukščius: visi jie 
buvo pripučiami kaip balionai ir su virvute prie uodegos, kad 
galima būtų nuskristi su jais į šiltuosius kraštus, ir užmigau. 

Išmiegojau padoriai, o paskui nušiaušiau į kavinę ties Bi- 
sono gatvės kampu, kur visada tamsu kaip naktį nuo trijų af- 
rikiečių bendrabučių, stovinčių šalimais. Afrikoje visiškai ki- 
taip, jie ten turi gentis, o gentis — tai kaip draugija, kaip viena 
didelė šeima. Kavinėje buvo ponas Abua, apie kurį aš jums dar 
nepasakojau, nes visko iškart nepapasakosi. Užsimenu apie jį 


dabar, nes jis net nekalba prancūziškai ir kas nors būtinai turi 

kalbėti už jį, kad praneštų apie jo egzistavimą. Truputį pabu- 
vau su ponu Abua, kuris atvyko pas mus iš Dramblio Kaulo. 
Mudu susiėmėm už rankų ir atsakančiai kartu prisižvengėm: 
man buvo dešimt metų, o jam dvidešimt, ir tas skirtumas jam 
baisiai patiko, man irgi. Šeimininkas, ponas Šoko, perspėjo 
mane, kad čia ilgai nesitrinčiau, —- nenorėjo turėti nemalonu- 
mų su nepilnamečių globa, o dėl dešimtmečio berniūkščio jis 
rizikavo įklimpti į istoriją su narkotikais, nes tai pirmiausia, 
kas ateina į galvą, pamačius mažvaikį kavinėje. Prancūzijo- 
je nepilnamečiai labai globojami, o jei niekas jais nesirūpina, 
tada pasirūpina kalėjimas. 

Ponas Šoko ir pats turi vaikų, kuriuos paliko Dramblio 
Kaule, nes ten jis turi daugiau žmonų negu čia. Aš labai gerai 
žinojau, kad neturiu teisės valkiotis be tėvų viešo girtuok- 
liavimo vietose, bet pasakysiu jums tiesiai: netraukė manęs 
namo. Šiurpau vien pagalvojęs apie tai, kokios būklės palikau 
ponią Rozą. Ir taip jau buvo baisu žiūrėt, kaip ji palengva 
miršta nesuprasdama, kas ir kaip, o čia dar nuoga, su kiau- 
lės šypsena, šimtas kilogramų laukiančių kliento, ir užpakalis 
nebeturintis nieko žmogiško! Ne, tai tiesiog šaukte šaukėsi 
įstatymo, kad būtų galima padaryti galą jos kančioms. Ži- 
not, visi dabar aiškina, kad reikia gerbti gamtos įstatymus, 
bet aš pats — už atsargines dalis žmonėms. Kad ir kaip būtų, 
kavinėje negyvensi, ir aš parėjau namo, per visus laiptus kar- 
todamas, kad ponia Roza jaū turbūt numirė ir kankintis, va- 
dinasi, nebėra kam. 

Tyliai atidariau duris, kad ne iškart išsigąsčiau, ir pirmiau- 


sia, ką pamačiau, buvo ponia Roza, apsirengusi nuo galvos 

iki kojų, kuri stovėjo vidury kambario šalia nedidelio laga- 
mino. Ji buvo panaši į žmogų, laukiantį metro. Žvilgrelėjau 
į jos veidą ir supratau, kad ji jau ne čia. Atrodė neapsakomai 
laiminga, akys žvelgė kažkur toli toli, o ant galvos - skrybėlai- 
tė, kuri jai visiškai netiko, nes jai niekas ir nebegalėjo tikti, bet 
nors šiek tiek dengė ją iš viršaus. Ji net šypsojosi tarsi jai būtų 
pranešę malonią naujieną. Buvo apsivilkusi mėlyną suknelę 
su ramunėmis, išsitraukusi iš spintos gilumos savo šliundrišką 
rankinę, kurią saugojo sentimentaliais sumetimais ir kurią aš 
puikiai pažinojau, — joje iki šiol mėtosi tokie guminiai daik- 
čiukai, — ir žiūrėjo kiaurai per sienas tarsi jau ruoštųsi lipti į 
traukinį ir keliauti amžinop. 

— Ką jūs darote, ponia Roza? 

— Jie tuoj ateis manęs pasiimti. Jie viskuo pasirūpins. Jie 
liepė laukti čia, jie atvažiuos sunkvežimiais ir nuveš mus į Ve- 
lodromą su būtiniausiais daiktais. 

— Kas tokie „jie“? 

— Prancūzų policija. 

Aš jau nieko nesupratau. Moišė iš kito kambario rodė man 
ženklus stuksendamas pirštu į smilkinį. Ponia Roza laikė ran- 
koje savo kekšišką rankinę, lagaminas stovėjo šalia, o ji tryp- 
čiojo vietoje tarsi bijodama pavėluoti. 

— Jie davė mums pusvalandį ir liepė pasiimti tik vieną laga- 
miną. Mus įsodins į traukinį ir nugabens į Vokietiją. Aš dau- 
giau neturėsiu bėdų, jie viskuo pasirūpins. Jie pasakė, kad ne- 
darys mums nieko blogo, mus įkurdins, maitins ir apskalbs. 

Nežinojau nė ką sakyti. Galimas daiktas, kad jie vėl veža 


žydus į Vokietiją, nes arabai jų nenori. Ponia Roza, kol dar 

nebuvo išsikrausčiusi iš galvos, man dažnai pasakodavo, 
kaip ponas Hitleris įkūrė Vokietijoje bendrabučius žydams, 
kad jie turėtų namų židinį, ir kaip šiltai juos sutiko tame 
židiny, nepriimdavo tik dantų, kaulų, drabužių ir batų, ku- 
riuos, jei dar buvo galima nešioti, taupumo sumetimais nu- 
audavo. Bet aš niekaip negalėjau suprasti, kodėl vien tik vo- 
kiečiai turi rūpintis žydais ir kartais dar privalo įkurti jiems 
židinius. Juk, kai pagalvoji, visos tautos turėtų iš eilės jiems 
aukotis. Ponia Roza labai mėgo man priminti, kad ir ji buvo 
jauna. Na, gerai, aš visa tai Žinojau, nes gyvenau su žyde ir, 
vadinasi, galiausiai turėjau tai sužinoti, bet mano galva ne- 
išnešė, kokia nauda prancūzų policijai rūpintis ponia Roza, 
kuri buvo sena ir nukvakusi ir visais atžvilgiais nebeįdomi. 
Taip pat žinojau, kad ponia Roza grįžta į vaikystę dėl sme- 
genų suskystėjimo, — tokia jau senatvės valia, ir daktaras Ka- 
cas mane perspėjo. Ji turbūt pamanė, kad vėl yra jauna kaip 
tada, kai apsirengė kekše, ir stovėjo dabar su savo lagaminu 
baisiai laiminga, nes jai vėl buvo dvidešimt metų, laukdama 
skambučio, kad galėtų važiuoti į Velodromą, o paskui į Vo- 
kietiją, į žydų bendrabutį. Jai vėl sugrįžo jaunystė. 
Nežinojau ką daryti, nes nenorėjau jos nuliūdinti, bet bu- 
vau įsitikinęs, kad prancūzų policija net nesirengia ateiti ir 
grąžinti poniai Rozai jos dvidešimties metų. Nulindau į kam- 
pą, atsisėdau ant grindų ir nuleidau galvą, kad jos nematy- 
čiau, — tai viskas, kuo galėjau jai padėti. Laimė, ji atsikvošėjo 
ir pati nustebo, kad stovi čia su savo lagaminu, skrybėlaite, 
žydra suknele su ramunėmis ir laiko rankinę, pilną jaunystės 


suvenyrų, bet pamaniau, kad verčiau nesakyti jai kas buvo, 

nes supratau, kad ji viską pamiršo. Tai vadinasi amnestija, ir 
daktaras Kacas mane perspėjo, kad jai taip bus vis dažniau ir 
dažniau, kol vieną dieną ji apskritai viską pamirš ir galbūt dar 
ilgus metus gyvens užtemusiu protu. 

— Kas atsitiko, Momo? Kodėl aš stoviu čia su savo lagaminu 
tarsi rengčiausi iškeliauti? 

— Jūs užsisvajojote, ponia Roza. Nieko blogo, jei žmogus 
kartais truputį pasvajoja. 

Ji pažiūrėjo į mane su nepasitikėjimu. 

— Momo, privalai pasakyti man tiesą. 

— Prisiekiu, sakau jums tiesą, ponia Roza. Jums ne vėžys. 
Daktaras Kacas tuo visiškai tikras. Galite nesijaudinti. 

Ji truputį apsiramino. Neturėti vėžio, šiaip ar taip, — geras 
dalykas. 

— Kaip čia atsitiko, kad aš stoviu čia nežinodama, kas ir 
kaip? Kas man yra, Momo? 

Ji atsisėdo ant lovos ir apsiverkė. Priėjau prie jos, atsisėdau 
šalia ir paėmiau už rankos, jai tai patikdavo. Ji iškart nusišyp- 
sojo ir truputį pataisė man plaukus, kad būčiau gražesnis. 

— Ponia Roza, tai viso labo gyvenimas, taip galima gyventi 
iki žilos senatvės. Daktaras Kacas man sakė, kad jūs visai ati- 
tinkate savo amžių, jis net davė jam numerį. 

— Trečiasis amžius? 

— Aha. 

Ji valandėlę mąstė. 

— Nesuprantu, klimaksas man seniai baigėsi. Aš netgi dir- 
bau su juo. Gal man koks auglys smegeninėj, Momo? Tada juk 


irgi baigtas kriukis, jeigu piktybinis. 


IIS 


ROMAIN GARY 


— Jis man taip nesakė. Jis nekalbėjo apie baigtus ir nebaigtus 
kriukius. Jis išvis apie kriukius nekalbėjo. Tik pasakė, kad jūs 
turit amžiaus, ir nekalbėjo nei apie amnestiją, nei apie nieką. 

— Tu nori pasakyt, apie amneziją? 

Moišė, kuris čia išvis be reikalo trynėsi, ėmė šniurpščioti, — 
tik to man ir trūko. 

— Kas yra, Moiše? Jis man meluoja? Slepia kažką nuo ma- 
nęs? Kodėl jis verkia? 

— Tegu jį velnias, žydai gi visada verkia susiėję, ponia Roza, 
jūs tai jau turėtumėt žinoti. Tam reikalui jiems netgi sieną 
pastatė, velniai griebtų. 

— O gal tai smegenų sklerozė? 

Man visa tai va taip įsiėdė, garbės žodis. Taip lindo per 
gerklę, kad užsinorėjau susirasti Machutą ir paprašyti suvaryt 
man pačią arkliškiausią dozę, kad tik jie visi eitų velniop. 

— Momo! Tai ne smegenų sklerozė? Jei ji, man galas. 

— O jei kas nors kitas, tai ne galas, ponia Roza? Žinot ką, 
man nuo jūsų bloga darosi. Jūs visi mane vemti verčiat, prisie- 
kiu savo velione motina! 

— Nekalbėk šitaip, tavo vargšė motina... na, ji galbūt dar 
gyva. 

— Aš jai to nelinkiu, ponia Roza, net jeigu ir gyva, ji vis 
dėlto mano motina. 

Ji keistai pažiūrėjo į mane, o paskui nusišypsojo. 

— Tu labai išaugai, mažyli Momo. Tu jau nebe vaikas. 
Kada nors... 

Ji norėjo man kažką pasakyti, bet paskui prikando liežuvį. 

— Kas kada nors? 

Ji atrodė prasikaltusi. 

— Kada nors tau sueis keturiolika. O paskui penkiolika. Ir 
tu nebenorėsi gyventi su manim. 

— Nekalbėkit nesąmonių, ponia Roza. Aš jūsų nemesiu, ne 
mano tai stilius. 

Tai ją nuramino ir ji nuėjo persirengti. Apsivilko savo japo- 
nišką kimono ir pasikvėpino už ausų. Nežinau, kodėl ji amži- 
nai kvėpindavosi už ausų, gal kad nesimatytų. Paskui padėjau 
jai atsisėsti į savo fotelį, nes jai buvo sunku susilenkti. Nors ir 
negalavo, dabar jautėsi visai gerai. Atrodė liūdna ir susikrim- 
tusi, bet aš džiaugiausi matydamas ją normalią. Ji net truputį 
paverkė, o tai rodė, kad jaučiasi visai gerai. 

— Tu dabar jau didelis, Momo, ir viską supranti. 

Čia tai ji nušnekėjo — nieko aš nesuprantu, bet ne laikas 
buvo ginčytis. 

— Tu jau didelis, taigi paklausyk manęs... 

Čia ji trumpai užsuko į tuštumą ir sustojo kaip koks senas 
kledaras. Palaukiau, kol ji įsivažiuos, laikydamas ją už rankos, 
nes ji vis dėlto buvo ne kledaras. Daktaras Kacas, kai buvau 
nuėjęs pas jį kelis kartus dėl ponios Rozos, man pasakojo, kad 
vienas amerikietis septyniolika metų pragulėjo ligoninėje vi- 
siškai atsijungęs kaip daržovė, ir jam ilgino gyvenimą medi- 
cininėmis priemonėmis. Tai pasaulio rekordas. Tie pasaulio 
čempionai visada būna Amerikoje. Daktaras Kacas sakė, kad 
jai jau niekuo nebegalima padėti, bet rūpestingai slaugant li- 
goninėje ji dar gali ilgai taip gyventi. 

Kiauliškiausia, kad ponia Roza negalėjo naudotis socia- 


liniu draudimu, mat ji dirbo pogrindyje. Nuo prancūzų 

policijos antpuolio laikų, kai ji-dar buvo jauna ir naudin- 
ga, kaip aš turėjau garbės, ji niekur nebenorėjo būti įrašy- 
ta. Aš pažinojau gyvą galą žydų Belvilyje, kurie turėjo pasus 
ir krūvas kitokių juos išduodančių dokumentų, bet ponia 
Roza nenorėjo rizikuoti ir būti įrašyta pagal visus punktus į 
popierius, kurie įrodo tavo kaltumą, nes vos tik žmonės su- 
žinos, kas esi, tave iškart tuo ir apkaltins, faktas kaip blynas. 
Ponia Roza nebuvo karšta patriotė. Ar žmogus afrikietis, ar 
arabas, malietis ar žydas, jai vienodai rodė, ji nesilaikė jokių 
principų. Ji man dažnai sakydavo, kad visos tautos turi gerų 
bruožų ir todėl yra tokių žmonių, istorikų, kurie atlieka ty- 
rinėjimus ir kaip tik tų gerų bruožų ieško. Tai štai, ponia 
Roza niekur nefigūravo ir turėjo suklastotus dokumentus, 
įrodančius, kad ji — tai visai ne ji. Tad ir socialinis draudimas 
buvo ne jai. 

Ber daktaras Kacas mane nuramino ir pasakė, kad, jei 
atvežtum į ligoninę dar gyvą, bet nebepajėgiantį kovoti dėl 
būvio kūną, tai jo nedrįstų išmesti lauk, nes kitaip kur mes 
nueisim. 

Galvojau apie visa tai žiūrėdamas į ponią Rozą, kol jos 
smegeninė kažkur valkiojosi. Tai vadinamasis suvaikėjimas, 
nuo vis dažnėjančių proto užtemimų iki visiško nukvakimo. 
Glosčiau jai ranką norėdamas padrąsinti sugrįžti ir dar niekad 
jos taip nemylėjau, nes ji buvo sena ir baisi ir greitai išvis turėjo 
nustoti buvusi žmogum. 

Tiesiog nebežinojau ką daryti. Pinigų mes neturėjom, o 
aš neturėjau tiek amžiaus, kiek reikia, jei nori išsisukti nuo 


įstatymo prieš nepilnamečius. Iš pažiūros atrodžiau vyresnis 

nei dešimties ir žinojau, kad patinku kekšėms, kurios neturi 
nieko artimo, bet policija žvėriškai nekenčia sutelerių, be to, aš 
bijojau jugoslavų — jie patys baisiausi konkurentai. 

Moišė pabandė pakelti man ūpą sakydamas, kad šeima, 
kuri jį užsikrovė ant savo pečių, jį visai patenkina ir kad aš 
šiaip jau irgi galėčiau nepatingėti ir ką nors susirasti. Jis išėjo 
pažadėjęs kiekvieną dieną ateiti ir man padėti. Poniai Rozai 
reikėdavo nuvalyti užpakalį, nes ji nebepajėgė su tuo susido- 
roti pati. Net kai būdavo nenuprotėjusi tai jai sunkiai sekėsi. 
Mat buvo tokia plačiašiknė, kad paprasčiausiai nebepasiekda- 
vo ten kur reikia. Iš moteriškumo ji mūsų paslaugų baisiai gė- 
dijosi, bet nieko nepadarysi. Kitą dieną Moišė atėjo kaip buvo 
žadėjęs. Va tada ir atsitiko ta nacionalinė katastrofa, apie kurią 


jau turėjau garbės ir kuri mane išsyk susendino. 


Tądien vyrausiasis Zaomas atnešė mums kilogramą miltų, 
aliejaus ir mėsos kukuliams, nes daugelis žmonių nuo to laiko, 
kai ponia Roza pradėjo irti, rodė savo gerąją pusę. Tai buvo 
šviesi diena mano gyvenime. 

Ponia Roza jautėsi geriau ir iš viršaus, ir iš apačios. Kar- 
tais ji visiškai atsijungdavo, o kartais būdavo visai nieko. Kada 
nors aš atsidėkosiu visiems kaimynams, kurie mums padėjo, 
pavyzdžiui, ponui Valumbai, kuris rydavo ugnį Sen Mišelio 
bulvare norėdamas sudominti savimi praeivius ir kuris tądien 
atėjo pas mus, kad parodytų nepakartojamą numerį poniai 
Rozai vildamasis atkreipti jos dėmesį. 

Ponas Valumba yra juodukas iš Kamerūno, jis atvyko į 


Prancūziją jos apšluoti. Visas savo žmonas ir vaikus ekonomi- 

niais sumetimais paliko tėvynėje. Jis buvo tiesiog olimpinis 
ugnies rijimo čempionas ir skirdavo tam visą laisvalaikį. Po- 
licija kreivai žiūrėjo į poną Valumbą, kam suburdavo minias 
žmonių, bet jis turėjo išsirūpinęs tokį leidimą ugniai ryti, prie 
kurio ir norėdamas negalėjai prikibti. Vos tik pamatydavau, 
kad ponios Rozos akys tuštėja, lūpa atvėpsta ir kad ji ima sei- 
lėtis kitam pasauly, šaudavau ieškoti pono Valumbos, kuris 
dalijosi savo teisėtu gyvenamuoju plotu, suteiktu jam šeštame 
aukšte, su aštuoniais kitais savo genties atstovais. Jei būdavo 
namie, jis iškart užlipdavo pas mus su degančiu fakelu ir im- 
davo spjaudytis ugnimi priešais ponią Rozą. Visa tai darydavo 
ne tiek norėdamas prablaškyti ligotą nuliūdusį žmogų, bet dėl 
šoko terapijos, - daktaras Kacas sako, kad daugelis žmonių at- 
sipeikėja, kai ligoninėje tam tikslui jiems staiga uždega šviesą. 
Ponas Valumba buvo tos pačios nuomonės, jis sakė, kad seni 
žmonės dažnai atgauna atmintį, kai juos gerokai pagąsdini, ir 
jis taip net išgydė Afrikoje vieną kurčnebylį. Seniai dažnai dar 
labiau nukabina nosį, kai juos visam laikui paguldo į ligoninę; 
daktaras Kacas sako, kad tokio amžiaus nesusilauksi pasigai- 
lėjimo ir kad pradedant nuo šešiasdešimt penkerių — septy- 
niasdešimties metų žmogus jau nieko nebedomina. 

Mes ilgai stengėmės išgąsdinti ponią Rozą, kad jos kraujas 
apsuktų savo apytakos ratą. Ponas Valumba baisus, kai ryja 
ugnį ir ta virsta liežuviais jam iš vidaus ir kyla iki lubų, bet 
ponia Roza eilinį kartą buvo atsijungusi, tai dar vadinama 
letargija — kai nusispjaut į viską, — ir jos niekaip negalėjai 
paveikti. Ponas Valumba dvi valandas tiesiog vėmė priešais 


ją ugnimi, bet jos žvilgsnis buvo tuščias ir pastėręs tarsi ji jau 

būtų statula, kurios niekas negali išjudinti. Tokios daromos 
iš medžio ar akmens. Bet paskutinį kartą jis taip pasistengė, 
kad ponia Roza staiga atsitokėjo ir, pamačiusi iki pusės nuogą 
negrą, kuris spjaudėsi priešais ją ugnimi, taip sustaugė, kad 
jūs įsivaizduoti negalite. Ji net mėgino nešti kudašių ir mes 
turėjom ją sulaikyti. Paskui ji daugiau nieko nenorėjo žinot 
ir uždraudė ateityje ryti ugnį savo bute. Ponia Roza neįtarė, 
kad jai kvankšt, manė, kad paprasčiausiai nusnūdo, o mes ją 
pažadinom. O teisybės sakyti negalėjom. 

Kitą kartą ponas Valumba atsivedė penkis savo bičiulius 
gentainius ir jie ėmė šokinėti aplink ponią Rozą, kad išvai- 
kytų piktąsias dvasias, kurios kartais užsipuola žmogų, kai 
tik nutaiko patogią progą. Pono Valumbos broliai buvo ge- 
rai žinomi Belvilyje, kur juos kviečia tokioms apeigoms, kai 
ligoniai turi sąlygas gydytis namie. Ponas Drisas iš kavinės 
niekino tokią, kaip jis vadino, „praktiką“, šaipėsi ir sakydavo, 
kad ponas Valumba su savo gentainiais broleliais užsiiminėja 
juodąja medicina. 

Ponas Valumba su giminėm užėjo pas mus vieną vakarą, 
kai ponios Rozos nebuvo, ji tik sėdėjo savo fotelyje spokso- 
dama buku žvilgsniu. Jie buvo pusnuogiai ir išsidažę įvairiau- 
siom spalvom, o veidai išvis kaip nesuprasi kas, kad išgąs- 
dintų demonus, kuriuos afrikiečiai darbininkai atsitempia su 
savim į Prancūziją. Du iš jų atsisėdo ant žemės su būgnais 
rankose, o kiti trys ėmė šokti aplink ponią Rozą. Ponas Va- 
lumba grojo kažkokiu specialiu muzikos instrumentu ir visą 
naktį pas mus dėjosi tokie dalykai, kad išties nieko geresnio 


Belvilyje negalėjai išvysti. Bet nieko iš to neišėjo, nes žydų tai 

neveikia, ir ponas Valumba mums paaiškino, kad tai religinis 
klausimas. Jis manė, kad ponios Rozos religija priešinasi ir 
daro ją netinkamą išgydyti. Mane tai baisiai stebino, nes iš 
ponios Rozos jau buvo nieko nelikę ir religija neturėjo prie ko 
prisiglausti. 

Jei norite žinoti mano nuomonę, tai nuo tam tikro mo- 
mento net žydai — jau nebe žydai, į tokį nieką pavirsta. Neži- 
nau, ar aiškiai kalbu, bet nesvarbu, nes jei viskas būtų aišku, 
tai tikriausiai pasidarytų dar bjauriau. 

Pono Valumbos broliai po truputį ėmė nebetekti vilties, nes 
poniai Rozai buvo į viską nusispjaut, ir ponas Valumba man 
paaiškino, kad piktosios dvasios užkimšo visus jos įėjimus ir 
išėjimus ir jokiomis pastangomis iki jos neprisikasi. Mes visi 
susėdom ant grindų aplink senę ir truputį atsipūtėm, nes Af- 
rikoje jų daug daugiau nei Belvilyje ir jie gali vaikyti piktą- 
sias jėgas pamainomis kaip Reno fabrikuose. Ponas Valumba 
atnešė stiprių gėrimų ir kiaušinių, ir mes truputį užkandom 
apsupę ponią Rozą, kurios žvilgsnis buvo toks, tarsi jinai jį 
pametė ir dabar visur ieško. 

Mums besistiprinant ponas Valumba paaiškino, kad jo 
tėvynėje kur kas paprasčiau gerbti senius ir praskaidrinti 
jiems likusias dienas nei tokiame dideliame mieste kaip Pa- 
ryžius, kuriame yra tūkstančiai gatvių, aukštų, landynių ir 
šiaip skylių, kur jie tūno užmiršti, o panaudoti armiją, kad jų 
ieškotų visose įmanomose vietose, neišeina, nes armijos reika- 
las — rūpintis jaunais. Jei ji imtų rūpintis seniais, tai nebebūtų 
prancūzų armija. Jis man pasakė, kad miestuose ir kaimuose 


yra dešimtys tūkstančių senių urvų, bet niekas neužsiima ieš- 

kojimais iš tamsumo. Tokioje didžioje ir gražioje šalyje kaip 
Prancūzija į senį ar senę liūdna žiūrėti, o juk žmonėms ir taip 
rūpesčių per akis. Seniai ir senės niekam nebetinka ir nebeturi 
visuomeninės vertės, todėl juos tiesiog palieka gyventi. Afriko- 
je gyvenama gentimis, ir seniai labai vertinami dėl tų paslau- 
gų, kurias jie suteikia kai numiršta. Prancūzijoje genčių nėra, 
vien tik egoizmas. Ponas Valumba sakė, kad Prancūzijoje gen- 
tys išnyko, dėl to ir atsiranda ginkluotų gaujų, kurios buriasi į 
krūvą bandydamos kažką nuveikti. Ponas Valumba sakė, kad 
jauniems žmonėms gentis būtina, nes kitaip jie jaučiasi kaip 
lašas jūroje ir nuo to darosi laukiniai. Ponas Valumba sakė, 
kad dabar viskas įgauna tokį didelį mastą, kad nebėra pras- 
mės skaičiuoti šimtais. Todėl seneliukai ir senučiukės, kurie 
neįstengia susiburti į ginkluotas gaujas kad išgyventų, išnyksta 
nepalikę adreso ir tyliai gyvena savo dulkėtose skylėse. Niekas 
nežino, kad jie dar kažkur yra, ypač jei sulenda į viršutinius 
galinius kambarėlius be lifto, iš kur negali pranešti apie savo 
buvimą riksmais, nes tam jiems trūksta jėgų. Ponas Valumba 
sakė, kad reikėtų atvežti daug užsieninės darbo jėgos iš Afri- 
kos, kad kiekvieną rytą šeštą valandą ieškotų senų žmonių ir 
išneštų tuos, kurie jau ima grabu atsiduoti, nes niekas nepasi- 
domi, gyvas dar senukas ar senutė, ir viskas paaiškėja tik tuo- 
met, kai durininkei pasakoma, jog laiptinėje kažkas smirdi. 
Ponas Valumba kalba labai protingai ir visada taip, tarsi 
jis būtų vyriausias. Jo veidas išvagotas randų, ir tos garbingos 
žymės suteikia jam teisę būti gentyje labai gerbiamam ir iš- 
manančiai kalbėti. Jis vis dar gyvena Belvilyje, ir aš kada nors 


nueisiu jo aplankyti. 

Jis man parodė vieną fokusą, labai pravartų poniai Rozai, 
kaip atskirti dar gyvą žmogų nuo visai mirusio. Tam tikslui 
jis atsistojo, paėmė nuo komodos veidrodėlį ir prikišo poniai 
Rozai prie lūpų, ir veidrodėlis aprasojo toj vietoj, kur ji kvėpa- 
vo. Kitaip negalėjai suprasti, ar ji dar kvėpuoja, nes jos plau- 
čiai neįstengė pakelti tokio svorio. Šitas triukas leidžia atskirti 
gyvus nuo visokių kitokių. Ponas Valumba sako, kad tai pir- 
miausia, ką reikia daryti kiekvieną rytą su senais žmonėmis, 
kuriuos atrandi viršutiniuose galiniuose kambariuose be lifto, 
kad sužinotum, ar tai tik marazmo auka, ar jau šimtaprocen- 
tinis lavonas. Jei veidrodėlis aprasoja, vadinasi, žmogus dar 
kvėpuoja ir išmesti jo nevalia. 

Paklausiau pono Valumbos, ar negalima būtų pasiųsti po- 
nios Rozos į Afriką, į jo gentį, kad kartu su kitais seniais pa- 
sidžiaugtų tenykštėmis privilegijomis. Ponas Valumba ilgai 
juokėsi rodydamas savo baltutėlius dantis, ir jo šiukšlininkų 
genties broliai taip pat ilgai juokėsi, jie pasišnekėjo tarpu- 
savyje savo kalba, paskui pasakė man, kad gyvenimas nėra 
toks paprastas, nes reikia bilietų lėktuvui, pinigų ir leidimų, 
ir kad man pačiam teks rūpintis ponia Roza, kol ateis mirtis. 
Tuo metu ponios Rozos veide pasirodė proto užuomazgos, ir 
„pono Valumbos kraujo broliai pašoko ir ėmė trypti aplink ją 
mušdami būgnus ir visa gerkle klykdami taip, kad ir numi- 
rėlis atsikeltų, — po dešimtos valandos vakaro tai draudžiama 
daryti dėl viešosios tvarkos ir teisuolių miego, bet prancūzų 
pas mus labai mažai ir čia jie ne tokie tūžmingi kaip kitur. 
Pats ponas Valumba pasičiupo savo muzikos instrumentą, 


kurio aš negaliu aprašyti, nes jis į nieką nepanašus, įsijungėm 

ir mudu su Moiše, ir visi pradėjom sukti ratus aplink ponią 
Rozą dainuodami ir šūkčiodami užkeikimus, nes ji ėmė ro- 
dyti gyvybės ženklus ir reikėjo ją paskatinti. Demonus pavy- 
ko išvaikyti, ir ponia Roza atgavo protą, bet kai pamatė, kad 
yra apsupta pusnuogių juodukų žaliais, baltais, mėlynais ir 
geltonais veidais, kurie šoka aplink ją uliuodami kaip indė- 
nai, ponui Valumbai pritariant savo nuostabiu instrumentu, 
tai taip persigando, kad ėmė šaukti „gelbėkite mane, gelbė- 
kit“ ir net pamėgino sprukti, tik pažinusi Moišę ir mane nu- 
siramino ir apšaukė mus kekšių išperom, o tai rodė, kad ji 
atgavo visus savo protinius sugebėjimus. Visi puolė sveikin- 
tis, 6 pirmasis — ponas Valumba. Jie dar truputį pasiliko pa- 
sišnekučiuoti, ir ponia Roza įsitikino, kad jie ne iš tų, kurie 
primuša metro seną moterį norėdami atimti iš jos rankinę. 
Vis dėlto jai dar ne visi buvo namie, nes ji padėkojo ponui 
Valumbai žydiškai, bet tai nesvarbu, nes ponas Valumba dar 
ne to buvo matęs. 

Kai jie išėjo, mudu su Moiše išrengėm ponią Rozą nuo gal- 
vos iki kojų ir nuplovėm ją Žavelio vandeniu, nes būdama atsi- 
jungusi ji apsidirbo. Paskui papudravom jai kur reikia vaikišku 
talku ir įvertėm atgal į fotelį, kur ji mėgo karaliauti. Ji paprašė 
veidrodžio ir pasigražino. Ponia Roza puikiausiai žinojo, kad 
ji kartais atsijungia, bet žiūrėjo į tai su sveiku žydišku humoru 
sakydama, kad tuomet bent jau neturi jokių rūpesčių ir kad tai 
jau šis tas. Moišė nupirko maisto už paskutines mūsų santau- 
pas, ir ji pataisė šio to užkąsti nieko nesumaišiusi, ir nė iš tolo 
nebūtum pasakęs, kad prieš dvi valandas ji buvo visiškai be 
galvos. Kaip tik tai daktaras Kacas mediciniškai vadina remi- 

sija. Paskui ji sugrįžo į fotelį, nes bet kokios pastangos jai ėjosi 
nelengvai. Ji pasiuntė Moišę į virtuvę plauti indų, o pati kurį 
laiką vėdavosi japoniška vėduokle ir mąstė apsivilkusi kimono. 

— Eikš čia, Momo. 

— Kas yra? Jau vėl mausit kur nors ten. 

— Ne, tikiuosi, kad ne, bet jei taip tęsis ir toliau, jie pagul- 
dys mane į ligoninę. O aš nenoriu. Man šešiasdešimt septyneri 
metai... 

— Šešiasdešimt devyneri... 

— Na, gerai, tegul bus šešiasdešimt aštuoneri, aš ne tokia 
sena kaip atrodau. Taigi paklausyk manęs, Momo. Aš nenoriu 
gultis i ligoninę. Jie mane kankins. 

— Ponia Roza, nešnekėkit nesąmonių. Prancūzija niekada 
nieko nekankina, čia jums ne Alžyras. 

— Jie vers mane gyventi per jėgą. Ligoninėse visada taip 
daro, jie tam turi įstatymus. Aš nenoriu gyventi ilgiau nei bū- 
tina, o tai jau nebėra būtinybė. Net ir žydams yra ribos. Jie vers 
mane kentėti, kad sutrukdytų man numirti, jie turi tokį daly- 
ką, vadinamąją Hipokrato priesaiką, kuri tyčia tam sugalvota. 
Jie verčia tave gyventi apsiseiliojus iki pat galo ir neleidžia nu- 
mirti, nes tai jau būtų privilegija. Aš turėjau vieną draugą, ku- 
. ris nebuvo žydas, bet per nelaimingą atsitikimą liko be rankų 
ir be kojų, ir jie jį vertė dar dešimt metų kankintis ligoninėje, 
kad išstudijuotų jo kraujo apytaką. Momo, aš nenoriu gyventi 
vien todėl, kad to reikalauja medicina. Žinau, kad netenku 
proto, ir nenoriu metų metus gyventi be sąmonės, kad atneš- 
čiau medicinai šlovę. Todėl, jei tave pasieks Orleano gandai, 


kad mane guldo į ligoninę, paprašysi savo bičiulių suleisti man 

reikiamą dozę ir nutempti mano palaikus už miesto. Į krūmus, 
o ne kur papuola. Po karo aš buvau užmiestyje dešimt dienų 
ir niekada tiek nekvėpavau grynu oru. Mano astmai tai kur 
kas geriau nei mieste. Aš trisdešimt penkerius metus negailėjau 
savęs klientams, bet medikams dabar neduosiu. Prižadi? 

— Prižadu, ponia Roza. 

— Chairem? 

— Chairem. 

Tai jų kalba reiškia „prisiekiu“, kaip aš jau turėjau garbės. 

Poniai Rozai aš galėjau pažadėti ką tik nori, kad tik ji būtų 
laiminga, nes netgi žiloje senatvėje laimė dar gali praversti, bet 
pasigirdo skambutis, ir tada įvyko ta nacionalinė katastrofa, 
apie kurią niekaip iki šiol negalėjau papasakoti ir kuri mane 
labai pradžiugino jau vien todėl, kad išsyk pasendino mane 


keleriais metais, jei nekalbėsiu apie visa kita. 


Paskambino į duris, aš nuėjau atidaryti ir pamačiau baisiai liūd- 
ną Žmogėną su ištįsusia nosimi ir akimis, kokias matai visur, 
tik dar labiau išsigandusias. Baisiai išbalęs, sušilęs ir uždusęs 
jis spaudė ranką prie širdies, bet ne todėl, kad jausmai veržėsi 
lauk, o todėl, kad ne kiekviena širdis atlaiko septynis aukštus 
be lifto. Palto apykaklė buvo pastatyta, o ant galvos — nė plau- 
kelio kaip daugumos plikių. Skrybėlę laikė rankoje tarsi norė- 
damas parodyti, kad jis ją turi. Nežinau, iš kur jis atsibeldė, bet 
dar niekad nebuvau matęs skystesnio tipo. Jis niūriai nužvelgė 
mane, ir aš atsimokėjau jam tuo pačiu, nes prisiekiu, užteko 
kartelį pažvelgti į tokį subjektą, kad pajustum: viskas dabar 


sukils ir užgrius ant tavo galvos, o tai ir yra panika. 

— Ponia Roza gyvena čia? 

Tokiais atvejais visada reikia būti atsargiam, nes nepažįsta- 
mi Žmonės nesiropš į septintą aukštą tam, kad suteiktų jums 
malonumo. 

Apsimečiau idiotu, nes tokio amžiaus turėjau tam teisę. 

— Kas kas? 

— Ponia Roza. 

Aš susimąsčiau. Tokiais atvejais visada reikia išlošti laiko. 

— Tai ne aš. 

Jis atsiduso, išsitraukė nosinę, nusivalė kaktą ir pakartojo 
tą patį kitais žodžiais. 

— Aš ligotas žmogus, — pasakė. — Aš ką tik iš ligoninės, kur 
išgulėjau vienuolika metų. Užlipau į septintą aukštą be gydy- 
tojo leidimo. Atėjau čia, kad pamatyčiau prieš mirtį sūnų, tai 
mano teisė, tokius įstatymus turi net laukiniai. Noriu prisėsti, 
atsipūsti, pamatyti savo sūnų, ir viskas. Tai čia? Aš patikėjau 
savo sūnų poniai Rozai prieš vienuolika metų, turiu raštelį, 
kur parašyta. 

Jis pasikniso palto kišenėje ir padavė man nežmoniškai su- 
trintą popieriaus lapelį. Perskaičiau, nes to mane išmokė po- 
nas Chamilis, kuriam esu dėkingas už viską. Be jo aš būčiau 
niekas. „Iš pono Jusefo Kadiro paimta penki šimtai frankų 
avanso už mažylį Muchamedą, musulmonų tikėjimo. 1956 m. 
spalio 7 d.“ Ką gi, mane nukratė, bet ėjo septyniasdešimtieji, 
aš greit paskaičiavau, susidarė keturiolika metų, tai negalėjau 
būti aš. Per ponios Rozos rankas perėjo velniai žino kiek Mu- 
chamedų, jau ko ko, bet šito Belvilyje netrūksta. 


— Lukterkit, aš einu pažiūrėsiu. 

Nuėjau pas ponią Rozą ir pasakiau, kad priskreto kažkoks įtar- 
tinas tipas ir nori sužinoti, ar jis turi sūnų. Ji baisiai persigando. 

— Dieve mano, betgi esi tik tu ir Moišė. 

— Vadinasi, Moišė, — pasakiau aš, nes arba jis, arba aš. Tei- 
sėta savigyna. 

Moišė parpė šalia. Iš visų mano pažįstamų snaudalių nie- 
kas tiek neparpdavo kiek Moišė. 

— Turbūt motiną sugalvojo pašokdinti, — pasakė ponia 
Roza. — Gerai, pažiūrėsim. Jau suteleriai tai manęs neišgąs- 
dins. Visi mano padirbti popieriai tvarkingi. Kviesk jį į vidų. 
Jeigu ims šakotis, pakviesi poną N'Da. 

Įleidau tą susną. Ant trijų paskutinių ponios Rozos plaukų 
kabojo suktukai, ji buvo išsidažiusi ir apsivilkusi savo raudoną 
japonišką kimono, ir kai tas ją pamatė, tai taip ir atsisėdo ant 
kėdės kraštelio, o jo keliai drebėjo. Mačiau, kad ponia Roza 
taip pat tirta, bet dėl jos svorio tas tirtėjimas buvo ne toks 
pastebimas, — sudrebink tokią masę kad nori. Bet jos akys la- 
bai gražios rudos spalvos, kai tik nekreipi dėmesio į visa kita. 
Žmogėnas sėdėjo su savo skrybėle ant kelių prieš ponią Rozą, 
kuri karaliavo savo fotelyje, o aš prisiplojau prie lango, kad 
mažiau krisčiau į akis, nes ką gali žinoti. Į tą tipą aš buvau vi- 
sai nepanašus, bet gyvenime laikausi auksinės taisyklės — nie- 
kada nerizikuok. Tuo labiau kad jis atsisuko į mane ir įdėmiai 
apžiūrėjo tarsi ieškotų savo pamestos nosies. Visi tylėjo, nes 
niekas nenorėjo pradėti, taip visi buvo persigandę. Aš net nu- 
ėjau pakviesti Moišės, nes susna turėjo popieriuką pagal visas 
taisykles ir, šiaip ar taip, reikėjo jį apiprekinti. 


— Taigi, ko jūs norėtumėt? 

— Prieš vienuolika metų patikėjau jums savo sūnų, — išste- 
nėjo susna, ir jam, atrodo, net kalbėti buvo sunku, vis negalėjo 
kvapo atgauti. — Aš negalėjau parodyti jums jokio gyvybės 
ženklo, nes mane uždarė į ligoninę. Aš net nebeturėjau nei 
jūsų pavardės, nei adreso, iš manęs viską atėmė, kai paguldė. 
Jūsų raštelis buvo pas brolį mano vargšės žmonos, kuri tra- 
giškai mirė, kaip jums turbūt yra žinoma. Mane išleido tik 
šiandien ryte, ir aš atėjau pamatyti savo sūnaus Muchamedo. 
Noriu pasakyti jam „sveikas“. 

Ponios Rozos smegeninė tą dieną gerai veikė, tai mus ir 
išgelbėjo. 

Mačiau, kad ji perbalo, nors tam reikėjo ją pažinti: ji taip 
išsidažiusi, kad Aizionomija buvo tik raudona ir mėlyna. Užsi- 
dėjo akinius, kurie jai tiko — vis geriau negu nieko, ir pažiūrėjo 
į popieriuką. 

— Tai ko gi jūs dabar norite? 

Susna vos neapsižliumbė. 

— Ponia, aš ligotas žmogus. 

— Visi mes ligoti, visi ligoti, — taikiai pasakė ponia Roza ir 
net pakėlė akis į dangų tarsi dėkodama už tai. 

— Ponia, aš vadinuosi Jusefas Kadiras, arba Juju — sanita- 
rams. Vienuolika metų išbuvau psichinis, po tos tragedijos, apie 
kurią rašė visi laikraščiai, bet aš už ją visiškai neatsakingas. 

Staiga prisiminiau, kaip ponia Roza vis klausinėdavo dak- 
tarą Kacą, ar aš irgi ne psichinis. Arba paveldėjęs. Pagaliau 
kam čia sukti galvą, tai ne aš. Man dešimt metų, o ne ketu- 
riolika. Pašvilpk! 


— Tai koks ten buvo jūsų sūnaus vardas? 

— Muchamedas. 

Ponia Roza taip į jį pažiūrėjo, kad man pasidarė dar baisiau. 

— O motinos vardą jūs atsimenate? 

Čia pamaniau, kad susna užvers kanopas. Jis pažaliavo, 
žandikaulis atvipo, keliai ėmė šokčioti, net ašaros ištryško. 

— Ponia, jūs puikiai žinot, kad aš buvau nepakaltinamas. 
Tai pripažinta ir patvirtinta. Jei mano ranka ir įvykdė nusikal- 
timą, tai aš čia niekuo dėtas. Sifilio man nerado, nors sanitarai 
ir sako, kad visi arabai sifilitikai. Aš padariau tai beprotybės 
pagautas, Dieve duok jai dangų. Pasidariau dievobaimingas. 
Meldžiuosi už jos sielą kiekvieną praeinančią valandą. Jai to 
reikia turint galvoje jos amatą. Aš veikiau pavydo priepuolio 
pagautas. Tik pagalvokit, ji dvidešimt kartų per dieną pasi- 
rodydavo ant šaligatvio. Galų gale netekau proto iš pavydo ir 
ją užmušiau, aš žinau. Bet aš nepakaltinamas. Tai pripažino 
geriausi prancūzų gydytojai. Paskui net nieko neprisiminiau. 
Aš ją beprotiškai mylėjau. Negalėjau gyventi be jos. 

Ponia Roza nusišypsojo. Niekada nemačiau jos taip šypsan- 
tis. Tai buvo kažkas... Ne, nemokėsiu jums to apsakyt. Mane 
net šiurpas nukratė. 

— Žinoma, jūs negalėjote gyventi be jos, ponas Kadirai. 
Aiša jums atnešdavo šimtą tūkstančių frankų per metus. Ją 
užmušėt, nes jums vis buvo mažai. 

Žmogėnas sukliko ir apsipylė ašarom. Pirmą kartą mačiau 
verkiantį arabą, išskyrus, žinoma, save. Man jo net pagailo, 
nors dėl viso kito nesukau plaučių. 

Ponia Roza iškart pasidarė meilesnė. Jai buvo malonu jį 


nusodinti. Matyt, pajuto, kad ji dar moteris. 

— Na, o šiaip viskas gerai, pone Kadirai? 

Susna nusišluostė kumščiu akis. Net nosinės nebeturėjo 
jėgų ieškoti, labai jau buvo toli. 

— Viskas gerai, ponia Roza, aš greitai mirsiu. Širdis. 

— Mazltov, — geraširdiškai tarė ponia Roza, tai žydiškai 
reiškia „sveikinu“. 

— Ačiū, ponia Roza. Vis dėlto norėčiau pamatyti savo sūnų, 
būkit maloni. 

— Jūs man skolingi už trejus metus pensiono, ponas Kadi- 
rai. Vienuolika metų nerodėt jokio gyvybės ženklo. 

Susna net pašoko nuo kėdės. 

— Gyvybės ženklo, gyvybės ženklo, gyvybės ženklo! — iš- 
dainavo jis pakėlęs akis į dangų, kur mūsų visų laukia. - Gy- 
vybės ženklo! 

Klykčiodamas jis kiekvieną kartą pašokdavo nuo kėdės, 
tarsi kas jam nepagarbiai būsų spardęs į šikną. 

— Gyvybės ženklo, ne, jūs iš manęs juokiatės! 

— Nieko panašaus, - užtikrino jį ponia Roza. - Jūs atsikra- 
tėte savo sūnumi kaip kokiu nereikalingu šlamštu, štai kaip 
tai vadinasi. 

— Betgi aš neturėjau nei jūsų pavardės, nei adreso! Aišos 
dėdė saugojo popieriuką Brazilijoj... Aš buvau uždarytas! Šįryt 
išėjau į laisvę! Nuvažiavau pas svainę į Kremlen Bisetrą, visi 
mirę, išskyrus jų motiną, pas kurią viskas liko. Ta šiaip ne taip 
atsiminė! Popieriukas buvo prisegtas prie Aišos nuotraukos, 
kad vaikas būtų su motina. Gyvybės ženklo! Ką turite galvoje 
taip sakydama? 


— Pinigus, - sveikai protaudama atsakė ponia Roza. 

— Iš kurgi man jų paimti, ponia? 

— Į tokius dalykus nesiruošiu gilintis, — atsakė ponia Roza 
vėdindamasi savo japoniška vėduokle. 

Pono Jusefo Kadiro Adomo obuolys lakstė kaip greitasis 
liftas — taip mėšlungiškai jis rijo orą. 

— Ponia, kai mes patikėjome jums savo sūnų, aš buvau 
visiškai pajėgus užmokėti. Turėjau tris žmonas, kurios dirbo 
Centriniame turguje, ir vieną iš jų švelniai mylėjau. Galėjau 
leisti sau duoti gerą išsilavinimą sūnui. Turėjau net oficialų 
vardą — Jusetas Kadiras, gerai žinomas policijai. Taip, ponia, 
gerai žinomas policijai, vieną kartą visa tai netgi buvo išspaus- 
dinta laikraštyje. Jusefas Kadiras, gerai žinomas policijai... 
Gerai žinomas, ponia, ne blogai. Bet paskui tapau nepakalti- 
namas, ir atsitiko ta nelaimė... 

Jis verkė kaip kokia sena žydė, tas žmogėnas. 

— Niekas neturi teisės nusikratyti savo sūnumi kaip nerei- 
kalingu šlamštu neužmokėjęs, — griežtai pasakė ponia Roza ir 
vėl pasivėdino savo japoniška vėduokle. 

Vienintelis dalykas, dominęs mane šioje istorijoje, buvo su- 
žinoti, ar tai aš tas Muchamedas, ar ne. Jeigu tai aš, vadinasi, 
man ne dešimt metų, bet keturiolika, o tai labai svarbu, nes 
jei man keturiolika metų, vadinasi, aš nebe snarglius, o tai ge- 
riausia, kas tau gali atsitikti. Moišė, kuris stovėjo prie durų ir 
klausėsi, taip pat nesijaudino, nes jei šitas tipas vardu Kadiras, 
ir dar Jusefas, tai jam mažai šansų būti žydu. Įsidėmėkit, aš 
visai nesakau, kad būti žydu — laimė, jie irgi turi problemų. 

— Ponia, aš nežinau, ar jūs tikrai kalbat su manim tokiu 


tonu, ar apsirikau ir įsivaizduoju tai per savo psichinę būklę, 


133 


ROMAIN GARY 


bet buvau atskirtas nuo pasaulio vienuolika metų ir tiesiog 
hziškai negalėjau... Aš čia turiu medicininę pažymą, kuri pa- 
tvirtina mano žodžius. 

Ir puolė nervingai versti kišenes, jis buvo iš tų tipų, kurie 
niekuo nebėra tikri, ir paprasčiausiai galėjo išvis neturėti to 
psichiatrinio popieriaus, kurį manėsi turįs, — juk todėl jį ir 
uždarė, kad viską įsivaizduodavo. Psichiniai — tai tokie žmo- 
nės, kuriems visą laiką aiškinama, kad jie neturi to, ką iš tiesų 
turi, ir kad nemato to, ką iš tiesų mato, nuo to jie galų gale 
ir nuprotėja. Beje, susna vis dėlto iškniso iš kišenės reikiamą 
popierių ir atkišo jį poniai Rozai. 

— Kam man tie dokumentai, kurie kažką patvirtina, tfu, 
tfu, tfu, — pasakė ponia Roza vaizduodama, kad spjauna ant 
blogos lemties, kaip tokiais atvejais ir pridera. 

— O dabar aš visiškai sveikas, - pasakė ponas Jusefas Kadi- 
ras ir peržvelgė mus visus, norėdamas įtikinti, kad taip ir yra. 

— Prašom kalbėti toliau, - pasakė ponia Roza, nes daugiau 
nebuvo ką sakyti. 

Bet jis nė kiek nebuvo panašus į visiškai sveiką: jo akys tie- 
siog maldavo pagalbos, nes akims jos visada labiausiai reikia. 

— Negalėjau jums siųsti pinigų, nes mane pripažino nepa- 
kaltinamu už žmogžudystę, kurią įvykdžiau, ir buvau uždary- 
tas. Matyt, mano nelaimingos žmonos dėdė jums siuntė pini- 
gus, kol numirė. Aš likimo auka! Pagalvokit patys, ar būčiau 
įvykdęs nusikaltimą būdamas normalus, nepavojingas visuo- 
menei? Aš negaliu grąžinti gyvybės Aišai, bet noriu prieš mirtį 
apkabinti sūnų, paprašyti jo man atleisti ir melstis Dievui už 
mane. 

Man nuo jo jau bloga darėsi, nuo to tipo ir nuo visų jo 
tėviškų jausmų bei reikalavimų. Visų pirma jo snukis buvo ne 
toks, kad jis galėtų būti mano tėvas, mano tėvas turėjo būti 
tikras vyras, tikrų tikriausias, ne toks mazgotė. O be to, jei 
mano mama kovojo dėl būvio Centriniame turguje, ir dar taip 
kovojo, kaip jis pats sako, tai niekas, velniai griebtų, negali 
skelbtis mano tėvu. Aš gimiau nuo nežinomo tėvo, faktas kaip 
blynas, dėl didžiųjų skaičių dėsnio. Bet džiaugiausi sužinojęs, 
kad mano mama buvo vardu Aiša. Tai pats gražiausias vardas, 
kokį tik galima įsivaizduoti. 

— Gydė mane labai gerai, — varė toliau ponas Juseftas Ka- 
diras. — Priepuolių nebebūna, nuo to išsigydžiau. Bet ilgai 
nebeištempsiu, širdis nepakelia jaudinimosi. Gydytojai išleido 
mane dėl mano jausmų, ponia. Aš noriu pamatyti savo sūnų, 
ji apkabinti, paprašyti, kad man atleistų, ir... 

Tai velnias. Kaip užsikirtusi plokštelė. 

— ...ir paprašyti, kad melstųsi už mane. 

Jis pasisuko į mane ir įsistebeilijo su siaubu laukdamas 
jausmų antplūdžio. 

— Tai jis? 

Bet ponios Rozos makaulė veikė atsakančiai ir netgi dar 
geriau. Ji ėmė mosikuoti vėduokle žiūrėdama į poną Jusefą 
Kadirą taip, tarsi kažkuo iš anksto mėgautųsi. 

Pasivėdino, patylėjo, o paskui atsisuko į Moišę. 

— Moiše, pasisveikink su savo tėvu. 

— Sveiks, tėvai, - pasakė Moišė puikiausiai žinodamas, kad 
jis ne arabas ir neturi sau ko prikišti. 


Ponas Jusefas Kadiras išbalo kaip drobė. 

— Atsiprašau? Ar aš gerai nugirdau? Jūs pasakėte „Moiše'? 

— Taip, aš pasakiau „Moiše“, na, ir kas? 

Susna pašoko. Tarsi jį kažkas labai smarkiai būtų paveikę. 

— Moišė — tai žydiškas vardas, — pralemeno jis. — Aš tuo 
visiškai tikras, ponia. Moišė — tai ne musulmoniškas vardas. 
Žinoma, būna ir tokių, bet ne mano giminėj. Aš jums pati- 
kėjau Muchamedą, ponia, aš nepatikėjau jums jokio Moišės. 
Negaliu turėti sūnaus žydo, man to sveikata neleidžia. 

Mudu su Moiše susižvalgėm, bet pavyko nesuprunkšti. 

Ponia Roza neva nustebo. Paskui nustebo dar labiau. Ir ėmė 
vėdintis. Stojo neapsakoma tyla, kurioje dėjosi visokiausi da- 
lykai. Tas susna vis stovėjo, bet drebėjo nuo galvos iki kojų. 

— Cakt cakt, - sucaksėjo liežuviu ponia Roza linguodama 
galvą. - Jūs tuo įsitikinęs? 

— Kuo įsitikinęs, ponia? Aš visiškai niekuo neįsitikinęs, 
mes ne tam atėjom į šį pasaulį, kad būtumėm kuo nors įsi- 
tikinę. Mano jautri širdis. Aš jums kalbu tik apie tai, ką Ži- 
nau. Žinau ne kažin ką, bet laikysiuos savo iš paskutiniųjų. 
Prieš vienuolika metų aš jums patikėjau sūnų musulmoną, 
trejų metų, Muchamedą. Jūs man davėte raštelį apie sūnų 
musulmoną Muchamedą Kadirą. Aš musulmonas ir mano 
sūnus musulmonas. Ir jo motina buvo musulmonė. Pasakysiu 
dar daugiau: aš jums atidaviau sūnų arabą tinkamos formos 
ir noriu, kad man grąžintumėt sūnų arabą. Visiškai nenoriu 
sūnaus žydo, ponia. Aš jo nenoriu, ir viskas. Man to sveikata 
neleidžia. Buvo Muchamedas Kadiras, o ne Moišė Kadiras, 
ponia, ir aš nenoriu vėl išprotėti. Nieko neturiu prieš žydus, 


ponia, teatleidžia jiems Dievas. Bet aš arabas, geras musul- 


I36 


Gyvenimas dar prieš akis 


monas, ir mano sūnus buvo lygiai toks pat. Muchamedas, 
arabas, musulmonas. Aš jums jį patikėjau geros būklės ir 
noriu, kad tokios pat būklės man jį grąžintumėt. Leisiu sau 
jus perspėti, kad nepakeliu tokių emocijų. Aš visą gyvenimą 
buvau persekiojamas, turiu medicininius dokumentus, kurie 
tai įrodo, kurie patvirtina, kam tik prireikia, kad man perse- 
kiojimo manija. 

— Tai gal tada jūs vis dėlto žydas? — su viltim paklausė po- 
nia Roza. 

Pono Jusefo Kadiro veidas keliskart nerviškai sutrūkčiojo 
tarsi bangos juo būtų perbėgusios. 

— Ponia, aš ne žydas, bet mane vis tiek persekioja. Jūs ne- 
turite tam monopolio. Galas jūsų žydiškai monopolijai, ponia. 
Ir be žydų yra žmonių, kurie taip pat turi teisę būti persekio- 
jami. Aš noriu savo sūnaus Muchamedo Kadiro, arabo, kokį 
patikėjau jums raštelyje. Aš nė už ką nenoriu sūnaus žydo, 
man ir taip bėdų užtenka. 

— Gerai, jūs nesijaudinkite, čia tikriausiai įvyko klaida, — 
pasakė ponia Roza matydama, kad susną tiesiog krato, ir jo 
net gaila darėsi pagalvojus, kiek jau arabai ir žydai kartu iš- 
kentėjo. 

— Na, žinoma, įvyko klaida, o Dieve mano, — išlemeno 
ponas Jusefas Kadiras ir turėjo atsisėsti, nes to reikalavo jo 
kojos. 

— Momo, parodyk man popierius, — paprašė ponia Roza. 
Ištraukiau iš po lovos didelį šeimyninį lagaminą. Dažnai ten 
rausdavausi ieškodamas motinos, todėl niekas geriau už mane 


nesigaudė toje netvarkoje, kuri buvo jo viduj. Ponia Roza užra- 

šydavo kekšių vaikus, kuriuos priimdavo į pensioną, ant tokių 
mažų popieriaus skiautelių, kad išvis nieko negalėjai suprasti, 
nes mums žūtbūt reikėjo išlaikyti paslaptį, ir suinteresuoti as- 
menys galėjo miegoti ramiai. Niekas negalėjo apskųsti jų kaip 
motinų, kurios užsiiminėja prostitucija, kad atimtų iš jų mo- 
tinystės teises. Jei ir būtų atsiradęs koks suvedžiotojas, kuris 
būtų norėjęs jas pašokdinti ta proga, kad išsivežtų į Abidžaną, 
tai jis nebūtų radęs ten nė vieno vaiko net atlikęs specialius 
tyrimus. 

Padaviau visus tuos popierius poniai Rozai, ji paseilino 
pirštą ir pro akinius ėmė ieškoti. 

— Štai, radau, — pasakė ji triumfuodama besdama pirštu į 
popierių. — Spalio septinta, penkiasdešimt šešti metai su tru- 
pučiu. 

— Kaip tai „su trupučiu ? - graudžiai išstenėjo ponas Juse- 
fas Kadiras. 

— Aš suapvalinau. Tądien priėmiau du berniukus, iš kurių 
vienas buvo musulmonų, o kitas — žydų tikėjimo. 

Ji susimąstė, ir jos veidą nušvietė supratimas. 

— Ak, štai kas! Viskas aišku! — pasakė ji su pasitenkini- 
mu. — Aš tikriausiai supainiojau religijas. 

— Kaip tai? — sujudo ponas Jusefas Kadiras gyvai susido- 
mėjęs. — Kaip tai? 

— Aš, matyt, išauklėjau Muchamedą kaip Moišę, o Moišę 
kaip Muchamedą, - paaiškino ponia Roza. - Priėmiau juos tą 
pačią dieną ir supainiojau. Mažasis Moišė, tikrasis, dabar gy- 
vena geroje musulmonų šeimoje Marselyje, kur jis labai gerai 


prižiūrimas. O jūsų mažąjį Muchamedą, esantį čia, aš išaugi- 

nau žydu. Barmicvė? ir visa kita. Jis visąlaik valgė košerinius 
valgius, galite būti ramus. 

— Kaip tai visada valgė košerinius valgius, — sucypsėjo 
ponas Jusefas Kadiras net nebeturėdamas jėgų pasikelti nuo 
kėdės — taip jį pribloškė šita naujiena. - Mano sūnus Mucha- 
medas visąlaik valgė košerinius valgius? Jis šventė barmicvę? 
Mano sūnus Muchamedas paverstas žydu? 

— Aš suklydau nustatydama asmenybę, — pasakė ponia 
Roza. — Nustatant asmenybę, žinote, galima ir suklysti, tai 
nėra neginčytinas reikalas. Trejų metų vaikiščias — ne kažin 
kokia asmenybė, net jei ir apipjaustytas. Supainiojau aš tuos 
apipjaustymus ir išauklėjau jūsų mažąjį Muchamedą tikrų ti- 
kriausiu mažu žydu, galite būti ramus. Irgi geras, palieka savo 
sūnų vienuolikai metų, o paskui stebisi, kad jis pasidarė žydas. 

— Ber aš buvau kliniškai nepajėgus! - sudejavo ponas Juse- 
fas Kadiras. 

— Na, buvo arabas, o dabar truputį žydas, bet vis tiek tai 
jūsų mažylis, - pasakė ponia Roza motiniškai šypsodamasi. 

Susna pakilo. Pasipiktinimas įkvėpė jam jėgų, ir jis atsito- 
kėjo. 

— Aš noriu savo sūnaus arabo! — sustaugė jis. — Nenoriu 
sūnaus žydo! 

— Bet juk tai tas pats, - padrąsinamai tarė ponia Roza. 

— Ne tas pars! Man jį pakrikštijo! 

— Tfu, tfu, tfu! — nusispjovė ponia Roza jau nebetverda- 
ma. — Nekrikštijom mes jo, apsaugok Viešpatie. Moiše, tu ti- 
kras mažytis žydas. Moiše, tu juk iš tiesų tikras mažytis žydas? 


> Iškilminga žydų šventė, kai vaikui sukanka trylika metų. (Vert. past.) 

— Taip, ponia Roza, - guviai atsakė Moišė, kuriam į religi- 
ją, kaip ir į tėvą su motina, buvo nusispjaut. 

Ponas Kadiras apžvelgė mus akimis, kuriose tvyrojo siau- 
bas. Paskui jis ėmė trepsėti koja tarsi šoktų vietoje kažkokį 
beviltišką šokį. 

— Aš noriu, kad man grąžintų sūnų tokį, kokį palikau! Aš 
noriu geros būklės sūnaus arabo, o ne blogos būklės žydo! 

— Ar arabai, ar žydai, mums tas pats, — pasakė ponia 
Roza. — Jei norite savo sūnaus, tai pasiimkite tokį, koks yra. 
Jis, matai, užmuša mažylio motiną, paskui apsiskelbia psichi- 
niu, o paskui surengia eilinį spektakli, kad jo sūnus išaugo 
žydas. Turėkit sąžinės! Moiše, eik, apkabink savo tėvą, net jei 
jį tas pribaigs, juk tai, šiaip ar taip, tavo tėvas! 

— Eik eik, nesilaužyk, — pasakiau aš, nes buvau velniškai 
patenkintas, kad tapau ketveriais metais vyresnis. 

Moišė žengė žingsnį pono Jusefo Kadiro link, ir tas pasakė 
dalyką, baisų žmogui, kuris nežino, kad jis teisus. 

— Tai ne mano sūnus! — suklykė jis darydamas iš to tragediją. 

Jis žengė durų link pareikšdamas savo valios laisvę. Bet 
užuot išėjęs, kaip aiškiai ketino, jis pasakė „ak!“, paskui „och!“, 
užsidėjo ranką ant širdies ir sudribo ant grindų tarsi neturėda- 
mas daugiau ką pasakyti. 

— Žiūrėk, kas čia jam dabar? - paklausė ponia Roza vėdin- 
damasi savo vėduokle, nes daugiau nebuvo ką veikti. 

— Kas jam yra? Reikia pažiūrėti. 

Niekas nežinojo, ar jis numirė, ar tai tik laikinai, nes jis ne- 
rodė jokio ženklo. Mes palaukėm, bet jis užsispyręs nejudėjo. 


Ponia Roza ėmė panikuoti, nes ko mums visai nereikėjo, tai 

policijos, kuri, jeigu jau pradės, tai niekada nebaigs. Ji pasiun- 
tė mane atsivesti kokio žmogaus, kuris ką nors padarytų, bet 
aš puikiai mačiau, kad ponas Jusefas Kadiras visiškai negyvas, 
nes jo veidą užliejo didinga ramybė kaip visiems žmonėms, 
kurie nebeturi ko nerimauti. Įgnybau ponui Jusefui Kadirui ir 
šen, ir ten, prikišau prie lūpų veidrodėlį, bet jis jau nebeturė- 
jo jokių problemų. Moišė, aišku, iškart nusiplovė, nes visada 
mėgdavo likti švarus, o aš nubėgau pakviesti brolių Zaomų, — 
pasakyti jiems, jog pas mus atsirado numirėlis ir jog jį reikia 
išnešti ant laiptų, kad negulėtų numiręs pas mus. Jie atėjo ir 
paguldė jį trečiame aukšte prie pono Šarmeto durų, — tasai, 
būdamas garantuotos kilmės prancūzas, galėjo sau tai leisti. 

Aš vis dėlto nusileidau, atsisėdau prie mirusio pono Jusefo 
Kadiro ir pabuvau truputį, nors mes niekuo negalėjom vienas 
kitam padėti. 

Jo nosis buvo kur kas ilgesnė nei mano, bet nosis metams 
bėgant visada pailgėja. 

Apieškojau jo kišenes norėdamas pažiūrėti, ar neturi ko 
nors atminimui, bet turėjo tik pakelį cigarečių „Gauloises 
bleues“. Viena dar buvo likusi, ir aš ją surūkiau sėdėdamas 
šalia jo, nes visas kitas surūkė jis, ir man šį tą reiškė surūkyti 
paskutinę. 

Aš net kiek paverkiau. Man tai buvo malonu, - tarsi ir aš 
būčiau turėjęs artimą žmogų ir jo netekęs. Paskui išgirdau po- 


licijos sireną ir nudūmiau į viršų, kad neprisišaukčiau bėdos. 


Ponia Roza dar buvo labai susijaudinusi, ir aš nusiraminau 


matydamas ją tokios būklės, o ne anos, kitokios. Mums pasi- 

sekė. Kartais jos užtekdavo tik kelioms valandoms per dieną, 
ir ponas Jusefas Kadiras pataikė laiku. 

Vis dar buvau pritrenktas, kad man staiga ketveriais me- 
tais daugiau, ir nežinojau, kokį dabar nutaisyti veidą, net 
pasižiūrėjau į veidrodį. Tai buvo pats reikšmingiausias įvy- 
kis mano gyvenime, toks vadinamas perversmu. Nebežinojau 
kaip elgtis, — taip visada būna, kai tampi kitu. Žinojau, kad 
nebegaliu galvoti taip kaip anksčiau, bet kol kas bemeilijau 
visai negalvoti. 

— Dieve mano, — teištarė ponia Roza, ir mes pasistengėm 
nebekalbėti apie tai, kas įvyko, kad neskaudintumėm vienas 
kitam širdies. Atsisėdau ant taburetės prie jos kojų ir paėmiau 
jos ranką jausdamas dėkingumą už visa tai, ką ji padarė, kad 
likčiau su ja. Mudu tik ir teturėjom vienas kitą visam pasauly 
ir šiaip ne taip išsilaikėm. Manau, kad jeigu gyveni su kokiu 
nors pabaisa, tai galų gale pradedi jį mylėti ir už tai, kad jis 
pabaisa. Man atrodo, kad didžiausiems pabaisoms labiausiai 
reikia artimo žmogaus, kaip tik su jais ir gali nusišypsoti lai- 
mė. Dabar, kai prisimenu, sakau sau, kad ponia Roza buvo ne 
tokia jau baisi, jos buvo gražios rudos akys kaip kokio šuns, 
tik nereikėjo žiūrėti į ją kaip į moterį, nes čia ji visada pralai- 
mėdavo. 

— Tave tai liūdina, Momo? 

— Visai ne, ponia Roza, aš džiaugiuosi, kad man keturioli- 
ka metų. 

— Taip dar geriau. Be to, tėvas —- buvęs psichinis, tai visai 
ne tai, ko tau reikia, nes kartais tai paveldima. 


— Tikrai, ponia Roza, man nuskilo. 

— O be to, žinai, Aiša turėjo labai daug klientų, sužinok 
dabar kad gudrus, kuris ten tėvas. Tu atsiradai jai dirbant, ji 
visą laiką plušėjo kaip bitelė. 

Paskui nusileidau žemyn ir nupirkau jai pas poną Drisą py- 
ragėlį su šokoladu, ir jinai jį suvalgė. 

Remisija, kaip sako daktaras Kacas, jai truko kelias dienas. 
Dukart per savaitę broliai Zaomai ant vieno iš jų nugaros už- 
nešdavo pas mus daktarą Kacą, kuris negalėjo sau leisti kiek- 
vieną kartą pėdinti į septintą aukštą, kad konstatuotų pakiti- 
mus jos organizme. Nereikia pamiršti, kad, be galvos, ponia 
Roza turėjo ir kitų organų, ir visus juos reikėjo apžiūrėti. Aš 
nenorėdavau likti ten, kol daktaras Kacas apskaičiuos nuosto- 
lius, nusileisdavau į gatvę ir laukdavau. 

Sykį pro šalį ėjo Negras. Jį vadino Negru dėl mažai žinomų 
priežasčių, tikriausiai todėl, kad būtų galima atskirti nuo kitų 
kvartalo juodukų, nes visada vienam kliūva daugiau nei ki- 
tiems. Jis iš visų liesiausias, nešioja katiliuką ir jam penkiolika 
metų, iš kurių mažiausiai penkeri — be ničnieko. Jis kažkada 
turėjo tėvus, kurie patikėjo jį dėdei, tas įpiršo svainei, ta įkišo 
kažkokiam geradariui, o geradaris dingo kaip į vandenį. Bet 
jis nesistūmė, sakė, kad yra kerštingas ir nenori nusileisti šitai 
visuomenei. Kvartale Negras buvo žinomas kaip berniukas- 
pasiuntinukas, nes kainavo mažiau nei telefoninis pokalbis. 
Kartais jis padarydavo šimtą reisų per dieną, bet turėjo net- 
gi savo kampą. Jis iškart pamatė, kad aš nesu savo geriausios 
olimpinės formos, ir pakvietė sužaisti „bebi“ į Bisono gatvės 
bistro. Paklausė manęs, ką darysiu, kai ponia Roza nusibaigs, 


ir aš atsakiau, kad esu numatęs, pas ką apsistosiu. Bet jis su- 

prato, kad skiedžiu. Pasigyriau, kad man ką tik prisidėjo iš- 
kart ketveri metai, ir jis mane pasveikino. Mes truputį pašne- 
kėjom apie tai, kaip pačiam kovoti dėl būvio, kai tau keturio- 
lika ar penkiolika metų ir kai neturi jokio artimo žmogaus. 
Jis žinojo adresiuką, kur galima nueiti, bet pasakė, kad tokie 
dalykai turi patikti, nes kitaip labai jau šlykštu. Jis niekad ne- 
norėtų taip užsidirbti pragyvenimui, nes tai — kekšių amatas. 
Mes surūkėm cigaretę per pusę ir pažaidėm „bebi“, bet paskui 
Negras dar turėjo subėgioti į kelias vietas, o aš ne iš tų, kurie 
klijuojasi. 

Kai parėjau namo, daktaras Kacas dar buvo ten ir bandė 
įkalbėti ponią Rozą gultis į ligoninę. Buvo atėję ir kitų žmo- 
nių: vyriausiasis ponas ZŽaomas, ponas Valumba, kuris tądien 
nedirbo, ir penki jo bičiuliai iš bendrabučio, nes artėjanti mir- 
tis suteikia žmogui reikšmingumo ir jis imamas labiau gerbti. 
Daktaras Kacas melavo išsijuosęs kaip dantistas, kad pakeltų 
nuotaiką, nes geras ūpas irgi labai svarbu. 

— Aa, štai ir mūsų mažasis Momo, kuris atėjo sužinoti, kas 
naujo! Ką gi, naujienos geros, vėžio vis dar nėra, galiu jus nu- 
raminti, cha-cha-cha! 

Visi šypsojosi, o ypač ponas Valumba, kuris buvo geras 
psichologas, ir ponia Roza taip pat buvo patenkinta, nes ir ji 
gyvenime vis dėlto šio to pasiekė. 

— Ber kartais mums būna sunku, nes mūsų vargšė galvelė 
kartais nebeaprūpinama deguonimi, o kadangi mūsų inkstai 
ir širdis jau ne tie kaip anksčiau, tai gal vis dėlto geriau mums 
kurį laiką pagulėti ligoninėje, didelėje baltoje palatoje, kur 
galų gale viskas susitvarkys! 

Nuo daktaro Kaco žodžių mane net šiurpas nukratė. Kvar- 
tale visi žinojo, kad ligoninėje neįmanoma atsikratyti gyveni- 
mo, net kai žmogus kankinasi, ir kad jie jėga verčia tave gy- 
venti, kol dar ne visai supuvai ir yra kur įdurti. Medicina turi 
tarti paskutinį žodį ir kovoti iki galo, kad neleistų pasireikšti 
Dievo valiai. Ponia Roza pasipuošė savo mėlyna suknele ir iš- 
siuvinėtu šalių, dar šio to vertu, ir buvo baisiai patenkinta, 
kad ja domimasi. Ponas Valumba ėmė groti savo muzikos ins- 
trumentu, nes tai buvo sunki minutė, žinot, kai niekas nieko 
niekam negali padėti. Aš irgi šypsojausi, bet širdyje norėjosi 
nudvėsti. Kartais man atrodo, kad gyvenimas visai ne toks, 
koks atrodo, visai visai ne toks, jūs jau patikėkit mano, se- 
nio, patirtim. Paskui jie visi išėjo žąsele ir tylėdami, nes būna 
valandėlių, kai nebėra ką pasakyti. Ponas Valumba sugrojo 
mums dar kelias natas, bet ir tos išėjo su juo. 

Likom su ja vienudu, to aš niekam nelinkėčiau. 

— Girdėjai, Momo. Dabar jau ligoninė. O kas bus su tavim? 

Ėmiau švilpauti — ką gi galėjau atsakyti. 

Pasisukau į ją rengdamasis išdrožti, kas pirmiausia ateis į 
galvą, bet čia man pasisekė, nes kaip tik tuo metu ji atsijungė 
ir išbuvo taip dvi dienas ir tris naktis be sąmonės. Bet jos širdis 
tęsė savo darbą, ir ji buvo taip sakant gyva. 

Daktaro Kaco ar bent kaimynų kviesti nedrįsau, nes bu- 
vau įsitikinęs, kad šįkart mus tikrai išskirs. Prasėdėjau šalia jos 
kiek įmanoma nenuėjus į tualetą ar ko užkąsti. Norėjau būti 
šalia, kai ji grįš, kad būčiau pirmas, ką ji pamatys. Pridėdavau 
ranką prie krūtinės ir jaučiau, kaip plaka širdis nepaisant visų 


mus skiriančių kilogramų. Atėjo Negras, nes manęs niekur 

nebematė, ir ilgai žiūrėjo į ponią Rozą, rūkydamas cigaretę. 
Paskui pasirausė savo kišenėje ir padavė man kortelę. Joje 
buvo parašyta: Nemokamai išvežame senus daiktus, tel. 278 


78 78. Paskui sudavė man per petį ir išėjo. 


Antrą dieną nubėgau pas ponią Lolą, ir ji atėjo pas mus su 
popmuzikos plokštelėmis, kurios klykė iš visos gerklės, ponia 
Lola sakė, kad jos ir mirusį pažadina, bet tai nepadėjo. Tai ir 
buvo ta daržovė, apie kurią daktaras Kacas kalbėjo iš pat pra- 
džių, ir ponia Lola taip susijaudino matydama savo draugužę 
tokios varganos būklės, kad pirmąkart nevažiavo į Bulonės 
mišką, nors dėl to patyrė nuostolių. Čia tai tikras žmogus, ir 
kada nors aš jį aplankysiu. 

Teko palikti senę žydę jos fotelyje. Net ponia Lola, daug 
metų praleidusi ringe, neįstengė jos pakelti. 

Liūdniausia, kai žmonės išeina iš galvos, kad nežinai, kiek 
tai truks. Daktaras Kacas man pasakojo, kad pasaulio rekor- 
das priklauso vienam amerikiečiui — septyniolika metų su 
trupučiu, bet tam reikalingi sekundantai ir specialūs pričtai- 
sai, kurie leidžia lašą po lašo. Baisu buvo pagalvoti, kad ponia 
„Roza gali tapti pasaulio čempione, nes ji ir taip daug vargo 
matė, ir rekordų viršijimas jos nė kiek neviliojo. 

Nedaug pažinojau tokių meilių žmonių kaip ponia Lola. Ji 
visada norėjo turėti vaikų, bet aš jums jau aiškinau, kad ji ne- 
buvo tam pritaikyta kaip ir dauguma transvestitų, kurie šiuo 
klausimu neatitinka gamtos įstatymų. Ji pažadėjo rūpintis 
manimi, pasisodino ant kelių ir ėmė dainuoti senegalietiškas 


lopšines. Prancūzijoje taip pat yra lopšinių, bet aš jų niekad 

negirdėjau, nes niekada nebuvau žinduklis, turėjau kitų rū- 
pesčių. Aš atsiprašiau, man jau buvo keturiolika ir negalima 
buvo žaisti su manim „mamytės ir dukrytės“, - kvailai atrodė. 
Paskui ji nuėjo ruoštis į darbą, o ponas Valumba išstatė aplink 
ponią Roza sargybinius iš savo genties, ir jie net iškepė visą 
aviną, kurį mes surijom kaip piknike, susėdę aplink senę ant 
grindų. Buvo puiku, atrodė, kad esi gamtoje. 

Mes pabandėm pavalgydinti ponią Rozą, sukramtydami 
už ją mėsą, bet ji sėdėjo su kyšančiais iš burnos mėsos gabalais 
įsistebeilijusi į mus savo geromis žydiškomis akimis. Pagaliau 
tai buvo nesvarbu, nes ji turėjo pakankamai riebalų išmaitinti 
savo ir net visą pono Valumbos gentį. Bet tie laikai praėjo, jie 
nebevalgo žmonių. Galiausiai, kadangi viešpatavo gera nuotai- 
ka ir jie išgėrė palmių vyno, visi ėmė groti ir šokti aplink ponią 
Rozą. Kaimynai nesiskundė dėl triukšmo, nes jie ne iš tų žmo- 
nių, kurie skundžiasi, be to, nė vienas iš jų neturėjo tvarkingų 
dokumentų. Ponas Valumba truputį pagirdė ponią Rozą pal- 
mių vynu, kuris pardavinėjamas Bisono gatvėje, pono Somgo 
krautuvėlėje kartu su kolos riešutais, be jų irgi neapsieisi, ypač 
per vestuves. Palmių vynas turėjo išeiti į gera poniai Rozai, 
nes jis muša į galvą ir atveria kelius kraujotakai, bet tai visiš- 
kai nepadėjo, ji tik truputį paraudo. Ponas Valumba pasakė, 
kad svarbiausia kuo daugiau mušti tamtamą, kad atitolintum 
mirtį, kuri jau, matyt, artinasi ir kuri paniškai bijo tamtamų 
turėdama tam savų priežasčių. Tamtamai = tai tokie maži bū- 
gneliai, kuriuos būgnija rankomis, ir tai truko visą naktį. 

Kitą dieną jau buvau įsitikinęs, kad ponia Roza nutarė vir- 


šyti pasaulio rekordą ir kad mes neišvengsim ligoninės, kur 

jie padarys viską, ką tik galės. .Išėjau iš namų ir slankiojau 
gatvėmis galvodamas apie Dievą ir kitus panašius dalykus, nes 
norėjosi išeiti dar toliau. 

Iš pradžių patraukiau į Pontjė gatvę, į tą salę, kur jie gali 
atsukti pasaulį atgal. Taip pat man norėjosi pamatyti tą švie- 
siaplaukę merginą, kuri gaiviai kvepia, apie ją aš jums, rodos, 
pasakojau, jos vardas Nadina ar kaip ten. Gal tai buvo ir nela- 
bai gražu ponios Rozos atžvilgiu, bet ką padarysi. Viduj buvo 
taip tuščia, kad net nejaučiau tų ketverių metų, kuriuos išlo- 
šiau, dar nespėjau prie jų priprasti. 

Tai va, jūs nepatikėsit, bet ji manęs laukė toje salėje, nors aš 
ne iš tų, kurių laukiama. Bet ji buvo ten, ir aš beveik pajutau 
skonį vanilinių ledų, kuriuos ji man tada užsakė. 

Ji nematė, kaip įėjau, kaip tik kalbėjo į mikrofoną meilius 
žodžius, o tai visada užima kvapą. Ekrane moteris judino lū- 
pas, bet už ją kalbėjo kita, manoji. Ji davė jai balsą. Štai tokia 
technika. 

Įlindau į kampą ir ėmiau laukti. Jaučiausi toks vienišas, 
kad būčiau apsižliumbęs, jei nebūčiau buvęs ketveriais metais 
vyresnis. Užsidegė šviesa, ir mergina mane pamatė. Salėje ne- 
buvo labai šviesu, bet ji iškart mane pažino, ir aš čia pratrūkau 
nebegalėdamas susilaikyti. 

— Muchamedai! 

Ji pribėgo prie manęs tarsi aš jai būčiau kažkas ir apkabino 
per pečius. Kiti išpūtė akis, nes vardas juk arabiškas. 

— Muchamedai! Kas yra? Ko tu verki? Muchamedai! 

Man nelabai patiko, kad ji mane vadina Muchamedu, nes 


tai kur kas ilgiau nei Momo, bet ką padarysi. 

— Muchamedai! Atsakyk man! Kas atsitiko? 

Patys pagalvokit, tarsi taip lengva būtų pasakyti. Nebuvo 
net nuo ko pradėti. Giliai įkvėpiau. 

— Atsitiko... nieko neatsitiko. 

— Klausyk, aš baigiau darbą, važiuojam pas mane ir viską 
papasakosi. 

Ji nubėgo lietpalčio, ir mes išvažiavom jos mašina. Kart- 
kartėmis atsisukdavo man nusišypsoti. Ji taip skaniai kvepėjo, 
tiesiog negalėjai patikėt. Ji matė, kad aš ne geriausios olimpi- 
nės formos, net ėmiau žagsėti, bet nieko nesakė, nes ką tai pa- 
dės, tik kartais degant raudonai šviesai paliesdavo delnu mano 
skruostą, nuo to tokiais atvejais visada palengvėja. Atvažiavo- 
me į jos namus Sent Onorė gatvėje, ir ji įsuko į kiemą. 

Užlipom pas ją, o ten besąs kažkoks tipas, nepažįstamas. 
Aukštas, ilgaplaukis ir akiniuotas. Tylėdamas paspaudė man 
ranką tarsi tai būtų pats natūraliausias dalykas. Jis buvo visai 
jaunas, vos du ar tris kartus už mane vyresnis. Apsidairiau 
tikėdamasis išvysti du baltaplaukius berniūkščius, kuriuos jie 
jau turėjo, ir išgirsti, kad aš Čia nereikalingas, bet buvo tik šuo, 
ir tas nepiktas. 

Jie ėmė kalbėtis man nesuprantama anglų kalba, paskui 
pavaišino arbata su sumuštiniais, kurie buvo liuksiški, ir aš 
ėmiau kirsti net ausys linko. Jie palaukė, kol prisprogsiu, tarsi 
to ir būtumėm susirinkę, o paskui tas tipas mane užkalbino — 
norėjo sužinoti, ar man jau geriau, ir aš mėginau irgi kažką 
atsakyti, bet manyje tiek visko prisikaupė, kad net nebeįsten- 
giau kvėpuoti, mane pjovė žagsulys ir astma kaip ponią Rozą, 


nes astma užkrečiama. 

Taip išsėdėjau pusę valandos nebylus kaip žydiškas karpis, 
vis žagsėdamas, ir tas tipas pasakė, kad man šokas, man ma- 
lonu buvo tai girdėti, nes tas juos, rodos, sudomino. Paskui at- 
sistojau ir pareiškiau, kad privalau grįžti, nes yra vienas senas 
apleistas žmogus, kuriam aš reikalingas, bet mergina, vardu 
Nadina, nuėjo į virtuvę ir grįžo su vaniliniais ledais, kurie yra 
pats skaniausias dalykas, kokį tik man teko valgyti per visą 
savo sumautą gyvenimą, — žinau ką sakau. 

Paskui truputį paplepėjom, nes pasijutau geriau. Kai jiems 
paaiškinau, kad tas žmogus — tai sena apleista žydė, kuri nu- 
sprendė sumušti visus pasaulio rekordus, ir išdėjau viską, ką 
daktaras Kacas man pasakojo apie daržoves, jie persimetė žo- 
džiais, kuriuos jau buvau girdėjęs — suvaikėjimas ir smegenų 
sklerozė, — ir aš buvau patenkintas, nes kalbėjau apie ponią 
Rozą, o man tai visada malonu. Paaiškinau jiems, kad ponia 
Roza — tai buvusi kekšė, kuri grįžo po deportacijos iš žydų 
bendrabučio Vokierijoje ir atidarė pogrindinį pensioną kekšių 
vaikams, mat kekšes galima šantažuoti prostitucijos įstatymų 
pažeidimu ir už tai gresiančiu motinystės teisių atėmimu, ir jos 
priverstos slėpti savo vaikus, nes visada atsiras niekšų kaimy- 
nų, kurie įskųs tave vaikų namams. Nežinau, kodėl man staiga 
palengvėjo, kai jiems papasakojau. Patogiai sėdėjau fotelyje, o 
tas tipas netgi davė man cigaretę ir pridegė savo žiebtuvėliu, ir 
klausėsi manęs taip, tarsi aš kažką reikščiau. Negražbyliauju, 
iš tiesų dariau jiems įspūdį. Taip įsikarščiavau, kad negalėjau 
sustoti, man taip norėjosi išsakyti viską, bet tai, aiškus reika- 
las, buvo neįmanoma, nes aš ne ponas Viktoras Hugo, aš kol 


kas iki jo nepriaugau. Iš manęs liejosi apie viską po truputį, 

nes vis griebiausi už pirmo pasitaikiusio šiaudelio, pasakojau 
tai apie apleistą ponią Rozą, tai apie tėvą, kuris užmušė mano 
motiną, nes buvo psichinis, bet turiu pasakyti, kad aš iki šiol 
nežinau, kur tai prasideda ir kur baigiasi, - mano galva, tai tik 
tęsiasi ir tęsiasi. Mano motina buvo vardu Aiša ir kovojo dėl 
būvio ant šaligatvio ir turėdavo iki dvidešimties klientų per 
dieną, kol jis ją užmušė beprotybės pagautas, bet tai visai ne- 
reiškia, kad aš tai paveldėjau, ponas Jusefas Kadiras negalėjo 
prisiekti, kad jis mano tėvas. Ponios Nadinos draugelis vadi- 
nosi Ramonas ir man pasakė, kad jis truputį gydytojas ir kad 
nelabai tiki paveldėjimais ir kad aš neturėčiau teikti tam reikš- 
mės. Jis pridegė man užgesusią cigaretę ir pasakė, kad būti 
kekšės vaiku netgi geriau, nes gali išsirinkti kokį nori tėvą, 
niekas tavęs nevaržo. Jis pasakė man, kad būna daug tokių 
atsitiktinių gimimų, kurie paskui išeina į gera ir išauga tikri 
vyrai. Aš atsakiau — žinoma, jei jau esi, tai kur dingsi nebuvęs, 
čia tau ne ponios Nadinos dubliažo salė, kur viską galima at- 
sukti atgal ir grįžti net į motinos pilvą, bet šlykščiausia, kad 
draudžiama atsikratyti senais žmonėmis, tokiais kaip ponia 
Roza, kuriems tas gyvenimas jau stovi skersai gerklės. Man iš 
tikrųjų palengvėjo jiems pasakojant, nes atrodė, kad išsisakius 
ant širdies liko mažiau. Tas tipas, kuris vadinosi Ramonas ir 
iš veido buvo visai nieko sau, vis krapštėsi su savo pypke, bet 
puikiai mačiau, kad jį dominu aš. Tik bijojau, kad Nadina 
nepaliktų mūsų vienų, nes tas dėmesys nebebūtų buvęs toks 
mielas. Jos šypsena buvo skirta vien tik man. Kai papasakojau 
jiems, kaip man staiga sukako keturiolika metų, nors ką tik 


prieš tai buvo dešimt, tai užsidirbau dar vieną tašką, — taip jie 

susidomėjo. Jau nebegalėjau sustoti, nes dominau juos baisiau- 
siai. Pasistengiau sudominti juos dar labiau, kad jie pajustų, 
jog klausydami manęs neleidžia laiko veltui. 

— Anądien mano tėvas atėjo manęs pasiimti, jis buvo atida- 
vęs mane į ponios Rozos pensioną prieš tai, kai užmušė mano 
motiną ir jį pripažino psichiniu. Jis turėjo ir kitų kekšių, ku- 
rios jam dirbo, bet užmušė mano motiną, nes jai teikė pir- 
menybę. Jis atėjo reikalauti manęs, kai jį paleido, bet ponia 
Roza ir žinot nieko nenorėjo, nes anoks čia gerumas turėti 
tėvą psichinį, tai gali būti paveldima. Ir pasakė jam, kad jo 
sūnus Moišė, žydas. Tiesa, ir arabai turi savų Moišių, betgi tie 
ne žydai. Tik, suprantat, ponas Jusefas Kadiras buvo arabas 
ir musulmonas ir, kai jam grąžino sūnų žydą, jis padarė iš to 
tragediją ir numirė... 

Daktaras Ramonas taip pat įdėmiai klausėsi, bet didžiausią 
malonumą man teikė ponia Nadina. 

— „Ponia Roza — pati klaikiausia ir vienišiausia moteris pa- 
saulyje, gerai dar, kad aš pasipainiojau, nes niekas jos nepasi- 
gestų. Aš nesuprantu, kodėl vieni turi visko: klaikią išvaizdą, 
senatvę, neturtą, ligų, o kiti ničnieko neturi. Tai neteisinga. 
Vienas mano draugas, jis policijos viršininkas, turi pačias stip- 
: riausias pasaulyje ginkluotąsias pajėgas, jis visais atžvilgiais sti- 
priausias, tai pats didysis faras, kokį jūs tik galit įsivaizduoti. 
Jis toks stiprus, kad gali padaryti ką tik nori, kaip karalius. Kai 
abu žygiuojam gatve, jis apkabina mane per pečius, kad visi 
matytų, jog jis man kaip tėvas. O kai buvau mažas, turėjau 
liūtę, kuri ateidavo naktimis palaižyti man veido. Man buvo 


tik dešimt metų, ir aš prisigalvodavau visokių nesąmonių, o 

mokykloje pasakė, kad aš trenktas, nes jie nežinojo, kad man 
ketveriais metais daugiau, tada dar nebuvau datuotas, tai buvo 
prieš ateinant ponui Jusefui Kadirui ir apsiskelbiant mano tėvu 
su tai patvirtinančiu rašteliu. Ponas Chamilis, garsus kilimų 
pirklys, išmokė mane visko, ką aš žinau, o dabar jis apako. 
Ponas Chamilis visada nešiojasi pono Viktoro Hugo knygą, 
ir kai būsiu didelis, aš irgi parašysiu vargdienius, nes tokie da- 
lykai rašomi, kai yra ką pasakyti. Ponia Roza baiminasi, kad 
mane ištiks beprotybės priepuolis arba kad pridarysiu nema- 
lonumų perpjaudamas jai gerklę, nes įtaria mane paveldėjimu. 
Bet parodykit man nors vieną kekšės vaiką, kuris galėtų pa- 
sakyti, kas jo tėvas, be to, aš niekada neužmušinėsiu žmonių, 
nes jie ne tam skirti. Kai užaugsiu, turėsiu savo dispozicijoje 
visas ginkluotąsias pajėgas ir man niekada nebus baisu. Gaila, 
jog gyvenimo negalima atsukti atgal kaip jūsų dubliažo salėje, 
kad ponia Roza būtų jauna ir graži ir būtų miela malonu į ją 
žiūrėti. Kartais galvoju, kad reikėtų išvažiuoti su cirku, kur 
turiu draugų klounų, bet negaliu taip pasielgti ir pasiųsti visų 
po velnių, kol senė žydė dar gyva, nes privalau ja rūpintis... 
Aš vis labiau karščiavausi ir negalėjau nustoti šnekėjęs, nes 
bijojau, kad jie manęs nebeklausys. Daktaras Ramonas - toks 
jo vardas — žiūrėjo pro akinius įsmeigęs į mane akis, o vienu 
metu jis net pakilo ir įjungė magnetofoną, kad geriau mane 
girdėtų, ir aš pasijutau dar reikšmingesnis, tai buvo tiesiog ne- 
įtikėtina. Ant jo galvos buvo visa kupeta plaukų. Pirmąkart 
atkreipiau į save dėmesį ir mane netgi įrašinėjo į magnetofo- 
ną. Aš iki šiolei nežinau, ką reikia daryti, kad būtum vertas 


dėmesio, užmušti ką nors, paimti įkaitus ar ką, nežinau. Ech, 

prisiekiu jums, pasaulyje taip trūksta dėmesio, kad esi privers- 
tas pasirinkti, kaip per atostogas, kai negali važiuoti iškart ir 
į kalnus, ir prie jūros. Tenka nuspręsti, į ką vis dėlto atkreipti 
dėmesį, o žmonės visada griebiasi to, kas ryškiausia ir bran- 
giausiai kainuoja, pavyzdžiui, nacių arba Vietnamo. Todėl 
sena žydė septintame aukšte be lifto, ir taip daug iškentėjusi 
praeity, kad dar ja domėtųsi, tai visai ne tas, ką galima būtų 
dėti į pirmą puslapį, kur jau ten. Žmonėms reikia milijonų, 
kad juos sudomintum, ir negalima ant jų už tai pykti, nes 
mažesnis mažiau ir kainuoja... 

Išsidrėbiau fotelyje ir rėžiau kalbą kaip karalius, ir juokin- 
giausia, kad jie klausėsi manęs tarsi niekada nieko panašaus 
nebūtų girdėję. Bet aš pasakojau daugiau daktarui Ramonui, 
nes mergina, man atrodė, nelabai norėjo klausyti, kartais ji 
net mėgindavo užsikimšti ausis. Mane tai juokino, nes, ką pa- 
darysi, gyventi juk reikia. 

Daktaras Ramonas paklausė, ką turėjau galvoje kalbėdamas 
apie apleistą žmogų, ir aš jam atsakiau, kad tai kai neturi nieko 
artimo. Paskui jis norėjo sužinoti, kaip mes vertėmės, kai kekšės 
nebepalikdavo vaikų pensione, bet iškart jį nuraminau ir pasa- 
kiau, kad vyrui garbė — šventas dalykas, ponia Roza man tai pa- 
aiškino dar tada, kai aš net nežinojau, kas ir kaip. Aš nekovoju 
dėl būvio užpakaliu, jis gali būti ramus. Tiesa, mes turim vieną 
draugužę, ponią Lolą, kuri kovoja Bulonės miške ir kuri mums 
labai padeda. Jei visi būtų tokie kaip ji, pasaulis būtų visiškai 
kitoks ir nelaimių būtų kur kas mažiau. Ji prieš tapdama trans- 
vestitu buvo Senegalo bokso čempionas ir uždirba pakankamai 


pinigų, galėtų išlaikyti šeimą, jei tik gamta tam nesipriešintų. 


I54 


Gyvenimas dar prieš akis 


Iš to, kaip jie klausėsi, supratau, kad prie gyvenimo jie ne- 
pratę, ir papasakojau jiems, kaip aš dirbu suteleriu Baltojoje 
gatvėje, kad susižerčiau smulkių. Man iki šiol sunku sakyti 
„suteneris“, o ne „suteleris“ kaip švepluodavau, — pripratau. 
Kartais daktaras Ramonas pasakydavo savo draugei keletą žo- 
džių apie politiką, bet aš nelabai supratau, nes politika — ne 
jaunimo reikalas. 

Nežinau, ko tik jiems nepripasakojau, ir man vis norėjosi 
kalbėti toliau, tiek man dar liko dalykų, kuriuos reikėjo iš- 
lieti lauk. 

Bet pailsau, ir man net pradėjo rodytis žydrasis klounas 
merkiantis akį, kaip dažnai būdavo, kai užsinorėdavau miego, 
ir pabūgau, kad ir jie jo nepamatytų ir nepagalvotų, kad aš 
koks trenktas ar panašiai. Vos beapverčiau liežuvį, jie suprato, 
kad nusivariau, ir pasakė, kad galiu pernakvoti pas juos, bet aš 
jiems paaiškinau, kad turiu eiti pasirūpinti ponia Roza, kuri 
greit mirs, o tada žiūrėsim. Jie man dar davė popieriuką su 
savo pavarde ir adresu, ir Nadina pasakė, kad nuveš mane su 
mašina ir daktaras važiuos su manim užmesti akies į ponią 
Rozą, - gal galės ką nors padaryti. Aš neįsivaizdavau, ką dar 
būtų buvę galima padaryti poniai Rozai po viso to, kas jai jau 
buvo padaryta, bet sutikau grįžti namo su mašina. Tik čia 
atsitiko vienas juokingas dalykas. 

Mes ruošėmės išeiti, kai kažkas paskambino į duris pen- 
kis kartus iš eilės, ir kai ponia Nadina atidarė, pamačiau abu 
vaikus, kuriuos jau pažinojau ir kurių čia buvo namai, nieko 
nepadarysi. Tai buvo jos vaikai, jie grįžo iš mokyklos ar iš kaž- 


kur. Sviesūs ir išsičiustiję, kaip galėtum tik svajot, su tokiais 

rūbeliais, kurių net negali nukniaukti, nes jų nėra savitarnos 
parduotuvėse, tik prabangiose parduotuvėse, ir reikia prasigau- 
ti pro pardavėjas, kad prie jų prisikastum. Jie iškart įsispitrino 
į mane kaip į kokį šūdvežį. Buvau apsirengęs kaip paskutinis 
driskius, aš tai iškart pajutau. Mano kepurė amžinai stovėjo 
piestu, nes turiu labai daug plaukų, o paltpalaikis siekė kulnis. 
Kai vagi skudurus, nesimatuoji, nes nėr kada. Ką gi, jie nieko 
nepasakė, bet mes buvom aiškiai ne iš to paties molio drėbti. 

Aš niekad nemačiau tokių šviesiaplaukių berniūkščių kaip 
tie du. Ir prisiekiu jums, jais nelabai tesinaudojo, jie buvo visai 
kaip nauji. Jie tikrai buvo visai kito lizdo paukščiai. 

— Ateikit, aš jus supažindinsiu su mūsų nauju draugu Mu- 
chamedu, — pasakė jiems mama. 

Nevertėjo jai sakyti „su Muchamedu“, geriau būtų pasa- 
kiusi „Momo“. Prancūzijoje „Muchamedas“ — tas pats kas 
„arabų šiknius“, o kai man taip sako, siutas ima. Man visai ne 
gėda būti arabu, atvirkščiai, bet Prancūzijoje Muchamedas — 
tai reiškia kiemsargis arba juodadarbis. Tai net ne tas pats, kas 
alžyrietis. O be to, Muchamedas — juokingai skamba. Kaip 
prancūziškai Jėzus Kristus — tik žmonėms juokinti. 

Abu berniūkščiai iškart prie manęs priėjo. Jaunesnysis — 
"jam buvo kokie šešeri septyneri metai, nes kitas atrodė kokių 
dešimties, — apžiūrėjo mane taip, tarsi gyvenime nieko pana- 
šaus nebūtų matęs, o paskui pasakė: 

— O kodėl jis taip apsirengęs? 

Aš atėjau ne tam, kad mane įžeidinėtų. Puikiai žinojau, 
kad aš ne namie. O čia antras dar labiau išsprogino akis ir 


paklausė manęs: 

— Tu arabas? 

Velniai griebtų, aš niekam neleisiu vadinti savęs arabu. Bet 
ardytis nebuvo prasmės, aš nei pavydėjau, nei ką, bet šita vieta 
buvo ne man, be to, ji jau buvo užimta, ir nieko čia nepada- 
rysi. Man įstrigo gerklėj kažkoks velnias, nurijau jį, o paskui 
nėriau pro duris ir nukūriau. 

Mes ne iš to paties molio drėbti, ką čia bepridėsi. 

Sustojau prie kino, bet ėjo filmas, draudžiamas nepilname- 
čiams. Net juokinga, kai pagalvoji apie dalykus, kurie drau- 
džiami nepilnamečiams, ir apie tuos, kurie jiems leidžiami. 

Kasininkė pamatė, kad apžiūrinėju reklamines nuotraukas, 
ir užstaugė, kad dingčiau, saugodama mano jaunystę. Idiotė. 
Užpjovė mane tie jų draudimai, aš pasikėliau paltą, parodžiau 
jai užpakalį ir nubėgau, nes linksmintis buvo ne laikas. 

Perėjau per Monmartrą, kur vien sekso prekių parduotu- 
vės, bet jos taip pat saugomos, be to, kam man tie triukai, aš 
ir pats užsidegu, kai to noriu. Sekso prekių parduotuvės — tai 
seniams, kuriems patiems nebeišdega. 

Tą dieną, kai mano motina nepasidarė aborto, buvo įvyk- 
dytas sunkiausias nusikaltimas žmonijai. Poniai Rozai tie 
žodžiai nuo lūpų nenueidavo, ji buvo išsilavinusi ir mokiusis 
mokykloje. 

Gyvenimas nusišypso ne kiekvienam. 

Eidamas namo niekur daugiau nesustojau, troškau tik vie- 
no: atsisėsti šalia ponios Rozos, nes mudu abu bent jau buvom 
iš to paties mėšlo. 

Kai grįžau, prie namų pamačiau greitąją ir pamaniau: jau 


po viskam, aš nieko nebeturiu, bet ji atvažiavo ne pas ponią 

Rozą, o pas kažką kitą, kas jau numirė. Man taip palengvėjo, 
kad būčiau apsibliovęs, jei ne tie ketveri metai viršaus. O aš 
jau pamaniau, kad likau visai vienas. Palaikai buvo pono Bua- 
fa. Ponas Buafa — tai toks gyventojas, apie kurį jums nepasa- 
kojau, nes apie jį ir pasakoti nebuvo ko, jis retai pasirodydavo. 
Jam su širdim buvo kažkoks velnias, ir vyriausiasis Zaomas, 
kuris stovėjo lauke, man pasakė, kad niekas nepastebėjo, kaip 
jis numirė, nes jis nebuvo užsisakęs laikraščių. Dar niekada 
taip nesidžiaugiau matydamas jį mirusį, — taip sakau ne blogo 
jam linkėdamas, tik norėdamas gero poniai Rozai: šįkart jai 
pasisekė. 

Užbėgau į viršų, durys buvo atdaros, pono Valumbos drau- 
gai išėjo, bet šviesą paliko, kad ponia Roza geriau matytųsi. Ji 
buvo išsidrėbusi savo fotelyje, ir jūs galite įsivaizduoti mano 
džiaugsmą, kai pamačiau, kad jos veidu teka ašaros, nes tai 
reiškė, kad ji gyva. Ji netgi kūkčiojo. 

— Momo... Momo... Momo... — tai buvo viskas, ką ji įsten- 
gė pasakyti, bet man užteko ir to. 

Pribėgau ir apkabinau ją. Ji kvepėjo nekaip, nes buvo apsi- 
dirbusi, juk atsikelti viena negalėjo. Aš ją dar stipriau apkabi- 
nau: nenorėjau, kad pagalvotų, jog šlykščiuosi. 

— Momo... Momo... 

— Taip, ponia Roza, čia aš, jūs visada galit manim pasikliauti. 

— Momo... Aš girdėjau... Jie iškvietė greitąją... Jie tuoj ateis... 

— Tai ne pas jus, ponia Roza, o pas poną Buatfa, jis jau nu- 
mirė. 

— Aš bijau... 


— Žinau, ponia Roza, vadinasi, jūs dar gyva. 

— Greitoji... 

Jai buvo sunku kalbėti, nes žodžiams, kad išeitų lauk, rei- 
kia raumenų, o jos raumenys buvo visi susidėvėję. 

— Tai ne pas jus. Apie jus jie ir žinot nežino, kad jūs čia, 
prisiekiu jums Pranašu. Chbairem. 

— Jie tuoj ateis, Momo.... 

— Ne dabar, ponia Roza. Jūsų dar neįskundė. Jūs visai 
gyva, nes apsidirba tiktai gyvi. 

Ji, atrodo, truputį nusiramino. 

Aš žiūrėjau jai į akis, kad nematyčiau viso kito. Jūs nepati- 
kėsit, bet šitos senos žydės akys buvo neapsakomo grožio. Kaip 
pono Chamilio kilimai, apie kuriuos jis sakydavo: „Štai neapsa- 
komo grožio kilimai.“ Ponas Chamilis mano, kad pasauly nieko 
nėr gražiau už gražų kilimą, nes pats Alachas sėdi ant jo. Bet Ala- 
chas — virš mūsų, todėl manau, kad sėdi jis ant mėšlo krūvos. 

— Iš tikrųjų smirdi. 

— Vadinas, jūsų variklis dar veikia. 

— Inš Alach, - pasakė ponia Roza. — Greitai mirsiu. 

— Inš Alach, ponia Roza. 

— Aš džiaugiuosi, kad mirsiu, Momo. 

— Mes visi džiaugiamės dėl jūsų, ponia Roza. Visi čia jūsų 
draugai. Visi nori jums gero. 

— Negalima jiems leisti paguldyti mane į ligoninę, Momo. 
Nieku gyvu negalima. 

— Galite būti rami, ponia Roza. 

— Jie mane vers gyventi ligoninėje, Momo. Tam jie turi 
įstatymus. Tai tikras Niurnbergas. Tiesa, tu apie jį nežinai, esi 


dar labai mažas. 

— Aš niekada niekam nebuvau per mažas, ponia Roza. 

— Daktaras Kacas apskųs mane ligoninei, ir jie atvažiuos 
manęs paimti. 

Aš nieko neatsakiau. Jei jau žydai pradės išdavinėti vienas 
kirą, tai aš čia nesikišiu. Nusispjaut man ant tų žydų, jie žmo- 
nės kaip ir visi. 

— Ligoninėje jie man neleis atsikratyti savimi. 

Aš tylėjau. Laikiau ją už rankos. Taip nors nemelavau. 

— Kiek laiko jie vertė kankintis tą pasaulio čempioną iš 
Amerikos? 

Apsimečiau kvaileliu. 

— Kokį čempioną? 

— Iš Amerikos. Aš girdėjau, tu apie jį pasakojai ponui Va- 
lumbai. 

Velnias. 

— Ponia Roza, Amerikoje visi pasaulio rekordininkai, jie 
klasiški sportininkai. Prancūzijoje, Marselio „Olimpike“ — 
vieni užsieniečiai. Ten yra net brazilų ar ko ten dar. Jūsų jie 
neims. Į ligoninę, noriu pasakyti. 

— Prisiek man... 

— Kol aš čia, ligoninė tiek jus ir tematys, ponia Roza. 

Ji beveik nusišypsojo. Tarp mūsų kalbant, nuo to ji nepa- 
sidarė gražesnė, atvirkščiai, nes tai išryškino visa kita aplink. 
Ko jai labiausiai trūko, tai plaukų. Tuo metu ant jos galvos 
buvo gal trisdešimt plaukų. 

— Ponia Roza, kodėl jūs melavote? 

Ji, atrodo, nuoširdžiai nustebo. 


— Aš? Aš tau melavau? 

— Kodėl jūs sakėt, kad man dešimt metų, kai iš tiesų ketu- 
riolika? 

Jūs nepatikėsit, bet ji truputį paraudo. 

— Aš bijojau, kad tu mane paliksi, Momo, todėl truputį ir 
sumažinau tave. Tu visada buvai mano mažytis vyras. Nieko 
kito aš niekada iš tikrųjų nemylėjau. Todėl skaičiavau metus 
ir bijojau. Nenorėjau, kad tu užaugtum per greitai. Atleisk 
man. 

Tuokart aš ją pabučiavau ir, nepaleisdamas jos rankos iš sa- 
vosios, kita apkabinau per pečius tarsi ji būtų moteris. Paskui 
atėjo ponia Lola su vyriausiuoju Zaomu ir mes ją pakelėm, 
nurengėm, patiesėm ant žemės ir apiplovėm. Ponia Lola ap- 
šlakstė ją visur kvepalais, mes jai uždėjom peruką, apvilkom 


kimono, paguldėm į švarią lovą, ir į tai gražu buvo žiūrėt. 


Ponia Roza vis labiau gedo, ir aš negaliu jums apsakyt, kaip tai 
neteisinga, kai gyveni tik tam, kad kankintumeis. Jos organiz- 
mas jau buvo visai niekam tikęs, ir išklerdavo jei ne viena, tai 
kita. Visada užpuldinėjami nebepajėgiantys apsiginti seniai, 
tai lengviausia, ir ponia Roza tapo recidyvizmo auka. Visos 
jos sudedamosios dalys buvo blogos: širdis, kepenys, inkstai, 
bronchai, — nė viena nebuvo geros kokybės. Namie likom tik 
mudu, o aplink, be ponios Lolos, nebuvo nieko. Kiekvieną 
rytą aš versdavau ponią Roza vaikščioti, kad ji prasimankš- 
tintų, ir ji kėblindavo nuo durų prie lango ir atgal atsirėmu- 
si į mano petį, kad visai neapkiaustų. Pasivaikščiojimų metu 
uždėdavau jai žydišką plokštelę, kuri jai labai patiko ir kuri 
buvo ne tokia liūdna kaip kitos. Visos žydų plokštelės liūdnos, 

velnias žino kodėl. Toks jų folkloras. Ponia Roza dažnai saky- 
davo, kad visos jos nelaimės kyla iš žydų, ir jei ji nebūtų buvus 
žydė, tai nebūtų patyrus nė dešimtosios dalies tų vargų, kurie 
jai teko. 

Ponas Šarmetas atsiuntė laidotuvių vainiką, nes nežinojo, 
kad numirė ponas Buafa, jis manė, kad tai ponia Roza, kaip ir 
visi jai to gero linkėjo, ir ponia Roza apsidžiaugė, nes tai teikė 
vilčių, kad tuoj galas, be to, tai buvo pirmas kartas, kai jai 
atsiuntė gėlių į namus. 

Pono Valumbos gentainiai prinešė bananų, viščiukų, man- 
go vaisių ir ryžių kaip pas juos įprasta, kai šeimoje laukiama 
džiaugsmingo įvykio. Visi tikino ponią Rozą, kad jau greit 
viskas baigsis, ir jau buvo nebe taip baisu. Atėjo tėvas Andrė, 
katalikų klebonas, kuris lankydavo Bisono gatvės afrikiečių 
bendrabučius, bet atėjo ne kaip klebonas, o šiaip sau. Jis nepa- 
taikavo poniai Rozai ir elgėsi labai korektiškai. Mes jam irgi 
nieko nesakėm, nes jūs gi žinot, kaip su tuo Dievu būna. Jis 
išdarinėja ką nori, nes Jo valia, Jo ir galia. 

Tėvas Andrė jau miręs nuo širdies smūgio, bet manau, kad 
tai ne jo nuopelnas, čia pasistengė kiti. Aš jums anksčiau apie 
jį nepasakojau, nes mudu su ponia Roza ne visai jam priklau- 
sėm. Jį pasiuntė į Belvilį rūpintis darbininkais katalikais iš 
Afrikos, o mes nebuvom nei tie, nei anie. 

Jis buvo labai geras ir visada atrodė truputį kaltas tarsi ži- 
notų, kad jį yra kuo apkaltinti. Aš apie jį užsimenu, nes tai 
buvo šaunus žmogus ir, kai mirė, paliko man gerą atminimą. 

Iš tėvo Andrė elgesio buvo matyti, kad jis dar truputį pa- 


bus čia, ir aš nusileidau į gatvę sužinoti, kaip baigėsi viena 

neseniai įvykusi nešvari istorija. Chebra vietoj heroino pa- 
prastai sako „šūdas“, ir vienas aštuonerių metų asilas nugir- 
do, kad vyresni stumiasi šūdą ir kad tai baisus kaifas, prišiko 
ant laikraščio, susileido į veną manydamas, kad dabar jau 
numirs iš laimės, ir numirė. Už tai net susėmė Machutą ir 
dar du jo draugelius, kam jį neteisingai informavo. Bet aš 
manau, kad jie visai neprivalėjo mokyti aštuonmečio vaikiš- 
čio teisingai stumtis. 

Kai grįžau, namie šalia tėvo Andrė radau rabiną iš Šomo 
gatvės, kuri yra šalia pono Rubeno bakalėjos krautuvės. Jis, 
aišku, suuodė, kad aplink ponią Rozą sukiojasi katalikų kle- 
bonas, ir išsigando, kad ta nenumirtų krikščioniškai. Jis pas 
mus niekada nė kojos nekėlė, nes pažinojo ponią Rozą nuo 
tų laikų, kai ji buvo šliundra. Nei tėvas Andrė, nei rabinas, 
kurio vardas buvo kitoks, jau ir neatsimenu koks, nenorėjo 
trauktis, sėdėjo kiekvienas įsikibęs savo kėdės šalia ponios 
Rozos lovos. Jie netgi šnektelėjo apie Vietnamo karą, nes tai 
neutrali tema. 

Ponia Roza gerai praleido naktį, o aš taip ir neįstengiau 
užmigti ir gulėjau tamsoje atmerktomis akimis mėgindamas 
galvoti apie ką nors kita, bet visiškai neįsivaizdavau, kas tai 
galėtų būti. 

Ryte eilinį kartą apžiūrėti ponios Rozos atėjo daktaras Ka- 
cas, ir šį sykį, kai išėjo ant laiptų, aš iškart pajutau, kad nelai- 
mė tuoj tuoj pasibels į mūsų duris. 

— Ją reikia pervežti į ligoninę. Negalima jai likti čia. Aš iš- 
kviesiu greitąją. 

— O kąjai darys ligoninėje? 


163 


ROMAIN GARY 


— Ten ją tinkamai prižiūrės. Ji dar kurį laiką galės pagy- 
venti, gal net ilgai. Aš pažinojau žmonių, kurių buvo panaši 
būklė, ir jiems pratęsdavo gyvenimą keliolika metų. 

Bjaurybės, pagalvojau aš, bet prie daktaro nieko nesakiau. 
Truputį padvejojęs paklausiau: 

— Daktare, sakykit, ar jūs negalėtumėt padėti jai atsikraty- 
ti savimi, na, kaip žydas žydei? 

Jis nuoširdžiai nustebo. 

— Kaip tai „atsikratyti savimi ? Ką tu čia šneki? 

— Na taip, atsikratyti savimi, kad nebesikankintų. 

Čia daktaras Kacas taip susijaudino, kad turėjo atsisėsti. Jis 
susiėmė galvą rankomis ir atsiduso kelis kartus iš eilės, pakel- 
damas akis į dangų kaip įprasta. 

— Ne, mažyli Momo, to daryti negalima. Eutanaziją griež- 
tai draudžia įstatymas. Mes vis dėlto esame civilizuotoje šaly- 
je. Tu pats nežinai ką kalbi. 

— Ne, žinau. Aš alžyrietis, aš žinau ką kalbu. Ten jie turi 
šventą tautų apsisprendimo teisę. 

Daktaras Kacas pažiūrėjo į mane taip, tarsi aš jį būčiau 
išgąsdinęs. Tylėjo išsižiojęs. Kartais net juokas ima: nenori 
žmonės suprasti, nors tu jiems ką. 

— Juk yra šventa tautų apsisprendimo teisė, velniai grieb- 
tų? 

— Žinoma, kad yra, — pasakė daktaras Kacas ir iš pagarbos 
net pakilo nuo laiptelio, ant kurio buvo prisėdęs. - Žinoma, 
yra. Tai didis ir kilnus dalykas. Bet kuo čia dėta ponia... 

— O tuo, kad jeigu ji yra, tai ponia Roza, kaip ir visi, 


taip pat turi šventą tautų apsisprendimo teisę. Ir jeigu ji nori 

atsikratyti savimi, tai jos teisė. Ir būtent jūs turite jai tai pa- 
daryti, nes reikia gydytojo žydo, kad nebūtų antisemitizmo. 
Jūs, žydai, neturėtumėt kankinti savų. Kiauliška būtų iš jūsų 
pusės. 

Daktaras Kacas vis labiau dūsavo, net jo kakta išrasojo, taip 
aš gerai kalbėjau. Pirmąsyk pajutau, kad tikrai esu ketveriais 
metais vyresnis. 

— "Tu nežinai ką sakai, vaike mano, tu nežinai ką sakai. 

— Aš ne jūsų vaikas ir išvis aš ne vaikas. Aš kekšės sūnus, ir 
mano tėvas nugalabijo mano motiną, o kai žinai tokius daly- 
kus, gali sakyt, žinai viską, ir joks aš jau nebe vaikas. 

Daktarą Kacą net purtė, ir jis žiūrėjo į mane pastėręs. 

— Kas tau tai pasakė, Momo? Kas tau pripasakojo tokių 
dalykų? 

— Koks skirtumas, kas pasakė, daktare Kacai, nes kar- 
tais geriau turėti kiek galima mažiau tėvų, jūs jau patikėkit 
mano, senio, patirtim, ir kaip aš turėjau garbės, anot pono 
Chamilio, pono Viktoro Hugo bičiulio, kuris jums, tikiuosi, 
nėra nežinomas. Ir nežiūrėkite į mane taip, daktare Kacai, 
aš ne psichinis ir nepaveldėjęs, ir neužmušiu aš savo moti- 
nos kekšės, tas jau atlikta, apsaugok Dieve jos subinę, kuri 
tiek gero padarė šioje žemėje, ir nusispjaut man į jus visus, 
išskyrus ponią Rozą, ji vienintelė pasaulyje, kurią aš mylėjau, 
ir neleisiu jai tapti daržovių čempione dideliam medicinos 
džiaugsmui, ir kai parašysiu vargdienius, tai išsakysiu viską, 
ką norėsiu, nieko neužmušdamas, nes žodis gali viską, ir jei 
jūs nebūtumėt senas beširdis žydpalaikis, o tikras žydas su 


tikra širdim vietoj nupezusio organo, tai padarytumėt gerą 

darbą ir išgelbėtumėt ponią Rozą nuo gyvenimo, kurį jai už- 
taisė jūsų didysis tėvas, niekam nežinomas, neturintis netgi 
veido, taip jis užsislėpęs, ir net pavaizduoti jo negalima, nes 
čia veikia visa mafija, kad tik jis neįkliūtų, nes ponios Rozos 
atvejis — tai nusikaltimas, ir sušikti medikai, kurie atsisako 
pagelbėti, turi būti nuteisti... 

Daktaras Kacas buvo visas perbalęs, ir tai jam labai tiko 
prie jo gražios barzdos ir širdininko akių, ir aš sustojau, nes 
jei jis būtų numiręs, tai nebūtų išgirdęs nieko iš to, ką aš kada 
nors jiems visiems dar pasakysiu. Bet jam ėmė linkti keliai, ir 
aš padėjau jam atsisėsti ant laipto, nors nieko jam neatleidau. 
Jis pakėlė ranką prie širdies ir pažiūrėjo į mane tarsi būtų ban- 
ko kasininkas ir maldautų, kad palikčiau jį gyvą. Bet aš tik 
sukryžiavau rankas ant krūtinės ir jaučiausi esąs tauta, kuri 
turi šventą apsisprendimo teisę. 

— Mažyli Momo, mažyli Momo... 

— Nėra jokio mažylio Momo. Taip ar ne, velniai rautų? 

— Aš neturiu teisės to daryti. 

— Jūs nenorite padėti jai atsikratyti savimi? 

— Tai neįmanoma. Už eutanaziją griežtai baudžiama. 
Nei verk, nei juokis. Norėčiau žinoti, už ką griežtai nebau- 
džiama, ypač kai bausti nėra už ką. 

— Ją reikia paguldyti į ligoninę, tai humaniška... 

— Ar mane paims kartu su ja? 

Tai jį truputį nuramino ir jis net nusišypsojo. 

— Tu šaunus mažylis, Momo. Ne, tavęs nepaims, bet tu 
galėsi ją lankyti. Tik greitai ji tavęs nebepažins... 

Jis pamėgino nukreipti kalbą. 

— Beje, ką tu darysi, Momo? Tu juk negali gyventi vienas. 

— Dėl manęs nesukit galvos. Aš pažįstu tiek ir tiek kekšių 
Pigalyje. Jau gavau krūvą pasiūlymų. 

Daktaras Kacas išsižiojo, pažiūrėjo į mane, o paskui atsi- 
duso kaip jie visi daro. O aš mąsčiau. Reikėjo išlošti laiko, tai 
visada į gera. 

— Paklausykit, daktare Kacai. Dar nekvieskit ligoninės. 
Duokit man keletą dienų. Galbūt ji pati numirs. Be to, man 
reikia kažkur įsitrinti. Kitaip mane įduos vaikų namams. 

Jis ir vėl atsiduso. Šitas senas krėkla jau nebekvėpavo, o tik 
dūsavo. O man jau bloga darėsi nuo visokių dūsautojų. Jis 
pažiūrėjo į mane, bet kitaip. 

— Tu niekada nebuvai toks kaip kiti vaikai, Momo. Ir tu 
niekada nebūsi toks kaip kiti, aš visada tai žinojau. 

— Ačiū, daktare Kacai, už gerą žodį. 

— Aš tikrai taip manau. Tu visada būsi ypatingas. 

Truputį pagalvojau. 

— Tai turbūt todėl, kad mano tėvas buvo psichinis. 

Daktaras Kacas, regis, tiesiog susirgo, taip prastai atrodė. 

— Visai ne, Momo. Aš visai ne tai norėjau pasakyti. Tu dar 
per jaunas, kad suprastum, bet... 

— Žmogus niekada niekam nebūna per jaunas, daktare, jūs 
jau patikėkit mano, senio, patirtim. 

Jis nustebo. 

— Iš kur tu ištraukei tą posakį? 

— Taip visada sako mano draugas ponas Chamilis. 

— Ak, štai kas. Tu labai protingas berniukas ir labai jau- 


trus, net per daug jautrus. Aš ne kartą sakiau poniai Rozai, 

kad tu niekada nebūsi toks kaip visi. Kartais iš tokių išauga 
garsūs poetai, rašytojai, o kartais... 

Jis atsiduso. 

— ...o kartais maištininkai, bet nusiramink, tai visai nereiš- 
kia, kad tu nebūsi normalus žmogus. 

— Aš iš visos širdies viliuosi, kad niekada nebūsiu norma- 
lus, daktare Kacai, tik niekšai visada būna normali. 

— Normalūs. 

— Ašiš kailio išsinersiu, kad tik nebūčiau normalus, dakta- 
re... — Jis vėl pakilo, ir aš pagalvojau, kad dabar pats laikas jo 
kai ko paklausti, nes tai mane rimtai ėmė kankinti. 

— Sakykit, daktare Kacai, jūs įsitikinęs, kad man keturio- 
lika metų? Ne dvidešimt, ne trisdešimt ir ne kiek nors dar? Iš 
pradžių man sako „dešimt“, paskui „keturiolika“. Gal man kar- 
tais daugiau? Gal aš koks neūžauga, velniai griebtų? Aš visai ne- 
noriu būti neūžauga, daktare, net jei jie normalūs ir ypatingi. 

Daktaras Kacas nusišypsojo į ūsą: jis buvo laimingas paga- 
liau galėdamas pranešti man tikrai gerą naujieną. 

— Ne, tu ne neūžauga, Momo, duodu tau gydytojo garbės 
žodį. Tau keturiolika metų, bet ponia Roza norėjo kiek galima 
ilgiau išlaikyti tave prie savęs, ji bijojo, kad tu jos nepaliktum, 
todėl ir sakė, kad tau tik dešimt. Aš tikriausiai turėjau tau tai 
pasakyti truputį anksčiau, bet... 

Jis nusišypsojo ir pasidarė nuo to dar liūdnesnis. 

— „bet kadangi tai buvo nuostabi meilės istorija, aš nieko 
nepasakiau. O dėl ponios Rozos, tai aš sutinku dar keletą die- 
nų palaukti, bet manau, kad ją būtina paguldyti į ligoninę. 


Mes neturim teisės nutraukti kančių, kaip tau jau aiškinau. 

O kol kas verskite ją mankštintis, statykit ant kojų, tegul pa- 
sivaikštinėja po kambarį, žodžiu, išjudinkite, nes kitaip jai at- 
siras pragulos ir žaizdos. Reikia, kad ji judėtų. Taigi, dvi tris 
dienas, ne ilgiau... 

Pakviečiau vieną iš brolių Zaomų, ir tas ant pečių nunešė 
daktarą Kacą žemyn. 

Daktaras Kacas dar gyvas, ir kada nors aš jį aplankysiu. 


Aš truputi pasėdėjau vienas ant laiptų, kad apsiraminčiau. Šiaip 
ar taip, malonu žinoti, kad tu ne neūžauga, tai jau šis tas. 
Kartą mačiau nuotrauką vieno luošio, kuris gyvena be ran- 
kų ir be kojų. Dažnai apie jį pagalvoju, kad jausčiau, jog man 
geriau negu jam, — malonu vis dėlto turėti rankas ir kojas. 
Paskui prisiminiau pratimus, kuriuos reikia daryti su ponia 
Roza, ir nuėjau pakviesti į pagalbą pono Valumbos, bet jis dir- 
bo savo šiukšliną darbą. Visą dieną prasėdėjau su ponia Roza, 
kuri dėliojo kortas burdamasi ateitį. Kai ponas Valumba grįžo 
iš darbo, užlipo pas mus su savo bičiuliais, jie paėmė ponią 
Rozą ir truputį pamankštino. Iš pradžių jie pasivaikščiojo po 
kambarį, nes kojos dar šiek tiek jos klausė, o paskui paguldė 
ant antklodės ir truputį pasūpavo, kad pajudintų iš vidaus. 
Galop jie net ėmė žvengti, nes juokinga buvo matyti ponią 
Rozą it didžiulę lėlę, su kuria žaidžiama. Nuo to jai labai pa- 
gerėjo, ir ji net surado kiekvienam po gerą žodelį. Paskui ją 
paguldė, pavalgydino, ir ji paprašė savo veidrodžio. Pamačiusi 
save veidrodyje nusišypsojo ir truputį pasitaisė savo trisdešimt 
penkis plaukus, kurie jai dar buvo likę. Mes visi ją pagyrėm, 
kad ji taip gražiai atrodo. Ji pasidažė, nes dar turėjo moteriš- 

kumo; galima būti visiška pabaisa ir vis dėlto stengtis atrodyti 
padoriau. Gaila, kad ponia Roza nebuvo graži, nes ji buvo tam 
sutverta, ir tada būtų buvus tikrai žavinga. Ji nusišypsojo sau 
veidrodyje, ir visi labai džiaugėsi, kad ji nesibjauri savimi. 

Paskui pono Valumbos broliai pataisė jai ryžių su pipirais, 
jie sakė, kad ją reikia gerai papipirinti, kad kraujas greičiau te- 
kėtų. Čia pasirodė ponia Lola ir, kaip visada, tarsi saulė su šiuo 
senegaliečiu būtų įžengus į kambarį. Vienintelis dalykas, kuris 
mane liūdina pagalvojus apie ponią Lolą, tai jos svajonė, kad 
jai viską nupjautų. Tada, kaip ji sako, taptų visiška moterimi. 
Man atrodo, kad tai jau kraštutinumas, ir aš vis bijau, kad ji 
sau nepakenktų. 

Ponia Lola atidavė senei žydei vieną iš savo suknelių, nes ži- 
nojo, kaip svarbu moteriai gera savijauta. Ji atnešė ir šampano, 
o kas gali būti geriau. Paskui ji apšlakstė ponią Rozą kvepa- 
lais, kurių reikėjo vis daugiau ir daugiau, nes ji visai nebevaldė 
savo išeinamųjų angų. 

Ponia Lola iš prigimties linksma, nes ją palaimino Afrikos 
saulė, ir gražu buvo į ją žiūrėt sėdinčią ant lovos, užsimetusią 
koją ant kojos, apsirengusią pagal paskutinę madą. Ponia Lola 
kaip vyras labai graži, išskyrus balsą, kuris yra iš tų laikų, kai 
ji buvo sunkaus svorio bokso čempionas, bet čia jau ji nieko 
negalėjo padaryti, nes balsas paprastai susijęs su kiaušais, ir tai 
buvo didysis jos gyvenimo liūdesys. Aš turėjau su savimi skėtį 
Artiūrą. Negalėjau staiga su juo išsiskirti, nors man ir prisidė- 
jo iškart ketveri metai. Turėjau teisę priprasti, nes kiti sugaišta 
kur kas daugiau laiko, kad pasentų keleriais metais, tai ir man 


skubėti nevertėjo. 

Ponia Roza taip greitai atkuto, kad įstengė atsikelti ir pa- 
vaikščioti pati, — tai buvo remisija ir viltis. Kai ponia Lola su 
savo rankine išėjo į darbą, mes užkandom, ir ponia Roza para- 
gavo viščiuko, kurį atsiuntė ponas Džamailis, žinomas baka- 
lėjininkas. Pats ponas Džamailis jau buvo miręs, bet kol buvo 
gyvas, jų santykiai buvo labai geri, ir giminaičiai tęsė jo darbą. 
Paskui ji išgėrė truputį arbatos su uogiene ir užsisvajojo, ir aš 
išsigandau manydamas, kad tai nauja marazmo ataka. Bet per 
dieną ją taip sukratė, kad kraujas gerai vykdė savo pareigas ir 
bėgo iki galvos kaip priklauso. 

— Momo, pasakyk man visą tiesą. 

— Ponia Roza, visos tiesos aš nežinau, net neįsivaizduoju, 
kas išvis ją žino. 

— O daktaras Kacas, ką jis tau pasakė? 

— Jis pasakė, kad jus reikia paguldyti į ligoninę ir kad ten 
jie jumis pasirūpins, neleis jums numirti. Jūs galėsite dar ilgai 
gyventi. 

Man širdis plyšo sakant jai tokius dalykus, bet aš net pasi- 
stengiau nusišypsoti tarsi pranešdamas jai gerą naujieną. 

— Kaip jie vadina tą ligą, kur man yra? 

Aš nurijau seilę. 

— Tai ne vėžys, ponia Roza, prisiekiu jums. 

— Momo, kaip tai vadina gydytojai? 

— Taip galima gyventi ilgai. 

— Kaip „taip'? 

Aš tylėjau. 

— Momo, tu man nemeluosi? Aš sena žydė, patyriau viską, 


ką tik gali patirti žmogus... Aš noriu žinot. Yra dalykų, kurių 

niekas neturi teisės daryti žmogui. Žinau, kad būna dienų, 
kai aš netenku galvos. 

— Tai niekis, ponia Roza, puikiausiai galima gyventi ir taip. 

— Kaip „taip ? 

Nebegalėjau susilaikyti. Ašaros smaugė mane. Puoliau prie 
jos, ji mane apkabino, ir aš suklykiau: 

— Kaip daržovei, ponia Roza, kaip daržovei! Jie nori pri- 
versti jus gyventi kaip daržovę! 

Ji nieko nepasakė, tik truputį išprakaitavo. 

— Kada jie atvažiuos manęs paimti? 

— Nežinau, gal po poros dienų, daktaras Kacas jus labai 
myli, ponia Roza. Jis man pasakė, kad mudu išskirs tik per jo 
lavoną. 

— Aš nevažiuosiu, — pasakė ponia Roza. 

— Nebežinau nė ką daryt, ponia Roza. Visi jie niekšai. Ne- 
nori padėti jums nusikratyti savimi. 

Ji atrodė labai rami. Tik paprašė ją apiplauti, nes privarė į 
kelnes. 

Dabar, kai apie tai galvoju, man atrodo, kad ji buvo labai 
graži. Tai priklauso nuo to, kaip apie žmogų galvoji. 

— Tai gestapas, - ištarė ji. Ir daugiau nebesakė nieko. Nak- 
tį man pasidarė šalta, aš atsikėliau ir užklojau ją dar viena 
antklode. 

Ryte pabudau patenkintas. Tik pabudęs iš pradžių apie 
nieką negalvoju, ir malonu taip leisti laiką. Ponia Roza buvo 
gyva ir net nusišypsojo man norėdama parodyti, kad viskas 
gerai, tik jai skaudėjo kepenis, nes ji sirgo hepatitu, ir kairį- 


jį inkstą, į kurį daktaras Kacas žiūrėjo su nepasitenkinimu, 

ir begalę kitų detalių, kurios neveikė, bet ne man jums apie 
tai pasakoti, aš čia nieko nesuprantu. Lauke švietė saulė, ir aš 
atitraukiau užuolaidas, kad apšviestų kambarį, bet jai tai ne- 
patiko, nes šviesoje ji labai gerai matėsi ir tai ją liūdino. Ji tik 
pasiėmė veidrodį ir pasakė: 

— Kokia aš pasidariau baidyklė, Momo. 

Supykau, nes niekas neturi teisės negražiai kalbėti apie 
seną ligotą moterį. Manau, kad negalima apie viską spręsti pa- 
gal save, pavyzdžiui, apie begemotus arba vėžlius, kurie tiesiog 
ne tokie kaip visi. 

Ji užmerkė akis ir pabiro ašaros, tik nežinau, ar ji verkė, ar 
raumenys atsipalaidavo. 

— Aš pabaisa, aš tai puikiai žinau. 

— Ponia Roza, tai tik todėl, kad jūs nepanaši į kitus. 

Ji pažiūrėjo į mane. 

— Kada jie atvažiuoja manęs paimti? 

— Daktaras Kacas... 

— Aš nenariu daugiau girdėt apie daktarą Kacą. Tai puikus 
žmogus, bet jis nieko nesupranta apie moteris. Aš buvau gra- 
žuolė, Momo. Turėjau geriausią klientūrą Provanso gatvėje. 
Kiek mums dar liko pinigų? 

— Ponia Lola man paliko šimtą frankų. Ir dar duos. Ji ko- 
voja dėl būvio kaip žvėris. 

— Aš niekada nedirbčiau Bulonės miške. Ten net apsiplauti 
nėra kur. O Centriniame turguje aukštos kategorijos viešbučiai, 
su higiena. Bulonės miške net pavojinga per visokius maniakus. 

— Dėl maniakų, tai jiems visiems ponia Lola duos į dantis, 


jūs gi žinote, kad ji buvo bokso čempionas. 

— Ji šventoji. Nežinau, ką mes be jos darytume. 

Paskui ji užsigeidė sukalbėti žydišką maldą, kaip ją buvo 
išmokiusi motina. Aš baisiai išsigandau, pamaniau, kad ji su- 
grįš į vaikystę, bet nenorėjau prieštarauti. Tik ji dėl smegenų 
suminkštėjimo niekaip negalėjo prisiminti žodžių. Ji kažkada 
mokė tos maldos Moišę, ir aš taip pat išmokau, nes negalėda- 
vau pakęsti, kai jie ką nors darydavo be manęs. Aš užplėšiau: 

— Šma israel adonai elobeinu adonai ecbod baruch šeim kvod 
maichuto leolam vaed...“ 

Ji pakartojo tai kartu su manim, o paskui aš nuėjau į tualetą 
ir triskart nusispjoviau: „Tfiu, tfu, tfu“, - kaip daro žydai, nes 
tai buvo ne mano religija. Ponia Roza paprašė, kad ją apreng- 
čiau, bet aš vienas nepajėgiau ir patraukiau į juodukų bendra- 
butį, o ten radau poną Valumbą, poną Sokoro, poną Tane ir 


kitus, kurių visų negaliu jums išvardyti, jie visi ten labai geri. 


Vos tik įėjęs pamačiau, kad ponia Roza vėl be galvos: akys sto- 
vėjo stulpu, o iš pravertos burnos tekėjo seilės, kaip aš jau tu- 
rėjau garbės ir nebenoriu prie to grįžti. Aš iškart prisiminiau, 
ką man sakė daktaras Kacas dėl pratimų, kuriuos būtina atli- 
kinėti su ponia Roza jai išjudinti, kad jos kraujas plūstų visur 
"kur reikia. Mes iškart paguldėm ją ant antklodės, ir pono Va- 
lumbos broliai pakėlė ją su savo fantastine jėga ir ėmė kratyti, 
bet kaip tik tuo metu ant vyriausiojo pono Zaomo nugaros 
atkeliavo daktaras Kacas su savo medicininiais instrumentais 


lagaminėlyje. 


* Klausyk, Izraeli, Dievas mūsų viešpats, Dievas vienas. Tebūnie palaimintas jo viešpatijos 


garbės vardas, per amžių amžius. (Hebr.) 

Net nenulipęs nuo pono Zaomo nugaros jis neapsakomai 
susijaudino, nes, pasirodo, jis visai ne tai turėjo galvoje. Dar 
niekad nemačiau daktaro Kaco taip įpykusio, ir jis net turėjo 
atsisėsti ir susiimti už širdies, mat visi čionykščiai žydai — li- 
goti žmonės, jie labai seniai atvyko iš Europos į Belvilį, jie 
seni ir pavargę, todėl ir pasiliko čia, nes nebepajėgė važiuoti 
toliau. Jis apstaugė mane ir išvadino mus visus laukiniais, o 
tai labai įsiutino poną Valumbą ir jis pareiškė, kad tai jau 
šmeižtas. Daktaras Kacas atsiprašė sakydamas, kad jis nieko 
nenorėjo įžeisti, bet jis visai neprirašė mėtyti ponią Rozą į 
viršų kaip blyną, tiesiog jai reikėjo pavaikščioti šen bei ten 
mažyčiais žingsniukais laikantis visų atsargumo priemonių. 
Ponas Valumba su savo tėvynainiais tuojau pat pasodino po- 
nią Roza į jos fotelį, nes dėl jos gamtos poreikių reikėjo pa- 
keisti patalynę. 

— Aš tuoj pat skambinu į ligoninę, - griežtai pasakė dakta- 
ras Kacas. — Ir tučtuojau iškviečiu greitąją. Jos būklė to reika- 
lauja. Jai būtina nuolatinė priežiūra. 

Ėmiau šniurpsėti, bet aiškiai mačiau, kad jam tai nė mo- 
tais. Ir kaip tik tada man šovė geniali mintis, nes aš tikrai 
buvau pasiryžęs viskam. 

— Daktare Kacai, jos negalima guldyti į ligoninę, bent jau 
šiandien. Šiandien pas ją atvažiuoja giminės. 

Jis apstulbo: 

— Kaip tai „giminės“? Ji juk ničnieko neturi visam pasauly. 

— Ji, pasirodo, turi giminių Izraelyje ir... 

Nurijau seilę. 


— „šiandien jie atvažiuoja. 


175 


ROMAIN GARY 


Daktaras Kacas tylos minute pagerbė Izraelio atminimą. 
Niekaip negalėjo atsitokėti. 

— Šito aš nežinojau, — pasakė jis, ir dabar jo balse jautėsi 
pagarba, nes žydams Izraelis — tai kažkas tokio. — Ji man nie- 
kada apie tai nepasakojo... 

Aš atgavau viltį. Sėdėjau kampe su savo paltu ir skėčiu Ar- 
tiūru, nuėmiau nuo jo katiliuką ir užsimaukšlinau pats, kad 
pajusčiau ant galvos baraką — Dievo palaiminimą. 

— Šiandien jie atvažiuoja jos pasiimti. Jie vešis ją į Izraelį. 
Viskas sutvarkyta. Rusai išdavė jai vizą. 

Daktaras Kacas apstulbo. 

— Kaip tai „rusai“? Ką tu čia tauški? 

Velnias, kažką ne taip leptelėjau, bet ponia Roza man daž- 
nai kartodavo, kad išvykimui į Izraelį reikia rusiškos vizos. 

— Žodžiu, jūs mane suprantate. 

— Tu šį tą painioji, mažyli Momo, bet aš suprantu... Vadi- 
nasi, jie atvyksta jos išsivežti? 

— Taip, jie sužinojo, kad ji išėjo iš galvos, todėl išveš ją į 
Izraelį. Rytoj išskrenda. 

Daktaras Kacas buvo sužavėtas ir glostėsi barzdą, - tai buvo 
genialiausia idėja, kokia kada nors man yra šovusi į galvą. Pir- 
mą kartą pajutau, kad man iš tiesų ketveriais metais daugiau. 

— Jie labai turtingi. Turi parduotuvių ir mašinų. Jie... 

Stop, pasakiau sau, nereikia perlenkti lazdos. 

— ...jie turi visko, ko reikia, ką ir kalbėt. 

— Cakt, cakt, cakt, - pliaukštelėjo liežuviu daktaras Kacas 
linguodamas galvą. — Tai gera naujiena. Vargšė moteris tiek 


prisikentėjo savo gyvenime... Bet kodėl jie nesirodė anksčiau? 

— Jie rašė jai, kad atvažiuotų, bet ponia Roza nenorėjo ma- 
nęs palikti. Mudu su ponia Roza vienas be kito negalim. Tai 
viskas, ką mes turim. Ji nenorėjo manęs mesti. Ir dabar ne- 
nori. Dar vakar turėjau ją maldauti: „Ponia Roza, važiuokit 
pas savo gimines į Izraelį. Jūs ten ramiai numirsit, jie jumis 
pasirūpins. Čia jūs — niekas. Ten jūs būsite šis tas.“ 

Daktaras Kacas žiūrėjo į mane išsižiojęs iš nuostabos. Iš 
susijaudinimo jam net akys ėmė ašaroti. 

— Pirmą kartą girdžiu, kad arabas siųstų žydę į Izraelį, — 
pasakė jis sunkiai beiškalbėdamas, nes jį tiesiog šokas ištiko. 

— Ji nenorėjo važiuoti ten be manęs. 

Daktaras Kacas susimąstė. 

— Ojjūs negalite ten važiuoti abu? 

Paraikė tiesiai man į širdį. Būčiau kažin ką atidavęs, kad 
tik galėčiau kur nors išvažiuoti. 

— Ponia Roza man sakė, kad ten išsiaiškins, kas ir kaip... 

Aš beveik netekau žado, — visai nežinojau, ką sakyti to- 
liau. 

— Galų gale ji sutiko. Šiandien jie atvažiuoja jos pasiimti, o 
rytoj išskrenda. 

— O tu, mažyli Muchamedai? Kas bus su tavim? 

— Aš susiradau pas ką prisiglausti, laikinai, kol man atsiųs 
iškvietimą. 

— Ką tokį?! 

Daugiau nieko nebesakiau. Įklimpau iki ausų ir nebežino- 
jau kaip išsikapanoti. 

Ponas Valumba ir visi jo gentainiai džiūgavo supratę, kad 


viską sutvarkiau. Aš sėdėjau ant žemės su savo skėčiu Artiū- 

ru ir nežinojau, kas man darosi. Nieko nebežinojau ir neno- 
rėjau žinot. 

Daktaras Kacas atsistojo. 

— Ką gi, tai gera naujiena. Ponia Roza dar gali pagyventi 
padoriai, net to kaip reikiant nesuprasdama. Liga labai greitai 
progresuoja. Bet jai pasitaikys proto prašviesėjimų ir ji bus lai- 
minga apsidairiusi aplink ir matydama, kad ji namie. Pasakyk 
jos giminėms, kad užeitų pas mane, aš juk nebeišeinu, tu žinai. 

Jis uždėjo man ranką ant galvos. Net juokinga, kiek daug 
žmonių deda ranką man ant galvos. Jiems nuo to geriau. 

— Jei ponia Roza atgaus sąmonę prieš išvykdama, pasakyk 
jai, kad aš ją sveikinu. 

— Gerai, aš pasakysiu jai mazltov. 

Daktaras Kacas pažiūrėjo į mane su pasididžiavimu. 

— Tu turbūt vienintelis arabas pasaulyje, kalbantis jidiš, 
mažyli Momo. 

— Taip, metorništ zorgn. 

Jei kartais nemokate žydiškai, tai reiškia „neturiu kuo skųs- 
tis“. 

— Neužmiršk pasakyti poniai Rozai, kaip aš džiaugiuosi 
dėl jos, — tarė daktaras. Kacas, ir aš paskutinį kartą jums apie 
jį užsimenu, nes toks jau gyvenimas. 

Ponas vyresnysis Zaomas mandagiai laukė jo prie durų, kad 
nuneštų į apačią. Ponas Valumba su savo gentainiais paguldė 
ponią Rozą į švarią lovą ir taip pat išėjo. O aš likau sėdėti su 
savo skėčiu Artiūru ir žiūrėjau į ponią Rozą gulinčią ant nuga- 
ros, panašią į didelį apsivertusį vėžlį, kuris ne tam sutvertas. 


— Momo... 

Aš net galvos nepakėliau. 

— Taip, ponia Roza. 

— Aš viską girdėjau. 

— Žinau, aš mačiau, kaip jūs atsimerkėte. 

— Vadinasi, aš važiuosiu į Izraelį? 

Nieko neatsakiau. Nuleidau galvą, kad jos nematyčiau, nes 
mums buvo skaudu žiūrėti vienas į kitą. 

— Tu gerai padarei, Momo. Tu man padėsi. 

— Žinoma, aš padėsiu jums, ponia Roza, bet tik ne dabar. 


Net paverkiau truputį. 


Ji gerai praleido dieną ir puikiai išsimiegojo, bet rytojaus va- 
kare pasidarė dar blogiau: atėjo namo valdytojas, nes mes jau 
kelis mėnesius nemokėjom nuomos. Jis pasakė, kad gėda lai- 
kyti bute seną ligotą moterį, kai nėra kam ja pasirūpinti, ir kad 
iš žmoniškumo ją reikia atiduoti į prieglaudą. Tai buvo storas 
plikis šnipo akimis ir jis išėjo pagrasinęs, kad paskambins į 
vargšų ligoninę dėl ponios Rozos ir į vaikų namus dėl manęs. 
Ir jo tankūs ūsai šlykščiai krutėjo. Aš nusiritau laiptais ir pasi- 
vijau namo valdytoją pono Driso kavinėje, kur jis užėjo norė- 
damas paskambinti. Pasakiau jam, kad rytoj atvažiuos ponios 
Rozos giminės išsivežti jos į Izraelį ir kad aš važiuosiu su ja. 
Jis galės atgauti butą. Man kilo geniali idėja, ir aš pasakiau, 
kad ponios Rozos giminaičiai sumokės jam už tris mėnesius, 
kiek mes buvom skolingi, o iš ligoninės „nė sudilusio skatiko 
negausi. Patikėkit, tie ketveri metai, kuriuos atsiėmiau, dabar 
jautėsi, ir aš greitai pripratau mąstyti kaip reikia. Net įspėjau 


ji, kad jei jis įkiš ponią Rozą ligoninėn, o mane - į vaikų na- 


179 


ROMAIN GARY 


mus, tai turės reikalų su visais Belvilio žydais ir arabais, nes 
bus sutrukdęs mums grįžti į savo tėvų žemę. Išklojau viską 
pagrasindamas, kad jam kai ką nupjaus ir sukiš į burną, nes 
taip visada daro žydų teroristai, ir nieko nėr už juos baisiau, 
nebent mano broliai arabai, kurie kovoja dėl teisės patiems 
spręsti savo likimą ir grįžti į tėvynę, ir jei jis užkabins mane ir 
ponią Rozą, tai turės reikalų su žydų ir arabų teroristais iškart 
ir pats bus kaltas. Visi į mus žiūrėjo, ir aš didžiavausi savimi: 
iš tikrųjų buvau olimpinės formos. Tiesiog užmušti norėjau 
tą tipą iš nevilties, ir niekas kavinėje manęs tokio dar nematė. 
Ponas Drisas viską girdėjo ir pasiūlė namo valdytojui nesivelti 
tarp žydų ir arabų, nes tai gali jam brangiai kainuoti. Ponas 
Drisas — iš Tuniso, bet ir ten yra arabų. Namo valdytojas išbalo 
kaip popierius ir pasakė nežinojęs, jog mes grįžtam į tėvynę, ir 
kad jam tai didelis džiaugsmas. Jis net paklausė, ar aš nenoriu 
ko nors išgerti. Tai buvo pirmas kartas, kai mane vaišino kaip 
vyrą. Užsisakiau kokakolos, pasakiau jiems „likit sveiki“ ir už- 


lipau į savo septintą aukštą. Daugiau gaišti nebuvo galima. 


Ponią Rozą radau nuprotėjusią, bet paskui pamačiau, kad ji 
bijo, o tai proto požymis. Ji net ištarė mano vardą, tarsi kvietė 
mane į pagalbą. 

— Aš čia, ponia Roza, aš čia... 

Ji bandė kažką pasakyti, jos lūpos judėjo, galva tirtėjo, ir 
ji iš visų jėgų stengėsi būti žmogumi. Bet iš tų pastangų tiek 
tebuvo naudos, kad jos akys vis labiau plėtėsi, lūpa atvipo, ir 
ji sėdėjo padėjusi rankas ant fotelio kraštų, žiūrėdama priešais 


save taip, tarsi jau girdėtų išvykimo signalą... 

— Momo.... 

— Būkit rami, ponia Roza, aš neleisiu, kad ligoninėje iš 
jūsų padarytų daržovių čempionę... 

Neprisimenu, ar sakiau jums, kad ponia Roza po lova visa- 
da laikė pono Hitlerio portretą, ir kai popieriai būdavo visai 
prasti, ji išsitraukdavo jį, žiūrėdavo, ir iškart viskas eidavosi 
geriau. Aš ištraukiau iš palovio portretą ir pakišau jį poniai 
Rozai po nosim. 

— Ponia Roza, ponia Roza, nagi pažiūrėkit, kas čia toks... 

Turėjau gi kažkaip ją išjudinti. Ji sudejavo pamačiusi pono 
Hitlerio marmūzę, iškart jį pažino ir net garsiai atsiduso. Tai 
ją visiškai atgaivino ir ji pamėgino atsistoti. 

— Paskubėkit, ponia Roza, reikia kuo greičiau išeiti... 

— Jie atvažiuoja: 

— Dar ne, bet reikia eiti iš čia... Mes važiuojam į Izraelį, 
prisimenat? 

Ji iškart sukruto, nes prisiminimai geriausiai išjudina senus 
žmones. 

— Padėk man, Momo... 

— Ramiai, ponia Roza, mes dar turime laiko. Jūsiškiai dar 
neskambino, bet čia pasilikti nebegalima... 

Vargais negalais ją aprengiau, negana to, ji dar užsigeidė 
pasigražinti, ir aš laikiau priešais ją veidrodį, kol ji dažėsi. Ne- 
žinau, kodėl ji panoro apsivilkti viską, ką turėjo gražiausio, 
bet su moteriškumu nepasiginčysi. Jos spintoje buvo krūva 
skudurų, į nieką nepanašių, kuriuos ji pirkdavo Blusų turguje, 
kai turėdavo babkių, bet ne tam, kad jais apsivilktų, o kad 


pasidėjusi svajotų. Vienintelis drabužis, į kurį ji įstengė sutilpti 

visa, buvo jos japoniško modelio kimono, su paukščiais, gėlė- 
mis ir tekančia saule. Toks raudonai oranžinis. Ji užsidėjo savo 
peruką ir dar panoro pasižiūrėti į didįjį veidrodį spintoje, bet 
aš neleidau, nevertėjo. 

Buvo jau vienuolikta valanda vakaro, kai mes galėjom iš- 
eiti į laiptinę. Niekada nebūčiau patikėjęs, kad ji pajėgs ją 
pasiekti. Aš ir nežinojau, jog ponia Roza dar turi tiek jėgų, 
kad nušliaužtų numirti į savo žydišką urvą. Aš gi niekada 
tuo jos urvu netikėjau. Niekaip negalėjau suprasti, kam jinai 
ji įsirengė ir kodėl vis nusileisdavo ten, atsisėsdavo, apsidai- 
rydavo aplink ir kvėpuodavo. Tik dabar supratau. Tada aš 
dar nepakankamai buvau pagyvenęs pasaulyje, kad turėčiau 
patyrimo, ir net šiandien, kai jums apie tai pasakoju, žinau, 
kad nors ir kaip viskas jau lįstų per gerklę, vis tiek dar yra ko 
pasimokyti. 

Automatinis apšvietimas blogai veikė, ir šviesa visą laiką 
geso. Penktame aukšte mes sukelėm triukšmą, ir ponas Zidi, 
kuris atvažiavo pas mus iš Udždos?, išlindo pažiūrėti. Kai jis 
pamatė ponią Rozą, taip ir liko išsižiojęs, tarsi niekad nebūtų 
matęs japoniško kimono, ir greitai užtrenkė duris. Ketvirtame 
aukšte užsirovėm ant pono Mimuno, kuris pardavinėja žemės 
„riešutus ir kaštonus Monmartre ir kuris greitai grįš į Maroką, 
kai tik pralobs. Jis sustojo, pakėlė akis ir paklausė: 

— Viešpatie, čia dabar kas? 

— Ponia Roza išvažiuoja į Izraelį. 

Jis pagalvojo, paskui dar pagalvojo ir pasiteiravo vis dar iš- 
sigandusiu balsu: 


5 


Maroko Rytų regiono sostinė (Vert. past.) 

— Kodėl jie ją taip aprengė? 

— Nežinau, ponas Mimunai, aš ne žydas. 

Ponas Mimunas giliai įkvėpė. 

— Aš pažįstu žydus. Jie taip nesirengia. Niekas taip nesiren- 
gia. Tai neįsivaizduojama. 

Jis išsitraukė nosinę, nusišluostė kaktą, o paskui padėjo po- 
niai Rozai nulipti, nes matė, kad tai per sunku vienam vyrui. 
Apačioje jis panoro sužinoti, kur jos bagažas ir ar ji neperšals 
laukdama taksi, paskui net supyko ir ėmė niurzgėti, kad nie- 
kas neturi teisės išvežti tokios būklės moters į Izraelį. Aš lie- 
piau jam užlipti į septintą aukštą ir pasakyti tai ponios Rozos 
giminaičiams, kurie kaip tik viską krauna į lagaminus, ir jis 
nuėjo pasakęs, kad lydėti žydus į Izraelį jis nori mažiausiai. 
Mes likom apačioj vieni, ir reikėjo pasiskubinti, nes iki rūsio 
dar buvo likę pusė aukšto. 

Kai iki ten nusigavom, ponia Roza sudribo į fotelį, ir aš pa- 
maniau, kad dabar ji numirs. Ji užmerkė akis, ir jai nebeužte- 
ko kvapo, kad pakeltų krūtinę. Aš uždegiau žvakes, atsisėdau 
šalia jos ant grindų ir paėmiau už rankos. Nuo to jai pasidarė 
truputį geriau, ji atsimerkė, apsižvalgė aplink ir pasakė: 

— Aš žinojau, kad kada nors man šito prireiks, Momo. Da- 
bar mirsiu rami. 

Ji net nusišypsojo man. 

— Aš nesumušiu pasaulinio daržovių rekordo. 

— Inš Alach. 

— Taip, i2š Alach, Momo. Tu šaunus mažylis. Mums visada 
buvo gera kartu. 


— Žinoma, ponia Roza, tai vis geriau negu nieko. 

— O dabar padėk man sukalbėti maldą, Momo. Galbūt aš 
daugiau niekada nebepajėgsiu. 

— Šma israel adonai... 

Ji pakartojo su manim viską iki pat /eo/am vaed ir atrodė 
patenkinta. Ji dar valandžiukę praleido gerai, bet paskui ėmė 
dar labiau irti. Naktį ji murmėjo lenkiškai, nes praleido ten 
vaikystę, ir kartojo vardą kažkokio tipo, kuris vadinosi Blu- 
mentagas, tikriausiai tai buvo koks nors jos pažįstamas sutele- 
ris iš tų laikų, kai ji buvo moteris. Dabar jau žinau, kad reikia 
sakyti „suteneris“, bet taip jau įpratau. Paskui ji daugiau nieko 
nebepasakė ir sėdėjo žiūrėdama buku žvilgsniu į priešais esan- 
čią sieną, kartkartėmis apsiburbindama. 

Štai ką aš jums noriu pasakyti: tokių dalykų neturėtų būti 
pasaulyje. Aš rimtai taip galvoju ir niekada nesuprasiu, kodėl 
atsikratyti leidžiama tik vaikais, o seniais ne. Manau, kad tam 
tipui iš Amerikos, kuris sumušė pasaulio rekordą daržovių ka- 
tegorijoje, buvo dar blogiau nei Jėzui, nes jis iškabojo ant savo 
kryžiaus septyniolika metų su kaupu. Man atrodo, kad nieko 
šlykščiau nebegali būti, kaip prievarta kišti gyvenimą į gerklę 
žmonėms, kurie negali apsiginti ir kurie nebenori tarnauti nei 
Dievui, nei velniui, nei kam nors dar. 

* Žvakių ten buvo be skaičiaus, ir aš uždegiau jų daugybę, 
kad būtų ne taip tamsu. Ji vėl dukart sumurmėjo: „B/umen- 
tag, Blumentag , — ir man tai jau pradėjo nusibosti. Norėčiau 
pamatyti, kaip tas jos Blumentagas tupinėja apie ją taip kaip 
aš. Paskui prisiminiau, kad 5/umentag žydiškai reiškia „gėlių 
diena“. Turbūt ji sapnavo ką nors iš tų dienų, kai dar buvo 


moteris. Moteriškumas - stipresnis už viską. Tikriausiai ponia 

Roza jaunystėje buvo išvažiavus į užmiestį, gal net su tipu, 
kurį mylėjo, ir tas jai liko širdy. 

— Blumentag, ponia Roza. 

Aš palikau ją ir užlipau pasiimti savo skėčio Artiūro — pri- 
pratau prie jo. Paskui užlipau dar kartą: paimti pono Hitlerio 
portreto. Tik jis ją dar galėjo paveikti. 

Maniau, kad ponia Roza neilgai prabus savo žydiškam 
urve ir kad Viešpats jos pasigailės, — kai esi visai išsekęs, ko tik 
neprisigalvoji. Kartais pasižiūrėdavau į jos gražų veidą, o pas- 
kui prisiminiau, kad pamiršau jos dažus ir viską, kuo ji mėgo 
naudotis, kad būtų moteris, ir užlipau trečią sykį, nors ir įgriso 
iki gyvo kaulo. Bet ji buvo išties reikli, ponia Roza. 

Aš pasiklojau čiužinį šalia jos, kad būtumėm kartu, bet 
negalėjau sumerkti akių, nes bijojau žiurkių, kurios rūsiuose 
garsėja bloga reputacija, bet jos nepasirodė. Užmigau nežinau 
kada, o kai pabudau, beveik nebebuvo likę degančių žvakių. 
Ponia Roza buvo atsimerkusi, bet kai jai prikišau pono Hi- 
tlerio portretą, tai jos nebesudomino. Tiesiog stebuklas, kad 


mudu apskritai įstengėme nulipti žemyn. 


Kai išėjau į gatvę, buvo vidudienis, aš stovėjau ant šaligatvio 
ir, kai manęs klausdavo, kaip laikosi ponia Roza, atsakydavau, 
kad ji išvažiavo pas saviškius į Izraelį, giminės buvo atvažiavę 
jos pasiimti, ten ji turės visus šiuolaikinius patogumus ir nu- 
mirs kur kas greičiau nei čia, kur jai išvis nebuvo gyvenimo. O 
gal ji dar kiek pagyvens ir išsikvies mane, nes aš turiu tokią tei- 
sę, arabai juk irgi turi teisę. Visi džiaugėsi, kad senė žydė sura- 


do prieglobstį. Užėjau į kavinę pas poną Drisą, jis pavalgydino 

mane už ačiū, o paskui atsisėdau priešais poną Chamilį, kuris 
sėdėjo ten prie lango apsivilkęs savo gražiąją pilkšvai baltą dže- 
labą. Jis visiškai nieko nebematė, kaip aš jau turėjau garbės, bet 
kai jam trissyk pakartojau savo vardą, jis iškart prisiminė. 

— A, mažylis Muchamedas, kaipgi, kaipgi, prisimenu... Aš 
jį gerai pažįstu... Kaip jis dabar laikosi? 

— Tai aš, pone Chamili. 

— Ak, žinoma, žinoma, atleisk man, visai nebeturiu akių... 

— Kaip sekasi, pone Chamili? 

— Vakar gavau pavalgyti skanaus kuskuso, o šiandien per 
pietus bus ryžiai su sultiniu. Vakare dar nežinau ką valgysiu, 
man baisiai rūpi tai sužinoti. 

Jis tebelaikė ranką ant Viktoro Hugo Knygos ir žiūrėjo 
kažkur toli toli, labai toli nuo čia, tarsi mėgindamas įžvelgti, 
ką valgys vakarienės. 

— Pone Chamili, ar galima gyventi, kai nėra ko mylėti? 

— Aš negalėčiau be kuskuso, mažyli Viktorai, nors ne kas- 
dien jo noriu. 

— Jūs nenugirdot, pone Chamili. Jūs man sakėt, kai buvau 
mažas, kad negalima gyventi be meilės. 

Jo veidas nušvito iš vidaus. 

— Taip taip, tai tiesa, aš kažką mylėjau, kai buvau jaunas, 
kaip ir tu. Taip, tu teisus, mažyli... 

— Muchamedai. Ne Viktorai. 

— Taip, mažyli Muchamedai. Kai buvau jaunas, aš kažką 
mylėjau. Mylėjau vieną moterį. Jos vardas buvo... 

Jis nutilo ir pats nustebo. 


— Nebeprisimenu. 

Pakilau ir grįžau į rūsį. Poniai Rozai buvo užtemęs protas. 
Taip taip, apremęs, ačiū, kad priminėt, kitą kartą žinosiu. Man 
prisidėjo ketveri metai iškart, o prie to ne taip lengva priprasti. 
Kada nors aš tikriausiai kalbėsiu taip kaip visi, žodžiai juk tam 
ir yra. Jaučiausi kažkaip negerai, man visur truputį skaudėjo. 
Dar kartą prikišau poniai Rozai prie akių pono Hitlerio port- 
retą, bet tai jos nė kiek nepaveikė. Galvojau, kad ji dar daug 
metų gali taip gyventi, ir nenorėjau prie to prisidėti, bet man 
neužteko drąsos ją nužudyti. Ji atrodė visai nekaip, netgi prie- 
temoje, ir aš uždegiau visas žvakes, kurias tik galėjau, kad ne- 
sijausčiau toks vienišas. Paėmiau jos dažus ir padažiau jai lūpas 
ir skruostus, ir nutepiau antakius kaip ji mėgo. Nudažiau jai 
vokus mėlynai ir baltai ir priklijavau ant viršaus mažas žvaigž- 
dutes, kaip ji pati darydavo. Pamėginau priklijuoti dirbtines 
blakstienas, bet jos nesilaikė. Mačiau, kad ji jau nekvėpuoja, 
bet man buvo vis tiek, aš ją mylėjau ir nekvėpuojančią. Atsi- 
guliau šalia jos ant čiužinio su savo skėčiu Artiūru ir stengiausi 
pasijusti dar šuniškiau, kad iškart numirčiau. Kai aplink visos 
žvakės užgeso, uždegiau jų dar, ir dar, ir dar. Ir taip be galo. 
Paskui pasirodė žydrasis klounas, kuris atėjo manęs aplanky- 
ti, nors man ir prisidėjo ketveri metai, ir apkabino mane per 
pečius. Man jau skaudėjo visur, ir geltonasis klounas taip pat 
atėjo, ir aš nebekreipiau dėmesio į tuos savo ketverius metus, 
man buvo ant jų nusispjaut. Kartais atsikeldavau ir prikišda- 
vau poniai Rozai prie akių pono Hitlerio portretą, bet tas jos 
visai nejaudino, jos nebebuvo su mumis. Pabučiavau ją kartą, 
kitą, bet ir tai nepadėjo. Jos veidas buvo šaltas. Ji buvo labai 


graži su savo artistišku kimono, ugniniu peruku ir visu tuo 

grimu, kurį užtepiau jai ant veido. Aš šen bei ten ją perdažiau, 
nes jos veidas darėsi vis pilkesnis ir baltesnis kiekvieną kartą, 
kai pabusdavau. Miegojau ant čiužinio šalia jos ir bijojau išeiti 
į gatvę, nes čia nebūtų likę nė gyvos dvasios. Vis dėlto užlipau 
pas ponią Lolą, nes tai buvo ypatingas žmogus, bet nelaiku 
pataikiau, jos nebuvo namie. Bijojau palikti ponią Rozą vieną, 
ji galėjo pabusti ir pamanyti, kad numirė, matydama aplink 
vien juodumą. Nusileidau atgal į rūsį ir uždegiau vieną žvakę, 
bet ne daugiau, nes ji būtų nuliūdusi, jei kas būtų pamatęs ją 
tokią. Man teko dar padažyti ją negailint raudonos ir kitų ryš- 
kių spalvų, kad jos pačios matytųsi mažiau. Dar pamiegojau 
šalia jos, o paskui užlipau pas nepakartojamą ponią Lolą. Ji 
tuo metu skutosi užsidėjusi muziką ir kiaušinienę, kuri skaniai 
kvepėjo. Ji buvo pusnuogė ir smarkiai trynėsi rankšluosčiu, 
kad panaikintų savo darbo pėdsakus, ir šitaip, pusnuogė, su 
skustuvu rankoje, muiluotu smakru, buvo išvis į nieką nepa- 
naši, ir nuo to man paleng- vėjo. Kai ji atidarė man duris, 
neteko žado, — per ketverius metus aš labai pasikeičiau. 

— Dieve mano, Momo! Kas tau yra? Susirgai? 

— Aš atėjau jums perduoti paskutinių linkėjimų nuo po- 
nios Rozos. 

— Jie išvežė ją į ligoninę? 

Atsisėdau, nes mane apleido jėgos. Nevalgiau jau nebežinau 
nuo kada - paskelbiau jiems bado streiką. Su gamtos įstatymais 
aš nenoriu turėt jokių reikalų. Nė girdėt apie juos nenoriu. 

— Ne, ne į ligoninę. Ponia Roza savo žydiškam urve. 

Nereikėjo man to sakyti, bet iškart supratau, kad ponia 


Lola nežino, kur tai yra. 

— Kaip kaip? 
— Ji išvažiavo į Izraelį. 
Poniai Lolai tai buvo taip netikėta, kad ji liko stovėt su 


pražiota tarp putų burna. 


Bet ji man niekada nesakė, kad rengiasi išvažiuoti! 


Jie atskrido lėktuvu jos pasiimti. 
— Kas? 


Giminės. Pasirodo, ten pilna jos giminių. Jie atskrido 


pas ją su lėktuvu ir su nuosava mašina. Su „Jaguaru . 
— Ir ji paliko tave vieną? 
— Aš irgi išvažiuosiu ten, ji man atsiųs iškvietimą. 
Ponia Lola pažiūrėjo į mane ir palietė mano kaktą. 
— Bergi tu karščiuoji, Momo! 


— Niekis, praeis. 


Klausyk, eikš su manim pavalgyti, tau tai bus į gera. 


Ne, ačiū, aš nebevalgau. 


Kaip tai nebevalgai? Ką čia dabar šneki? 


Aš su gamtos įstatymais nenoriu turėti jokių reikalų, po- 
nia Lola. 

Ji ėmė juoktis. 

— Aš irgi. 

— Per gerklę jie man lenda, tie gamtos įstatymai, ponia 
Lola. Nusišikt man ant jų. Gamtos įstatymai — tokia bjauras- 
tis, kad juos reikėtų visai uždrausti. 

Atsistojau. Viena jos krūtis buvo didesnė už kitą, nes ponia 
Lola ne gamtos sukurta. Aš ją labai mylėjau. Ji man švelniai 
nusišypsojo. | 

— Nenori kol kas pagyventi pas mane? 


I89 


ROMAIN GARY 


— Ne, ačiū, ponia Lola. 

Ji priėjo, pritūpė šalia manęs ir paėmė mane už smakro. Jos 
rankos buvo tatuiruotos. 

— Gali pasilikti čia. Aš rūpinsiuos tavimi. 

— Ne, ponia Lola, ačiū. Aš jau kai ką susiradau. 

Ji atsiduso, paskui atsikėlė ir ėmė raustis savo rankinėje. 

— Še, paimk. 

Ji atkišo man trisdešimt frankų. 

Nuėjau prie čiaupo ir atsukau vandenį, nes pasiutiškai no- 
rėjau gerti. 

Paskui nulipau į apačią ir užsidariau su ponia Roza jos Žy- 
diškam urve. Bet nebegalėjau iškęsti. Supyliau ant jos visus li- 
kusius kvepalus, bet tai negelbėjo. Išlindau iš rūsio ir nuėjau į 
Kulė gatvę, prisipirkau ten piešimo dažų ir kvepalų buteliukų 
garsiojoje pono Žako parfumerijos parduotuvėje — jis hetero- 
seksualistas ir visada rodo man dėmesį. Norėjau nieko neval- 
gyti, kad nubausčiau visą pasaulį, bet paskui nusprendžiau, kad 
neverta, ir prisirijau dešrelių kažkokioj aludėj. Kai grįžau, ponia 
Roza smirdėjo dar labiau, vis per tuos gamtos įstatymus, ir aš 
supyliau ant jos visą buteliuką „Sambos“, mėgstamiausių jos 
kvepalų. Paskui išdažiau jos veidą visom spalvom, kurias buvau 
nusipirkęs, kad jos matytųsi mažiau. Jos akys vis buvo atmerk- 
tos, bet išdažyta aplink raudonai, žaliai, geltonai ir mėlynai ji 
atrodė ne taip baisiai, nes veide nebeliko nieko gamtiško. Pas- 
kui uždegiau žydų papročiu septynias žvakes ir atsiguliau šalia 
jos ant čiužinio. Ir nesąmonės, kad aš išbuvau tris savaites šalia 
savo įmotės lavono, nes ponia Roza visai nebuvo mano įmotė. 


Tai netiesa, aš gi nebūčiau ištvėręs, nes nebeturėjau kvepalų. 

Keturis kartus buvau išlindęs jų nupirkti už pinigus, kuriuos 
man davė ponia Lola, ir dar tiek pat nudžioviau. Visus supyliau 
ant jos, dažiau ir perdažinėjau veidą visomis spalvomis, kokias 
tik turėjau, kad paslėpčiau gamtos įstatymų pasekmes, bet ji 
siaubingai puvo iš visų galų todėl, kad gamta negailestinga. Kai 
jie išlaužė duris, norėdami išsiaiškinti, iš kur tas kvapas, ir pa- 
matė mane gulintį šalia, iškart ėmė klykti: „Gelbėkit!“, „Koks 
siaubas!“ — nors anksčiau nė nemanė klykauti, nes gyvenimas 
nesmirdi. Jie išvežė mane su greitąja ir ten rado mano kišenėj 
popiergalį su pavarde ir adresu. Jie jums paskambino, nes tai 
buvo jūsų telefonas, jie pagalvojo, kad jis ne šiaip sau mano ki- 
šenėje. Štai taip jūs visi ir atvažiavot ir išsivežėt mane į savo na- 
mus užmiesty be įsipareigojimų iš mano pusės. Manau, kad po- 
nas Chamilis buvo teisus, kol dar turėjo galvą, ir žmogus negali 
gyventi neturėdamas ko mylėti, bet aš jums nieko neprižadu, 
reikia pažiūrėt. Aš mylėjau ponią Rozą, ir ji visada stovės man 
prieš akis. Bet mielai kurį laiką pasiliksiu pas jus, jei jūsų vaikai 
to prašo. Juk tai ponia Nadina man parodė, kad galima atsukti 
pasaulį atgal, ir man tai labai įdomu, ir aš iš visos širdies visiems 
to linkiu. Daktaras Ramonas net suieškojo ir atvežė mano skėtį 
Artiūrą, dėl kurio baisiai nerimavau, nes niekam kitam jis ne- 


būtų rūpėjęs, juk jis brangus tik širdžiai. Reikia mylėti. 

